Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_1063.txt	ប្រធានាធិបតីអាមេរិក ដូណាល់ ត្រាំ បានបណ្ដេញលោក ម៉ាក អេស្ពើ ចេញពីតំណែងរដ្ឋមន្ត្រីការពារជាតិ។ ការបណ្ដេញចេញនេះ ជាការបញ្ចប់ពាក្យលេចឮកន្លងថា លោក អេស្ពើ នឹងចាកចេញពីមន្ទីរបញ្ចកោណ។ លោក ត្រាំ ដែលមិនទាន់ទទួលស្គាល់លទ្ធផលបរាជ័យនោះ ក៏កំពុងជួបរឿងរ៉ាវក្នុងគ្រួសារដែរ។	អត្ថបទទាក់ទង ទោះលោក ត្រាំ មិនទាន់ព្រមចុះចាញ់ លោក បៃឌិន ដាក់ចេញផែនការក្រោយចូលកាន់តំណែង លោក ដូណាល់ ត្រាំ ដែលគ្មានជំហរព្រមចុះចាញ់លោកបៃឌិន នៅថ្ងៃទី ៩ ខែវិច្ឆិកា បានប្រកាសតាម
article_1064.txt	បក្សប្រជាធិបតេយ្យ នឹងបន្តកាន់កាប់សភាតំណាងដដែល ខណៈកំពុងនាំមុខបក្សសាធារណរដ្ឋក្នុងការបោះឆ្នោតថ្ងៃទី៣ ខែវិច្ឆិកា។ នេះបើតាមលទ្ធផលបោះឆ្នោតបណ្ដោះអាសន្នដែលផ្សាយដោយកាសែត The New York Times ។ ទោះមិនអាចគ្រប់គ្រងសភាតំណាងបាន បក្សសាធារណរដ្ឋអាចធ្វើបានល្អ ដោយអាចដណ្ដើមអាសនៈមកវិញបានខ្លះ ធៀបនឹងការបោះឆ្នោតឆ្នាំ២០១៨ ។ នៅព្រឹទ្ធសភាវិញ ការប្រជែងកៅអីភាគច្រើននៅប្រទាញប្រទង់ខ្លាំង។	លទ្ធផលបណ្តោះអាសន្នការបោះឆ្នោត បានបង្ហាញថា បក្សប្រជាធិបតេយ្យកំពុងមាន២០៥អាសនៈ ទល់នឹង១៩០អាសនៈដែលបក្សសាធារណរដ្ឋទទួលបានក្នុងសភាតំណាងដែលមានអាសនៈ៤៣៥។ បក្សប្រជាធិបតេយ្យត្រូវការអាសនៈបន្ថែមចំនួនត្រឹមតែ១៣ទៀតប៉ុណ្ណោះក្នុងការគ្រប់គ្រងសភាតំណាងនីតិកាលទី១១៧។ សំឡេងភាគច្រើនដាច់ខាតគឺ២១៨។ អាសនៈចំនួន៤០ទៀត ពុំទាន់ប្រកាសលទ្ធផល ព្រោះការរាប់សន្លឹកឆ្នោតនៅបន្តធ្វើនៅឡើយ។ ក្នុងសភាតំណាងដដែល តំណាងរាស្ត្រស្ត្រីឈានមុខចំនួន៤រូប ដែលជាអតីតសកម្មជនបរិស្ថាន សិទ្ធិមនុស្ស សុខភាព និងសិទ្ធិពលរដ្ឋស្បែកខ្មៅ និងជាឈាមជំនាន់ថ្មីរបស់បក្សប្រជាធិបតេយ្យ ក៏ជាប់ឆ្នោតសារជាថ្មី ដោយសំឡេងយ៉ាងច្រើនលើសលុបទល់នឹងគូប្រជែងរបស់ខ្លួន។ តំណាងរាស្រស្ត្រីទាំងនោះមានលោកស្រី Alexandria Ocasio-Cortez, Ilhan Omar, Ayanna Pressley និង Rashida Tlaib។ ចំណែកឯនៅព្រឹទ្ធសភាអាមេរិកវិញ អាសនៈចំនួន៣៥ ត្រូវដាក់ប្រកួតប្រជែងក្នុងចំណោម១០០អាសនៈ។ បើគិតជារួមមក បក្សសាធារណៈរដ្ឋទទួលបាន៤៨អាសនៈ ចំណែកបក្សប្រជាធិបតេយ្យទទួលបាន៤៨អាសនៈដូចគ្នា ហើយមានអាសនៈ៤ទៀតដែលពុំទាន់ចេញលទ្ធផល។ នេះយោងតាមកាសែត The New York Times។ ក្នុងការបោះឆ្នោតជ្រើសរើសសមាជិកព្រឹទ្ធសភា រដ្ឋ Arizona និងColorado ដែលមានអាសនៈ១រៀងខ្លួនធ្លាក់ទៅក្នុងការគ្រប់គ្រង់របស់បក្សប្រជាធិបតេយ្យវិញ។ រដ្ឋទាំង២ខាងលើ កាលពីអាណត្តិមុនគ្រប់គ្រងដោយបក្សសាធារណរដ្ឋ។ ដូចគ្នានេះដែរ រដ្ឋ Alabama បានទៅបក្សសាធារណរដ្ឋវិញ។ សម្រេចសម្រួច លទ្ធផលបណ្តោះអាសន្ន បង្ហាញថាបក្សប្រជាធិបតេយ្យកើនឡើង១អាសនៈ។ ចំណែកអាសនៈចំនួន៤ នៅរដ្ឋ Alaska (មួយអាសនៈ), Georgia (ពីរអាសនៈ), North Carolina (មួយអាសនៈ), និង Alaska(មួយអាសនៈ) ពុំទាន់បញ្ចប់ការរាប់សន្លឹកឆ្នោតឡើយ ដោយការរាប់សន្លឹកឆ្នោតដែលផ្ញើរតាមប្រៃសនីយ៍ ចាប់ផ្តើមក្រោយការបោះឆ្នោតថ្ងៃទី៣ វិច្ឆិកាបញ្ចប់ទាំងស្រុង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1065.txt	ក្រុមអ្នកគាំទ្ររបស់លោកដូណាល់ ត្រាំ រាប់ពាន់នាក់ បានចេញធ្វើបាតុកម្មផ្ដាច់ព្រ័ត្រកាលពីថ្ងៃទី ១៤ ខែវិច្ឆិកា ក្នុងរដ្ឋធានី វ៉ាស៊ីនតោន។ ពួកគេបានស្រែកទាមទារឲ្យប្រធានាធិបតីជិតផុតអាណត្តិ ត្រាំ កាន់តំណែង៤ឆ្នាំទៀត ហើយថែមទាំងទម្លាក់កំហុសថាការបោះឆ្នោតមានការលួចបន្លំ ទើបធ្វើឲ្យលោកត្រាំបាត់បង់ឱកាសកាន់មួយអាណត្តិទៀត។	យ៉ាងហោចណាស់មនុស្ស ១ម៉ឺននាក់ ដែលតិចតួចប៉ុណ្ណោះពាក់ម៉ាស់ បានប្រមូលផ្ដុំគ្នានៅទីលានសេរីភាព Plaza ក្នុងទីក្រុងវ៉ាស៊ីនតោន មុនដើរឆ្ពោះទៅកាន់តុលាការកំពូល។ អ្នកខ្លះឃើញកាន់ទង់ជាតិបោះឆ្នោតលោកត្រាំ និងទង់ជាតិអាមរិក ហើយខ្លះកាន់បដាសរសេរថា«ជឿជាក់លើសហរដ្ឋអាមេរិក ពុំមែនប្រព័ន្ធផ្សព្វផ្សាយ»។ ពួកគេចង់សំដៅលើការប្រកាសលទ្ធផលឆ្នោតដែលផ្សាយដោយប្រព័ន្ធផ្សព្វផ្សាយអាមេរិក។ លោក ត្រាំ បានបើករថយន្តកាត់អ្នកគាំទ្រលោកដែលធ្វើបាតុកម្មនេះ ខណៈលោកធ្វើដំណើរឆ្ពោះទៅកាន់ទីលានវាយកូនហ្កោល ហើយលោកក៏បានញញឹមដាក់ពួកគេតាមបង្អួចដើម្បីលើកទឹកចិត្តផងដែរ។ «ប្រធានាធិបតី ត្រាំ ស័ក្តិសមនឹងមើលឃើញនរណាដែលគាំទ្រលោក ហើយលោកស័ក្តិសមនឹងទទួលក្តីស្រលាញ់»។ អ្នកគាំទ្រលោកត្រាំម្នាក់មកពីទីក្រុង Batimore ឈ្មោះ Kris Napolitana ប្រាប់ទីភ្នាក់ងារព័ត៌មាន AFP បែបនេះ ហើយនាងជឿថា លោកប្រធានាធីបតីនឹងឈ្នះ នៅពេលគេរកឃើញការលួចបន្លំនិងបោកប្រាស់ទាំងអស់នោះ។ នៅក្បែរនោះ ក៏មានវត្តមានក្រុមអ្នកប្រឆាំងនឹងក្រុមអ្នកគាំទ្រលោកត្រាំផងដែរ ដោយខ្លះស្រែករឿងយុត្តិធម៌សង្គម ហើយខ្លះស្រែកឲ្យអ្នកគាំទ្រលោកត្រាំថាអត់ពាក់ម៉ាស់ ខណៈស្ថានការណ៍ជំងឺរាតត្បាតសកលកូវីដ-១៩កាន់តែអាក្រក់ខ្លាំងពីមួយថ្ងៃទៅមួយ។ គិតត្រឹមថ្ងៃទី១៥ ខែវិច្ឆិកា ករណីកូវីដ-១៩នៅអាមេរិកឡើងដល់ជិត១១លានករណីហើយ ក្នុងនោះអ្នកស្លាប់ឡើងដល់ ២៤៥ ០០០នាក់។ យ៉ាងណាមិញ គ្មានការប៉ះទង្គិចធំដុំ ត្រូវបានរាយការណ៍ឡើយអំឡុងបាតុកម្មនេះ តែប៉ូលិសអះអាងថាមនុស្ស១០នាក់ ត្រូវបានចាប់ខ្លួន ក្នុងនោះ ៤នាក់ល្មើសច្បាប់កាន់អាវុធ ហើយម្នាក់បៀតបៀនសមត្ថកិច្ច ។ លោក ដូណាល់ ត្រាំ នៅតែទាន់ព្រមចុះចាញ់ប្រធានាធិបតីទើបជាប់ឆ្នោតអាមេរិក ចូ បៃឌិន ដែលទទួលសំឡេងប្រតិភូរហូតដល់ ៣០៦ ទល់នឹង ២៣២ទៅហើយនោះ។ លោកត្រាំបន្តរឹងរូសចោទប្រកាន់គ្មានភស្តុតាងថា ការបោះឆ្នោតមានការលួចបន្លំ ហើយប្ដឹងតវ៉ាប្រឆាំងលទ្ធផលឆ្នោតនេះ។ ដោយឡែក ក្នុងសប្ដាហ៍នេះ មន្ត្រីចាត់ចែងការបោះឆ្នោតអាមេរិកប្រកាសថាគ្មានការលួចបន្លំសន្លឹកឆ្នោតឡើយ ហើយវាក៏ជាការបោះឆ្នោតមានសុវត្ថិភាពបំផុតក្នុងប្រវត្តិសាស្តិអាមេរិក។ ទោះបីជាលោកត្រាំមិនទាន់ព្រមចុះចេញក្តី លោក បៃឌិន បានចាប់ផ្ដើមដំណើរការផ្ទេរអំណាច ខណៈមេដឹកនាំពិភពលោកជាច្រើនបានផ្ញើសារអបអរ ក្នុងនោះក៏មានចិនផងដែរ។ ហើយបើគ្មានអ្វីប្រែប្រួល ការស្បថចូលកាន់តំណែងលោកបៃឌិន នឹងរៀបចំឡើងនាថ្ងៃទី ២០ ខែមករា ឆ្នាំ២០២០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1066.txt	លទ្ធផលបឋម ដែលបានមកពីមណ្ឌលបោះឆ្នោត បានបង្ហាញថា បក្សសម្ព័ន្ធជាតិ ដើម្បីប្រជាធិបតេយ្យ (NLD) បានទទួលសំឡេងយ៉ាងច្រើននៅក្នុងសភាសហព័ន្ធ។ ចំនួននេះ គឺគ្រាប់គ្រាន់សម្រាប់បក្សNLD ក្នុងការបង្កើតរដ្ឋាភិបាល។ នេះបើតាមកសារព័ត័មានក្នុងស្រុក Thr Irrawaddy ។	មកទល់ពេលនេះ មីយ៉ាន់ម៉ា មិនទាន់មានលទ្ធផលបោះឆ្នោតផ្លូវការនៅឡើយទេ។ ប៉ុន្តែដោយផ្អែកតាមលទ្ធផលបឋម ដែលបានមកពីមណ្ឌលបោះឆ្នោតនីមួយៗ បក្សសម្ព័ន្ធជាតិដើម្បីប្រជាធិបតេយ្យ ដែលជាបក្សកាន់អំណាចរបស់មីយ៉ាន់ម៉ា បានទទួលសំឡេងឆ្នោតយ៉ាងច្រើននៅក្នុងសភាសហព័ន្ធ។ សភាសហព័ន្ធ គឺជាសភារួមគ្នារវាងសភាជាន់ទាប និងសភាជាន់ខ្ពស់មីយ៉ាន់ម៉ា។ តាមការចុះផ្សាយរបស់សារព័ត៌មាន Irrawady បក្សNLD បានឈ្នះកៅអីគ្រប់គ្រាន់នៅក្នុងសភាសហព័ន្ធក្នុងការបង្កើតរដ្ឋាភិបាល។ តាមលទ្ធផលបឋមនេះ បក្សរបស់លោកស្រី អ៊ុងសាន ស៊ូជី ដែលជាទីប្រឹក្សារដ្ឋ បានទទួលសំឡេងរហូតដល់ទៅ ៣៩៧ឯណោះ ពោលគឺលើសពីសំឡេងត្រូវការក្នុងការបង្កើតរដ្ឋាភិបាល មានចំនួន ៣៣២កៅអី។ តួលេខបឋមនេះ គឺលើសពីចំនួន ដែលបក្សសម្ព័ន្ធជាតិ ដើម្បីប្រជាធិបតេយ្យបានឈ្នះកាលពីឆ្នាំ២០១៥ ដែលមានចំនួន ៣៩០កៅអី។ យ៉ាងណាមិញ គិតត្រឹមម៉ោង៥ល្ងាច តាមតួលេខផ្លូវការវិញ បក្សកាន់អំណាចមីយ៉ាន់ម៉ា បានកាន់កាប់កៅអីសភាជាន់ទាបបានចំនួន២៣៨លើ៣១៥ សភាជាន់ខ្ពស់បានចំនួន១១២លើ១៦១ និងសភារដ្ឋ និងតំបន់បានចំនួន ៣៥១លើ៦១២។ សម្រាប់ការបោះឆ្នោតលើកនេះនេះ លោកស្រី ស៊ូជី បានជាប់ឆ្នោតជាសមាជិកសភាជាន់ទាបហើយ ប៉ុន្តែលោកស្រីអាចនឹងលាលែងពីតំណែងនេះ ដើម្បីទៅកាន់កាប់កិច្ចការនៅក្នុងរដ្ឋាភិបាលមីយ៉ាន់ម៉ាវិញ។ តាមច្បាប់មីយ៉ាន់ម៉ា សមាជិកសភា មិនអាចមានតំណែងក្នុងរដ្ឋាភិបាលឡើយ។ នៅក្នុងការបោះឆ្នោតនេះ ប្រមុខការទូតអាមេរិក លោកម៉ៃ ប៉ុមប៉េអូ ក៏បានហៅដំណើរការបោះឆ្នោតមីយ៉ាន់ម៉ា ថាជាការឈានជំហានទៅរកលទ្ធិប្រជាធិបតេយ្យដ៏សំខាន់ផងដែរ ប៉ុន្តែលោកក៏បានអំពាវនាវឲ្យគណៈកម្មការរៀបចំការបោះឆ្នោតធានាពីតួលេខនៃការបោះឆ្នោត និងដោះស្រាយបណ្តឹងបោះឆ្នោតឲ្យបានតម្លាភាព និងក្នុងភាពទុកចិត្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1067.txt	ប្រមុខដឹកនាំហុងកុង លោកស្រី ការី ឡាំ បានអះអាងថា បន្ទាប់ពីរងទណ្ឌកម្មរបស់អាមេរិក លោកស្រីគ្មានគណនីធនាគាឡើយ និងចាយប្រាក់សុទ្ធតែប៉ុណ្ណោះ។ នេះបើតាមកិច្ចសម្ភាសរបស់ប្រមុខដឹកនាំហុងកុងជាមួយទូរទស្សន៍អង់គ្លេសមួយ ដែលបានចាក់ផ្សាយនៅថ្ងៃទី២៧ ខែវិច្ឆិកា។	អាមេរិក នៅខែសីហាកន្លងទៅ បានដាក់ទណ្ឌកម្មបង្កកទ្រព្យសម្បត្តិលើលោកស្រីការី ឡាំ ប្រធានប្រតិបត្តិក្រុងហុងកុង និងមន្រ្តីចិន ក៏ដូចជាមន្រ្តីហុងកុងផ្សេងទៀត ដើម្បីឆ្លើយតបនឹងច្បាប់សន្តិសុខជាតិហុងកុង ដែលត្រូវបានចូលជាធរមាននៅដើមខែកក្កដា។ ទាក់ទិននឹងបញ្ហានេះ លោកស្រីការី ឡាំ មិនមានគណនីធនាគាឡើង បន្ទាប់ពីទណ្ឌកម្មនោះ។ តាមរយៈកិច្ចសម្ភាសជាមួយទូរទស្សន៍អង់គ្លេស HKIBC លោកស្រីការី ឡាំ បានអះអាងយ៉ាងដូច្នេះថា៖ « លោកស្រីបានប្រើប្រាស់ប្រាក់សុទ្ធជារៀងរាល់ថ្ងៃ លើសម្ភារទាំងអស់»។ បើតាមការអះអាងរបស់ប្រធានប្រតិបត្តិហុងកុងរូបនេះ បន្ទាប់ពីរងទណ្ឌកម្មអាមេរិក គ្មានធនាគារណា ផ្តល់សេវាដល់លោកស្រីឡើយ ហើយពេលនេះ ផ្ទះលោកស្រី មានសុទ្ធតែគំនរក្រដាសប្រាក់។ ចំណែកប្រាក់ខែវិញ ក៏លោកស្រីបើកជាប្រាក់សុទ្ធពីរដ្ឋាភិបាលផងដែរ។ លោកស្រីការី ឡាំ មានប្រាក់បៀវត្សក្នុងមួយឆ្នាំ ប្រមាណ ៦៧ម៉ឺនដុល្លារ ដែលជាប្រាក់បៀវត្សដ៏ខ្ពស់មួយ ក្នុងចំណោមមេដឹកនាំប្រទេសដទៃទៀត។ នេះបើតាមការចុះផ្សាយរបស់កាសែត The Straits Times។ ទាក់ទិននឹងបញ្ហានេះ ប្រមុខដឹកនាំហុងកុង បានឌឺដងដាក់អាមេរិកថា វាពិតជាមានកិត្តិយសណាស់ ដែលបានទទួលរងទណ្ឌកម្មដ៏អយុត្តិធម៌ពីអាមេរិក។ ការលើកឡើងរបស់ប្រមុខហុងកុងខាងលើ បានបង្កឲ្យមានប្រតិកម្មយ៉ាងខ្លាំងពីសំណាក់ប្រជាជនហុងកុងមួយចំនួន។ អ្នកលេងបណ្តាញសង្គមខ្លះ បានបង្ហោះរូបភាពកាក់នៅក្នុងកូនជ្រូករបស់គេ ដើម្បីធៀបទៅនឹងការលើកឡើងរបស់ប្រមុខហុងកុង ដែលថាផ្ទះលោកស្រីពោរពេញដោយគំនរក្រដាសប្រាក់។ ខណៈមនុស្សចំនួន ចោទជាសំណួរថាតើប្រាក់ ដែលមានចំនួនច្រើនបែបនោះ ត្រូវដឹកជញ្ជូនទៅផ្ទះបែបណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1068.txt	បេក្ខជនប្រធានាធិបតីបក្សប្រជាធិបតេយ្យ លោក ចូ បៃឌិន កំពុងខិតកាន់តែកៀកទៅរកជ័យជម្នះក្នុងការបោះឆ្នោតជ្រើសរើសប្រធានាធិបតី ដោយកំពុងនាំមុខគូប្រជែង ដូណាល់ ត្រាំ ទាំងចំនួនប្រតិភូតំណាងអ្នកបោះឆ្នោត ទាំងចំនួនសន្លឹកឆ្នោតដែលកំពុងរាប់នៅរដ្ឋសំខាន់ៗ។ លោក ត្រាំ ដែលកំពុងចាញ់ប្រៀប បានប្រកាសបន្តប្រយុទ្ធដល់ទីបំផុត និងចាប់ផ្ដើមនីតិវិធីច្បាប់ទៅកាន់តុលាការកំពូលដើម្បីជំទាស់លទ្ធផលការបោះឆ្នោត។	គិតត្រឹមថ្ងៃទី៧ ខែវិច្ឆិកា (ម៉ោងនៅកម្ពុជា) លោក ចូ បៃឌិន មានចំនួនប្រតិភូចំនួន២៦៤នាក់ ដែលនៅសល់តែ៦នាក់ទៀត នឹងគ្រប់ចំនួន២៧០នាក់ដែលគ្រប់គ្រាន់ដើម្បីក្លាយជាប្រធានាធិបតីអាមេរិក។ នេះបើតាមលទ្ធផលដែលផ្សាយទីភ្នាក់ងារព័ត៌មាន AP ។ ចំណែលោក ដូណាល់ ត្រាំ ដែលត្រូវការការពារតំណែងប្រធានាធិបតីរបស់ខ្លួន កំពុងចាញ់ប្រៀប ដោយមានប្រតិភូចំនួន២១៤នាក់ ហើយកំពុងត្រូវលោក បៃឌិន នាំមុខនៅរដ្ឋដែលសន្លឹកឆ្នោត កំពុងត្រូវបានរាប់។ បច្ចុប្បន្ន លោក បៃឌិន នាំមុខនៅរដ្ឋ Pennsylvania (២០ប្រតិភូ), Georgia (១៦ប្រតិភូ) និង Nevada (៦ប្រតិភូ) ហើយសំឡេងរបស់លោក ក៏បន្តកើនឡើង ក្រោយសន្លឹកឆ្នោតដែលបោះតាមប្រៃសណីយ៍ និងបោះមុនកំណត់ ត្រូវបានរាប់ជាបន្តបន្ទាប់។ លោក ត្រាំ នាំមុខនៅរដ្ឋ North Carolina (១៥ប្រតិភូ) និង Alaska (៣ប្រតិភូ) តែសំឡេងឆ្នោតរបស់លោក បៃឌិន កំពុងកើនឡើងទៅកៀកផងដែរ។ លើកលែងរដ្ឋ Alaska ចេញ ចំនួនសន្លឹកឆ្នោតនៅរដ្ឋផ្សេងទៀត ត្រូវបានរាប់សឹងអស់ទៅហើយ។ បើនិន្នាការនេះបន្តទៅមុខ លោក បៃឌិន ប្រាកដឈ្នះចំនួនប្រតិភូលើស២៧០ ហើយក្លាយជាប្រធានាធិបតីជាប់ឆ្នោតមិនខាន។ ខណៈកំពុងតាមពីក្រោយគូប្រកួត លោក ត្រាំ មិនសុខចិត្តឡើយ ហើយប្រកាសបន្តប្រយុទ្ធតាមផ្លូវច្បាប់នឹងអ្វីដែលលោកចាត់ទុកជាការលួចបន្លំ។ ក្នុងសេចក្ដីថ្លែងការណ៍ចេញដោយសេតវិមាននៅថ្ងៃទី៦ ខែវិច្ឆិកា លោក ត្រាំ បញ្ជាក់ថា៖ «យើងនឹងបន្តដំណើរការនេះ (ការបោះឆ្នោត) តាមនីតិវិធីច្បាប់ទាំងអស់ដើម្បីធានាថា ប្រជាជនអាមេរិកមានទំនុកចិត្តលើរដ្ឋាភិបាលរបស់យើង។ ខ្ញុំមិនបោះបង់ការប្រយុទ្ធដើម្បីអ្នក និងជាតិយើងឡើយ។» នៅលើ
article_1069.txt	ក្រុមយុទ្ធនាការបោះឆ្នោតរបស់លោកប្រធានាធិបតី ដូណាល់ ត្រាំ និងសមាជិកបក្សសាធារណរដ្ឋ៧រូបផ្សេងទៀតបានដាក់ពាក្យបណ្តឹងទៅតុលាកាសហព័ន្ធក្នុងរដ្ឋ Michigan ដើម្បីរារាំងមិនឲ្យទទួលស្គាល់លទ្ធផលបោះឆ្នោតក្នុងរដ្ឋនេះ។ ចំណែករដ្ឋ Georgia វិញបានអះអាងថា នឹងរាប់សន្លឹកឆ្នោតឡើងវិញដោយផ្ទាល់ដៃ។	រដ្ឋ Michigan និង Georgia សុទ្ធសឹងតែជារដ្ឋដែលធ្លាប់គ្រប់គ្រងដោយបក្សសាធារណរដ្ឋ។ លទ្ធផលបណ្តោះអាសន្ននៃការបោះឆ្នោតប្រធានាធិបតីឆ្នាំ២០២០ បង្ហាញថា លោក ចូ បៃឌិន នាំមុខលោកត្រាំចំនួន ១៤៧,០០០ សន្លឹកឆ្នោតក្នុងរដ្ឋMichigan និង ១៤,០០០ សន្លឹកឆ្នោតក្នុងរដ្ឋ Georgia ។ ការប្តឹងរារាំងមិនឲ្យទទួលស្គាល់លទ្ធផលបោះឆ្នោតនៅរដ្ឋ Michigan មិនមែនជារឿងលើកទី១ឡើយ ។ តុលាការរដ្ឋនេះ ធ្លាប់ច្រានចោលបណ្តឹងរបស់ក្រុមយុទ្ធនាការលោក ត្រាំ ម្ដងហើយ ដោយអះអាងថា មិនបានផ្តល់ភស្តុតាងគ្រប់គ្រាន់។ ចំពោះបណ្តឹងលើកពីរ ក្រុមយុទ្ធនាការលោកត្រាំអះអាងថា មន្ត្រីទទួលបន្ទុករដ្ឋ Michigan លោក Jocelyn Benson និងស្រុក Wayne បានបំពានច្បាប់បោះឆ្នោត ព្រោះមិនបានផ្តល់ឱកាសឲ្យមន្ត្រីបក្សសាធារណរដ្ឋពិនិត្យលទ្ធផលបោះឆ្នោត។ បន្ថែមពីនេះ ក្រុមយុទ្ធនាការក៏អះអាងថា សន្លឹកឆ្នោតមិនស្របច្បាប់ត្រូវបានរាប់បញ្ចូលថែមទៀត ទោះមន្ត្រីបក្សសាធារណរដ្ឋជំទាស់ក្ដី។ ការធ្វើបែបនេះ ត្រូវបានមេធាវីអះអាងថា បំពានសិទ្ធិធម្មនុញ្ញ។ លោក Matt Morgan ប្រធានក្រុមមេធាវីក្រុមយុទ្ធនាការរបស់លោកត្រាំ អះអាងថា បណ្តឹងលើកនេះមានភស្តុតាងពីអ្នកឃ្លាំមើលការរាប់សន្លឹកឆ្នោតចំនួន១០០នាក់។ មេធាវីរូបនេះបន្តថា អ្នកឃ្លាំមើលសន្លឹកឆ្នោតពីបក្សសាធារណរដ្ឋត្រូវបានបណ្តេញចេញ បំពាន និងផ្តល់សិទ្ធិមិនស្មើគ្នាដោយមន្ត្រីបោះឆ្នោត ដែលជាហេតុនាំឲ្យមានការបន្ទាបសន្លឹកឆ្នោត និងសំឡេងអ្នកបោះឆ្នោតស្របច្បាប់។ ចំណែកនៅរដ្ឋGeorgia វិញ លោក Brad Raffensperger មន្ត្រីទទួលបន្ទុករដ្ឋនេះ បញ្ជាក់ថា នឹងមានការរាប់សន្លឹកឆ្នោតឡើងវិញដោយដៃ។ ការរាប់ឡើងវិញនេះធ្វើឡើងបន្ទាប់ពីមានការចោទប្រកាន់ពីការបន្លំសន្លឹកឆ្នោត ដោយបក្សសាធារណរដ្ឋទាំងមិនមានភស្តុតាងជាងលាក់។ បើតាមលោក Raffensperger ការរាប់សន្លឹកឆ្នោតឡើងវិញនេះ នឹងជួយបង្កើនទំនុកចិត្ត។ ចំណែកក្រុមយុទ្ធនាការលោក ត្រាំ អះអាងថា ការរាប់សន្លឹកឆ្នោតឡើងវិញនេះគឺជាជំហានដំបូង។ ប្រធានផ្នែកទំនាក់ទំនងយុទ្ធនាការលោក Doug Collins និយាយថា៖«នេះជាជ័យជំនះសម្រាប់សុចរិតភាព ជ័យជំនះសម្រាប់តម្លាភាព» ។ លោក Collins ច្រានចោលការដែលលើកឡើងថា ការរាប់សន្លឹកឆ្នោតឡើងវិញនេះជាវិធីក្នុងការបង្កើនសម្លេងឲ្យលោកត្រាំ។ គួរបញ្ជាក់ថាក្រុមយុទ្ធនាការលោកត្រាំនេះហើយ ដែលជាអ្នកទាមទារឲ្យមានការរាប់ដោយដៃ។ ការរាប់សន្លឹកឆ្នោតឡើងវិញនៅរដ្ឋGeorgia គ្រោងនឹងបញ្ចប់នៅថ្ងៃទី២០ វិច្ឆិកា។ ចំណែកឯរដ្ឋ Michigan ត្រូវទទួលស្គាល់លទ្ធផលបោះឆ្នោតនៅថ្ងៃទី១៧ វិច្ឆិកា ហើយគណៈកម្មការបោះឆ្នោតរបស់រដ្ឋត្រូវប្រជុំសម្រេចទទួលស្គាល់ជាផ្លូវការនៅថ្ងៃទី២៣ វិច្ឆិកា។ រដ្ឋទាំង៥០របស់អាមេរិក ត្រូវសម្រេចបញ្ជីឈ្មោះប្រតិភូបោះឆ្នោតនៅថ្ងៃទី៨ ធ្នូ ហើយប្រតិភូទាំង៥៣៨រូប នឹងបោះឆ្នោតនៅថ្ងៃទី១៤ធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_107.txt	ពាក្យ«លប់» មានថ្នាក់ពាក្យជានាម មានន័យថា ជាប្រដាប់ចាបសត្វមួយប្រភេទ មានសណ្ឋានជាទ្រុង រុំស្លឹកឈើស្រស់មានប៉ែកដាក់បក្សីធ្លាក់ មានប៉ែកសំណាញ់ មានគន្លឹះថ្លោះបាន សម្រាប់ឲ្យជាប់បក្សីព្រៃដែលដេញធ្នាក់។ ឧទាហរណ៍ លប់លលក, លប់ទទា, លលកព្រៃជាប់លប់ ជាដើម។	ចំណែកពាក្យ«លុប» មានថ្នាក់ពាក្យជាកិរិយាសព្ទ មានន័យថា ធ្វើឲ្យបាត់ស្នាម, ឲ្យបាត់គំនូស, ឲ្យបាត់លំអាន, ឲ្យបាត់រូប, ឲ្យបាត់ឈ្មោះ, ធ្វើឲ្យវិនាស, ធ្វើឲ្យសូន្យ។ ឧទាហរណ៍ លុបអក្សរ, លុបដាន, លុបឈ្មោះ,...ជាដើម។ ប្រើក្នុងន័យបំពេញ, ជម្រៅ, រណ្ដៅឲ្យបាត់ៈ លុបរណ្ដៅ, បំពេញក្រហូង, លុបអណ្ដូង...។ ប្រើក្នុងន័យលាងសម្អាត, ជម្រះស្រលាបដោយទឹក៖ លុបមុខ, លុបខ្លួន។ ក្នុងនោះដែរ បើប្រើក្នុងប្រើប្រាស់សម្ដីផងដែរៈ សម្ដីលុបលើ, សំឡេងលុបលើគេទាំងអស់។ ពាក្យ «លុប» នេះបើប្រើក្នុងន័យនិយាយពីគុណ គេនិយាយថា លុបគុណ នៅមានន័យថា បំបាត់គុណគឺបំបាត់ឲ្យលេចឮថាគេមានគុណចំពោះខ្លួន។ ក៏ប៉ុន្តែចំពោះពាក្យ«ព្រលប់»និង«ព្រលុប» មួយណាត្រឹមត្រូវ? ចំពោះពាក្យនេះ ទោះបីពាក្យថា«លុប»មានន័យថា ធ្វើឲ្យបាត់រូប តែមិនអាចសរសេរថា«ព្រលុប»ទេ។ ពាក្យដែលត្រឹមត្រូវគឺត្រូវសរសរថា «ព្រលប់»ដែលមានន័យថា ពេលដែលទើបនឹងយប់។ ចំណែកពាក្យ«លុប»វិញ គឺមានន័យដូចនឹងពាក្យថា «លោប»ផងដែរៈ ការលុបចោល, ការបំបាត់ មិនឲ្យមាន។ ដកស្រង់ពីវចនានុក្រមសម្ដេចព្រះសង្ឃរាជ ជួន ណាត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1070.txt	ប្រធានាធិបតី ដូណាល់ ត្រាំ នៅថ្ងៃទី ១៣ ខែវិច្ឆិកា បន្តអះអាងថា លោកនឹងមិនដាក់បិទសហរដ្ឋអាមេរិកដោយសារជំងឺកូវីដ-១៩ឡើយ តែថា ពេលវេលានឹងបញ្ជាក់ប្រសិនបើរដ្ឋបាលផ្សេងទៀតចូលកាប់អំណាចនាខែមករាខាងមុខ ហើយសម្រេចធ្វើបែបនេះនោះ។ សម្តីរបស់លោកត្រាំនេះ ហាក់ដូចជាបន្ទន់ជំហរទទួលស្គាល់ថា ប្រធានាធិបតីទើបជាប់ឆ្នោត ចូ បៃដិន អាចកាន់តំណែងបន្តពីលោក។	ក្នុងការថ្លែងជាសាធារណៈលើកដំបូង ចាប់តាំងលោកបៃឌិនត្រូវបានប្រកាសខ្ទរខ្ទារកាលពីថ្ងៃសៅរ៍សប្ដាហ៍មុនថាឈ្នះឆ្នោត លោក ដូណាល់ ត្រាំ បានដកថយមួយជំហាន ដោយហាក់ទទួលស្គាល់ថាលទ្ធភាពរដ្ឋបាលថ្មីចូលជំនួសលោក។ យ៉ាងណាមិញ លោក ពុំទាន់ប្រកាសព្រមចុះចាញ់ ហើយក៏មិនចុចឈ្មោះលោក បៃឌិន ចំៗផងដែរ។ «ជាគោលការណ៍ យើងនឹងមិនបិទប្រទេសចោលឡើយ។ រដ្ឋបាលនេះ នឹងមិនបិទប្រទេសឡើយ»។ លោក ត្រាំ និយាយបែបនេះ ពីសេតវិមានអាមេរិក មុននឹងបន្ថែមថា គ្មាននរណាទាន់ដឹងថារដ្ឋបាលអាណត្តិក្រោយ នឹងទៅយ៉ាងណាឡើយ ដូច្នេះហើយគឺមានតែពេលវេលាដែលអាចបញ្ជាក់បាន។ គិតចាប់ពីយប់បោះឆ្នោតថ្ងៃទី ៣ វិច្ឆិកាមក លោក ដូណាល់ ត្រាំ បានបន្តចោទប្រកាន់គ្មានភស្តុតាងថាការបោះឆ្នោតអាមេរិកមានការកេងបន្លំ។ ដោយមិនព្រមចុះចាញ់ ទោះលទ្ធផលបញ្ជាក់ច្បាស់ក្តី លោក ត្រាំ បន្តប្ដឹងតតាំងប្រឆាំងលទ្ធផលឆ្នោត និងប្ដឹងឲ្យរាប់សន្លឹកឆ្នោតឡើងវិញនៅរដ្ឋប្រទាញប្រទង់ខ្លះដែលលោកចាញ់លោកបៃឌិនផងដែរ។ ម្យ៉ាងវិញទៀត លោក បៃឌិន កាន់តែនាំមុខឆ្ងាយលើលោកត្រាំ ជាមួយសំឡេងប្រតិភូ ៣០៦ ក្រោយលោកឈ្នះរដ្ឋ Georgia នៅថ្ងៃយប់ថ្ងៃសុក្រ ១៣ ខែវិច្ឆិកា ។ នេះបើលទ្ធផលដែលចុះផ្សាយរបស់ប្រព័ន្ធផ្សព្វផ្សាយធំៗ ដូចជា CNN និង ABC។ ចំណែកលោក ត្រាំ យកបានរដ្ឋ North Carolina ដែលធ្វើឲ្យសំឡេងប្រតិភូលោកឡើងដល់ ២៣២ ។ ជោគជ័យលោកបៃឌិនក្នុងរដ្ឋ Georgia ធ្វើឲ្យលោកក្លាយជាបេក្ខជនប្រធានាធិបតីមកបក្សប្រជាធិបតេយ្យទីមួយ ដែលឈ្នះរដ្ឋនេះ ចាប់តាំងពីឆ្នាំ១៩៩២មក។ ជាប្រពៃណី រដ្ឋនេះ តែងបោះឲ្យបក្សសាធារណរដ្ឋ។ ការប្រកាសជ័យជម្នះលោកបៃឌិនក្នុងរដ្ឋ Georgia ពីសំណាក់ទូរទស្សន៍ CNN និងប្រព័ន្ធផ្សព្វផ្សាយអាមេរិកផ្សេងទៀត ធ្វើឡើងខណៈការរាប់សន្លឹកឆ្នោតដោយផ្ទាល់ដៃឡើងវិញក្នុងរដ្ឋនេះ រំពឹងនឹងចប់នាសប្ដាហ៍ក្រោយ។ ក៏ប៉ុន្តែក្រុមឃោសនាលោកបៃឌិន អះអាងថា វាមិនផ្លាស់ប្ដូរលទ្ធផលនេះឡើយ។ បើគ្មានអ្វីប្រែប្រួល ការស្បថចូលកាន់តំណែងលោកបៃឌិន នឹងរៀបចំឡើងនាថ្ងៃទី ២០ ខែមករា ឆ្នាំ២០២០ ខណៈដំណើរការផ្ទេរអំណាចចាប់ផ្ដើមបន្តើរ ទោះជាមានឬគ្មានការសហការពីលោកប្រធានាធិបតីក៏ដោយក្តី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1071.txt	បេក្ខជនប្រធានាធិបតីអាមេរិកទាំងពីរ សុទ្ធតែមានសង្ឃឹមខ្ពស់ដូចគ្នាក្នុងការទទួលជ័យជម្នះក្នុងការបោះឆ្នោតប្រធានាធិបតីថ្ងៃទី៣ ខែវិច្ឆិកា។ បើតាមលទ្ធផលរាប់សន្លឹកឆ្នោតបណ្ដោះអាសន្ន លោក បៃឌិន កំពុងមានចំនួនប្រតិភូច្រើនជាងលោក ត្រាំ តែលោក ត្រាំ កំពុងនាំមុខលោក បៃឌិន ក្នុងរដ្ឋសំខាន់ៗដែលកំណត់វាសនាបេក្ខជនទាំងពីរ។	ពីរដ្ឋកំណើត Delaware បេក្ខជនប្រធានាធិបតីបក្សប្រជាធិបតេយ្យ លោក ចូ បៃឌិន និយាយថា លោកកំពុងឈ្នះក្នុងការបោះឆ្នោតដ៏ស្រួចស្រាល។ លោកប្រាប់អ្នកគាំទ្ររបស់លោកថា៖ «យើងជឿថា យើងស្ថិតលើផ្លូវឈ្នះការបោះឆ្នោតនេះ។ បន្តជឿជាក់អ្នកទាំងអស់គ្នា យើងនឹងឈ្នះ។» យ៉ាងណាមិញ លោក បៃឌិន ក៏ព្រមានដែរថា ការបោះឆ្នោតសំបុត្រដែលជាលទ្ធផលនៃការរាលដាលជំងឺ COVID-19 នឹងធ្វើឲ្យការចេញលទ្ធផលចំណាយពេលយូរ។ ភ្លាមៗនោះ លោក ដូណាល់ ត្រាំ ក៏ចេញសារតាម
article_1072.txt	គណៈកម្មការរៀបចំការបោះឆ្នោតសហភាពមីយ៉ាន់ម៉ា (UEC) នៅថ្ងៃទី១៥ ខែវិច្ឆិកា បានប្រកាសលទ្ធផលបោះឆ្នោតថ្នាក់ជាតិចុងក្រោយ បន្ទាប់ពីការបោះឆ្នោតបានធ្វើឡើងរយៈពេល ១សប្តាហ៍។ ក្នុងលទ្ធផលបោះឆ្នោតនេះ បក្សសម្ព័ន្ធជាតិដើម្បីប្រជាធិបតេយ្យ (NLD) ទទួលបានសំឡេងភាគច្រើននៅក្នុងសភា និងច្រើនជាងចំនួនគាំទ្រកាលពីឆ្នាំ២០១៥ ទៅទៀត ហើយបន្តដឹកនាំប្រទេស៥ឆ្នាំទៀត។	ខុសពីការប៉ាន់ស្មានខ្លះមុនការបោះឆ្នោត បក្សកាន់អំណាចសម្ព័ន្ធជាតិដើម្បីប្រជាធិបតេយ្យ បែរជាធ្វើបានល្អក្នុងការបោះឆ្នោតថ្ងៃទី៨ ខែវិច្ឆិកាទៅវិញ។ ក្នុងលទ្ធផលផ្លូវការចុងក្រោយដែលប្រកាសគណៈកម្មការរៀបចំការបោះឆ្នោតមីយ៉ាន់ម៉ាបញ្ចេញហើយ បក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី ទទួលកៅអីក្នុងសភាសហភាពចំនួន៣៩៦ (សភាជាន់ទាបមានចំនួន ២៥៨កៅអី និងសភាជាន់ខ្ពស់ចំនួន ១៣៨កៅអី)។ តួលេខសរុបខាងលើ មានច្រើនជាងកាលពីឆ្នាំ២០១៥ទៅទៀត ដែលបក្ស NLD ឈ្នះបាន៣៩០កៅអី។ បន្ថែមពីនេះ សម្រាប់កៅអីសភារដ្ឋ និងតំបន់ បក្ស NLD ទទួលបានសំឡេង៥០១ លើ ៦១២សំឡេង និងកៅអីរដ្ឋមន្ត្រីទទួលបន្ទុកជនជាតិភាគតិចមានចំនួន ២៣លើ ២៩កន្លែង។ ចំណែកបក្សសាមគ្គី និងអភិវឌ្ឍសហភាព (USDP) ដែលជាបក្សប្រឆាំងធំជាងគេ និងមានការគាំទ្រពីយោធាមីយ៉ាន់ម៉ា បានទទួលសំឡេងនៅក្នុងសភាសហភាពចំនួន៣៣កៅអីប៉ុណ្ណោះ ក្នុងនោះសភាជាន់ទាបមានចំនួន ២៦កៅអី និងសភាជាន់ខ្ពស់ចំនួន ៧កៅអី។ បក្សផ្សេងៗទៀត ដូចជាបក្សសម្ព័ន្ធសញ្ជាតិសានដើម្បីប្រជាធិបតេយ្យ (SNLD) បាន១៥កៅអី, បក្សជាតិអារ៉ាខាន់(ANP) ៨កៅអី, បក្សជាតិ Ta’ang (TNP), បក្សសាមគ្គីមន (MUP) និងបក្សប្រជាធិបតេយ្យរដ្ឋKayah ទទួលបានសំឡេង ៥កៅអីដូចៗគ្នា នៅក្នុងសភាសហភាព។ ក្រៅពីនេះ បក្សមួយចំនួនទៀត កាន់កាប់កៅអីសភាសហភាពតិចតួចប៉ុណ្ណោះ។ នេះបើតាមការចុះផ្សាយរបស់សារព័ត៌មាន Myanmar Time។ កន្លងមក អ្នកជំនាញខ្លះ បានរំពឹងថា បក្សលោកស្រីស៊ូជី នឹងទទួលបានសំឡេងគាំទ្រនៅក្នុងសភាតិចជាងការបោះឆ្នោតឆ្នាំ២០១៥ ដោយយោងទៅលើវិបត្តិជនភាគតិចរ៉ូហ៊ីងយ៉ា និងប្រតិបត្តិការយោធានៅក្នុងរដ្ឋមានជម្លោះ។ មានមូលហេតុមួយចំនួនដែលបក្ស NLD ធ្វើបានល្អក្នុងការបោះឆ្នោតលើកនេះដូចជា ការចេញមុខការមុខមាត់ប្រទេសនៅតុលាការយុត្តិធម៌អន្តរជាតិជុំវិញការចោទប្រកាន់បទល្មើសប្រល័យពូជសាសន៍លើជនជាតិរ៉ូហ៊ីងយ៉ានៅចុងឆ្នាំ២០១៩ ការជំរុញកិច្ចចរចាសន្តិភាពជាមួយក្រុមជនជាតិភាគតិច ក៏ដូចជាការជំរុញការធ្វើវិសោធនកម្មរដ្ឋធម្មនុញ្ញជាដើម។ បន្ទាប់ពីបញ្ចេញលទ្ធផលចុងក្រោយ គណៈកម្មការរៀបចំការបោះឆ្នោតមីយ៉ាន់ម៉ា ក៏បានច្រានចោលការអំពាវនាវរបស់បក្សសាមគ្គី និងអភិវឌ្ឍសហភាព ដែលបានទាមទារឲ្យមានការបោះឆ្នោតឡើងវិញផងដែរ ដោយសំអាងថា ការបោះឆ្នោតនេះ មានភាពមិនប្រក្រតីមួយចំនួន។ បើតាមការអះអាងរបស់ UEC ការបោះឆ្នោតដែលរៀបចំឡើងនៅថ្ងៃទី៨ ខែវិច្ឆិកា ប្រកបដោយសន្តិភាព សណ្តាប់ធ្នាប់ និងបង្ហាញពីទឹកចិត្តរបស់ប្រជាពលរដ្ឋ។ បើទោះបីជាទទួលបានលទ្ធផលគាំទ្រយ៉ាងច្រើននៅក្នុងសភាក៏ដោយ បក្សកាន់អំណាចមីយ៉ាន់ម៉ា ក៏បានស្នើឲ្យបក្សនយោយបាយជនជាតិភាគតិចចំនួន៤៨ ចូលរួមជាមួយខ្លួនដែរ ដើម្បីបង្កើតរដ្ឋាភិបាលសហភាពមួយប្រកបដោយលទ្ធិប្រជាធិបតេយ្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1073.txt	មេដឹកនាំពិភពលោក នាំគ្នាផ្ញើសារអបអរលោក ចូ បៃឌិន ដែលទទួលជាប់ឆ្នោតជាប្រធានាធិបតីអាមេរិក ក្រោយទទួលបានចំនួនប្រតិភូច្រើនជាងលោក ដូណាល់ ត្រាំ ។ ក្នុងសាររបស់ខ្លួន មេដឹកនាំនានា បានបង្ហាញពីការប្ដេជ្ញាចិត្តក្នុងការត្រៀមធ្វើការជាមួយប្រធានាធិបតីអាមេរិកថ្មីដើម្បីពង្រឹងទំនាក់ទំនងទ្វេភាគីរៀងៗខ្លួន និងកិច្ចការពិភពលោកដែរ។	បើតាមលទ្ធផលដែលផ្សាយដោយប្រព័ន្ធផ្សព្វផ្សាយធំនៅអាមេរិក លោក ចូ បៃឌិន បេក្ខជនប្រធានាធិបតីមកពីបក្សប្រជាធិបតេយ្យ មានចំនួនប្រតិភូតំណាងអ្នកបោះឆ្នោតចំនួន២៩០ ដែលលើសពីចំនួនត្រូវការ២៧០ ក្នុងការក្លាយជាប្រធានាធិបតីទី៤៦ របស់អាមេរិក។ លោកស្រី កាម៉ាឡា ហារីស ក៏ក្លាយជាអនុប្រធានាធិបតីស្ត្រីទីមួយរបស់អាមេរិកក្នុងប្រវតិ្តសាស្ត្រផងដែរ។ លោក ដូណាល់ ត្រាំ ឯណោះ ប្រកាសថា រឿងមិនទាន់ចប់ត្រឹមនេះឡើយ។ Relate ប្រទេសនានា និងសម្ព័ន្ធមិត្តអាមេរិកទាំងតូចទាំងធំមានកាណាដា អង់គ្លេស បារាំង អាល្លឺម៉ង់ និងកូរ៉េខាងត្បូងជាដើម សុទ្ធតែបានអបអរជ័យជម្នះលោក បៃឌិន ។ ខាងក្រោមនេះជាសារអបអរសាទររបស់មេដឹកនាំបរទេសមួយចំនួនផ្ញើទៅកាន់លោក បៃឌិន៖ នាយករដ្ឋមន្ត្រីកាណាដា ចាស្ទីន ទ្រូដូ៖ ក្នុងនាមរដ្ឋាភិបាលកាណាដា ខ្ញុំសូមអបអរលោក ចូ បៃឌិន និងលោកស្រី កាម៉ាឡា ហារីស ចំពោះការជាប់ឆ្នោតជាប្រធានាធិបតី និងអនុប្រធានាធិបតីអាមេរិក។ ប្រធានាធិបតីបារាំង អេម៉ានុយអែល ម៉ាក្រុង៖ ពលរដ្ឋអាមេរិក បានជ្រើសរើសប្រធានាធិបតីរបស់ខ្លួនហើយ។ យើងមានកិច្ចការជាច្រើនត្រូវធ្វើដើម្បីជម្នះការប្រឈមសព្វថ្ងៃ។ តោះធ្វើការជាមួយគ្នា។ នាយករដ្ឋមន្ត្រីអង់គ្លេស បូរីស ចនសុន៖ សូមអបអរលោក ចូ បៃឌិន ដែលជាប់ឆ្នោតជាប្រធានាធិបតីអាមេរិក និងលោកស្រី កាម៉ាឡា ហារីស ចំពោះជោគជ័យជាប្រវត្តិសាស្ត្រ។ ខ្ញុំទន្ទឹងរង់ចាំធ្វើការឲ្យជិតស្និទ្ធលើបញ្ហាអាទិភាពរួមគ្នាចាប់ពីបម្រែបម្រួលអាកាសធាតុ ពាណិជ្ជកម្ម និងសន្តិសុខ។ នាយករដ្ឋមន្ត្រីឥណ្ឌា នារិន្ទ្រា ម៉ូឌី៖ ខ្ញុំមានទំនុកចិត្តថា ទំនាក់ទំនងរស់រវើករវាងឥណ្ឌា និងអាមេរិក នឹងកាន់តែរឹងមាំជាមួយការគាំទ្រ និងការដឹកនាំរបស់អ្នក។ លោក ម៉ូឌី ដែលមានទំនាក់ទំនងស្និទ្ធនឹងលោក ត្រាំ មិនបានអបអរលោក បៃឌិន ផ្ទាល់ឡើយ តែសាទរលោកស្រី ហារីស ដែលមានដើមកំណើតឥណ្ឌា។ ប្រធានាធិបតីកូរ៉េខាងត្បូង មូន ចេអ៊ីន៖ សូមអបអរលោក ចូ បៃឌិន និងលោកស្រី កាម៉ាឡា ហារីស។ សម្ព័ន្ធភាពប្រទេសទាំងពីរ រឹងមាំ ហើយទំនាក់ទំនងកំពុងមាំទាំ។ ខ្ញុំរង់ចាំធ្វើការជាមួយអ្នកដើម្បីតម្លៃរួម។ អធិការបតីអាល្លឺម៉ង់ អែនជែឡា មឺហ្គែល៖ ទំនាក់ទំនងអន្តរអាត្លង់ទិករបស់យើង នឹងគ្មានអ្វីជំនួសបានឡើយ ប្រសិនបើយើងត្រូវទប់ទល់បញ្ហាប្រឈមដូចបច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1074.txt	ខណៈសន្លឹកឆ្នោត រាប់អស់១៣០លានសន្លឹករួចរាល់ លទ្ធផលព្យាករណ៍ បង្ហាញថា បេក្ខជនបក្សប្រជាធិបតេយ្យ ចូ បៃឌិន នៅនាំមុខតិចតួចប៉ុណ្ណោះលើបេក្ខជនបក្សសាធារណរដ្ឋ ដូណាល់ ត្រាំ ជាមួយចំនួនប្រតិភូ ២៣៨ ទល់នឹង២១៣។ នេះបើតាមលទ្ធផលរបស់ទីភ្នាក់ងារព័ត៌មានអាមេរិក AP ។	បេក្ខជនប្រធានាធិបតីអាមេរិក ត្រូវការសំឡេងឆ្នោតយ៉ាងតិច ២៧០ សន្លឹកពីប្រតិភូដែលស្មើជាងពាក់កណ្ដាលនៃប្រតិភូសរុប (៥៣៨នាក់) ដើម្បីឈ្នះការបោះឆ្នោតអាមេរិក។ យ៉ាងណាមិញ ពុំទាន់មានបេក្ខជនណាមួយ ត្រូវបានប្រកាសថាទទួលជ័យជម្នះនៅឡើយ។ មកទល់ពេលនេះ ការរាប់សន្លឹកឆ្នោតក្នុងរដ្ឋ Pennsylvania និង Michigan ដែលលោកត្រាំកំពុងនាំមុខ ហាក់មានការយឺតយ៉ាវ ដែលទំនងមកពីការបោះឆ្នោតតាមប្រៃសណីយ៍។ ចំណែក លោក ត្រាំ នក៏បន្តនាំមុខក្នុងរដ្ឋប្រទាញ់ប្រទង់ ដូចជា រដ្ឋ Wisconsin , North Carolina និង Goergia ផងដែរ ខណៈការរាប់សន្លឹកឆ្នោតកំពុងបន្ត។ រដ្ឋដែលលោកត្រាំបានឈ្នះ៖ Texas, Florida, Iowa, Montana, Ohio, Utah, Idaho, Missouri, Kansas, Indiana, Kentucky, Oklahoma, Tennessee, Nebraska, Louisiana, North Dakota, South Dakota, Wyoming និង West Virginia ។ រដ្ឋដែលលោក បៃឌិន ឈ្នះ៖ Arizona, Maine, Minnesota, Hawaii, California, Oregon, Washington, New Hampshire, Colorado, District of Columbia, Illinois, New Mexico, New York, Delaware, Maryland, Massachusetts, Vermont, Virginia និង New Jersey៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1075.txt	ប្រទេសសមាជិកអាស៊ានទាំងដប់ និងដៃគូសន្ទនារបស់ខ្លួនប្រាំប្រទេសផ្សេងទៀត នៅថ្ងៃ១៥ វិច្ឆិកា ២០២០ បានចុះហត្ថលេខាផ្លូវការលើកិច្ចព្រមព្រៀងស្តីពីភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ ( The Regional Comprehensive Economic Partnership ) ឬហៅកាត់ថា RCEP។ នេះ ជាគឺជាសមាហរណកម្មសេដ្ឋកិច្ច និងពាណិជ្ជកម្មមួយដ៏ធំរបស់អាស៊ាន ជាមួយនឹងដៃគូរបស់ខ្លួន គិតចាប់តាំងពីការកកើតអង្គការក្នុងតំបន់មួយនេះ។	បើត្រលប់ទៅចុងឆ្នាំ២០១៩ វិញ ដែលជាពេលអាស៊ាន និងដៃគូសន្ទនារបស់ខ្លួន បើកកិច្ចប្រជុំចរចា និងពិភាក្សាលើសេចក្តីព្រាងស្តីពីកិច្ចព្រមព្រៀងស្តីពីភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់លើកទី៣នោះ មានការចោទប្រកាន់ជាច្រើន ថា RCEP គឺជាគំនិតផ្តួចផ្តើមដឹកនាំដោយចិន ដែលការលើកឡើងនេះ ត្រូវបានអគ្គលេខាធិការអាស៊ាន លោក Lim Jock Hoi ចាត់ទុកថា មិនត្រឹមត្រូវឡើយ។ តាមកិច្ចសម្ភាសន៍ជាមួយនឹងសារព័ត៌មាន Jakarta Post ចុះថ្ងៃ៧ វិច្ឆិកា ២០១៩ អគ្គលេខាធិការអាស៊ាន លោក Lim Jock Hoi បានអះអាងថា ការចោទថា RCEP មានចិននៅពីក្រោយ គឺជាមិនត្រឹមត្រូវនោះទេ ដ្បិត RCEP មិនមែនជាគំនិតផ្តួចផ្តើមនាំមុខដោយចិននោះឡើយ។ លោកអគ្គលេខាធិការ ពេលនោះអះអាងថា RCEP មានឬសគល់ពីអាស៊ាន ហើយអាស៊ាន ក៏បានដាក់ជជែកលើតុរួម និង ជាលទ្ធផលទទួលបានការឯកភាព និងគាំទ្រពីភាគីជុំវិញ។ ក្នុងកិច្ចសម្ភាសន៍ដដែលនោះ លោកអគ្គលេខាធិការ ដែលជាអតីតរដ្ឋមន្ត្រីការបរទេស និងពាណិជ្ជកម្មព្រុយណេរូបនេះ បានរៀបរាប់ថា ចេតនាដំបូងរបស់ RCEP គឺត្រឹមតែជាក្របខណ្ឌពាណិជ្ជកម្មសេរីអាស៊ានបូកបី ដែលជាកិច្ចសហប្រតិបត្តិការអាស៊ាន ជាមួយនឹងចិន ជប៉ុន និងកូរ៉េខាងត្បូងនោះទេ។ ក៏ប៉ុន្តែក្រោយមក មហិច្ឆតាអាស៊ាន កាន់តែរីកធំ ដោយបានបញ្ចូលដៃគូសន្ទនា ដែលមានដូចជា ឥណ្ឌា អូស្ត្រាលី និងណូវែលហ្សេឡង់។ លោកបន្ថែមថា អាស៊ាន បានមានកិច្ចព្រមព្រៀងពាណិជ្ជកម្មជាមួយនឹងបណ្តាប្រទេសដៃគូសន្ទនាដាច់ដោយឡែករួចទៅហើយ ក៏ប៉ុន្តែក្នុងផ្នត់គំនិតរបស់អាស៊ាន វា នឹងកាន់តែល្អ នៅពេលភាគីពាក់ព័ន្ធទាំងអស់នេះ ស្ថិតក្រោមឆ័ត្រតែមួយក្នុងការពង្រីកកិច្ចសហប្រតិបត្តការពាណិជ្ជកម្ម និងការវិនិយោគឲ្យកាន់តែនៅក្នុងតំបន់។ សម្រាប់លោកអគ្គលេខាធិការ ការលើកឡើង និងចោទប្រកាន់ពីឥទ្ធិពលចិនលើកិច្ចព្រមព្រៀង RCEP របស់បណ្តាសារព័ត៌មានលោកខាងលិច មិនមែនជារឿងចម្លែកឡើយ។ មិនចម្លែកនោះត្រង់ថា ចិន គឺជាភាគីមួយ ដែលធំជាងគេនៅក្នុងកិច្ចព្រមព្រៀងនេះ ដូច្នេះលោក មិនជំទាស់ទេ។ ក៏ប៉ុន្តែលោក សង្កត់ថា ទំហំមិនអាចកំណត់ពីភាពជាម្ចាស់ឡើយ ពោលគឺ RCEP គឺជារបស់អាស៊ានយ៉ាងពិតប្រាកដ។ គួរជម្រាបជាថ្មីថា RCEP គឺជាកិច្ចព្រមព្រៀងពាណិជ្ជកម្មសេរីមួយដែលផ្តើមស្នើឡើងជាផ្លូវការក្នុងឆ្នាំ២០១២ ក្នុងឱកាសដែលកម្ពុជាធ្វើជាប្រធានអាស៊ាន។ កិច្ចព្រមព្រៀងដែលមានទំហំពាណិជ្ជកម្មស្មើនឹង៣០ភាគរយនៃផលិតផលក្នុងស្រុកសរុបរបស់ពិភពលោកបង្កើតឡើង ដើម្បីប្រែក្លាយតំបន់រដ្ឋអាស៊ាន និងដៃគូសន្ទនារបស់ខ្លួនក្លាយជាតំបន់ពាណិជ្ជកម្មសេរី ។ ភាគីនៃកិច្ចព្រមព្រៀងនេះ រាប់បញ្ចូលសមាជិកអាស៊ានទាំងដប់ និង ដៃគូសន្ទនាផ្សេងទៀតរួមមានចិន ជប៉ុន កូរ៉េខាងត្បូង ឥណ្ឌា អូស្ត្រាលី និង ណូវែលសេឡង់។ ក្នុងឆ្នាំ២០១៩ ឥណ្ឌា បានប្រកាសដើរចេញពីការចរចា ក្រោមហេតុផលថា កិច្ចព្រមព្រៀងនេះ អាចធ្វើឲ្យប៉ះពាល់ដល់សេដ្ឋកិច្ចក្នុងប្រទេស។ មុននឹងមកដល់ការចុះហត្ថលេខាផ្លូវការថ្ងៃ១៥ វិច្ឆិកា ២០២០នេះ អាស៊ាន និងដៃគូ គ្រោងនឹងបញ្ចប់ការចរចាលើកិច្ចព្រមព្រៀងនេះពីឆ្នាំ ២០១៥ ប៉ុន្តែត្រូវបន្តពន្យារពេលជាបន្តបន្ទាប់ ដោយសារសមាជិករបស់ RCEP មួយចំនួននៅមិនឯកភាពលើប្រការដែលត្រូវអនុវត្ត ដែលបានប៉ះពាល់លើផលប្រយោជន៍ក្នុងស្រុករបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1076.txt	គ្រោះមហន្តរាយរញ្ជួយដី នៅតួកគី និងក្រិកកាលពីថ្ងៃទី៣០ ខែតុលា បានបណ្តាលឲ្យមនុស្ស៤៦នាក់ស្លាប់ និងរបួសជិត៩០០នាក់។ ចំណែកឯកម្មករ និងអ្នកសង្គ្រោះកំពុងប្រញាប់ប្រញាល់ទាញ់អ្នកដែលរួសរានមានជីវិតចេញពីគំនរបាក់បែកក្រោមអាគារ។ តួកគី ទទួលគ្រោះមហន្តរាយធ្ងន់ធ្ងរជាក្រិក។	នៅរសៀលថ្ងៃទី៣០ ខែតុលា បាតុភូតរញ្ជួយដីដែលមានកម្រិត៦,៩រិច្ទ័រ កើតឡើងនៅសមុទ្រAegean ក្នុងជំរៅ ១៦គីឡូម៉ែត្រ ក្រោមបាតុសមុទ្រស្ថិតនៅចន្លោះតួកគី និងក្រិក។គ្រោះរញ្ជួយដីនេះ ក៏បណ្តាលឲ្យមានរលកយក្សស៊ូណាមិតូចមួយផងដែរ ចំណែកឯរលករញ្ជួយមានរហូតដល់រដ្ឋធានីអាថែនរបស់ក្រិក និង អ៊ីស្តង់ប៊ុលរបស់តួកគី។ យោងតាមអាជ្ញាធរគ្រប់គ្រងគ្រោះមហន្តរាយតួកគី(AFAD) ប្រទេសខ្លួនមានអ្នកស្លាប់ចំនួន៤៤នាក់ ខណៈក្រុមអ្នកសង្គ្រោះកំពុងប្រញាប់ប្រញាល់ទាញយកសាកសពមនុស្សបន្ថែមទៀតពីគំនរអាគារដែលបាក់រលំ រីឯអ្នករបួសមានរហូតដល់ទៅ៨៩៦នាក់។ក្រិកវិញ អះអាងថាមានមនុស្សចំនួន២នាក់ស្លាប់ និង១៩នាក់ទៀតរងរបួស។ ការស្វែងរកអ្នកដែលកំពុងរួសរានមានជីវិតបានឈានមកដល់ថ្ងៃទី៣ហើយ ជាពិសេសនៅសង្កាត់Izmir ដែលទទួលរងការរញ្ជួយខ្លាំងជាងគេ។ ក្រុមសង្គ្រោះតួកគី បានរកឃើញបុរសម្នាក់វ័យ៧០ឆ្នាំ ដែលជាប់ក្នុងគំនរបាក់បែក និងត្រូវបានបញ្ជូនទៅមន្ទីរពេទ្យ។ តួកគី និងក្រិកកំពុងតែមានភាពតានតឹងជាមួយគ្នា លើការគ្រប់គ្រងតំបន់មេឌីទែរ៉ាណេខាងកើត ដែលសម្បូរទៅដោយធនធានធម្មជាតិ។ ប៉ុន្តែក្រោយគ្រោះមហន្តរាយកើតឡើយភ្លាមប្រទេសទាំង២បានផ្ងើសាររំលែកទុកឲ្យគ្នាទៅវិញទៅមក។ ជាក់ស្តែងលោក Kyriakos Mitsotakis បានទូរសព្ទទៅប្រធានាធិបតីតួកគីលោកTayyip Erdogan ដើម្បីរំលែកទុកការបាត់បងជីវីតរបស់ប្រទេសទាំងសងខាង។ ចំណែកលោកErdogan តាមរយៈបណ្តាញសង្គម
article_1077.txt	បាតុករថៃចាប់ផ្តើមជួបជុំគ្នានៅរសៀលថ្ងៃទី១៨ វិច្ឆិកា ស្របពេលដែលសមាជិកសភាថៃត្រៀមបោះឆ្នោតលើសេចក្តីព្រាងច្បាប់ស្តីពីវិសោធនកម្មរដ្ឋធម្មនុញ្ញ។ ចំណែកឯប៉ូលិសថៃវិញ ព្រមានថា នឹងចាត់វិធានការយ៉ាងតឹងរ៉ឹងតបទៅនឹងការប្រព្រឹត្តខុសច្បាប់ទាំងឡាយពីសំណាក់បាតុករ និងហាមបាតុករមកជិតទីស្នាក់ការប៉ូលិស។	ប៉ូលីសថៃ បានព្រមានបាតុករមិនឲ្យចូលអុកឡុក និងកម្ទេចទីស្នាក់ការប៉ូលិស ក្រោយពេលបាតុករបានបង្ហាញផែនការជួបជុំនៅផ្លូវប្រសព្វដ៏សំខាន់ក្នុងរាជធានីបាងកក រួចបន្តដំណើរទៅទីស្នាក់ការប៉ូលិសដែលនៅជិតនោះ។ ជាវិធានការបង្ការប៉ូលិសថៃ បានយករថយន្តដឹកដីមកចតមុនខ្លោងទ្វារ និងមានប៉ូលិសបង្ក្រាបបាតុកម្មឈរប្រចាំការជាប់ជានិច្ច។ នេះបើតាមកាសែត Bangkok Post។ ឧត្តមសេនីយ៍Yingyos Thepchamnong អ្នកនាំពាក្យប៉ូលិសអះអាងថា សកម្មភាពទាំងឡាយដែលប៉ះពាល់ដល់ទ្រព្យសម្បត្តិរដ្ឋ គឺជាការបំពានច្បាប់ ហើយអាជ្ញាធរនឹងចាត់វិធានាការទល់នឹងអ្នកល្មើសច្បាប់ទាំងនោះ។ ប៉ូលិសបានបន្ថែមថា បាតុកម្មកាលពីថ្ងៃទី១៧ វិច្ឆិកាបណ្តាលឲ្យខូចកាណុងបាញ់ទឹកចំនួន៤ ឡានដឹកទឹកចំនួន២ ឡានក្រុងចំនួន៣ និងឡានដឹកទំនិញចំនួន១៣។ ចំណែកការប៉ះទង្គិចរវាងបាតុករ និងប៉ូលិសកាលពីថ្ងៃទី១៧ វិច្ឆិកាបណ្តាលឲ្យបាតុករ៥៥នាក់រងរបួសដោយសារគ្រាប់បែកផ្សែង គ្រាប់កាំភ្លើងជ័រ និងកាណុងបាញ់ទឹករបស់ប៉ូលិស។ មនុស្ស៤នាក់ត្រូវសម្រាកក្នុងមន្ទីរពេទ្យ និង៦នាក់ទៀតត្រូវគ្រាប់កាំភ្លើងជ័ររបស់ប៉ូលិស។ សមាគមមេធាវីសិទ្ធិមនុស្សថៃ បន្ទោសក្រុមប៉ូលិសថា ការបំបែកហ្វូងបាតុករ ដោយមិនស្របតាមវិធានអន្តរជាតិ។ ទោះមានការប៉ះទង្គិចក្ដី បាតុករថៃ ជួបជុំបាតុកម្មជាថ្មីស្របពេលដែលសភាថៃទាំង២ថ្នាក់ បន្តកិច្ចពិភាក្សា និងបោះឆ្នោតលើសេចក្តីព្រាងច្បាប់ចំនួន៧ស្តីពីវិសោធនកម្មរដ្ឋធម្មនុញ្ញ។ បន្ទាប់ពីពិភាក្សាតំណាងរាស្ត្រ និងសមាជិកព្រឹទ្ធិសភាថៃ នឹងត្រូវបោះឆ្នោតជ្រើសរើសយកសេចក្តីព្រាងច្បាប់មកពិភាក្សាបន្តទៀត។ ក្នុងចំណោមសេចក្តីព្រាងច្បាប់ទាំង៧ សេចក្តីព្រាងច្បាប់មួយភាគធំ មិនលើកឡើងពីកំណែទម្រង់របបរាជានិយម ចំណែកតំណាងរាស្ត្រថៃមួយភាគធំក៏មិនចង់ពិភាក្សាពីបញ្ហានេះដែរ។ ចំណែកសេចក្តីព្រាងច្បាប់មួយទៀតចង់ប្តូរព្រឹទ្ធសភាថៃ ដែលមានសមាជិកត្រូវតែងតាំងដោយក្រុមយោធា ដោយជំនួសមកវិញនូវសមាជិកព្រឹទ្ធសភាដែលជ្រើសឡើងដោយការបោះឆ្នោត។ ខណៈសមាជិកសភាកំពុងជជែកពីសំណើកែរដ្ឋធម្មនុញ្ញ អាគារវិមានសភាវិញ មានការការពារយ៉ាងតឹងតែង និងមានការរឹតត្បិតការចេញចូល ដោយបាតុករទាំងប្រឆាំង ទាំងគាំទ្របានជួបជុំគ្នានៅខាងក្រៅ។ ប៉ូលិសទីក្រុងបាងកក បានដាក់កងកម្លាំងចំនួន១,៣៥០នាក់ដើម្បីការពារ។ ក្រោយការប្រជុំចប់នៅយប់ថ្ងៃទី១៧ វិច្ឆិកា ប៉ូលិសថៃ ក៏បានជម្លៀសតំណាងរាស្ត្រ និងសមាជិកព្រឹទ្ធសភាតាមរយៈនាវាផងដែរ៕ Relate: https://
article_1078.txt	នាយករដ្ឋមន្ត្រីថៃ លោកប្រាយុទ្ធ ចាន់អូចា នៅថ្ងៃទី២៧ ខែតុលា នៅតែបន្តបដិសេធ មិនចុះចេញពីតំណែង តាមការអំពាវនាវរបស់សមាជិកសភាបក្សប្រឆាំង ក្នុងកិច្ចប្រជុំសភាវិសាមញ្ញ ដែលលោកនាយករដ្ឋមន្ត្រី បានអំពាវនាវឲ្យភាគីពាក់ព័ន្ធដោះស្រាយបញ្ហាដោយសន្តិវិធី។	អត្ថបទទាក់ទង អាល្លឺម៉ង់ នៅចន្លោះរវាងបាតុករគាំទ្រស្ដេចថៃ និងបាតុករទាមទារឲ្យកែទម្រង់រាជានិយម ថៃបើកកិច្ចប្រជុំសភាវិសាមញ្ញ ខណៈបក្សប្រឆាំងទាមទារឲ្យលោក ប្រាយុទ្ធ លាលែង ថ្លែងនៅក្នុងកិច្ចប្រជុំសភាវិសាមញ្ញ លោកប្រយុទ្ធ ចាន់អូចា ប្រមុខរដ្ឋាភិបាលថៃ បានលើកឡើងយ៉ាងដូច្នេះថា៖ « ខ្ញុំនឹងមិនរត់គេចចេញពីបញ្ហាឡើយ»។ ក្នុងនេះន័យ លោកប្រយុទ្ធ នៅតែបន្តទាត់ចោលការអំពាវនាវរបស់សមាជិកសភាឲ្យលោកចុះចេញពីតំណែង ដោយសំអាងថា លោកមិនលាលែងពីតំណែង ក្នុងពេលប្រទេសកំពុងជួបបញ្ហានោះឡើយ។ ថៃបានបើកកិច្ចប្រជុំសភាវិសាមញ្ញរយៈពេលពីរថ្ងៃ ពោលគឺថ្ងៃទី២៦ និង២៧ ខែតុលា ដើម្បីជជែកពីវិបត្តិនយោបាយ ក៏ដូចជារកដំណោះស្រាយ ដែលក្រុមបាតុករ បានធ្វើបាតុកម្មជាច្រើនខែ ដើម្បីទាមទារឲ្យលោកប្រាយុទ្ធចុះចេញពីតំណែង វិសោធនកម្មរដ្ឋធម្មនុញ្ញ កំណែទម្រង់ស្ថាប័នព្រះមហាក្សត្រ ដោះលែងមេដឹកនាំបាតុកម្ម ក៏ដូចជាទម្លាក់បទចោទលើមេដឹកនាំទាំងនោះជាដើម។ នៅពេលនេះ បាតុកម្មនៅថៃមានចំនួនពីរក្រុម គឺក្រុមប្រឆាំងនឹងព្រះមហាក្សត្រ និងក្រុមគាំទ្រព្រះមហាក្សត្រ។ កន្លងមកក្រុមបាតុករប្រឆាំងព្រះមហាក្សត្រ ឬប្រឆាំងរដ្ឋាភិបាល បានជួបជុំមនុស្សជាច្រើនពាន់នាក់ ហើយនៅថ្ងៃទី២៦ ខែតុលា ក្រុមនេះ បានដង្ហែញាតិទៅទូតអាល្លឺម៉ង់ថែមទៀត ដើម្បីឲ្យពិនិត្យលើសកម្មភាពមហាក្សត្រ មហា វជិរាលង្ករណ៍ ក្នុងពេលគង់នៅអាល្លឺម៉ង់។ ចំណែកមនុស្សមួយក្រុមទៀត គឺជាអ្នកគាំទ្រព្រះមហាក្សត្រ និងមិនចង់ឲ្យមានការធ្វើកំណែទម្រង់ស្ថាប័នព្រះមហាក្សត្រឡើយ។ យ៉ាងណាក៏ដោយ ក្រុមគាំទ្រព្រះមហាក្សត្រ គឺភាគច្រើនអាយុចាប់ពី៥០ឆ្នាំ និង៦០ឆ្នាំឡើងទៅ និងមានមនុស្សចូលរួមក្នុងចំនួនតិច។ នៅថ្ងៃទី២៧ ខែតុលា ក្រុមគាំទ្រព្រះមហាក្សត្រ បានជួបជុំគ្នាជាង ៣០០នាក់ប៉ុណ្ណោះ ខណៈក្រុមប្រឆាំងរដ្ឋាភិបាលមានមនុស្សជួបជុំជាច្រើនពាន់នាក់។ នេះបើតាមការចុះផ្សាយរបស់ទីភ្នាក់ងារព័ត៌មាន AP។ គិតត្រឹមថ្ងៃទី២៧ ខែតុលា ថៃ កំពុងស្វែងរកចំណាត់ការ ដើម្បីដោះស្រាយវិបត្តិក្នុងប្រទេស ដែលកំពុងជាប់គាំងនេះ។ សភាថៃ កំពុងពិចារណាលើសំណើ ក្នុងការបង្កើតគណៈកម្មការផ្សះផ្សាជាតិមួយ ដែលមានភាគីពាក់ព័ន្ធទាំងអស់ ត្រូវចូលរួមដូចជា រដ្ឋាភិបាល សភា តំណាងក្រុមបាតុករ និងភាគីផ្សេងទៀត។ ចំណែក លោកនាយករដ្ឋមន្ត្រីថៃ ក៏គាំទ្រឲ្យបង្កើតគណៈកម្មាធិការនេះដែរ។ សូមបញ្ជាក់ថា កិច្ចប្រជុំសភារយៈពេល២ថ្ងៃនេះ ផ្អែកទៅលើមាត្រា១៦៥ នៃរដ្ឋធម្មនុញ្ញថៃ ដែលអនុញ្ញាតឲ្យសភាទាំងពីរថ្នាក់ ពោលគឺរដ្ឋសភា និងព្រឹទ្ធសភា ជួបជជែក ពិភាក្សា ស្តាប់យោបល់គ្នា លើបញ្ហាសំខាន់ៗ។ កិច្ចប្រជុំនេះ គឺមិនទាមទារឲ្យមានការបោះឆ្នោតនៅក្នុងសភាអ្វីឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1079.txt	នៅបំផុតមេដឹកនាំអាស៊ាន និងដៃគូសន្ទនារបស់ខ្លួនសរុបទាំងអស់១៥ប្រទេស នៅថ្ងៃ១៥ វិច្ឆិកានេះ បានសម្រេចចុះហត្ថលេខាជាផ្លូវការលើកិច្ចព្រមព្រៀង ស្តីពីភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP)។ កិច្ចព្រមព្រៀងពាណិជ្ជកម្មសេរីដ៏ធំក្នុងតំបន់នេះ នឹងបើកផ្លូវឲ្យប្រទេស១៥ក្នុងតំបន់ អាចនាំចេញនិងនាំចូលផលិតផលតាមការព្រមព្រៀងគ្នាដោយសេរី និងក្នុងលក្ខខណ្ឌកាន់តែធូរស្រាល និងល្អប្រសើរ។	លោកអគ្គលេខាធិការអាស៊ាន Lim Jock Hoi បានចាត់ទុកថ្ងៃ១៥ វិច្ឆិកា ២០២០នេះ ជាថ្ងៃប្រវត្តិសាស្ត្រមួយរបស់អាស៊ាន ដែលមេដឹកនាំអាស៊ានទាំងដប់ និងដៃគូសន្ទនារបស់ខ្លួនរួមមានអូស្ត្រាលី ចិន ជប៉ុន កូរ៉េខាងត្បូង និងណូវែលសេឡង់ បានចុះហត្ថលេខាលើ RCEP ដែលជាកិច្ចព្រមព្រៀងពាណិជ្ជកម្មសេរីមួយដ៏ធំក្នុងតំបន់ និងពិភពលោក។ នេះបើយោងតាមការចុះផ្សាយរបស់គេហទំព័រផ្លូវការរបស់អាស៊ាន។ តាមប្រភពព័ត៌មានដដែល សម្រាប់លោកអគ្គលេខាធិការ ដែលបានថ្លែងក្នុងកិច្ចប្រជុំកំពូលអាស៊ានលើកទី៣៧ និងកិច្ចប្រជុំលើកទី៤ ស្តីពីកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ RCEP នឹងផ្តល់នូវសក្តានុពលជាច្រើនក្នុងការជំរុញ ផ្លាស់ប្តូរ និងស្តារធុរកិច្ច និងប្រជាជននៅក្នុងតំបន់ ជាពិសេសក្នុងអំឡុងពេលនៃវិបត្តិ Covid-19 តែម្តង។ ជាមួយគ្នានេះ សម្រាប់ភាគីចិន ដែលជាដៃគូពាណិជ្ជកម្មធំបំផុតរបស់អាស៊ាន បានអះអាងថា ការហត្ថលេខាលើ RCEP គឺជាជ័យជម្នះមួយនៃប្រព័ន្ធពហុភាគីនិយម និងពាណិជ្ជកម្មសេរី ខណៈដែលប៉ុន្មានឆ្នាំចុងក្រោយនេះ ពិភពលោក បានរងការគំរាមកំហែងដោយសារតែការងើបឡើងនៃគោលនយោបាយពាណិជ្ជកម្មគាំពារនិយមរបស់បណ្តាប្រទេសមហាអំណាចមួយចំនួន។ នេះបើយោងតាមការចុះផ្សាយរបស់ភ្នាក់ងារព័ត៌មាន Xinhua។ គួរជម្រាបបន្តិចថា RCEP គឺជាកិច្ចព្រមព្រៀងពាណិជ្ជកម្ម និងជាគំនិតផ្តួចផ្តើមមួយរបស់មេដឹកនាំក្នុងតំបន់ដែលបានស្នើឡើងជាផ្លូវការក្នុងឆ្នាំ២០១២ ក្នុងឱកាសដែលកម្ពុជាធ្វើជាប្រធានអាស៊ាន។ កិច្ចព្រមព្រៀងនេះ មានទំហំ ២៦.២ ទ្រីលានដុល្លារ ឬស្មើនឹង ៣០ភាគរយ នៃផលិតផលក្នុងស្រុកសរុបរបស់ពិភពលោក ដែលគ្របដណ្តប់លើទីផ្សារប្រជាជន ២.២ ពាន់លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_108.txt	ប្រធានាធិបតីកូរ៉េខាងត្បូង លោក យូន សុកយ៉ល នៅថ្ងៃទី១៧ ខែមករា បានបដិសេធមិនចូលខ្លួនសួរចម្លើយ តាមការបញ្ជារបស់ការិយាល័យស៊ើបអង្កេតអំពើពុករលួយសម្រាប់មន្រ្តីជាន់ខ្ពស់(CIO) សារជាថ្មី។ CIO បានបញ្ជាឱ្យលោក យូន សុកយ៉ល ចូលខ្លួនសួរចម្លើយ នៅព្រឹកម៉ោង៨(ម៉ោងនៅកម្ពុជា) ថ្ងៃទី១៧ ខែមករា។	អត្ថបទទាក់ទង ប្រធានាធិបតីកូរ៉េខាងត្បូង ត្រូវបានចាប់ខ្លួន ដើម្បីស៊ើបអង្កេត ក្រោយការបញ្ជារបស់ការិយាល័យស៊ើបអង្កេតអំពើពុករលួយសម្រាប់មន្រ្តីជាន់ខ្ពស់(CIO) ឱ្យចូលខ្លួនសួរចម្លើយនៅព្រឹកម៉ោង៨(ម៉ោងនៅកម្ពុជា) ថ្ងៃទី១៧ ខែមករា លោក យូន សុកយ៉ល បានបដិសេធជាថ្មី។ «លោកប្រធានាធិបតី នឹងមិនចូលខ្លួនសួរចម្លើយនៅការិយាល័យ CIO ក្នុងថ្ងៃនេះទេ»។ លោក Seok Dong-hueon ដែលជាមេធាវីលោក យូន បានអះអាងបែបនេះទៅកាន់ទីភ្នាក់ងារព័ត៌មាន Yonhap នៅថ្ងៃទី១៧ ខែមករា។ តាមការបញ្ជាក់របស់លោក Seok លោក យូន បានបញ្ជាក់ពីគោលជំហរខ្លួនទៅកាន់ CIO កាលពីថ្ងៃដំបូងរួចហើយ។ ដូច្នេះហើយ លោក យូន គ្មានកិច្ចការអ្វីដែលត្រូវចូលខ្លួនម្ដងទៀតនោះទេ។ CIO បានប្រកាសថា លោកប្រធានាធិបតីកូរ៉េខាងត្បូង ត្រូវបានបញ្ជាឱ្យចូលខ្លួនផ្ដល់ចម្លើយសារជាថ្មី នៅព្រឹកម៉ោង៨(ម៉ោងនៅកម្ពុជា) នៃថ្ងៃទី១៧ ខែមករា។ លោក យូន សុកយ៉ល ត្រូវបានចាប់ខ្លួននៅថ្ងៃទី១៥ ខែមករា ក្រោមអាជ្ញាធររបស់ CIO ដើម្បីសួរចម្លើយ។ យ៉ាងណាមិញ លោក យូន បានបដិសេធ និងមិនបានចូលខ្លួនផ្ដល់ចម្លើយនៅថ្ងៃទី១៦ ខែមករា នោះទេ។ ការបដិសេធមិនចូលខ្លួនសួរចម្លើយរបស់លោក យូន នៅថ្ងៃទី១៦ ខែមករា គឺដោយសាររូបលោក មានបញ្ហាសុខភាព។នេះបើតាមការបញ្ជាក់របស់មេធាវីលោក យូន ផ្ទាល់។ CIO ត្រូវបានរំពឹងថា នឹងដាក់បណ្ដឹងជាថ្មីម្ដងទៀត ដើម្បីចាប់ឃុំខ្លួនលោក យូន ជាផ្លូវការ មុនពេលម៉ោងកំណត់នៃដីការចាប់ខ្លួនកាលពីថ្ងៃទី១៥ ខែមករា អស់សុពលភាពនៅយប់ថ្ងៃទី១៧ ខែមករា។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ ជាការឆ្លើយតប លោក យូន សុកយ៉ល បានដាក់សំណុំរឿងឱ្យតុលាការក្រុងសេអ៊ូលដើម្បីពិនិត្យមើលផ្លូវច្បាប់លើការអនុវត្តដីកាចាប់ខ្លួនរបស់ CIO មកលើរូបលោក ទៀតផង។ ប៉ុន្តែខាងតុលាការ បានបដិសេធ និងមិនពិនិត្យសំណើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1080.txt	ប្រធានាធិបតីអាមេរិកទើបជាប់ឆ្នោត ចូ បៃឌិន បានចាត់ទុកការណ៍ដែលលោក ដូណាល់ ត្រាំ មិនព្រមទទួលស្គាល់បរាជ័យក្នុងការបោះឆ្នោតជារឿងដ៏អាម៉ាស់មួយ។ ទោះជាបែបនេះ លោក បៃឌិន មិនខ្វល់ឡើយ ហើយបន្តគិតគូរផែនការផ្ទេរអំណាចរបស់លោក ខណៈការស្បថចូលកាន់តំណែងសល់ជាង៧០ថ្ងៃទៀត។	អត្ថបទទាក់ទង មិនត្រឹមមិនទាន់ទទួលស្គាល់លទ្ធផលបោះឆ្នោត លោក ត្រាំ ក៏រាំងខ្ទប់ការផ្ទេរអំណាចដែរ លោក ត្រាំ បណ្ដេញរដ្ឋមន្ត្រីការពារជាតិចេញពីតំណែង មួយសប្ដាហ៍ក្រោយការបោះឆ្នោត ប្រធានាធិបតីជិតផុតអាណត្តិ ដូណាល់ ត្រាំ នៅតែរឹងទទឹងមិនបន្ទាន់ជំហរទទួលស្គាល់ថាលោកចាញ់លោក ចូ បៃឌិន ទោះជាលទ្ធផលច្បាស់ក៏ដោយ។ លោកបន្តប្រកាសក្តែងៗថានឹងទទួលជោគជ័យ ខណៈប្ដឹងតវ៉ាពាក់ព័ន្ធការកេងបន្លំសន្លឹកឆ្នោត ព្រមទាំងមិនព្រមសហការជាមួយលោកបៃឌិនក្នុងនីតិវិធីផ្ទេរអំណាចទៀតផង។ «ខ្ញុំគ្រាន់តែគិតថា ច្បាស់ណាស់ នេះជារឿងដ៏អាម៉ាស់មួយ»។ លោក បៃឌិន និយាយបែបនេះ នៅពេលឆ្លើយតបនឹងសំណួរថា លោកគិតបែបណាជុំវិញការបដិសេធមិនព្រមទទួលស្គាល់បរាជ័យរបស់លោកត្រាំក្នុងការបោះឆ្នោតថ្ងៃទី៣ វិច្ឆិកា។ ប្រាប់អ្នកសារព័ត៌មាននៅថ្ងៃទី១០ ខែវិច្ឆិកា ក្នុងទីក្រុងកំណើតលោក Wilmington រដ្ឋ Delaware លោក បៃឌិន យល់ឃើញថា ភាពរឹងរូសនេះ នឹងប៉ះពាល់ដល់កេរដំណែលរបស់លោកប្រធានាធិបតីឡើយ។ ទោះជាបែបនេះក្តី អនាគតប្រធានាធិបតីទី៤៦រូបនេះ ធានាចំពោះមុខពលរដ្ឋអាមេរិកថា ផែនការផ្ទេរអំណាចរបស់លោក នៅតែបន្តទៅមុខដោយគ្មានការរាំងស្ទះឡើយ។ លោក បៃឌិន ក៏បានជជែកពិភាក្សាតាមរយៈទូរទស្សន៍ជាមួយមេដឹកនាំអឺរ៉ុបដែលជាសម្ព័ន្ធមិត្តមួយចំនួន ដូចជា លោក បូរីស ចនសុន នាយករដ្ឋមន្ត្រីអង់គ្លេស, លោក អេម៉ានុយអែល ម៉ាក្រុង ប្រធានាធិបតីបារាំង, អធិបការបតី អាល្លឺម៉ង់ អែនជែឡា មឺហ្គែល និងនាយករដ្ឋមន្ត្រី អៀរឡង់ Micheal Martin។ ឆ្លើយសំណួរអ្នកព័ត៌មានថាលោកផ្ញើសារបែបណាទៅកាន់មេដឹកនាំនៃប្រទេសសម្ព័ន្ធមិត្តអាមេរិកទាំងនេះ លោក បៃឌិន លើកឡើងដូច្នេះថា៖«ខ្ញុំប្រាប់ឲ្យពួកគេដឹងថា អាមេរិកត្រលប់មកវិញហើយ»។ លោក ត្រាំ ដែលបន្តក្ដីស្រមៃក្ដាប់អំណាចមួយអាណត្តិទោះលទ្ធផលបញ្ជាក់ច្បាស់ថា លោកចាញ់លោក បៃឌិន បានប្រកាសលើ
article_1081.txt	ប្រធានាធិបតីអាមេរិក ដូណាល់ ត្រាំ នៅថ្ងៃទី ១៤ ខែវិច្ឆិកា មិនបានចូលរួមជំនួបកំពូលអាស៊ាន ដែលកំពុងប្រព្រឹត្តទៅតាមអនឡាញ ដោយសារជំងឺរាតត្បាតសកលកូវីដ-១៩។ អវត្តមានលោកត្រាំក្នុងឆ្នាំ២០២០នេះ គឺជាឆ្នាំទី៣ហើយដែលលោកបានត្រឹមតែបញ្ជូនតំណាងរបស់លោកឲ្យទៅចូលរួម។	នៅមុខថ្នាក់ដឹកនាំអាស៊ានទាំង១០ ទីប្រឹក្សាសន្តិសុខជាតិអាមេរិក លោក Robert O’Brien គូសបញ្ជាក់ថា លោកប្រធានាធិបតី ត្រាំ សោកស្ដាយដែលលោកមិនអាចចូលរួមជំនួបកំពូលតាមអនឡាញនេះបាន តែសង្កត់ធ្ងន់ពីសារសំខាន់នៃចំណងទាក់ទងអាមេរិកជាមួយតំបន់នេះ។ «នៅអំឡុងពេលវិបត្តិសកលនេះ ភាពជាដៃគូយុទ្ធសាស្រ្តអាមេរិក-អាស៊ាន បានប្រែក្លាយកាន់តែសំខាន់ថែមទៀត ខណៈយើងធ្វើការរួមគ្នាដើម្បីប្រយុទ្ធជំងឺកូវីដ-១៩»។ លោក O’Brien ដែលតំណាងឲ្យលោកត្រាំ បានបញ្ជាក់បែបនេះ ក្នុងសុន្ទរកថាបើករបស់លោក។ បន្ថែមពីលើនេះ លោកទីប្រឹក្សា O’Brien ក៏បានលើកសរសើរអាស៊ានថាជាដៃគូពាណិជ្ជកម្មធំលំដាប់ទី៤របស់សហរដ្ឋអាមេរិក ដោយទំហំពាណិជ្ជកម្មឡើងដល់ជាង ៣៥៤ពាន់លានដុល្លារកាលពីឆ្នាំមុន។ នេះបើតាមការចុះផ្សាយរបស់ទីភ្នាក់ងារព័ត៌មាន AP ។ លោក ត្រាំ បានចូលរួមជំនួបកំពូលអាស៊ានក្នុងឆ្នាំ២០១៧ ដែលហ្វីលីពីនជាម្ចាស់ផ្ទះ។ ក៏ប៉ុន្តែលោកបានត្រឹមតែបញ្ជូនតំណាងលោកប៉ុណ្ណោះអំឡុងជំនួបកំពូល២ចុងក្រោយ ដែល២០១៨ នៅសិង្ហបុរី ហើយ២០១៩ នៅថៃ។ ចំណែក២០២០នេះគឺវៀតណាមជាម្ចាស់ផ្ទះ។ ដើម្បីលួងលោមថ្នាក់ដឹកនាំអាស៊ានកាលលោកអវត្តមាននៅថៃ លោកប្រធានាធិបតី ត្រាំ បានបង្កើតកិច្ចប្រជុំពិសេសមួយជាមួយអាស៊ានក្នុងទីក្រុង Las Vegas ក្នុងខែមីនា តែគម្រោងនេះ ត្រូវបានលុបចោលវិញដោយសារជំងឺកូវីដ-១៩។ ក្រៅពីចូលប្រជុំកំពូលអាស៊ាន-សហរដ្ឋអាមេរិក លោក O’Brien ក៏នឹងតំណាងលោកត្រាំចូលរួមជំនួបកំពូលអាស៊ី-បូព៌ា ដែលនឹងមានវត្តមានរបស់ថ្នាក់ដឹកនាំអាស៊ាន បូកនឹងចិន ជប៉ុន និងកូរ៉េខាងត្បូង។ ទោះគ្មានវត្តមានលោកត្រាំ សេតវិមានអាមេរិក បានបញ្ជាក់ក្នុងសេចក្តីថ្លែងការណ៍ថា តំបន់អាស៊ាន នៅតែសំខាន់សម្រាប់ទស្សនវិស័យ «ឥណ្ឌូ-ប៉ាស៊ីហ្វិកសេរីនិងបើកចំហ» របស់លោកត្រាំ ។ ខណៈអាមេរិកហាក់ឃ្លាតឆ្ងាយពីអាស៊ាន ឥទ្ធិពលរបស់ចិនកើនឡើងជាបន្តបន្ទាប់ ។ តួយ៉ាង កិច្ចព្រមព្រៀងពាណិជ្ជកម្មដ៏សម្បើមមួយដែលប៉េកាំងជាអ្នកផ្ដួចផ្ដើម នឹងត្រូវចុះហត្ថលេខានាថ្ងៃទី ១៥ ខែវិច្ឆិកាស្អែកនេះក្នុងជំនួបកំពូលអាស៊ាន។ កិច្ចព្រមព្រៀង ភាពជាដៃគូសេដ្ឋកិច្ចគ្រប់ជ្រុងជ្រោយតំបន់ ឬហៅកាត់ថា RCEP ដែលនឹងគ្របដណ្ដប់ស្ទើរ១ភាគរយ៣នៃសេដ្ឋកិច្ចពិភពលោកនេះ គឺរាប់បញ្ចូលប្រជាជាតិអាស៊ានទាំង១០ ចិន ជប៉ុន កូរ៉េខាងត្បូង អូស្ត្រាលី និងនូវែលសេឡង់។ ចំណែក ឥណ្ឌា បានប្រកាសដកខ្លួនចេញកិច្ចចរចាកាលពីឆ្នាំមុន ហើយអាមេរិកគ្មានឈ្មោះក្នុងកិច្ចព្រមព្រៀងនេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1082.txt	ភ្នំពេញ៖ ដ្បិតមិនទាន់មានការប្រកាសផ្លូវការក្តី ប៉ុន្តែលោក ចូ បៃឌិន ត្រូវបានគេសន្និដ្ឋានទុកមុនថា នឹងក្លាយជាប្រធានាធិបតីទី៤៦ របស់អាមេរិក តាមរយៈសំឡេងគាំទ្រ២៩០អង្គតំណាងសភាអាមេរិក ខណៈដែលលោក ដូណាល់ ត្រាំ ទើបតែមានសំឡេង២១៤។ លោក ចូ បៃឌិន ជាអ្នកនយោបាយការទូតជើងចាស់មួយ ដែលមានបទពិសោធន៍ និងទស្សនវិស័យវែងឆ្ងាយ។ ក្នុងអាណត្តិជាប្រធានាធិបតីទិ៤៦នេះ លោក បៃឌិន នឹងអាចស្ដារឥទ្ធិពលអាមេរិកឡើងវិញ តាមរយៈ«គោលនយោបាយពហុភាគីនិយមបែបកៀងគរ»។ នេះជាការមើលឃើញរបស់លោកបណ្ឌិត កា ម៉ាធុល អនុប្រធានវិទ្យាស្ថានទំនាក់ទំនងអន្តរជាតិនៃកម្ពុជា នៃរាជបណ្ឌិត្យសភាកម្ពុជា។	លោក កា ម៉ាធុល មើលឃើញថា លោក បៃឌិន នឹងចូលខ្លួនមកដោះស្រាយបញ្ហាធំៗជាច្រើន ដែលបន្សល់ទុកពីរដ្ឋបាលលោក ដូណាល់ ត្រាំ ដូចជា បញ្ហាកូវីដ-១៩, សេដ្ឋកិច្ច និងការរើសអើងពូជសាសន៍ក្នុងប្រទេស។ មិនតែប៉ុណ្ណោះ ក៏មានបញ្ហាទំនាក់ទំនងអន្តរជាតិផ្សេងទៀតផងដែរ រួមមាន ការជួសជុលផ្លូវចិត្តសម្ព័ន្ធអាមេរិកឡើងវិញ ដែលរដ្ឋបាលលោក ត្រាំ បានបង្កការអាក់អន់ចិត្តដល់ពួកគេកន្លងមក។ ជាពិសេសការត្រឡប់ចូលរួមក្នុងកិច្ចព្រមព្រៀងធំៗផ្សេងទៀត ដែលលោក ត្រាំ បានដកខ្លួនចេញដែរនោះ មានដូចជា កិច្ចព្រមព្រៀងទីក្រុងប៉ារីស ស្តីពីអាកាសធាតុ , កិច្ចព្រមព្រៀងនុយក្លេអ៊ែរអ៊ីរ៉ង , កិច្ចព្រមព្រៀងអន្តរប៉ាស៊ីហ្វិក និងអង្គការសុខភាពពិភពលោកជាដើម។ បញ្ហាទាំងនេះ កំពុងរង់ចាំលោក បៃឌិន ដោះស្រាយ។ សូមលោក-អ្នកនាង ស្តាប់កិច្ចសម្ភាសលោក រំដួល ចិត្រា អ្នកសារព័ត៌មានថ្មីៗ ជាមួយលោកបណ្ឌិត កា ម៉ាធុល អនុប្រធានវិទ្យាស្ថានទំនាក់ទំនងអន្តរជាតិនៃកម្ពុជា នៃរាជបណ្ឌិត្យសភាកម្ពុជា ដូចតទៅ៖ បើតាមលោក កា ម៉ាធុល , លោក បៃឌិន នឹងចូលខ្លួនដោះស្រាយបញ្ហាទាំងនេះ តាមរយៈគោល «នយោបាយពហុភាគីនិយមបែបកៀងគ» ដោយប្រមែប្រមូលសម្ព័ន្ធមិត្ត និងប្រទេសលទ្ធិប្រជាធិបតេយ្យមកកៀកខ្លួន ដើម្បីពង្រឹងឥទ្ធិលអាមេរិក ក៏ដូចជាទប់ស្កាត់ឥទ្ធិពលចិនលើឆាកអន្តរជាតិ។ លោក ម៉ាធុល មើលឃើញថា លោក បៃឌិន នឹងអាចដោះស្រាយបញ្ហាទាំងនេះបាន ព្រោះលោកមានបទពិសោធន៍ និងទស្សនវិស័យវែងឆ្ងាយ ។ ត្រង់ចំណុចនេះលោក ម៉ាធុល បានសង្កត់ធ្ងន់ថា លោក បៃឌិន ជាមនុស្សពូកែសម្របសម្រួល, ចេះធ្វើអន្តរាគមន៍ និងម៉ឹងម៉ាត់ ដោយចេះធ្វើការសម្រេចចិត្តច្បាស់លាស់។ អនុប្រធានវិទ្យាស្ថានទំនាក់ទំនងអន្តរជាតិនៃកម្ពុជា នៃរាជបណ្ឌិត្យសភាកម្ពុជា យល់ឃើញដូច្នេះថា៖«នៅពេលនេះ លោក បៃឌិន នឹងប្រើសមត្ថភាពពិតប្រាកដក្នុងនាមប្រធានាធិបតី ក្នុងការដោះស្រាយបញ្ហាក្នុងពិភពលោក ដោយពិភពលោកសព្វថ្ងៃនេះ កំពុងតែខ្ទិចខ្ទាំដោយសារតែលោកប្រធានាធិបតី ត្រាំ។ អ៊ីចឹងខ្ញុំជឿថា លោកត្រូវប្រើពេលវេលា ហើយនឹងសមត្ថភាពដ៏សមស្របរបស់លោក នឹងអាចដោះស្រាយបញ្ហាពិភពលោក»។ ងាកមកនិយាយបញ្ហាប្រទាញប្រទង់អំណាចជាមួយចិនវិញ លោក កា ម៉ាធុល នៅតែមើលឃើញថា រដ្ឋបាលលោក បៃឌិន ក៏មិនខុសពីមេដឹកនាំអាមេរិកមុនៗដែរ ពោលគឺលោក បៃឌិន នឹងមិនបន្ធូរដៃឱ្យចិនទេ ។ បើតាមលោក ម៉ាធុល , លោក បៃឌិន នឹងពង្រឹងទំនាក់ទំនងជាមួយសម្ព័ន្ធមិត្តខ្លួន ដើម្បីរាំងខ្ទប់ឥទ្ធិពលចិន។ ដ្បិតលោក បៃឌិន នឹងរាំងខ្ទប់ឥទ្ធិពលចិនក្តី ប៉ុន្តែប្រធានាធិបតីអាមេរិករូបនេះ នឹងដើរគោលនយោបាយការបរទេសកៀកចិន ដើម្បីទាញផលប្រយោជន៍ពាណិជ្ជកម្ម និងសេដ្ឋកិច្ចអាមេរិកឡើងវិញ។ នេះជាការបញ្ជាក់របស់លោក ម៉ាធុល ដែលបានបន្ថែមថា ចិន និងអាមេរិក នៅតែត្រូវការគ្នា ដើម្បីទាញប្រយោជន៍ពីគ្នាទៅវិញទៅមក៕ សូមលោក-អ្នកនាង ស្តាប់កិច្ចសម្ភាសលោក រំដួល ចិត្រា អ្នកសារព័ត៌មានថ្មីៗ ជាមួយលោកបណ្ឌិត កា ម៉ាធុល អនុប្រធានវិទ្យាស្ថានទំនាក់ទំនងអន្តរជាតិនៃកម្ពុជា នៃរាជបណ្ឌិត្យសភាកម្ពុជា ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1083.txt	បេក្ខជនប្រធានាធិបតីអាមេរិក ចូ បៃឌិន នៅថ្ងៃទី២២ ខែតុលា បានព្រមានកម្លាំងបរទេសដែលព្យាយាមជ្រៀតជ្រែកក្នុងការបោះឆ្នោតអាមេរិក ដោយគំរាមថា ពួកគេនឹងមិនរួចខ្លួនឡើយ។ បេក្ខជនបបក្សប្រជាធិបតេយ្យរូបនេះ និយាយចំៗថា រុស្ស៊ីអត់ចង់ឲ្យលោកឈ្នះឆ្នោតឡើយ ព្រោះពួកគេដឹងថាលោកនឹងមានជំហររឹងត្អឹងជាមួយពួកគេ។	ពីលើឆាកជជែកដេញដោលបេក្ខជនប្រធានាធិបតីលើកចុងក្រោយជាមួយលោក ដូណាល់ ត្រាំ ប្រធានាធិបតីអាមេរិក មុនការបោះឆ្នោតនាថ្ងៃទី ៣ ខែវិច្ឆិកា លោក ចូ បៃឌិន បានព្រមានថា៖«ប្រទេសណាក៏ដោយ ដែលកំពុងលូកដៃក្នុងការបោះឆ្នោតអាមេរិក នឹងត្រូវជួបផលវិបាកនៃទង្វើរបស់ពួកគេ»។ បើតាមលោក បៃឌិន បច្ចុប្បន្ន ប្រទេស ៣ កំពុងព្យាយាមជ្រៀតជ្រែកការបោះឆ្នោតអាមេរិកមានដូចជា រុស្ស៊ី ចិន និងអ៊ីរ៉ង់។ លោកគំរាមទៀតថា ពួកគេនឹងជួបលទ្ធផលមិនល្អឡើយ បើលោកឈ្នះឆ្នោតក្លាយជាប្រធានាធិបតីអាមេរិកនោះ។ ការលើកឡើងរបស់លោកបៃ ឌិន ធ្វើឡើងក្រោយទីភ្នាក់ងារចារម្មអាមេរិក កាលពីថ្ងៃទី២១ តុលា បានប្រកាសថា រុស្ស៊ី និងអ៊ីរ៉ង់ ប៉ុនប៉ងប្រើទិន្នន័យរបស់អ្នកបោះឆ្នោតអាមេរិក ដើម្បីលូកដៃជ្រៀតជ្រែកចូលក្នុងកិច្ចការបោះឆ្នោត។ គោលដៅរបស់ពួកគេ គឺដើម្បីផ្សព្វផ្សាយព័ត៌មានមិនពិត បំភ័ន្តមតិសាធារណៈ ដោយធ្វើយ៉ាងណាប្រជាជនអាមេរិកបាត់បង់ទំនុកចិត្តលើលទ្ធិប្រជាធិបតេយ្យ និងប្រព័ន្ធបោះឆ្នោតអាមេរិក។ បេក្ខជនបក្សប្រជាធិបតេយ្យវ័យ៧៧ឆ្នាំរូបនេះ អះអាងថា កម្លាំងបរទេស ដូចជា រុស្ស៊ី មិនចង់ឲ្យលោកជាប់ឆ្នោតឡើយ ព្រោះពួកគេដឹងថាលោកនឹងប្រកាន់ជំហររឹងត្អឹងជាមួយពួកគេ។ ត្រង់នេះ លោក ត្រាំ ដែលជិតផុតអាណត្តិប្រធានាធិបតី លើកឡើងថា គ្មានមេដឹកនាំណាប្រកាន់ជំហររឹងត្អឹងប្រឆាំាងរុស្ស៊ីខ្លាំងជាងលោកឡើយ។ ដោយមានបំណងវាយប្រហារលើគូប្រជែង លោក ត្រាំ បានលើកឡើងដល់របាយការណ៍ពុករលួយមួយដែលផ្សាយថា លោក បៃឌិន បានទទួលយកលុយពីក្រុមហ៊ុនបរទេស។ ក៏ប៉ុន្តែលោក បៃឌិន បានបដិសេធរបាយការណ៍នេះវិញ ដោយនិយាយថា លោកមិនធ្លាប់យកលុយសម្បីតែមួយសេនឡើយពីក្រុមហ៊ុនបរទេស។ ត្រង់នេះ លោកអះអាងថា លោកបានបញ្ចេញរបាយការណ៍ពន្ធរបស់លោកទាំងអស់ ដែលផ្ទុយពីលោក ត្រាំ ។ លោក បៃឌិន ទាមទារឲ្យលោកត្រាំ បញ្ចេញរបាយការណ៍ពន្ធ មុននឹងរិះគន់លោករឿងពុករលួយ។ យ៉ាងណាមិញ លោកត្រាំបានលើកឡើងជាថ្មីទៀត លោកមិនអាចបញ្ចេញវាបានឡើយ ព្រោះលោកកំពុងស្ថិតក្រោមការត្រួតពិនិត្យរបស់ទីភ្នាក់ងារសេវាកម្មចំណូលផ្ទៃក្នុង។ និយាយដល់ឥរិយាបថគឃ្លើនរបស់ចិនលើឆាកអន្តរជាតិ អតីតអនុប្រធានាធិបតី បៃឌិន អះអាងថា លោកនឹងចាប់បង្ខំឲ្យក្រុងប៉េកាំងគោរពតាមច្បាប់អន្តរជាតិ ហើយថា អំឡុងរដ្ឋបាលលោក ត្រាំ ឱនភាពពាណិជ្ជកម្មជាមួយចិន បានហក់ឡើង។ លោក បានលើកឧទាហរណ៍នៃជំនួបមួយដែលលោកធ្លាប់មានជាមួយប្រធានាធិបតីចិន ស៊ី ជិនភីង ដែលក្នុងជំនួបនោះ លោកបានរិះគន់ប្រឆាំងការធ្វើយោធូបនីយកម្មរបស់ចិនក្នុងសមុទ្រចិនខាងត្បូង។ លោកអះអាងថា ជំហររឹងត្អឹងរបស់លោក គឺផ្ទុយពីទំនាក់ទំនងរវាងលោក ត្រាំ ជាមួយមេដឹកនាំផ្ដាច់ការទាំងនេះ។ «លោក [ត្រាំ] ស្និទ្ធជាមួយពួកពាលក្នុងកូរ៉េខាងជើង ហើយប្រធានាធិបតីចិន និងលោក ពូទីន និងអ្នកដទៃ»។ លោក បៃឌិន និយាយបែបនេះ។ លោក ត្រាំ បានជួបប្រជុំជាមួយមេដឹកនាំកូរ៉េខាងជើង គីម ជុងអ៊ុន២ដងហើយ ចាប់តាំងពីឆ្នាំ២០១៨មក ដើម្បីពិភាក្សារឿងរំសាយអាវុធនុយក្លេអ៊ែរក្នុងឧបទ្វីបកូរ៉េ។ ជំនួបទាំងពីរនេះ ពុំសូវទទួលបានផ្លែផ្កាច្រើន ខណៈបច្ចុប្បន្ន កិច្ចចចារនុយក្លេអ៊ែរនេះជាប់គាំង ហើយទីក្រុងព្យុងយ៉ាងកាលពីថ្មីៗនេះ បានសម្ញែងសព្វាវុធទំនើបថ្មីទៀតផង។ ទោះជាបែបនេះ លោក ត្រាំ អះអាងថា លោកមានទំនាក់ទំនងល្អជាមួយលោកគីម ជុងអ៊ុន ហើយលោកយល់ឃើញថា វាពុំមែនជារឿងអាក្រក់ឡើយ។ ក៏ប៉ុន្តែលោក បៃឌិន បានវាយប្រហារលោកត្រាំដោយលើកបញ្ហាប្រវត្តិសាស្ត្រកាលពីសង្គ្រាមលោកលើកទី២ថា៖«យើងធ្លាប់មានទំនាក់ទំនងល្អជាមួយ ហ៊ីត្លែរ មុនគាត់បានឈ្លានពានអ៊ឺរ៉ុប»។ សូមបញ្ជាក់ថា ការជជែកដេញដោលប្រធានាធិបតីអាមេរិកលើកចុងក្រោយនេះ រៀបចំឡើងក្នុងទីក្រុង Nashville រដ្ឋ Tennessee ។ ក្រៅពីប្រធានបទកិច្ចការបរទេស បេក្ខជនប្រធានាធិបតីទាំងពីរ ក៏ដេញដោលគ្នាផ្តោតលើប្រធានបទផ្សេងទៀតមាន ការប្រយុទ្ធប្រឆាំងកូវីដ-១៩ សន្តិសុខជាតិ ប្រជាជនអាមេរិក បញ្ហាពូជសាសន៍ បម្រែបម្រួលអាកាសធាតុ និងភាពជាអ្នកដឹកនាំ។ អ្នកស្រី Kristen Welker នៃទូរទស្សន៍ NBC ជាអ្នកសម្របសម្រួល ជាមួយការដាក់ចេញវិធានការបិទសំឡេងមេក្រូហ្វូនថ្មីដើម្បីធានាសណ្ដាប់ធ្នាប់អំឡុងកម្មវិធី៩០នាទីពេញនេះ៕ លោក ចូ បៃឌិន បេក្ខជនប្រធានាធិបតីអាមេរិក ។ រូបភាព៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1084.txt	គន្លឹះសម្រាប់បក្សធំៗអាមេរិកទាំងពីរសាធារណរដ្ឋ និងប្រជាធិបតេយ្យ ដើម្បីយកជ័យជម្នះក្នុងការបោះឆ្នោតប្រធានាធិបតី គឺដាក់មុខព្រួញលើរដ្ឋប្រទាញប្រទង់ (Swing State) ឬត្រូវបានស្គាល់ថា រដ្ឋពណ៌ស្វាយ។ រដ្ឋប្រទាញប្រទង់ទាំងនេះ គឺជាតំបន់ដែលគ្មានភក្តីភាពជាក់លាក់ទៅបក្សណាមួយ ហើយមានប្រវត្តិបោះឆ្នោតយោលទៅយោលមករវាងបេក្ខជនបក្សសាធារណរដ្ឋ និងបក្សប្រជាធិបតេយ្យ។ រដ្ឋទាំងនេះ នឹងកំណត់ជោគវាសនាអ្នកឡើងទៅកាន់កាប់សេតវិមានអាមេរិក។	អត្ថបទទាក់ទង លោក ចូ បៃឌិន ពីសមាជិកព្រឹទ្ធសភាវ័យក្មេង ឆ្ពោះទៅតំណែងប្រធានាធិបតីដែលចាស់ជាងគេនៅអាមេរិក រដ្ឋប្រទាញប្រទង់ទាំង៨ ដែលអាចកំណត់អ្នកឈ្នះ ឬអ្នកចាញ់ក្នុងការបោះឆ្នោតអាមេរិកឆ្នាំ២០២០នេះ មានដូចជា រដ្ឋ Arizona (មាន១១ប្រតិភូតំណាង), រដ្ឋ Florida (២៩), រដ្ឋ Georgia (១៦), រដ្ឋ Michigan (១៦), រដ្ឋ Minnesota (១០), រដ្ឋ North Carolina(១៥), រដ្ឋ Pennsylvania (២០), និងរដ្ឋ Wisconsin(១០) ។ តើកត្តាអ្វីខ្លះកំណត់រដ្ឋមួយជារដ្ឋប្រទាញប្រទង់? រដ្ឋប្រទាញប្រទង់ អាចផ្លាស់ប្តូរតាមវដ្តនៃការបោះឆ្នោតនីមួយៗ ហើយពួកវាអាចកំណត់ទៅបានដោយមើលទៅលើលទ្ធផលបោះឆ្នោតពីអតីតកាល ការស្ទាបស្ទង់មតិ និន្នាការនយោបាយ និងភាពខ្លាំង ឬភាពខ្សោយរបស់បេក្ខជនប្រធានាធិបតី ព្រមទាំងគោលនយោបាយពួកគេផងដែរ។ កត្ដាផ្សេងទៀត ដែលអាចមានឥទ្ធិពលលើការផ្លាស់ប្ដូរអត្តសញ្ញាណនៃរដ្ឋប្រទាញប្រទង់ គឺការប្រែប្រួលក្នុងចំនួនប្រជាជន និងប្រជាសាស្ត្រជាដើម។ ក្នុងឆ្នាំនេះ រដ្ឋ North Carolina, Florida, Michigan, Wisconsin និង Arizona អាចក្លាយជារដ្ឋដែលកំណត់លទ្ធផលបោះឆ្នោតប្រធានាធិបតីអាមេរិករវាងលោក ដូណាល់ ត្រាំ និងលោក ចូ បៃឌិន ។ ពួកវាជារដ្ឋដែលលោក ត្រាំ ធ្លាប់បានឈ្នះតិចតួចបំផុតទល់នឹងអ្នកស្រី ហ៊ីឡារី គ្លីនតុន ក្នុងឆ្នាំ២០១៦ ការរក្សាគ្រប់គ្រងរដ្ឋទាំងនេះ ជារឿងសំខាន់សម្រាប់ក្តីសង្ឃឹមជាប់ឆ្នោតអាណត្តិទី២របស់លោកត្រាំ។ គេសង្កេតឃើញថា ទាំងក្រុមឃោសនារបស់លោក បៃឌិន និងលោកត្រាំ សុទ្ធតែជះលុយយ៉ាងច្រើនសន្ធឹកលើការផ្សព្វផ្សាយ និងការធ្វើដំណើរទៅរដ្ឋប្រទាញប្រទង់ទាំង៦នេះ ហើយបេក្ខជនប្រធានាធិបតិទាំងពីរក៏សម្រុកធ្វើយុទ្ធនាការខ្លាំងនៅទីនេះផងដែរ។ រដ្ឋ ៣ រួមមានរដ្ឋ Wisconsin, រដ្ឋ Pennsylvania និងរដ្ឋ Michigan ដែលធ្លាប់ត្រូវបានចាត់ទុកជា ជញ្ជាំងខៀវ (Blue Wall) តែចុងក្រោយពួកវាត្រូវលោកត្រាំអូសទាញឲ្យក្លាយជារដ្ឋក្រហមវិញក្នុងការបោះឆ្នោតឆ្នាំ២០១៦។ «Blue Wall» ជាពាក្យនយោបាយដែលប្រើសំដៅលើរដ្ឋដែលបក្សប្រជាធិបតេយ្យរំពឹងខ្ពស់ថាឈ្នះ។ ចំណែក «រដ្ឋក្រហម» សំដៅរដ្ឋដែលបោះឆ្នោតឲ្យបក្សសាធារណរដ្ឋ ខណៈរដ្ឋខៀវ សំដៅរដ្ឋដែលបោះឆ្នោតឲ្យបក្សប្រជាធិបតេយ្យ។ យ៉ាងណាមិញ លោក បៃឌិន កំពុងនាំមុខការស្ទាបស្ទង់មតិក្នុងរដ្ឋ Michigan ដែលសម្បូរច្រើនទៅដោយពួកអាមេរិកស្បែកស រស់នៅជាយក្រុង សមាជិកក្រុមសហជីព និងសហគមន៍ពួកស្បែកខ្មៅអាមេរិក។ ប្រសិនបើលោក បៃឌិន ចាញ់ក្នុងរដ្ឋ Michigan នោះ វាពិបាកសម្រាប់លោកអាចឈោងចាប់តំណែងជាប្រធានាធិបតីអាមេរិកឆ្នាំនេះណាស់។ លោកស្រី ហ៊ីឡារី គ្លីនតុន ធ្លាប់សាងកំហុសធំមួយដោយមិនផ្តល់សារសំខាន់ដល់រដ្ឋ Wisconsin ពោលគឺអ្នកស្រីអត់ធ្លាប់ទៅធ្វើឃោសនានៅរដ្ឋនេះសូម្បីតែម្ដងអំឡុងឆ្នាំ២០១៦។ ចុងក្រោយអ្នកស្រី ចាញ់លោកត្រាំក្នុងរដ្ឋនេះ ទោះការស្ទាបស្ទង់មតិថាលោកស្រីនាំមុខក៏ដោយក្ដី។ មុនឆ្នាំ២០១៦ រដ្ឋ Pennsylvania ធ្លាប់ជារដ្ឋបក្សប្រជាធិបតេយ្យ ដោយមានសហគមន៍ឧស្សាហកម្មដែកថែប និងធ្យូងថ្មច្រើន និងមានចំណងជ្រាលជ្រៅជាមួយសហជីពពាណិជ្ជកម្ម។ លោក ត្រាំ បានសម្រុកធ្វើឃោសនាខ្លាំងនៅទីនោះក្នុងឆ្នាំ២០១៦ ដោយសន្យាស្ដារអាជីវកម្មជីករ៉ែ និងបង្កើតការងារឧស្សាហកម្មបន្ថែម ហើយលោកបន្តធ្វើបែបនេះម្ដងទៀតក្នុងការបោះឆ្នោតឆ្នាំ២០២០នេះ។ ចំណែក លោក បៃឌិន កើតក្នុងរដ្ឋនេះ ហើយលូតលាស់ក្នុងទីក្រុង Scranton ដែលបច្ចុប្បន្នប្រជាជនអាមេរិករស់នៅទីនេះ ភាគច្រើនជាអ្នកគាំទ្រលោក។ រដ្ឋ៣ទៀត ដែលប្រទាញប្រទង់ខ្លាំងក្នុងការបោះឆ្នោតឆ្នាំ២០២០នេះគឺ Florida, Arizona និង North Carolina ។ ជាទូទៅ រដ្ឋ Florida ជារដ្ឋអភិរក្សនិយម តែក៏មានប្រជាសាស្ត្រចម្រុះផងដែរ។ ចាប់តាំងពីឆ្នាំ ១៩៦៤មក បេក្ខជនណាមួយដែលឈ្នះរដ្ឋ Florida តែងឈ្នះសេតវិមាន តែលើកលែងឆ្នាំ១៩៩២ ចេញ។ អ្វីដែលគួរឲ្យកត់សម្គាល់នោះ បក្សប្រជាធិបតេយ្យ អត់ឈ្នះរដ្ឋ Arizona តាំងពីឆ្នាំ១៩៩៦មក តែកំណើនប្រជាជនឡាទីន ដែលផ្លាស់ទីពីរដ្ឋ California និងក្រុមនិស្សិតអាមេរិក អាចអូសទាញរដ្ឋនេះទៅកាន់បក្សប្រជាធិបតេយ្យវិញបាន។ ចំណែក North Carolina ធ្លាប់ជារដ្ឋបក្សសាធារណរដ្ឋយូរឆ្នាំហើយ ។ ពួកគេបោះឆ្នោតឲ្យបក្សសាធារណរដ្ឋក្នុងទសវត្សរ៍ឆ្នាំ១៩៨០ ដល់ដើមឆ្នាំ២០០០។ ជំហរនេះ បានប្រែប្រួលរនៅពេលលោក អូបាម៉ា ឈ្នះក្នុងឆ្នាំ២០០៨ ។ ម្យ៉ាងប្រជាសាស្ត្ររបស់រដ្ឋ North Carolina កំពុងផ្លាស់ប្តូរផងដែរ។ មនុស្សជាច្រើនមកពីរដ្ឋបក្សប្រធាធិបតេយ្យជាប្រពៃណី កំពុងផ្លាស់ទីទៅកាន់រដ្ឋនេះ។ ចង់ឬមិនចង់ ទម្លាប់បោះឆ្នោតក្នុងរដ្ឋនេះ គឺបែងចែងរវាងទីប្រជុំជន និងជនបទ។ ក្នុងឆ្នាំ ២០១៦ ពួករស់នៅជាយក្រុង បោះឆ្នោតឲ្យលោកត្រាំ ។ បេក្ខជនណានាំមុខក្នុងការស្ទាបស្ទង់មតិក្នុងរដ្ឋប្រទាញប្រទង់ទាំងនេះ? អតីតអនុប្រធានាធិបតី ចូ បៃឌិន នាំមុខលោកត្រាំ ៦,៨ ពិន្ទុក្នុងការស្ទាបស្ទង់មតិថ្នាក់ជាតិ ដោយលោកទទួលបាន ៥០,៧ភាគរយទល់នឹង៤៣,៩ភាគរយ ។ នេះបើតាមវេបសាយ RealClearPolitics (RCP) នៅថ្ងៃទី៣ ខែវិច្ឆិកា។ លោក បៃឌិន ក៏មានប្រៀបលើលោកត្រាំ ក្នុងរដ្ឋប្រទាញប្រទង់ទាំង៨នេះផងដែរ ដោយការស្ទាបស្ទង់មតិបង្ហាញថា ការនាំមុខរបស់លោកបៃឌិន ដោយសារលោកទទួលការគាំទ្រពីក្រុមនិស្សិតអាមេរិកដែលចេញទៅបោះឆ្នោតថ្មីថ្មោង។ យ៉ាងណាមិញ លោក ត្រាំ បន្តអះអាងថា ការស្ទាបស្ទង់មតិទាំងនេះគឺខុស ហើយលោកនឹងបន្តយកជ័យជម្នះដូចឆ្នាំ២០១៦។ បច្ចុប្បន្ន ពលរដ្ឋអាមេរិកជិត១០០លាននាក់ហើយ បានបោះឆ្នោតរួចរាល់ ដែលនេះជាង២ភាគ៣នៃអ្នកចុះឈ្មោះបោះឆ្នោតក្នុងឆ្នាំ២០១៦។ តើប្រធានាធិបតីត្រូវជ្រើសរើសដោយរបៀបណា? ប្រធានាធិបតី និងអនុប្រធានាធិបតី ពុំត្រូវបានបោះឆ្នោតជ្រើសរើសដោយផ្ទាល់ពីសំណាក់ប្រជាជនអាមេរិកនោះទេ (Popular Vote)។ ជំនួសមកវិញ តំណែងកំពូលទាំងពីរនេះ នឹងត្រូវជ្រើសរើសដោយប្រតិភូតំណាង ឬជាភាសាអង់គ្លេសហៅថា Elector តាមរយៈ ប្រព័ន្ធបោះឆ្នោតដែលពឹងផ្អែកលើក្រុមប្រតិភូតំណាង ឬជាភាសាអង់គ្លេសហៅថា « Electoral College»។ ដំណើរការនេះ គឺមានចែងក្នុងរដ្ឋធម្មនុញ្ញអាមេរិក។ ក្រោយប្រជាជនអាមេរិកបោះឆ្នោតសម្រាប់បេក្ខជនប្រធានាធិបតីដែលពួកគេពេញចិត្ត នៅតាមមណ្ឌលពួកគេរួចរាល់ សន្លឹកឆ្នោតទាំងនេះត្រូវបានរាប់តាមរដ្ឋពួកគេរៀងៗខ្លួន។ សម្រាប់រដ្ឋអាមេរិកចំនួន៤៨ បូកនឹងរដ្ឋធានីវ៉ាស៊ីនតោន បេក្ខជនដែលមានសំឡេងច្រើនជាងគេ នឹងកើបយកសំឡេងឆ្នោតពីប្រតិភូទាំងអស់តែម្ដងនៅក្នុងរដ្ឋដែលខ្លួនឈ្នះនោះ។ ដោយឡែក រដ្ឋ Maine និង Nebraska ចាត់ចែងចំនួនប្រតិភូតាមរយៈប្រព័ន្ធសមាមាត្រទៅតាមសំឡេងឆ្នោតដែលទទួលបាន។ រដ្ឋអាមេរិកនីមួយៗ មានចំនួនប្រតិភូ ស្មើនឹងចំនួនសមាជិកសភាអាមេរិកទាំងពីរ (បូកទាំងសភាតំណាង និងព្រឹទ្ធសភា) ដែលរដ្ឋខ្លួនមាន ។ ជាឧទាហរណ៍ រដ្ឋកាលីហ្វ័រនីញ៉ាមាន ប្រតិភូរហូតដល់ ៥៥ នាក់ ដែលច្រើនជាងបង្អស់ ដោយតាមពីក្រោយដោយរដ្ឋ Texas មានប្រតិភូសរុប ៣៨នាក់ ហើយទីក្រុង ញូវយ៉ក មាន២៩នាក់។ ទាំងបក្សសាធារណរដ្ឋ និងបក្សប្រជាធិបតេយ្យ សុទ្ធតែមានបេក្ខជនប្រតិភូតំណាងបក្សខ្លួន។ ឧទាហរណ៍ រដ្ឋកាលីហ្វ័រនីញ៉ា មានចំនួនប្រតិភូសរុប ៥៥នាក់។ បើលោក ត្រាំ មានសំឡេងច្រើនជាងលោក បៃឌិន ក្នុងរដ្ឋនេះ លោក ត្រាំ នឹងទទួលបានប្រតិភូទាំង៥៥នាក់តែម្ដង។ បេក្ខជនប្រធានាធិបតីអាមេរិក ត្រូវការសំឡេងឆ្នោតយ៉ាងតិច ២៧០ សន្លឹកពីប្រតិភូដែលស្មើជាងពាក់កណ្ដាលនៃប្រតិភូសរុប (៥៣៨នាក់) ដើម្បីឈ្នះការបោះឆ្នោតអាមេរិក។ ជាធម្មតា លទ្ធផលឈ្នះចាញ់បានប្រកាសនាយប់ថ្ងៃបោះឆ្នោត ក្នុងខែវិច្ឆិកា ក្រោយប្រជាជនបោះឆ្នោតចប់រួចរាល់។ ក៏ប៉ុន្តែ ការបោះឆ្នោតតាមរយៈប្រព័ន្ធប្រតិភូតំណាង ជាក់ស្ដែង រៀបចំឡើងនៅពាក់កណ្ដាលខែធ្នូ នៅពេលក្រុម ប្រតិភូជួបគ្នាក្នុងរដ្ឋពួកគេរៀងៗខ្លួន។ ក៏មានករណីពិសេសផងដែរ គឺនៅពេលដែលបេក្ខជនប្រធានាធិបតីឈ្នះការបោះឆ្នោតតាមប្រព័ន្ធប្រតិភូតំណាង តែចាញ់ការបោះឆ្នោតសាកលក្នុងចំណោមប្រជាជនអាមេរិក។ ករណីបែបនេះកើតឡើងចុងក្រោយនៅក្នុងឆ្នាំ២០១៦ រវាងលោក ត្រាំ និងអ្នកស្រី គ្លីនតុន។ កាលនោះ ក្នុងការបោះឆ្នោតជាសាកលទូទាំងសហរដ្ឋអាមេរិក អ្នកស្រី គ្លីនតុន បានទទួលសំឡេងគាំទ្រច្រើនជាងលោក ត្រាំ។ ប៉ុន្តែបញ្ហានៅត្រង់ថា លោក ត្រាំ ទទួលបានសំឡេងពីប្រតិភូតំណាងច្រើនជាងអ្នកស្រី គ្លីនតុន។ ម្យ៉ាងទៀត ប្រសិនបើគ្មានបេក្ខជនប្រធានាធិបតីណា ទទួលបានសំឡេងភាគច្រើនតាមរយៈការបោះឆ្នោតតាមប្រព័ន្ធប្រតិភូតំណាងទេ ការជ្រើសរើសប្រធានាធិបតីនឹងធ្លាក់ទៅដល់ដៃសភាតំណាងវិញ។ នៅទីនោះ សមាជិកសភាតំណាងអាមេរិក នឹងជ្រើសរើសប្រធានាធិបតីអាមេរិកថ្មីក្នុងចំណោមបេក្ខជនកំពូល៣នាក់។ ចំណែក ព្រឹទ្ធសភា នឹងបោះឆ្នោតជ្រើសរើសអនុប្រធានាធិបតីអាមេរិកថ្មីក្នុងចំណោមបេក្ខជនកំពូល២នាក់។ ករណីនេះកើតឡើងម្ដងប៉ុណ្ណោះ ដោយក្នុងឆ្នាំ១៨២៤ សភាតំណាងអាមេរិក បានបោះឆ្នោតរើសលោក John Quincy Adams ជាប្រធានាធិបតី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1085.txt	ស្របពេលដែលពលរដ្ឋអាមេរិក ក្នុងរដ្ឋចំនួន៥០បានធ្វើការបោះឆ្នោតជ្រើសរើសប្រធានាធិបតី សភាតំណាង និងព្រឹទ្ធសភា ពលរដ្ឋដែនដីកោះព័រតូរីកូ ក៏បានធ្វើប្រជាមតិលើលក្ខន្តិកៈនៃដែនដីរបស់ខ្លួនដោយចង់ប្រែក្លាយទៅជារដ្ឋមួយពេញលេញលក្ខណៈមួយអាមេរិក។	បើទោះបីជាលទ្ធផលប្រជាមតិមិនមានចំណងផ្លូវច្បាប់ក្តី ពលរដ្ឋព័រតូរីកូដែលចូលរួមធ្វើប្រជាមតិជាង៥២ភាគរយ ចង់ឲ្យកោះនេះក្លាយទៅរដ្ឋមួយដូចរដ្ឋដទៃទៀតផងដែរ។ សម្រាប់ពលរដ្ឋព័រតូរីកូ លទ្ធផលនៃការធ្វើប្រជាមតិនេះជាសញ្ញាមួយយ៉ាងច្បាស់ទៅកាន់សភាអាមេរិក ឲ្យពិចារណាផ្តល់លក្ខន្តិកៈជារដ្ឋដល់ដែនដីនេះ។ កោះព័រតូរីកូ ស្ថិតនៅជាដែនដីរបស់អាមេរិករយៈពេល១២២ឆ្នាំមកហើយ។ កោះនេះធ្លាប់ធ្វើប្រជាមតិបែបនេះ៥ដងរួចមកហើយ ដោយឆ្នាំ២០១២ និង២០១៧ ពលរដ្ឋកោះនេះ គាំទ្រឲ្យដែនដីនេះក្លាយទៅជារដ្ឋក្នុងសម្លេងគាំទ្រយ៉ាងច្រើនលើសលប់។ បើដែនដីនេះ ក្លាយទៅជារដ្ឋ កោះនោះនឹងមានតំណាងរាស្ត្រ៥រូប និងសមាជិកព្រឹទ្ធសភា២រូប ក៏ដូចជាអាចបោះឆ្នោតជ្រើសរើសប្រធានាធិបតីផងដែរ។ មានមូលហេតុមួយចំនួន ដែលកោះនេះពុំត្រូវបានសភាអាមេរិកយកមកពិចារណាលើលក្ខន្តិកៈជារដ្ឋ។ ហេតុផលទី១ នោះគឺកត្តាសេដ្ឋកិច្ច តំណាងរាស្ត្រនិងអ្នកនយោបាយបក្សសាធារណរដ្ឋមួយភាគធំយល់ឃើញថា កោះនេះចាំបាច់ត្រូតែរៀបចំសេដ្ឋកិច្ចរបស់ខ្លួនឲ្យបានត្រឹមត្រូវ និងសងបំណុលឲ្យអស់សិនទើបអាចក្លាយជារដ្ឋនឹងគេ។ ហេតុផលទី២ គឺកត្តានយោបាយពូជសាសន៍ អ្នកនយោបាយមកពីបក្សសាធារណរដ្ឋពុំចង់ឲ្យកោះនេះក្លាយជារដ្ឋឡើយដោយសារពុំចង់បញ្ចូលជនជាតិក្រៅជនជាតិស្បែកសចូលក្នុងរដ្ឋសហព័ន្ធអាមេរិក។ ចំណែកឯហេតុផលទី៣ គឺពលរដ្ឋកោះព័រតូរីកូ មួយភាគធំជាអ្នកគាំទ្របក្សប្រជាធិបតេយ្យ ដែលជាកត្តាដែលបក្សសាធារណរដ្ឋមិនចង់ពិចារណាលើលក្ខន្តិកៈនៃកោះនេះ។ ក្នុងន័យដូចគ្នានេះ ពលរដ្ឋព័រតូរីកូ សង្ឃឹមលើបក្សប្រជាធិបតេយ្យ ដោយគិតថាប្រធានាធិបតីបក្សប្រជាធិបតេយ្យ និងសភាទាំង២ដែលគ្រប់គ្រងដោយបក្សនេះអាចនឹងគិតគូរពិចារណាផ្តល់លក្ខន្តិកៈរដ្ឋដល់កោះនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1086.txt	រដ្ឋាភិបាលឡាវ កំពុងតែរិះរកគ្រប់មធ្យោបាយដើម្បីជម្នះលើឱនភាពសេដ្ឋកិច្ច និងហិរញ្ញវត្ថុរបស់ប្រទេស ដែលកំពុងតែទទួលរងការគំរាមកំហែងយ៉ាងធ្ងន់ធ្ងរដោយសារតែវិបត្តិ Covid-19 ។ ជាងនេះទៅទៀតនេះ ឡាវ ក៏កំពុងតែស្វែងរកវិធានការប្រសិទ្ធភាព ដើម្បីបន្ធូរបន្ថយបន្ទុកបំណុល ដែលកំពុងតែរួមរឹតសេដ្ឋកិច្ច ក៏ដូចជាកិត្តិនាមរបស់ប្រទេសលើឆាកអន្តរជាតិផងដែរ។	នាយករដ្ឋមន្ត្រីឡាវ លោក ថុងលួន ស៊ីសូលីត ក្នុងសប្តាហ៍នេះ បានថ្លែងទៅកាន់សភាជាតិរបស់ខ្លួនពីស្ថានភាពសេដ្ឋកិច្ច និងហិរញ្ញវត្ថុរបស់ប្រទេស ដែលកំពុងតែដល់ដំណាក់កាលមួយត្រូវមានវិធានឆ្លើយតបមានប្រសិទ្ធភាព និងទាន់ពេល ដើម្បីជាដំណោះស្រាយ និងបន្ធូរបន្ថយលើស្ថានភាពតានតឹងផ្នែកហិរញ្ញវត្ថុរបស់ប្រទេស។ នេះបើយោងតាមការចុះផ្សាយរបស់សារព័ត៌មាន Vientiane Times។ នៅចំពោះមុខសភាជាតិ លោកនាយករដ្ឋមន្ត្រី ស៊ីសូលីត បានឲ្យដឹងថា រដ្ឋាភិបាល នឹងមិនទទួលកម្ចីពីបរទេសទៀតនោះទេ ដែលនេះ គឺជាមធ្យោបាយមួយរដ្ឋាភិបាល ដើម្បីទប់ទល់នឹងឱនភាពសារពើពន្ធ។ លោកនាយករដ្ឋមន្ត្រី អះអាងថា រដ្ឋាភិបាល នឹងគ្រប់គ្រប់បំណុលសាធារណៈឲ្យត្រឹមត្រូវអនុលោមតាមច្បាប់ ដើម្បីធានាឲ្យបានការមិនកើតមានឱនភាពថវិកាធ្ងន់ធ្ងរ។ នេះតាមប្រភពព័ត៌មានដដែលខាងលើ។ តាមការបញ្ជាក់បន្ថែមរបស់លោកឧបនាយករដ្ឋមន្ត្រី និងរដ្ឋមន្ត្រីហិរញ្ញវត្ថុឡាវសំឌី ដួងឌី (Somdy Duangdy) រដ្ឋាភិបាល ក៏នឹងរិះរកមធ្យោបាយផ្សេងទៀតដើម្បីកាត់បន្ថយបន្ទុកបំណុល ដូចជាការបំលែងបំណុលទៅជាមូលធន, ការលក់ទ្រព្យសម្បត្តិ និងការលក់ហ៊ុននៅក្នុងសហគ្រាសរបស់រដ្ឋជាដើម។ លោកអះអាងថា ចំណាត់ការនេះ ក៏មានគោលបំណងធ្វើឲ្យកិត្តិនាមរបស់ប្រទេសកាន់តែល្អប្រសើរ ក៏ដូចជាកសាងទំនុកចិត្តជាមួយនឹងអ្នកវិនិយោគមានសក្តានុពល និងម្ចាស់ជំនួយផងដែរ។ ពាក់ព័ន្ធនឹងបំណុលដែលរដ្ឋាភិបាលខ្ចីពីក្រុមហ៊ុនឯកជន ដើម្បីយកទៅប្រើប្រាស់ក្នុងគម្រោងអភិវឌ្ឍន៍ហេដ្ឋារចនាសម្ព័ន្ធរដ្ឋ ប្រមុខហិរញ្ញវត្ថុឡាវរូបនេះ សង្កត់ធ្ងន់ថា រដ្ឋាភិបាល នឹងប្រមែប្រមូលមូលនិធីពីគ្រប់ប្រភពដើម្បីសងក្រុមហ៊ុនទាំងនោះតាមកាលកំណត់។ ទោះក្នុងស្ថានភាពបែបនេះក៏ដោយ តាមការបញ្ជាក់ពីលោកនាយករដ្ឋមន្ត្រី ថុងលួន ស៊ីសូលីត រដ្ឋាភិបាល នៅមានលទ្ធភាពក្នុងការសងបំណុលដែលជំពាក់បរទេស ហើយរដ្ឋាភិបាលឡាវ ក៏មិនប្រកាសដាច់ខាតក្នុងការកម្ចីក្រុមហ៊ុនឯកជន និងបរទេសផងដែរ៕ គួរជម្រាបផងដែរថា តាមការព្យាកររបស់ធនាការពិភពលោក ដែលចុះផ្សាយកាលពីខែមិថុនាកន្លងទៅ កម្ចីសាធារណៈរបស់ឡាវ ត្រូវបានរំពឹងថា នឹងកើនឡើងដល់ ៦៥-៦៨ ភាគរយនៃផលិតផលក្នុងស្រុកប្រចាំ២០២០ ដែលតួលេខនេះ ធ្វើឲ្យឡាវ ត្រូវស្ថិតនៅក្នុងស្ថានភាពហានិភ័យកាន់តែខ្ពស់ក្នុងការអាចធ្លាក់ជាប់ផុងក្នុងបំណុល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1087.txt	រុស្ស៊ី បានប្រកាសនៅថ្ងៃទី៣១ ខែតុលា ថា នឹងជួយអាមេនីតាមកិច្ចព្រមព្រៀងការពារជាតិកន្លងមក បើការប្រយុទ្ធគ្នានៅតំបន់ Nagorno-Karabakh ក្នុងទឹកដីអាស៊ែបៃហ្សង់ រាលដាលចូលទឹកដីអាមេនីនោះ។ អាមេនី បានស្នើសុំជំនួយរួចហើយពីរុស្ស៊ី និងស្នើឲ្យទីក្រុងមូស្គូចាប់ផ្ដើមគិតគូរការផ្ដល់ជំនួយផ្នែកសន្តិសុខដល់ខ្លួន ព្រោះជម្លោះជាមួយអាស៊ែបៃហ្សង់ នៅមិនទាន់ថមថយ ហើយស្ថិតលើផ្លូវរាលដាលចូលទឹកដីអាមេនីតែម្ដង។ ទោះព្រមជួយ ក្រុងមូស្គូនៅប្រាប់ឲ្យភាគីទាំងពីរបន្តការចរចា។	ជម្លោះនៅ Nagorno-Karabakh នៅតែបន្តក្ដៅ ក្រោយបទឈប់បាញ់ពីរបីលើកបរាជ័យផ្ទួនៗ ទាំងមហាអំណាចជ្រោមជ្រែងក៏ដោយ។ ខណៈដែលចំនួនអ្នកស្លាប់ក្នុងការប្រយុទ្ធកម្លាំងផ្ដាច់ខ្លួនប្រចាំតំបន់ដែលគាំទ្រដោយអាមេនី និងកងទ័ពអាស៊ែបៃហ្សង់កើនលើសមួយពាន់នាក់ អាមេនី ក៏បោះដៃរកជំនួយសម្ព័ន្ធមិត្តដ៏ធំរបស់ខ្លួន គឺរុស្ស៊ី។ នាយករដ្ឋមន្រ្តីអាមេនី Nikol Pashinyan បានសរសេរសំបុត្រសុំជំនួយជាផ្លូវការទៅកាន់ប្រធានាធិបតីរុស្ស៊ី វ៉្លាឌីមៀ ពូទីន ដោយស្នើឲ្យលោក ពូទីន ចាប់ផ្ដើមកិច្ចពិភាក្សាបន្ទាន់ពីជំនួយដែលផ្ដល់ឲ្យទីក្រុងយេរេវ៉ាន់។ ការសុំជំនួយរបស់អាមេនី ធ្វើឡើងក្រោយអាមេនី និងអាស៊ែបៃហ្សង់បរាជ័យក្នុងការឈានដល់បទឈប់បាញ់ជាថ្មីនៅថ្ងៃទី៣០ ខែតុលា ហើយការប្រយុទ្ធគ្នានៅ Nagorno-Karabakh បន្តកើតមានដល់ថ្ងៃទី៣១ ខែតុលា។ ការសុំជំនួយនេះ ក៏ធ្វើឲ្យមានក្ដីបារម្ភថា រុស្ស៊ី នឹងត្រូវអូសចូលជម្លោះរាប់សិបឆ្នាំមកនេះជាមួយតួកគីដែលជាអ្នកពីក្រោយរបស់ទីក្រុងបាគូ។ នៅអាមេនី រុស្ស៊ីមានមូលដ្ឋានទ័ពនៅទីក្រុងធំជាងគេទីពីររបស់ប្រទេសនេះ ហើយមានសន្ធិសញ្ញាការពារគ្នាផង។ ពាក់ព័ន្ធសំណើរបស់អាមេនី ក្រសួងការបរទេសរុស្ស៊ី ប្រកាសថា មូស្គូនឹងផ្ដល់ជំនួយដល់សម្ព័ន្ធមិត្តរបស់ខ្លួន។ ខណៈកិច្ចព្រមព្រៀងទ្វេភាគីមិនរាប់បញ្ចូលតំបន់ Nagorno-Karabakh ក្រសួងការបរទេសរុស្ស៊ីបញ្ជាក់ថា ជំនួយនឹងមានសម្រាប់អាមេនី តែនៅពេលការប្រយុទ្ធរាលដាលចូលទឹកដីអាមេនីប៉ុណ្ណោះ។ អ្នកនាំពាក្យក្រសួងការបរទេសរុស្ស៊ី Maria Zakharova លើកឡើងថា ទម្រង់ជាក់លាក់នៃជំនួយ នឹងត្រូវពិភាក្សាផងដែរ។ «នាយករដ្ឋមន្ត្រីអាមេនី បានស្នើឲ្យប្រធានាធិបតីរុស្ស៊ីផ្ដើមការពិគ្រោះយោល់បន្ទាន់ដោយមានគោលដៅកំណត់ប្រភេទ និងទំហំជំនួយដែលសហព័ន្ធរុស្ស៊ីផ្ដល់ឲ្យអាមេនីដើម្បីការពារសន្តិសុខរបស់ខ្លួន។» ក្រសួងការបរទេសរុស្ស៊ីបញ្ជាក់បែបនេះនៅថ្ងៃទី៣១ ខែតុលា ដោយសំដៅដល់សន្ធិសញ្ញាមិត្តភាពឆ្នាំ១៩៩៧។ យ៉ាងណាមិញ លោក Carey Cavanaugh អតីតមន្ត្រីទូតអាមេរិកប្រាប់ទីភ្នាក់ងារព័ត៌មាន AFP ថា រុស្ស៊ីដឹងច្បាស់ពីភាពប្រថុយប្រថាន បើសម្រេចបញ្ចេញទ័ពជួយអាមេនីតទល់អាស៊ែបៃហ្សង់ដែលមានតួកគីចាំជួយដែរនោះ។ សម្រាប់រូបលោក អ្វីដែលរុស្ស៊ីអាចជួយបាន គឺការបញ្ចេញទ័ពដែលមានស្រាប់នៅអាមេនីដើម្បីជួយពង្រឹងកិច្ចការពារព្រំដែន ឬការសម្របសម្រួលលំហូរជនភៀសខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1088.txt	បេក្ខជនបក្សប្រជាធិបតេយ្យ ចូ បៃឌិន បានកើបបាន២៦សំឡេងប្រតិភូទៀត ក្រោយនាំមុខដាច់ក្នុងរដ្ឋប្រទាញប្រទង់២ រួមមាន Wisconsin និង Michigan ខណៈការរាប់សន្លឹកក្នុងរដ្ឋនេះប៉ាន់ស្មានថារាប់អស់៩៩ភាគរយ។ នេះបើតាមលទ្ធផលផ្សាយដោយទីភ្នាក់ងារព័ត៌មាន AFP ។	ដើម្បីក្លាយជាម្ចាស់សេតវិមាន លោក បៃឌិន ត្រូវការតែ ៦សំឡេងប្រតិភូទៀតប៉ុណ្ណោះ ស្របពេលដែលសល់រដ្ឋ៤ទៀត រាប់សន្លឹកឆ្នោតអត់ទាន់ចប់ ហើយនោះគឺមាន រដ្ឋ Nevada, Pennsylvania, North Carolina និង Georgia ។ តាមលទ្ធផលបឋម លោក បៃឌិន កំពុងនាំមុខក្នុងរដ្ឋ Nevada ដែលមានសំឡេងប្រតិភូ ៦ ។ បើក្ដោបរដ្ឋនេះបាននោះ លោក បៃឌិន នឹងឈ្នះលោក ដូណាល់ ត្រាំ បេក្ខជនបក្សសាធារណរដ្ឋ ដ្បិតលោកទទួលបាន២៧០ ប្រតិភូ ដែលឡើងជាប្រធានាធិបតីអាមេរិក។ យ៉ាងណាមិញ លោក ត្រាំ ក៏នៅមានឱកាស តែត្រូវឈ្នះរដ្ឋដែលនៅសល់ទាំង៤ទើបគ្រប់ ២៧១សំឡេងប្រតិភូ ខណៈបច្ចុប្បន្នលោកមានសំឡេងប្រតិភូត្រឹម ២១៤ប៉ុណ្ណោះ។ មកទល់ពេលនេះ សន្លឹកឆ្នោតប្រមាណ១៣៩លានសន្លឹក ត្រូវបានរាប់ហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1089.txt	ការប្រឹងប្រែងកែប្រែលទ្ធផលការបោះឆ្នោតថ្ងៃទី៣ ខែវិច្ឆិកា របស់ប្រធានាធិបតីអាមេរិក ដូណាល់ ត្រាំ ជួបបរាជ័យជាថ្មី។ នៅរដ្ឋ Pennsylvania ចៅក្រមអាមេរិកបានទាត់ចោលបណ្ដឹងរបស់ក្រុមយុទ្ធនាការលោក ត្រាំ ឲ្យបោះចោលសន្លឹកឆ្នោតរាប់លានសន្លឹកដែលបោះតាមប្រៃសណីយ៍។ សន្លឹកឆ្នោតនេះ ត្រូវជឿថា ជាអ្នកគាំទ្រលោក ចូ បៃឌិន ។	បន្ទាប់ពីមិនអាចទប់ស្កាត់ជ័យជម្នះលោក ចូ បៃឌិន នៅរដ្ឋ Georgia បាន លោក ដូណាល់ ត្រាំ ក៏ជួបរឿងដូចគ្នានៅរដ្ឋ Pennsylvania ដែលមានប្រតិភូ២០នាក់។ នៅរដ្ឋប្រទាញប្រទង់ដែលលោក បៃឌិន ឈ្នះមួយនេះ ក្រុមយុទ្ធនាការរបស់លោក ត្រាំ បានដាក់ពាក្យបណ្ដឹង ឲ្យបោះចោលសន្លឹកឆ្នោតរាប់លានសន្លឹក ដែលបោះតាមសំបុត្រប្រៃសណីយ៍ ដោយចោទថា មានការលួចបន្លំដ៏ច្រើនដែលជួយឲ្យលោក បៃឌិន ឈ្នះ។ បណ្ដឹងដែលដឹកមុខដោយមេធាវីផ្ទាល់ខ្លួនលោក ត្រាំ គឺលោក Rudy Giuliani អះអាងថា ក្នុងតំបន់ខ្លះនៃរដ្ឋ Pennsylvania អ្នកបោះឆ្នោតត្រូវបានអនុញ្ញាតឲ្យកែកំហុសលើសន្លឹកឆ្នោតរបស់ពួកគេ។ នេះបើតាមការផ្សាយរបស់ទីភ្នាក់ងារព័ត៌មាន AFP ។ បណ្ដឹងខាងលើ ត្រូវបានចៅក្រមបដិសេធ។ លោកចៅក្រម Matthew Brann លើកឡើងថា បណ្ដឹងរបស់ក្រុមលោក ត្រាំ មិនបានបង្ហាញភស្តុតាងពីការលួចបន្លំសន្លឹកឆ្នោតក្នុងការបោះឆ្នោតថ្ងៃទី៣ ខែវិច្ឆិកាឡើយ ហើយអ្វីដែលត្រូវបានបង្ហាញឲ្យតុលាការ គឺការតវ៉ាផ្នែកច្បាប់ដែលមិនគ្រប់គ្រាន់ និងការចោទប្រកាន់មិនច្បាស់លាស់។ ចៅក្រមរូបនេះបន្តថា៖ «នៅអាមេរិក ការណ៍នេះ មិនអាចដកហូតសិទ្ធិអ្នកបោះឆ្នោតម្នាក់ឡើយ កុំថាដល់អ្នកបោះឆ្នោតទាំងអស់ក្នុងរដ្ឋដែលមានប្រជាជនច្រើនលំដាប់៦នោះ។» ការបដិសេធបណ្ដឹងនេះ នឹងបើកផ្លូវដល់ការទទួលស្គាល់ជាផ្លូវការជ័យជម្នះរបស់លោក បៃឌិន ក្នុងរដ្ឋនេះ។ លោក បៃឌិន ដែលជាបច្ចុប្បន្នជាប្រធានាធិបតីជាប់ឆ្នោត មានចំនួនប្រតិភូ៣០៦ ទល់នឹងលោក ត្រាំ ដែលមានប្រតិភូ២៣២ ។ ទោះលទ្ធផលចេញច្បាស់ក្ដី លោក ត្រាំ មិនទាន់ប្រកាសចុះចាញ់នៅឡើយទេ។ លោកបន្តប្ដឹងប្រឆាំងលទ្ធផលនៅរដ្ឋខ្លះជាមួយក្ដីសង្ឃឹមថា អាចកែប្រែលទ្ធផលវិញដោយផ្ដោតលើការលួចបន្លំ ដែលជាអំណះអំណាងគ្មានភស្តុតាងនោះ។ លើសពីនេះ លោក ត្រាំ មិនសហការ និងថែមទាំងរារាំងការផ្ទេរអំណាចឲ្យលោក បៃឌិន តាមរយៈការរារាំងលោក បៃឌិន ពីការទទួលព័ត៌មានសម្ងាត់ក្នុងនាមជាប្រធានាធិបតីជាប់ឆ្នោតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_109.txt	ការិយាល័យស៊ើបអង្កេតមន្រ្តីជាន់ខ្ពស់កូរ៉េខាងត្បូង (CIO) នៅថ្ងៃទី៣០ ខែធ្នូ បានដាក់សំណើទៅតុលាការខណ្ឌសេអ៊ូលភាគខាងលិច ឱ្យចេញដីកាចាប់ខ្លួនប្រធានាធិបតីលោក យូន សុកយ៉ល ពីបទរំលោភអំណាច ដោយចេញច្បាប់អាជ្ញាសឹក និងប្រឆាំងរដ្ឋាភិបាល កាលពីថ្ងៃទី៣ ខែធ្នូ។ នេះជាលើកទី១ ដែលប្រធានាធិបតីកូរ៉េខាងត្បូងកំពុងកាន់តំណែង ប្រឈមនឹងដីកាចាប់ខ្លួន។	ក្រោយបដិសេធមិនចូលខ្លួនបកស្រាយ និងផ្ដល់ចម្លើយតាមការកោះហៅរបស់ការិយាល័យស៊ើបអង្កេតមន្រ្តីជាន់ខ្ពស់កូរ៉េខាងត្បូង (CIO) ដល់ទៅ៣ដង ប្រធានាធិបតីលោក យូន សុកយ៉ល ត្រូវ CIO ដាក់សំណើទៅតុលាការ ដើម្បីចាប់ខ្លួន។ ការិយាល័យស៊ើបអង្កេត បានដាក់សំណើទៅតុលាការ នៅថ្ងៃទី៣០ ខែធ្នូ ឱ្យចេញដីកាចាប់ខ្លួនលោក យូន ពីបទរំលោភអំណាច។ តុលាការក្រុងសេអ៊ូល នឹងធ្វើសេចក្ដីសម្រេចលើសំណើនេះ។ CIO បានលើកឡើងថា លោក យូន ជាបុគ្គលប្រកាសច្បាប់អាជ្ញាសឹក និងដឹកនាំសកម្មភាពបះបោរប្រឆាំងរដ្ឋាភិបាលនៅរដ្ឋសភា កាលពីថ្ងៃទី៣ ខែធ្នូ ដែលជាទង្វើរំលោភអំណាច។ សំណើរបស់ CIO ទៅតុលាការខណ្ឌក្រុងសេអ៊ូល ធ្វើឱ្យលោក យូន សុកយ៉ល ក្លាយជាប្រធានាធិបតីនៅកាន់អំណាចរបស់កូរ៉េខាងត្បូងដំបូងបំផុត ដែលប្រឈមនឹងការចាប់ខ្លួននេះ។ ទាកទិននឹងការព្រមានចេញដីកាចាប់ខ្លួននេះ លោក Yun Gap-geun ដែលជាមេធាវីលោក យូន បានប្រកាសចេញសកម្មភាពផ្លូវការដើម្បីឆ្លើយតបដូចគ្នា។ លោក Yun ថាក្រុម CIO គ្មានអំណាចទាមទារឱ្យចេញដីកាចាប់ខ្លួនលោក យូន ទេ។ កន្លងមក លោក យូន សុកយ៉ល តែងតែបដិសេធលើការចោទប្រកាន់លើការបះបោរថ្ងៃទី៣ ខែធ្នូ ដោយអះអាងថា ជាសកម្មភាពអភិបាលកិច្ច ដើម្បីបង្ក្រាបលើការគ្រប់គ្រងហួសហេតុរបស់បក្សប្រឆាំង លើអំណាចនីតីបញ្ញត្តិ។ គួរឱ្យដឹងថា កូរ៉េខាងត្បូង បានបង្កើតទីភ្នាក់ងារស៊ើបអង្កេតរួម(CIO) ក្នុងគោលបំណងស៊ើបអង្កេត និងសួរចម្លើយលើរឿងក្ដីបះបោរ និងការបំពានអំណាចរបស់លោក យូន ដើម្បីសម្រេចដកកលោក យូន ពីតំណែង។ ខណៈដែល CIO កំពុងធ្វើការលើរឿងលោក យូន តុលាការរដ្ឋធម្មនុញ្ញ ក៏កំពុងតែសម្រេចដកតំណែងប្រធានាធិបតីពីលោក យូន ផងដែរ ដោយត្រូវប្រើពេល១៨០ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1090.txt	រដ្ឋាភិបាលក្រុងវ៉ាស៊ីនតោន បានប្រកាសជាចំហក្នុងការធ្វើកិច្ចសហប្រតិបត្តិការការពារសន្តិសុខដែនសមុទ្រជាមួយនឹងរដ្ឋាភិបាលក្រុងហ្សាការតា នៅក្នុងតំបន់មានវិវាទសមុទ្រចិនខាងត្បូង និងច្រកពាណិជ្ជកម្មដ៏មមារញឹកផ្សេងទៀត។ ក្រុងវ៉ាស៊ីនតោន មិនចង់ឃើញក្រុងប៉េកាំងបន្តសកម្មភាពខុសច្បាប់បែបឯកតោភាគីនៅតំបន់ដែលរដ្ឋផ្សេងទៀត បានទាមទារកម្មសិទ្ធិនោះទេ។	នាសន្និសីទសារព័ត៌មានក្នុងទិសដៅចុងក្រោយ នៃដំណើរទស្សនកិច្ចនៅរដ្ឋធានីហ្សាការតាថ្ងៃ២៩ តុលា រដ្ឋមន្ត្រីការបរទេសអាមេរិក លោក Mike Pompeo បានអះអាងថា រដ្ឋាភិបាលរបស់លោក បានត្រៀមខ្លួនរួចជាស្រេចហើយដើម្បីជួយឥណ្ឌូណេស៊ីការពារសមុទ្រណាទុណា ( Natuna) និងច្រកពាណិជ្ជកម្មដ៏មមារញឹកផ្សេងៗទៀត ពីការទាមទារគ្រប់គ្រងដោយឯកតោភាគីដោយចិន។ តាមការចុះផ្សាយរបស់សារព័ត៌មាន Jakarta Globe លោករដ្ឋមន្ត្រី Mike Pompeo បានលើកឡើងថា ច្បាប់របស់ប្រទេសទាំងពីរ មិនទទួលស្គាល់ការទាមទារដោយខុសច្បាប់របស់រដ្ឋាភិបាលចិនក្នុងសមុទ្រចិនខាងត្បូងឡើយ។ លោក បានប្រកាសស្វាគមន៍ពីគំរូរបស់ឥណ្ឌូណេស៊ី ដែលកំណត់យ៉ាងម៉ឺងម៉ាត់បំផុតក្នុងការចាត់វិធានការការពារអធិបតេយ្យជុំវិញប្រជុំកោះណាទុណា (Natuna)។ ប្រមុខការទូតអាមេរិករូបនេះ សង្ឃឹមថា អាមេរិក នឹងអាចធ្វើកិច្ចសហប្រតិបត្តិការជាមួយនឹងឥណ្ឌូណេស៊ីក្នុងមធ្យោបាយថ្មីដើម្បីធានាឲ្យនូវសន្តិសុខដែនសមុទ្រ ក៏ដូចជាការពារផ្លូវពាណិជ្ជកម្មមមារញឹករបស់ពិភពលោកដទៃផ្សេងទៀត។ ជាមួយនឹងការប្រកាសពីកិច្ចសហប្រតិបត្តិការនេះ លោករដ្ឋមន្ត្រី ក៏បានសន្យាផ្តល់ជំនួយហិរញ្ញវត្ថុដល់ឥណ្ឌូណេស៊ី ដើម្បីជាផ្នែកមួយសម្រាប់ឆ្លើយតបបញ្ហាគំរាមកំហែងពីវីរុស Covid-19។ តាមលោករដ្ឋមន្ត្រី រដ្ឋាភិបាលអាមេរិក នឹងផ្តល់ជំនួយប្រមាណ ១១ លានដុល្លារ សម្រាប់ឥណ្ឌូណេស៊ី ដែលជំនួយនេះ គឺជាផ្នែកមួយនៃជំនួយរបស់អាមេរិកប្រមាណ ២០ពាន់លានដុល្លារសម្រាប់ដោះស្រាយបញ្ហា Covid-19 សកល។ តាមប្រភពព័ត៌មានដដែល ក្នុងជំនួបចង្អៀតរវាងប្រធានាធិបតីឥណ្ឌូណេស៊ី លោក ចូកូ វីដូដូ ជាមួយនឹងរដ្ឋមន្ត្រីការបរទេសអាមេរិករូបនេះ លោកប្រធានាធិបតី បានបង្ហាញពីចេតនាក្នុងការក្លាយជាមិត្តជិតដិតរបស់អាមេរិក។ លោកប្រធានាធិបតី ក៏ចង់មានកិច្ចសហប្រតិបត្តិការការពារជាតិកាន់តែស៊ីជម្រៅជាមួយនឹងអាមេរកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1091.txt	លោក Mitch McConnell ប្រធានក្រុមសំឡេងភាគច្រើនរបស់បក្សសាធារណរដ្ឋ បន្តជាប់ឆ្នោតជាសមាជិកព្រឹទ្ធសភាជាថ្មីប្រចាំរដ្ឋ Kentucky សម្រាប់អាណត្តិទី៧ ។ លោក McConnell បានផ្ដួលគូប្រជែងមកពីបក្សប្រជាធិបតេយ្យ។	លោក Mitch McConnell ដែលជាសម្ព័ន្ធមិត្តមួយរបស់ប្រធានាធិបតី ដូណាល់ ត្រាំ ទទួលបាន១.១លានសំឡេង(៥៨ភាគរយ) ឈ្នះលោកស្រី Amy McGrath មកពីបក្សប្រជាធិបតេយ្យដែលទទួលបានត្រឹមតែ៧សែន៣ម៉ឺនសំឡេង(៣៨ភាគរយ)។ លោក McConnell នឹងបន្តជាសមាជិកព្រឹទ្ធសភាប្រចាំរដ្ឋ Kentucky ដោយមានអាណត្តិរយៈពេល៦ឆ្នាំទៀត។ លទ្ធផលបណ្តោះអាសន្នសម្រាប់ការបោះឆ្នោតព្រឹទ្ធសភា បង្ហាញថា បក្សប្រជាធិបតេយ្យទទួលបាន៤៣ អាសនៈ ចំណែកបក្សសាធារណៈរដ្ឋទទួលបាន៣៨អាសនៈ។ ចំណែកអាសនៈចំនួន២0ទៀត កំពុងតែបន្តរាប់សន្លឹកឆ្នោត។ អាសនៈដែលដាក់ឲ្យប្រជែងក្នុងការបោះឆ្នោតលើកនេះមាន៣៥ក្នុងចំណោមអាសនៈសរុប១០០។ នៅឯសភាតំណាងវិញ សមាជិកទាំងអស់ចំនួន៤៣៥រូប នឹងត្រូវធ្វើការបោះឆ្នោតសារជាថ្មី។ សមាជិកសភាតំណាងមានអាណត្តិ២ឆ្នាំ។ បើតាមលទ្ធផលបណ្ដោះអាសន្នដែលចេញដោយកាសែត New York Times បក្សសាធារណរដ្ឋបានអាសនៈ៨៤ ឯប្រជាធិបតេយ្យបាន៦១អាសនៈ៕ អត្ថបទទាក់ទង ក្រៅពីប្រធានាធិបតី តើពលរដ្ឋអាមេរិកនឹងបោះឆ្នោតជ្រើសរើសអ្វីផ្សេងទៀតថ្ងៃ ៣ ខែវិច្ឆិកាខាងមុខ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1092.txt	ថ្នាក់ដឹកនាំបក្សជាតិនិយម និងឯករាជ្យនិយមស្កុតឡែន អះអាងថា ប្រជាមតិស្តីពីឯករាជ្យភាពប្រទេសស្កុតឡែននិងត្រូវធ្វើឡើងភា្លមៗ ក្រោយការបោះឆ្នោតសភាតំបន់នៅខែឧសភាឆ្នាំ២០២១។ ការធ្វើប្រជាមតិស្តីពីឯករាជ្យភាពស្កុតឡែន ធ្លាប់បានធ្វើម្តងហើយកាលពីឆ្នាំ២០១៤ ដោយអ្នកបោះឆ្នោត៥៥ភាគរយ សម្រេចបន្តរួមរស់ជាមួយអង់គ្លេស។ ចក្រភពអង់គ្លេស ជាបណ្តុំនៃប្រទេស៤ គឺអង់គ្លេស ស្កុតឡែន វែល និងអៀរឡង់ខាងជើង។	បើសិនជាប្រជាជនស្កុតឡែនធ្វើបោះឆ្នោតចាកចេញពីអង់គ្លេសមែននោះ ឯករាជ្យភាពស្កុតឡែនគឺជារឿងរញ្ជួយដល់នយោបាយអង់គ្លេស ក្រោយការចាកចេញពីសហភាពអឺរ៉ុបក្នុងឆ្នាំ២០១៦ ក៏ដូចជាការដែលអៀរឡង់ប្រកាសឯករាជ្យពីអង់គ្លេសកាលពីឆ្នាំ១៩២១ ដូច្នោះដែរ។ លោកស្រី Nicola Sturgeon នាយករដ្ឋមន្ត្រីស្កុតឡែន រំពឹងថា ប្រជាមតិស្តីពីឯករាជ្យស្កុតឡែន នឹងត្រូវធ្វើឡើងក្នុងដំណាក់កាលដំបូង ក្រោយការបោះឆ្នោតសភាតំបន់នៅខែឧសភា ឆ្នាំ២០២១។ លោកស្រីអះអាងថា មានហេតុផលជាច្រើនសម្រាប់ការធ្វើប្រជាមតិជាលើកទី២ ដូចជាការគ្រប់គ្រងមិនបានល្អនូវជំងឺរាតត្បាតកូវីឌ-១៩ដោយរដ្ឋាភិបាលអង់គ្លេស និងការចាកចេញពីសហភាពអឺរ៉ុប (Brexit) ។ ការណ៍ដែលអង់គ្លេសចាកចេញពីសហភាពអឺរ៉ុប ជាហេតុផលចម្បងជាងគេនៃការទាមទារធ្វើប្រជាមតិសារជាថ្មី ដ្បិតអីប្រជាជនស្កុតឡែនដែលបោះឆ្នោតក្នុងប្រជាមតិ Brexit ចំនួន៦២ភាគរយចង់បន្តស្ថិតក្នុងសហភាពអឺរ៉ុប។ ក្នុងការស្ទង់មតិចំនួន១៤ចុងក្រោយ បង្ហាញថាប្រជាជនស្កុតចំនួន៥១ ទៅ៥៩ភាគរយចង់បានឯករាជ្យ។ លទ្ធផលនេះផ្ទុយពីការស្ទង់មតិកាលពីឆ្នាំ២០១៧ រហូតដល់ឆ្នាំ២០១៩ ដែលប្រជាជនស្កុតបង្ហាញឆន្ទៈបន្តរួមរស់ជាមួយអង់គ្លេស។នេះយោងតាមទីភ្នាក់ងារព័ត៌មានReuters។ គណបក្សជាតិស្កុតឡែន (SNP) របស់លោកស្រី Nicola Sturgeon ត្រូវបានរំពឹងថា នឹងឈ្នះអាសនៈភាគច្រើនក្នុងការបោះឆ្នោតសភាស្កុតឡែនអាណត្តិក្រោយនេះ។ ការណ៍ដែលបក្សនេះបន្តជាប់ឆ្នោត អាចនឹងបើកផ្លូវឲ្យមានការធ្វើប្រជាមតិ ត្បិតអីវាជាការសន្យា និងគោលនយោបាយដែលបក្សនេះតែងតែឃោសនាកន្លងមក។ ចំពោះការបំណងការធ្វើប្រជាមតិនេះ នាយករដ្ឋមន្ត្រីអង់គ្លេសលោក បូរីស ចនសុន អះអាងថា ប្រជាមតិឆ្នាំ២០១៤បានបង្ហាញលទ្ធផលដាច់ស្រេច និងគ្រប់គ្នាត្រូវគោរពលទ្ធផល ហើយជាការធ្វើប្រជាមតិតែម្តងគត់ និងមិនគួរមានប្រជាមតិអ្វីទៀតឡើយនាពេលអនាគត។ ប៉ុន្តែកាលពីខែធ្នូ ឆ្នាំ២០១៩ សភាស្កុតឡែន បានអនុម័តច្បាប់ស្តីពីប្រជាមតិ ដោយសំឡេងយល់ព្រម៦៥ ទល់នឹង៥៥បដិសេធ។ ច្បាប់នេះ អនុញ្ញាតឲ្យស្កុតឡែន ធ្វើប្រជាមតិបាន។ ប៉ុន្តែបើបក្ស SNP របស់លោកស្រី Sturgeon ឈ្នះឆ្នោត និងជម្នះទាមទារឯករាជ្យនោះ លោក ចនសុន មានជម្រើស២ ទី១គឺបដិសេធមិនឲ្យធ្វើប្រជាមតិតែម្តង ដែលនឹងបណ្តាលឲ្យប្រជាជនស្កុតខឹងសម្បារលើសដើម និងជម្រើសទី២ គឺអនុញ្ញាតឲ្យធ្វើប្រជាមតិដែលអាចនឹងធ្វើឲ្យរលំរលាយចក្រភពអង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1093.txt	ប្រធានាធិបតីហ្វីលីពីន រ៉ូឌ្រីហ្កោ ឌូទើតេ បានប្រកាសលើកលែងទោសមេប៉ូលិសជាតិហ្វីលីពីនទើបតែងតាំងថ្មី ពាក់ព័ន្ធរឿងដែលលោកធ្វើខួបកំណើតអំឡុងពេលបិទប្រទេសកាលពីខែឧសភា។ លើសពីរួចទោស លោក ឌូទើតេ ក៏លើកសរសើរគុណសម្បត្តិមេប៉ូលិសនេះទៀតផង។	ក្នុងសុន្ទរកថាថ្នាក់ជាតិមួយ នៅថ្ងៃទី ១៤ ខែវិច្ឆិកា លោក ឌូទើតេ បានថ្លែងការពារលោក Debold Sinas ដែលទើបដំឡើងតំណែងថ្មីថ្មោងពីស្នងការប៉ូលិសប្រចាំរដ្ឋធានី ម៉ានីល ឲ្យក្លាយជាអគ្គស្នងការប៉ូលិសជាតិ កាលពីចន្ទសប្ដាហ៍នេះ។ មិនត្រឹមតែប៉ុណ្ណោះ មេដឹកនាំរូបនេះ ថែមទាំងបានលើកសរសើរពីគុណសម្បត្តិរបស់មេប៉ូលិសជាតិថ្មីនេះ ទោះបីជាមានការផ្ទុះកំហឹងលើបណ្ដាញសង្គមហ្វីលីពីនលើអភ័យឯកសិទ្ធិពិសេសដែលបុគ្គលរូបនេះទទួលបាន។ កាលធ្វើជាស្នងការប៉ូលិសក្រុងម៉ានីល លោក Sinas បានដឹកនាំប្រតិបត្តិការប្រឆាំងគ្រឿងញៀនរបស់លោកឌូទើតេ ដែលធ្វើឲ្យមនុស្សរាប់ពាន់នាកបាត់បង់ជីវិត។ «ប្រសិនបើលោក [Sinas] បានប្រព្រឹត្តបទល្មើសណាមួយនោះ លោកត្រូវបានប្រកាសលើកលែងទោសរួចរាល់ហើយ»។ លោកប្រធានាធិបតី ឌូទើតេ និយាយដូច្នេះ មុននឹងបន្ថែមថា លោកអត់ទោសកំហុសឡើយនៅពេលគេធ្វើខួបដោយមិនឲ្យលោកដឹងមុននោះ។ នេះបើតាមទីភ្នាក់ងារព័ត៌មាន Reuters ។ លោក Sinas ត្រូវបានស្ថិតក្រោមការស៊ើបអង្កេតដោយក្រសួងយុត្តិធម៌ទាក់ទិនរឿងធ្វើខួបកំណើតលោកជាមួយមន្ត្រីប៉ូលិសផ្សេងទៀតកាលពីខែឧសភា ទោះជាហ្វីលីពីនកំពុងអនុវត្តចំណាត់ការបិទប្រទេសទប់ស្កាត់ការឆ្លងរាលដាលជំងឺកូវីដ-១៩ ហើយក៏ចំពេលដែលប៉ូលិសបានចាប់ខ្លួនមនុស្សរាប់ពាន់នាក់ដែលល្មើសវិធានការចត្តាឡីស័កផងដែរ។ ក្រោយមក លោក Sinas បានចេញមុខសុំទោសសាធារណជនសម្រាប់ការធ្វើឲ្យពួកគេភិតភ័យ ដោយសារការធ្វើខួបកំណើតរបស់លោកជាមួយក្រុមការងារ។ ម្យ៉ាងវិញទៀត ការតែងតាំងលោក Sinas ទៅដឹកនាំកងកម្លាំងប៉ូលិស ២០ម៉ឺននាក់របស់ហ្វីលីពីន រងការរិះគន់យ៉ាងខ្លាំងពីសំណាក់ក្រុមសិទ្ធិមនុស្ស ដោយសារតែប្រវត្តិដឹកនាំសង្គ្រាមប្រឆាំងគ្រឿងញៀនរបស់លោក ដែលធ្វើឲ្យជនសង្ស័យគ្រឿងញៀនរាប់ពាន់នាក់ត្រូវបានបាញ់សម្លាប់អំឡុងប្រតិបត្តិការនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1094.txt	លោក ចូ បៃឌិន បេក្ខជនបក្សប្រជាធិបតេយ្យ កើបសំឡេងប្រតិភូបាន២៦៤ហើយ ក្រោយឈ្នះរដ្ឋប្រទាញប្រទង់២ រួមមាន Michigan និង Wisconsin ។ លោក បៃឌិនរំពឹងថា លោកនឹងឈ្នះនៅពេលសន្លឹកឆ្នោតត្រូវបានរាប់ទាំងអស់។ ប៉ុន្តែប្រធានាធិបតី ដូណាល់ ត្រាំ កំពុងក្ដៅក្បាល និងទាររាប់សន្លឹកឆ្នោតឡើងវិញនៅរដ្ឋខ្លះ។	ក្នុងរដ្ឋ Wisconsin ដែលលោក ដូណាល់ ត្រាំ បេក្ខជនបក្សសាធារណរដ្ឋធ្លាប់ទទួលជ័យជម្នះក្នុងឆ្នាំ២០១៦ លោក ចូ បៃឌិន ឈ្នះក្នុងលទ្ធផលប្រកៀកប្រកើយបំផុត ជាមួយសំឡេងគាំទ្រ ៤៩,៦ភាគរយ ទល់ ៤៨,៩ ភាគរយ ឬលើសត្រឹមជាង២ម៉ឺនសន្លឹកឆ្នោតប៉ុណ្ណោះ។ ខាងក្រុមឃោសនាលោកត្រាំ ហាក់មិនសុខចិត្តនឹងលទ្ធផលនេះ ហើយទាមទារឲ្យរាប់សន្លឹកឆ្នោតក្នុងរដ្ឋដែលមានប្រតិភូ១០នាក់នេះឡើងវិញ។ លោក បៃឌិន ត្រូវបានរាយការណ៍ថា ឈ្នះរដ្ឋ Wisconsin ក្រោយសន្លឹកឆ្នោតប៉ាន់ស្មានថា រាប់អស់៩៩ភាគរយ។ នេះបើតាមលទ្ធផលដែលផ្សាយដោយទីភ្នាក់ងារព័ត៌មានអាមេរិក Associated Press (AP) ។ ជោគជ័យរដ្ឋនេះ បូកផ្សំនឹងការក្ដាប់បាន រដ្ឋ Michigan មួយទៀត បានរុញឲ្យបេក្ខជន បៃឌិន ទៅកាន់តែកៀកតំណែងម្ចាស់សេតវិមានអាមេរិក ជាមួយចំនួនប្រតិភូក្នុងដៃរហូតដល់ ២៦៤ សំឡេង ដោយខ្វះតែ៦ប្រតិភូទៀតប៉ុណ្ណោះ។ ក្រុមឃោសនាប្រធានាធិបតី ដូណាល់ ត្រាំ ក្នុងសេចក្តីថ្លែងការណ៍មួយ បានទាមទារឲ្យរាប់សន្លឹកឆ្នោតម្ដងទៀតក្នុងរដ្ឋ Wisconsin ទោះបីជាលទ្ធផលបោះឆ្នោតផ្លូវការ ពុំទាន់ប្រកាសនៅឡើយក្តី។ «វាមានរបាយការណ៍ស្តីពីភាពមិនប្រក្រតីក្នុងមណ្ឌលមួយចំនួននៃរដ្ឋ Wisconsin ដែលបង្កជាកង្វល់ធ្ងន់ធ្ងរពាក់ព័ន្ធភាពត្រឹមត្រូវនៃលទ្ធផលឆ្នោត»។ ប្រធានក្រុមឃោសនាលោកត្រាំ Bill Stepien បញ្ជាក់បែបនេះ ដោយពុំលម្អិតជុំវិញរបាយការណ៍ណាមួយឡើយ។ លោកលើកឡើងបន្តថា ប្រធានាធិបតីស្នើឲ្យរាប់សន្លឹកឆ្នោតទីនោះឡើងវិញ។ រដ្ឋ Wisconsin ក៏ធ្លាប់មានប្រវត្តិរាប់សន្លឹកឆ្នោតទូទាំងរដ្ឋឡើងវិញផងដែរ។ ការរាប់សន្លឹកឆ្នោតឡើងវិញក្នុងរដ្ឋ Wisconsin អំឡុងការបោះឆ្នោតអាមេរិក២០១៦ បានរកឃើញសន្លឹកឆ្នោតបន្ថែមជាង១០០សំឡេងប៉ុណ្ណោះសម្រាប់លោក ត្រាំ ។ យ៉ាងណាមិញ សម្រាប់ការបោះឆ្នោតឆ្នាំនេះ លោក បៃឌិន ឈ្នះលោក ត្រាំ ក្នុងរដ្ឋនេះរហូតដល់ជាង២ម៉ឹនសំឡេងឯណោះ។ រដ្ឋនេះ ប្រទាញប្រទង់ខ្លាំងរវាងបក្សសាធារណរដ្ឋនិងប្រជាធិបតេយ្យ ដោយបេក្ខជនបក្សប្រជាធិបតយ្យ លោក បារ៉ាក់ អូបាម៉ា បានឈ្នះរដ្ឋ Wisconsin ៧ពិន្ទុ ក្នុងឆ្នាំ២០១២។ ដោយឡែក អ្នកស្រី Hillary Clinton ក្នុងឆ្នាំ២០១៦ មិនអើពើរដ្ឋនេះ ហើយចុងក្រោយចាញ់លោកត្រាំ តិចជាង១ភាគរយប៉ុណ្ណោះ។ មែនទែនទៅ ពុំទាន់បេក្ខជនណា ត្រូវបានប្រកាសថាជាអ្នកឈ្នះនៅឡើយទេក្នុងការបោះឆ្នោតរវាងលោក ត្រាំ និងលោក បៃឌិន នេះ ពោលគឺនៅសល់រដ្ឋ៤ទៀត រាប់មិនទាន់អស់សន្លឹកឆ្នោតមានដូចជា រដ្ឋ Nevada, Pennsylvania, Georgia និង North Carolina ។ លោក បៃឌិន ដែលមានសំឡេងប្រតិភូ ២៦៤ ក្នុងដៃ ត្រូវការឈ្នះ Nevada ដែលមានប្រតិភូ ៦ ទៀតប៉ុណ្ណោះ ដើម្បីគ្រងជាម្ចាស់សេតវិមានអាមេរិក។ លោក បៃឌិន កំពុងនាំមុខក្នុងរដ្ឋ Nevada ជាមួយសំឡេងតិចតួចប៉ុណ្ណោះ ក្នុងចំណោមសន្លឹកឆ្នោតដែលរាប់អស់ជាង៧៥ភាគរយហើយនោះ។ ចំណែក លោក ត្រាំ ដែលកំពុងនាំមុខក្នុងរដ្ឋប្រទាញប្រទង់រួមមាន Pennsylvania, Georgia និង North Carolina ត្រូវការឈ្នះទាំង ៤ រដ្ឋ តែម្ដង។ កាលពីម្សិលមិញ លោក ត្រាំ ធ្លាប់បានបង្ហើបថា ការបោះឆ្នោតអាមេរិកដែលមិនទាន់ដាច់ស្រេច អាចធ្លាក់ដល់ដៃតុលការកំពូលជាអ្នកកាត់ក្តី ហើយបានចោទថា លទ្ធផលឆ្នោត មានការកេងបន្លំផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1095.txt	បក្សប្រឆាំងធំជាងគេរបស់មីយ៉ាន់ម៉ា បានទាមទារឲ្យមានការររៀបចំការបោះឆ្នោតឡើងវិញ ដោយអះអាងថា ការបោះឆ្នោតថ្ងៃទី៨ ខែវិច្ឆិកា មានភាពមិនប្រក្រតីជាច្រើន។ បក្សសាមគ្គី និងអភិវឌ្ឍន៍សហភាព (USDP) ដែលជាបក្សមានការគាំទ្រពីយោធាផងនោះ ចង់ឲ្យការបោះឆ្នោតថ្មីមានការចូលរួមពីយោធាដែរដើម្បីធានាសុក្រឹត្យភាព។ បើតាមលទ្ធផលបឋម បក្ស USDP មានគម្លាតឆ្ងាយខ្លាំងពីបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី។	បក្សសាមគ្គី និងអភិវឌ្ឍន៍ (USDP) ដែលជាបក្សប្រឆាំងធំជាងគេ និងធ្លាប់ដឹកនាំមីយ៉ាន់ម៉ាផង ទទួលបានកៅអីសភាចំនួន២១ប៉ុណ្ណោះ ពីការបោះឆ្នោតទូទៅថ្ងៃទី៨ ខែវិច្ឆិកា។ នេះបើតាមលទ្ធផលរាប់សន្លឹកឆ្នោតបឋម ខណៈបក្សកាន់អំណាចសម្ព័ន្ធជាតិដើម្បីប្រជាធិបតេយ្យ (NLD) របស់លោកស្រី អ៊ុងសាន ស៊ូជី ឈ្នះកៅអីសរុប៣៩៩ ដែលលើសពីចំនួនត្រូវការ (៣២២កៅអី) ដើម្បីបង្កើតរដ្ឋាភិបាលអាណត្តិទីពីរ។ បក្ស USDP ដែលរងបរាជ័យដ៏អាម៉ាស់ជាលើកទីពីរ មិនព្រមចុះចាញ់ដោយងាយឡើយ។ នាសន្និសីទសារព័ត៌មានថ្ងៃទី១១ ខែវិច្ឆិកា អតីតបក្សកាន់អំណាចមួយនេះអះអាងថា គណៈកម្មការរៀបចំការបោះឆ្នោតជាតិ បរាជ័យក្នុងការគ្រប់គ្រងការបោះឆ្នោតឲ្យបានត្រឹមត្រូវ ហើយស្នើឲ្យរៀបចំការបោះឆ្នោតម្ដងទៀត ដែលមានវត្តមានយោធាចូលរួមផង។ «ដើម្បីការបោះឆ្នោតសេរី មិនលំអៀង និងមានរបៀប ត្រូវរៀបចំការបោះឆ្នោតម្ដងទៀតដោយមានកិច្ចសហការពីយោធា។» មន្ត្រីបក្ស USDP ម្នាក់និយាយបែបនេះក្នុងសន្និសីទសារព័ត៌មានដដែល។ បើតាមសារព័ត៌មានThe Irrawaddy បក្ស USDP ចោទថា គណៈកម្មការរៀបចំការបោះឆ្នោតជ្រើសរើសសមាជិកបក្ស NLD ក្មេងៗឲ្យបំពេញការងារក្នុងការិយាល័យបោះឆ្នោតនៅតំបន់ដែលមិនមានគ្រពបង្រៀនគ្រប់គ្រាន់ ការពន្យាររយៈពេលបោះឆ្នោតមុនកំណត់សម្រាប់មនុស្សអាយុ៦០ឆ្នាំឡើង និងបញ្ជីឈ្មោះមានបញ្ហាជាដើម។ បក្សប្រឆាំងមួយនេះក៏ចោទរដ្ឋាភិបាលថា ទិញសន្លឹកឆ្នោតតាមរយៈការចែកអង្ករ និងប្រេងឆាឲ្យប្រជាជនរងគ្រោះដោយសារ COVID-19 ទោះជាសកម្មភាពបែបនេះត្រូវបានធ្វើតាំងពីជំងឺនេះរាតត្បាតក្ដី។ តបនឹងការចោទប្រកាន់ គណៈកម្មការរៀបចំការបោះឆ្នោតជាតិមីយ៉ាន់ម៉ា លើកឡើងថា សំឡេងបក្សប្រឆាំងមិនប៉ះពាល់ការងាររបស់ខ្លួនឡើយ។ លោក U Myint Naing សមាជិកគណៈកម្មការរៀបចំការបោះឆ្នោត ប្រាប់អ្នកសារព័ត៌មានថា ការបោះឆ្នោតត្រូវបានធ្វើឡើងដោយជោគជ័យ ទោះ COVID-19 ជាបញ្ហាប្រឈមក្ដី ហើយការបោះឆ្នោតនេះ ត្រូវបានទទួលស្គាល់ជាទូទៅថា អាចទទួលយកបាន។ មជ្ឈមណ្ឌលកាទ័ររបស់អតីតប្រធានាធិបតីអាមេរិក ជីមី កាទ័រ ដែលចូលរួមសង្កេតការណ៍ និយាយថា អ្នកបោះឆ្នោតមីយ៉ាន់ម៉ា មានសេរីភាពអាចឆន្ទៈរបស់ខ្លួន និងជ្រើសរើសតំណាងរបស់ពួកគេ។ មជ្ឈមណ្ឌលដដែលបន្តថា មិនមានភាពមិនប្រក្រតីធំដុំណាមួយក្នុងការិយាល័យបោះឆ្នោតឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1096.txt	ប្រធានាធិបតីអាមេរិកជាប់ឆ្នោត ចូ បៃឌិន នឹងប្រកាសឈ្មោះសមាជិកដំបូងនៃគណៈរដ្ឋមន្ត្រីលោក នាថ្ងៃអង្គារ ទី២៤ ខែវិច្ឆិកា ។ នេះបើតាមការបញ្ជាក់របស់អនាគតប្រធានបុគ្គលិកសេតវិមានអាមេរិក លោក Ron Klain ។ ទោះមិនបានបញ្ជាក់លម្អិត ប្រព័ន្ធផ្សព្វផ្សាយក្នុងស្រុកមួយចំនួន អះអាងថា សមាជិកដំបូងនេះ ទំនងជាបេក្ខជនសម្រាប់តំណែងរដ្ឋមន្ត្រីការបរទេសអាមេរិក ឬរដ្ឋមន្ត្រីរតនាគារអាមេរិក។	អត្ថបទទាក់ទង លោក ត្រាំ រងបរាជ័យជាថ្មី ក្រោយបណ្ដឹងឲ្យបោះចោលសន្លឹកឆ្នោតនៅរដ្ឋ Pennsylvania ត្រូវបដិសេធ ក្នុងបទសម្ភាសជាមួយទូរទស្សន៍អាមេរិក ABC News នៅថ្ងៃទី២២ ខែវិច្ឆិកា លោក Klain បញ្ជាក់ថា ជម្រើសដំបូងនៃគណៈរដ្ឋមន្ត្រីរបស់រដ្ឋបាលលោក ចូ បៃឌិន នឹងប្រកាសនាថ្ងៃអង្គារសប្ដាហ៍នេះ។ ក៏ប៉ុន្តែ លោកពុំបានបញ្ជាក់លម្អិតពាក់ព័ន្ធនឹងឈ្មោះបេក្ខជន ឬឈ្មោះក្រសួងណាឡើយ ដោយគ្រាន់តែប្រាប់ឲ្យគ្រប់គ្នារង់ចាំ ដើម្បីលោក បៃឌិន ប្រកាសផ្ទាល់មាត់ខ្លួនឯង។ ទោះជាបែបនេះ ប្រព័ន្ធផ្សព្វផ្សាយក្នុងស្រុកអាមេរិកមួយចំនួន ដូចជា AP និង The New York Times ជាដើម បានអះអាងថា លោក បៃឌិន អាចប្រកាសឈ្មោះបេក្ខជនសម្រាប់តំណែងរដ្ឋមន្ត្រីការបរទេស ឬរដ្ឋមន្ត្រីរតនាគារអាមេរិក។ តួយ៉ាង លោក បៃឌិន បានបញ្ជាក់កាលពីសប្ដាហ៍មុនថា លោករើសបានមនុស្សសម្រាប់តំណែងរដ្ឋមន្ត្រីរតនាគារអាមេរិក ខណៈកាសែត The New York Times នៅថ្ងៃទី ២៣ ខែវិច្ឆិកា ចុះផ្សាយថា លោក Antony Blinken ដែលជាទីប្រឹក្សាគោលនយោបាយជាន់ខ្ពស់ម្នាក់របស់លោក បៃឌិន រំពឹងក្លាយជាបេក្ខជនសម្រាប់តំណែងរដ្ឋមន្ត្រីការបរទេស។ លោក Blinken អាយុ ៥៨ឆ្នាំ ធ្លាប់កាន់តំណែងជារដ្ឋលេខាធិការក្រសួងការបរទេសអាមេរិកក្រោមអាណត្តិប្រធានាធិបតី បារ៉ាក់ អូបាម៉ា ។ លោកធ្លាប់បម្រើការឲ្យលោក បៃឌិន ជិត២០ឆ្នាំ ក្នុងនាមជាទីប្រឹក្សាជាន់ខ្ពស់លោកក្នុងគណៈកម្មាធិការទំនាក់ទំនងការបរទេសប្រចាំព្រឹទ្ធសភាអាមេរិក ហើយចុងក្រោយ ធ្វើជាទីប្រឹក្សាសន្តិសុខជាតិរបស់លោក បៃឌិន ក្នុងអាណត្តិលោកជាអនុប្រធានាធិបតី។ អនាគតប្រធានាធិបតីអាមេរិកទី៤៦ ចូ បៃឌិន បានសន្យាបង្កើតរដ្ឋបាលមួយដែលតំណាងឲ្យភាពចម្រុះពណ៌នៃប្រទេសមួយនេះ។ ដូចតាមការសន្យា សហរដ្ឋអាមេរិក នឹងមានអនុប្រធានាធិបតីស្ត្រីទីមួយ ហើយគេក៏ទន្ទឹងរង់ចាំមើលតទៅទៀត។ ជាឧទាហរណ៍ តើលោក បៃឌិន អាចដែរទេដាក់ស្ត្រីទីមួយឲ្យទៅដឹកនាំក្រសួងការពារជាតិ ឬអាមេរិកស្បែកខ្មៅទីមួយទៅដឹកនាំក្រសួងរតនាគារ ឬមហាផ្ទៃជាដើម។ ដោយឡែក លោក Klain ទទួលស្គាល់ថា ការមិនសហការពីសំណាក់រដ្ឋបាលប្រធានាធិបតីដូណាល់ ត្រាំ ក្នុងការផ្ដល់ព័ត៌មានសំខាន់ៗ និងធនធានហិរញ្ញវត្ថុ កំពុងបង្កផលប៉ះពាល់ដល់ដំណើរការផ្ទេរអំណាច ជាពិសេសពាក់ព័ន្ធនឹងការជ្រើសរើសសមាជិកគណៈរដ្ឋមន្ត្រីតែម្ដង។ សល់៥៨ថ្ងៃទៀតប៉ុណ្ណោះ លោក បៃឌិន នឹងស្បថចូលកាន់តំណែងធ្វើជាប្រធានាធិបតីអាមេរិកទី៤៦។ ទាក់ទិនរឿងនេះ លោក Klain លើកឡើងថា ការរៀបចំពិធីស្បថចូលកាន់តំណែងរបស់ប្រធានាធិបតីលើកនេះ អាចនឹងមានប្រែផ្លាស់ខ្លះ ដោយសារជំងឺរាតត្បាតសកលកូវីដ-១៩ ។ ត្រង់ចំណុចនេះ លោកទំនងចង់សំដៅលើការបន្ថយចំនួនអ្នកចូលរួម ឬវិធីសាស្ត្រផ្សេងទៀត ដើម្បីបង្ការការឆ្លងរាលដាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1097.txt	លោក ចូ បៃដិន (Joe Biden) ដែលបានត្រូវព្យាករណ៍ថានឹងក្លាយទៅជាប្រធានាធិបតីទី ៤៦ របស់សហរដ្ឋអាមេរិក បានសន្យាថា នឹងបញ្ឈប់ការកសាងជញ្ជាំងព្រំដែននៅតាមបណ្តោយព្រំដែនជាមួយប្រទេសម៉ិកស៊ិក។ ការណ៍នេះនាំឱ្យមានសំណួរអំពីអនាគតសមិទ្ធិដ៏សំខាន់នៃការខិតខំប្រឹងប្រែងរបស់លោកប្រធានាធិបតី ដូណាល់ ត្រាំ (Donald Trump) ដើម្បីបង្ក្រាបការធ្វើអន្តោប្រវេសន៍ដោយគ្មានការអនុញ្ញាតនៅព្រំដែនខាងត្បូងប្រទេស។	លោក Matthew Hudak ជាប្រធានកងយាមល្បាតនៃផ្នែកព្រំដែន Laredo។ លោកបាននិយាយថា មានកុងត្រាដើម្បីចាប់ផ្តើមកសាងជញ្ជាំងជិត ១១៣ គ.ម. នៅក្នុងតំបន់ Laredo នៃរដ្ឋ Texas ដែលលាតសន្ធឹងជាង ២៧០ គ.ម. នៃព្រំដែនរវាងសហរដ្ឋអាមេរិកនិងប្រទេសម៉ិកស៊ិក។ លោក Hudak បានថ្លែងថា ជញ្ជាំងមួយអាចជួយប្រយុទ្ធប្រឆាំងនឹងក្រុមឧក្រិដ្ឋជនដែលប្រើប្រាស់ព្រំដែនជាវិធីមួយ សម្រាប់រកប្រាក់ដោយការជួញដូរមនុស្សនិងការរត់ពន្ធ។ លោក Hudak បាននិយាយថា៖ «ការកសាងប្រព័ន្ធជញ្ជាំង...បំបាត់ការរកកម្រៃសម្រាប់អង្គការឧក្រិដ្ឋទាំងនេះ។ ប្រាក់កាសនេះមិនបានត្រូវបញ្ជូនទៅក្នុងប្រទេសម៉ិកស៊ិកវិញ ដើម្បីផ្គត់ផ្គង់អាវុធនិងគ្រាប់រំសេវ ដែលបានត្រូវប្រើ ដើម្បីធ្វើឱ្យរងគ្រោះដល់អ្នកជិតខាងយើង នៅម្ខាងទៀតនៃព្រំដែន»។ ជោគវាសនានៃជញ្ជាំងព្រំដែន លោក Biden បាននិយាយថា លោកនឹងមិនវាយបំបាក់ជញ្ជាំងព្រំដែនដែលលោក Trump បានកសាងនោះទេ។ ក៏ប៉ុន្តែ នៅក្នុងមហាសន្និបាតជាតិរួមគ្នា កាលពីខែសីហាមុននៃសមាគមជាតិនៃអ្នកកាសែតស្បែកខ្មៅនិងសមាគមជាតិនៃអ្នកសារព័ត៌មាន Hispanic (អាមេរិកឡាទីន) លោក Biden បានសន្យាថា «នឹងមិនមានការកសាងជញ្ជាំងព្រំដែនមួយហ្វីតទៀតក្នុងរដ្ឋបាលខ្ញុំទេ»។ ទីភ្នាក់ងារគយនិងការពារព្រំដែនសហរដ្ឋអាមេរិក ហៅកាត់ថា ICE បាននិយាយថា ខ្លួននឹងសម្រេចគោលដៅកសាងជញ្ជាំងព្រំដែន ៧២៤ គ.ម. មិនហួសពីដំណាច់ឆ្នាំ ២០២០ ទេ។ អ្នកស្រី Jessica Bolter ជាអ្នកវិភាគជំនួយខាងគោលនយោបាយនៃវិទ្យាស្ថានគោលនយោបាយទេសន្តរប្រវេសន៍ ដែលជាអង្គការស្រាវជ្រាវមួយខាងគោលនយោបាយ មានមូលដ្ឋាននៅក្នុងរដ្ឋធានី Washington D.C.។ អ្នកស្រីបាននិយាយថា៖ «លោកប្រធានាធិបតី Trump នៅជាប្រធានាធិបតីនៅឡើយ ហើយលោកកាន់តំណែងនេះ រហូតដល់ថ្ងៃទី២០ ខែមករា។ ដូច្នេះរហូតដល់ពេលនោះ យើងរំពឹងថា ការស្ថាបនាជញ្ជាំងព្រំដែនមានធ្វើតទៅទៀត»។ ទីភ្នាក់ងារគយនិងការពារព្រំដែន បាននិយាយថា កុងត្រាភាគច្រើនត្រូវបានអនុម័ត ហើយកំពុងដំណើរការកសាងជញ្ជាំងចម្ងាយប្រមាណ ១.១៨៨ គ.ម. ដែលមានទឹកប្រាក់រួចស្រេចសម្រាប់ការសាងសង់ រហូតមកដល់ពេលនេះ។ ក៏ប៉ុន្តែ ទោះជាយ៉ាងណាក៏ដោយ ក៏អ្នកស្រី Bolter បានថ្លែងថារ ដ្ឋបាលលោក Biden មានជម្រើសលើកុងត្រាដែលមានស្រេចហើយ។ អ្នកស្រី Bolter បាននិយាយថា៖ «រដ្ឋបាលលោក Biden ប្រហែលបញ្ចប់កុងត្រាដែលមានស្រាប់អាចនៅកន្លែង ដែលកំពុងស្ថាបនា។ រដ្ឋាភិបាលមានពេលបន្ថែម ដើម្បីធ្វើដូច្នេះ ហើយអាចធ្វើបានដោយងាយ ជួនកាលដោយត្រូវបង់ប្រាក់បញ្ចប់ខសន្យា ឱ្យក្រុមហ៊ុនម៉ៅការ»។ រឿងចម្រូងចម្រាសនៃជោគវាសនាជញ្ជាំងព្រំដែន អំណាចរបស់លោក Trump ក្នុងការចាយប្រាក់ច្រើនសម្រាប់កសាងជញ្ជាំងព្រំដែន កំពុងត្រូវជំទាស់ហើយរង់ចាំសេចក្តីសម្រេចរបស់តុលាការកំពូល។ ការប្រយុទ្ធខាងផ្លូវច្បាប់អាចក្លាយទៅជាបញ្ហាចំហមួយ សម្រាប់ជជែកដេញដោលគ្នានៅក្រោមរដ្ឋបាលលោក Biden។ លោក Tony Payan ជានាយកមជ្ឈមណ្ឌលស្តីអំពីទំនាក់ទំនងសហរដ្ឋអាមេរិកនិងប្រទេសម៉ិកស៊ិក ប្រចាំវិទ្យាស្ថាន Baker សម្រាប់គោលនយោបាយសាធារណៈក្នុងក្រុង Houston របស់សាកលវិទ្យាល័យ Rice។ លោកបាននិយាយថា៖ «ខ្ញុំយល់ថា បញ្ហានេះជាបញ្ហាមួយក្នុងបណ្តាបញ្ហានានា ដែលនឹងរកឃើញដំណោះស្រាយមួយ នៅក្នុងអន្តរកាលនយោបាយ»។ លោក Payan បានថ្លែងថា៖ «សេចក្តីសម្រេចរបស់តុលាការកំពូល នឹងមិនសំខាន់ទេ»។ ដោយថ្លែងអំពីពាក្យបណ្តឹងរបស់រដ្ឋាភិបាលប្រឆាំងនឹងបណ្តាម្ចាស់ដីធ្លី ដែលប្រកែកមិនព្រមបោះបង់ដីពួកគេ សម្រាប់ការកសាងជញ្ជាំងព្រំដែន លោក Biden ក៏បានមានប្រសាសន៍ដែរថា៖ «ដកពាក្យបណ្តឹងចេញ។ យើងមិនបន្តប្តឹងទេ។ យើងនឹងមិនរឹបអូសយកដីធ្លីទេ»។ ការផ្តោតការយកចិត្តទុកដាក់លើបច្ចេកវិជ្ជា ជាជាងស្ថាបនាជញ្ជាំងព្រំដែនថែមទៀត គណបក្សប្រជាធិបតេយ្យនិយមប្រើបច្ចេកវិទ្យាជាជម្រើសមួយ នៅតាមបណ្តោយព្រំដែនខាងត្បូងជាង ៣ ពាន់គ.ម.។ លោក Biden បានមានប្រសាសន៍ថា៖ «ខ្ញុំនឹងធ្វើឱ្យប្រាកដប្រជាថា យើងមានកិច្ចការពារព្រំដែន តែវាត្រូវផ្អែកលើការធ្វើឱ្យប្រាកដថា យើងប្រើសមត្ថភាពនៃបច្ចេកវិទ្យាខ្ពស់ ដើម្បីដោះស្រាយបញ្ហានេះ»។ នៅក្នុងតំបន់ Laredo បច្ចេកវិទ្យាដូចជាកាមេរ៉ា រ៉ាដា ប្រដាប់ស្ទង់ និងដ្រូន (drones) បានជួយពួកភ្នាក់ងារយាមល្បាតព្រំដែន ដែលនៅទីនោះមានជញ្ជាំងតិចណាស់។ ក៏ប៉ុន្តែ លោក Hudak បាននិយាយថា ឧបករណ៍ច្រើនថែមទៀតជួយភ្នាក់ងារលោក ឱ្យធ្វើការងារបានល្អជាងមុន។ លោក Hudak បានថ្លែងថា៖ «នៅពេលណាយើងមានបច្ចេកវិទ្យានេះ ដែលប្រាប់យើងច្បាស់លាស់អំពីអ្វីដែលយើងជួបប្រទះ នៅមុនពេលទៅដល់ជិតទីនោះ វានាំឱ្យមានសុវត្ថិភាពជាងមុនសម្រាប់មនុស្សគ្រប់គ្នា។ វាជាការរួមផ្សំរវាងរបាំងនិងផ្លូវយាមល្បាត។ ដូច្នេះ ភ្នាក់ងារយើងនឹងធ្វើចលនាឡើងចុះ តាមបណ្តោយព្រំដែន ដោយមានជំនួយពីប្រព័ន្ធបច្ចេកវិទ្យានេះ។ វាជាការរួមបញ្ចូលគ្នានៃវិធានការទាំងនេះ...បន្ទាប់មកយើងបន្ថែមភ្នាក់ងារ ហើយយើងមានផ្នែកទាំងបីធ្វើការជាមួយគ្នា»។ ផលវិបាកដោយអចេតនា អ្នកជំទាស់និយាយថា ជញ្ជាំងព្រំដែនធ្វើឱ្យខូចខាតប្រព័ន្ធអេកូឡូស៊ីបណ្តាលឱ្យមានទឹកជំនន់ និងនាំឱ្យមានគ្រោះថ្នាក់ដល់សត្វ ហើយថា លោក Biden គួរចាត់វិធានការថែមទៀត ដើម្បីបញ្ឈប់ការកសាងជញ្ជាំងព្រំដែន។ លោក Payan នៃសាកលវិទ្យាល័យ Rice បានពោលថា៖ «ខ្ញុំយល់ថា យើងបានប្រមាណស្ទើរអំពីការខូចខាតដែលជញ្ជាំងព្រំដែន បណ្តាលឱ្យមាននៅតាមព្រំដែនរវាង ស.រ.អ. និងប្រទេសម៉ិកស៊ិក។ ទោះណាជាលោក Biden មិនចង់បំផ្លាញផ្នែកនៃជញ្ជាំងដែលបានត្រូវស្ថាបនាហើយក៏ដោយ ក៏ខ្ញុំយល់ថា នៅកន្លែងខ្លះ គេគួរវាយបំបាក់ជញ្ជាំងនេះ ពីព្រោះវានាំឱ្យមានការខូចខាតធ្ងន់ធ្ងរដល់បរិដ្ឋាន»។ គោលនយោបាយហួសពីជញ្ជាំងព្រំដែន ហួសពីជញ្ជាំងព្រំដែន ក្រុមអ្នកការពារសិទ្ធិជនអន្តោប្រវេសន៍ជាច្រើនក្រុម សង្ឃឹមថា រដ្ឋបាលលោក Biden នឹងលុបចោលវិធានការនីតិប្រតិបត្តិជាច្រើនរបស់លោក Trump ដែលមិនត្រូវការការយល់ព្រមពីសភា។ អ្នកវិភាគនិយាយថា កម្មវិធីមួយដែលលោក Biden អាចដាក់ឱ្យមានជាថ្មីវិញ គឺកម្មវិធីពន្យារពេលសម្រាប់ជនដែលបានមករស់នៅសហរដ្ឋអាមេរិក នៅពេលពួកគេជាកុមារ ហៅកាត់ថា DACA របស់លោកប្រធានាធិបតី បារ៉ាក់ អូបាម៉ា។ កម្មវិធីនេះអនុញ្ញាតឱ្យមានសំបុត្រសម្រាប់ធ្វើការងារឱ្យដល់ក្រុមជនអន្តោប្រវេសន៍គ្មានឯកសារ ដែលបានចូលមកក្នុងសហរដ្ឋអាមេរិក នៅពេលពួកគេជាកុមារ។ លោក Trump បានបញ្ជាឱ្យបញ្ឈប់កម្មវិធីនេះ កាលពីឆ្នាំ ២០១៧។ ក្នុងខែមិថុនា ឆ្នាំ ២០២០ តុលាការកំពូលសហរដ្ឋអាមេរិក បានសម្រេចឲ្យក្រុមជនមានសិទ្ធិតាមរយៈកម្មវិធី DACA ឈ្នះ ប៉ុន្តែរក្សាទុកលទ្ធភាពថា រដ្ឋបាលអាមេរិកាំងនៅតែអាចលុបចោលកម្មវិធីនេះ ក្នុងពេលអនាគត បើមានហេតុផលសមរម្យ។ ក៏ប៉ុន្តែ ទោះជាយ៉ាងណាក៏ដោយ ក៏ការលុបចោលគោលនយោបាយឯទៀតៗរបស់លោក Trump ប្រហែលមានការពិបាក ដោយមានរួមបញ្ចូលពិធីសារការពារជនចំណាកស្រុក (Migrant Protection Protocols)។ ពិធីសារនេះតម្រូវឱ្យពួកជនអន្តោប្រវេសន៍គ្មានឯកសារវិលទៅប្រទេសម៉ិកស៊ិកវិញ រហូតដល់ថ្ងៃខែនៃសវនាការក្នុងតុលាការ អំពីករណីអន្តោប្រវេសន៍របស់ពួកគេ។ អ្នកស្រី Bolter បាននិយាយថា គេត្រូវចំណាយពេលយូរ និងប្រាក់កាសច្រើន ដើម្បីប្រើកលល្បិចខាងទម្រង់ការរដ្ឋបាល និងការិយាធិបតេយ្យសម្រាប់លុបចោលកម្មវិធីជាច្រើនរបស់លោក Trump។ អ្នកស្រី Bolter បាននិយាយថា៖ «ទោះណាជាសកម្មភាពប្រតិបត្តិដែលលោកប្រធានាធិបតីTrump បានធ្វើអាចលុបចោលដោយរដ្ឋបាលខ្លួនឯងក៏ដោយ ក៏ដំណើរការលុបបទប្បញ្ញត្តិនីមួយៗ មានការពិបាកក្រៃលែង។ វាមិនមែនជាអ្វីដែលអាចធ្វើបានជាបន្ទាន់ទេ ប្រសិនបើបទប្បញ្ញត្តិថ្មីត្រូវឆ្លងកាត់រយៈពេលជូនដំណឹងនិងអត្ថាធិប្បាយ»។ រដ្ឋបាលលោក Biden នឹងមានអាទិភាពបន្ទាន់ច្រើន ដោយមានរួមបញ្ចូលបញ្ហានៃការរាតត្បាតជាសាកលនៃជំងឺកូវីដ១៩ បញ្ហាមនុស្សធម៌ និងសន្តិសុខតាមព្រំដែន។ អ្នកស្រី Bolter បានពោលថា៖ «ជាការមិនទំនងថារដ្ឋបាលលោក Biden នឹងចំណាយប្រាក់កាសប្រហែលគ្នាដូចដែលលោក Trump បានចំណាយក្នុងវិស័យអន្តោប្រវេសន៍ទេ»៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1098.txt	ព្រឹទ្ធសភាអាមេរិក ដែលគ្រប់គ្រងដោយបក្សសាធារណរដ្ឋនៅថ្ងៃទី២៦ ខែតុលា បានបោះឆ្នោតយល់ព្រមលើបេក្ខភាព លោកស្រីAmy Coney Barrett ជាចៅក្រមតុលាការកំពូលអាមេរិក។ សំណើជ្រើសតាំងបេក្ខភាពលោកស្រី Barrett ដោយលោកប្រធានាធិបតីដូណាល់ត្រាំ គឺជារឿងចម្រូងចម្រាស់ ដ្បិតអីបក្សប្រជាធិបតេយ្យចង់ឲ្យអនាគតប្រធានាធិបតីដែលឈ្នះឆ្នោត ជ្រើសតាំងបេក្ខភាពនេះ។	បើទោះបីជាមានការតវ៉ាពីបក្សប្រជាធិបតេយ្យក្តី បក្សសាធារណរដ្ឋនៅតែជម្នះក្នុងការបន្តនីតិវិធីបោះឆ្នោតយល់ព្រមបេក្ខភាពលោកស្រីAmy Coney Barrett ជាចៅក្រមតុលាការកំពូលអាមេរិក។ បេក្ខភាពរបស់លោកស្រី Barret នៅក្នុងតុលាការកំពូលអាមេរិក នឹងធ្វើឲ្យចៅក្រមដែលមាននិន្នាការអភិរក្សនិយមកើនដល់៦ និងសេរីនិយមសល់ត្រឹមតែ៣ប៉ុណ្ណោះ។ នៅថ្ងៃទី២៦ តុលា ព្រឹទ្ធសភាអាមេរិកយល់ព្រមដោយសម្លេង៥២ ទល់នឹង៤៨ លើបេក្ខភាពលោកស្រី Amy Coney Barrett ចៅក្រមតុលាការឧទ្ធរណ៍។ ក្នុងការបោះឆ្នោតនេះ សមាជិកព្រឹទ្ធសភាបក្សសាធារណរដ្ឋសឹងតែទាំងអស់បោះឆ្នោតគាំទ្រ ខណៈសមាជិកព្រឹទ្ធសភាបក្សប្រជាធិបតេយ្យទាំងអស់បោះឆ្នោតមិនយល់ព្រម។ បក្សប្រជាធិបតេយ្យអះអាងថា គេមិនគួរបោះឆ្នោតផ្តល់ការយល់ព្រមលើបេក្ខភាពចៅក្រម នៅពេលគៀកការបោះឆ្នោតឡើយ។នេះយោងតាមសារព័ត៌មាន CNN។ សម្រាប់លោកប្រធានាធិបតីត្រាំ វត្តមានរបស់លោកស្រី Barrett ជាជ័យជំនះមួយយ៉ាងធំធេង។ លោកត្រាំចង់ឲ្យលោកស្រី Barrett ដែលមានវត្តមានក្នុងតុលាការកំពូលចូលរួមសម្រេចសេចក្តីលើជម្លោះទាំងឡាយដែលជាប់ទាក់ទងនឹងការបោះឆ្នោត និងលទ្ធផលនៃការបោះឆ្នោត។ ចំណែកបក្សប្រជាធិបតេយ្យវិញ ទទូចហើយទទូចទៀតឲ្យលោកស្រី Barrett ដកខ្លួនពីការជំនុំជម្រះរឿងក្តីទាំងទងនឹងលទ្ធផលឆ្នោត។ ការដែលលោកស្រី Barrett ត្រូវបានជ្រើសតាំងដោយលោកត្រាំឲ្យបំពេញការងារជាចៅក្រុមនៅតុលាការកំពូលអាមេរិក គឺដោយសារលោកស្រី Ruth Bader Ginsburg ចៅក្រមតុលាការកំពូលអាមេរិកទទួលអនិច្ចកម្ម។ ចៅក្រមតុលាការកំពូលអាមេរិកមានចំនួន៩រូប និងបំពេញការងារមួយជីវិត។ វត្តមានរបស់លោកស្រីក្នុងតុលាការកំពូលអាមេរិក នាំឲ្យគេបារម្ភថាស្ថាប័នយុត្តិធម៌មួយនេះលម្អៀងទៅនិន្នាការស្តាំ និងអភិរក្សនិយម ដែលនាំឲ្យមានការកាត់សេចក្តីរឹតត្បិតសិទ្ធិក្នុងការរំលូតកូន កំណត់សិទ្ធិក្នុងការបោះឆ្នោត ការកំណត់សិទ្ធិ និងអាពាហ៍ពិពាហ៍អ្នកស្រឡាញ់ភេទដូចគ្នា និងពង្រីកសិទ្ធិក្នុងការប្រើប្រាស់កាំភ្លើង។ អ្វីដែលបក្សប្រជាធិបតេយ្យកាន់តែបារម្ភថែមទៀតនោះ គឺការដែលលោកត្រាំចង់ប្រើប្រាស់តុលាការកំពូលដើម្បីលុបចោលច្បាប់គាំពារសុខភាព(Obamacare) ដែលផ្តល់ការធានារ៉ាប់រងសុខភាពដល់ពលរដ្ឋអាមេរិកដែលមិនមានលទ្ធភាព ទិញធានារ៉ាប់រងសុខភាពពីក្រុមហ៊ុនឯកជនបាន។ លោកត្រាំ ព្យាយាមលុបច្បាប់នេះចោលម្តងតាមរយៈការបោះឆ្នោតព្រឹទ្ធសភា ប៉ុន្តែបរាជ័យដោយស្វែងរកសម្លេងមិនគ្រប់។ ជម្លោះនៃលទ្ធផលបោះឆ្នោត ក៏ជាកត្តាមួយដែលបក្សប្រជាធិបតេយ្យមិនចង់ឲ្យមានចៅក្រមតុលាការកំពូលថ្មីមុនការបោះឆ្នោត ដ្បិតអីនៅពេលមានជម្លោះលទ្ធផលបោះឆ្នោត បក្សនេះបារម្ភថាចៅក្រមនឹងសម្រេចសេចក្តីទៅតាមបក្សនយោបាយដែលតែងតាំងខ្លួន ឬមានទំនោរដូចខ្លួន។ ករណីនេះ ធ្លាប់កើតឡើងម្តងក្នុងការបោះឆ្នោតឆ្នាំ២០០០ រវាង លោកGeorge W. Bush និង Albert Gore លើការរាប់សន្លឹកឆ្នោតសារជាថ្មីនៅរដ្ឋផ្លរីដា។ ការកាត់ក្តីនាពេលនោះត្រូបានគេ រិះគន់ថាលម្អៀងទៅតាមនិន្នាការមនោគមវិជ្ជានយោបាយ និងបក្ស។ ពេលនោះចៅក្រុមតុលាការកំពូល៥នាក់ត្រូវបានតែងតាំងដោយប្រធានាធិបតីមកពីបក្សសាធារណរដ្ឋ ទល់នឹង៤នាក់ពីបក្សប្រជាធិបតេយ្យ។ ចៅក្រមតុលាការកំពូលអាមេរិក ត្រូវបានជ្រើសតាំងដោយប្រធានាធិបតីអាមេរិក បន្ទាប់មកចាំបាច់ត្រូវទទួលការបោះឆ្នោតយល់ព្រមដោយព្រឹទ្ធសភាអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1099.txt	ទោះនៅកៀកចិនដីគោកទីដែលជំងឺ COVID-19 ផ្ទុះឡើងនៅចុងឆ្នាំ២០១៩ កោះតៃវ៉ាន់ដែលមានប្រជាជនប្រមាណ២៣លាននាក់ មានករណីឆ្លងសរុបចំនួន៥៥៣ ដែលក្នុងនោះមានករណីក្នុងស្រុក៥៥នាក់ និងស្លាប់៧នាក់។ តៃវ៉ាន់បានរាយការណ៍ពីករណីឆ្លងក្នុងស្រុកចុងក្រោយបំផុតនៅថ្ងៃទី១២ ខែមេសា ឆ្នាំ២០២០ ។	មានករណីឆ្លងតិចបែបនេះ តៃវ៉ាន់មិនបានចាត់វិធានការក្ដៅដូចជាការបិទទីក្រុងដូចចិន ឬប្រទេសឯទៀតនៅពេលមានករណីឆ្លងថ្មីឡើយ។ តៃវ៉ាន់ ក៏មិនបានប្រើប្រាស់ចំណាត់ការដែលរឹតត្បិតសិទ្ធិសេរីភាពប្រជាជនខ្លួនឯងដែរ។ ចំណុចសំខាន់ជាងគេដែលតៃវ៉ាន់ធ្វើភ្លាមៗ គឺល្បឿន។ តៃវ៉ាន់ ចាប់ផ្ដើមត្រួតពិនិត្យអ្នកដំណើរមកពីវូហានទីដែលមានករណីឆ្លង COVID-19 មុនគេ តាំងពីថ្ងៃទី៣១ ខែធ្នូ ឆ្នាំ២០១៩ ខណៈពេលនោះ COVID-19 នៅមិនទាន់មានព័ត៌មានច្បាស់លាស់ និងលម្អិតនៅឡើយ។ តៃវ៉ាន់រាយការណ៍ករណីទីមួយនៅថ្ងៃទី២១ ខែមករា ឆ្នាំ២០២១ ដែលក្រោយមកក៏បានហាមឃាត់អ្នកធ្វើដំណើរពីវូហាន ហើយឲ្យអ្នកដំណើរមកពីដីគោករួមទាំងហុងកុង និងម៉ាកាវផង ត្រួតពិនិត្យសុខភាពទាំងអស់។ ដល់ខែមីនា តៃវ៉ាន់ក៏ផ្អាកទទួលអ្នកដំណើរបរទេសទាំងអស់ លើកលែងអ្នកការទូត និងអ្នកដែលមានការអនុញ្ញាត។ ភូមិសាស្រ្តរបស់តៃវ៉ាន់ ក៏ជាប្រយោជន៍ក្នុងការទប់ស្កាត់ COVID-19 ដែរ។ ជាប្រទេសកោះ តៃវ៉ាន់ងាយស្រួលគ្រប់គ្រងអ្នកដំណើរចូលទឹកដីខ្លួនដែលភាគច្រើនច្រើនប្រើប្រាស់ធម្យោបាយផ្លូវអាកាស និងមួយយចំនួនតិចតាមផ្លូវសមុទ្រ។ បទពិសោធកាលពីការរាលដាលជំងឺ SARS ក៏មានចំណែកដែរ។ ក្រោយការផ្ទុះជំងឺផរលាកសួតមួយនេះ តៃវ៉ាន់បានពង្រឹងសមត្ថភាពឆ្លើយតបរបស់ខ្លួនយ៉ាងមធ្យ័តបំផុត បង្ការការផ្ទុះឡើងជំងឺនេះនៅថ្ងៃខាងមុខ។ ទីបំផុត COVID-19 ក៏មកដល់ ហើយតៃវ៉ាន់ក៏ត្រៀមជាស្រេច។ ក្រៅពីភូមិសាស្រ្ត និងសមត្ថភាពប្រព័ន្ធសុខាភិបាលដ៏មានទំនុកចិត្ត។ ការចូលរួមរបស់សាធារណជនក៏ជួយឲ្យតៃវ៉ាន់គេចផុតពីគ្រោះកាចលើកនេះដែរ។ ប្រជាជនតៃវ៉ាន់ ត្រូវបានមើលឃើញថា ស្ដាប់តាមការណែនាំរបស់រដ្ឋាភិបាលដូចជាការពាក់ម៉ាស់ និងរក្សាគម្លាតជាដើម។ អំឡុងពេល COVID-19 កំពុងរាលដាលខ្លាំង មន្ត្រីដែលដឹកនាំមជ្ឈមណ្ឌលគ្រប់គ្រងជំងឺឆ្លងកណ្ដាល គឺអនុប្រធានាធិបតី ឈិន ជៀនជិន ដែលរូបលោកផ្ទាល់ជាអ្នកជំនាញជំងឺឆ្លងស្រាប់។ លោក ឈិន ដែលបច្ចុប្បន្នចប់អាណត្តិទៅហើយនោះ ធ្លាប់ប្រាប់ទូរទស្សន៍ CNN ថា ការបិទក្រុង មិនមែនជាជម្រើសល្អឡើយ ហើយការធ្វើតេស្តទ្រង់ទ្រាយធំដូចដែលជាចិនបានធ្វើនៅពេលមានករណីឆ្លងនៅតំបន់ណាមួយនោះ ក៏ជារឿងមិនចាំបាច់ដែរ។ លោកបានផ្ដល់យោបល់ថា៖ «ការតាមរកឲ្យប្រយ័ត្ន និងការដាក់ចត្តាឡីស័កម៉ឺងម៉ាត់អ្នកដែលជិតស្និទ្ធអ្នកឆ្លង ជាមធ្យោបាយល្អជាងគេដើម្បីគ្រប់គ្រង COVID-19៕» អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_110.txt	ប្រធានាធិបតីអ៊ុយក្រែន លោកវ៉ូឡូឌីមៀ ហ្សេឡេនស្គី នៅថ្ងៃទី២៥ ខែធ្នូ បានថ្កោលទោសរុស្ស៊ី លើការបាញ់មីស៊ីលជាង៧០គ្រាប់ និងដ្រូនប្រហែល១០០គ្រឿងចូលទីតាំងថាមពលរបស់ខ្លួន នាថ្ងៃបុណ្យណូអែល។ អ៊ុយក្រែន ចាត់ទុកថាជាទង្វើអមនុស្សធម៌បំផុតរបស់រុស្ស៊ី។	អត្ថបទទាក់ទង លោក ពូទីន គំរាមកម្ទេចអ៊ុយក្រែន ក្រោយការវាយប្រហារដ្រូនលើក្រុង Kazan អ៊ុយក្រែន បានចោទរុស្ស៊ីថា ប្រព្រឹត្តិអំពើអមនុស្សធម៌ ក្រោយពីរងការវាយប្រហារដោយមីស៊ីលរាប់សិបគ្រាប់ និងដ្រូនប្រហែលមួយរយគ្រឿងចូលទីតាំងថាមពលខ្លួន។ ហេតុការណ៍ បានធ្វើឱ្យមេដឹកនាំអ៊ុយក្រែន ចេញប្រតិកម្ម និងចាត់ទុកថាជាទង្វើអមនុស្សធម៌បំផុតរបស់រុស្ស៊ី ដែលធ្វើចំថ្ងៃបុណ្យណូអែល។ «លោក ពូទីន សម្រេចចិត្តដោយចេតនាក្នុងការវាយប្រហារចំថ្ងៃបុណ្យណូអែល។ តើមានទង្វើអ្វីដែលអមនុស្សធម៌ជាងនេះទេ? មីស៊ីលជាង៧០គ្រាប់ និងដ្រូនជាង១០០គ្រឿង។ ការវាយប្រហារ គឺសំដៅលើប្រព័ន្ធថាមពលពួកយើង។»។ លោក ហ្សេឡេនស្គី បាននិយាយបែបនេះ។ បើតាមអភិបាលក្រុងKharkiv លោក Oleh Syniehubov ការវាយប្រហារ បានកើតឡើងក្នុងជាយទីក្រុង Kharkiv ដោយបង្ករបួសមនុស្សយ៉ាងតិច៦នាក់។ ក្រៅពីនេះ ទីក្រុងផ្សេងទៀតដូចជា Dnipro, Kremenchuk និង Kryvyi Rih ជាដើម សុទ្ធតែរងការវាយប្រហារដូចគ្នា។ រដ្ឋមន្ត្រីថាមពលអ៊ុយក្រែន លោក German Galushchenko បានប្រកាសពីការវាយប្រហារធ្ងន់ធ្ងរលើទីតាំងថាមពល។ ក្រុមហ៊ុនថាមពល DTEK របស់អ៊ុយក្រែន បានផ្ដល់ដំណឹងថា ទីតាំងថាមពលខ្លួន រងការបំផ្លាញដោយការវាយប្រហារនេះ។ ការវាយប្រហាររបស់រុស្ស៊ី ចំថ្ងៃបុណ្យណូអែលនេះ ទំនងជាការសងសឹកចំពោះការវាយប្រហារអគារប្រជាពលរដ្ឋ និងរោងចក្រឧស្សាហកម្ម ក្នុងទីក្រុង Kazan នៅថ្ងៃទី២១ ខែធ្នូ ដោយត្រូវបានប៉ាន់ស្មានថា បង្ករបួសមនុស្ស៣នាក់។ គួរបញ្ជាក់ថា នៅថ្ងៃទី២២ ខែធ្នូ ប្រធានាធិបតីរុស្ស៊ី លោក វ្ល៉ាឌីមៀ ពូទីន បានប្រកាសវាយប្រហារខ្លាំងក្លាលើអ៊ុយក្រែន បន្ទាប់ពីចោទប្រកាន់ប្រទេសនេះ បានប្រើដ្រូនវាយប្រហារទីក្រុង Kazan របស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1100.txt	ទីបំផុត ប្រធានាធិបតីអាមេរិក ដូណាល់ ត្រាំ បានសម្រេចបើកភ្លើងបៃតងឲ្យមន្ត្រីលោកសហការជាមួយប្រធានាធិបតីទើបជាប់ឆ្នោត ចូ បៃឌិន រៀបចំការផ្ទេរអំណាច។ ចាប់ពីពេលនេះតទៅ លោក បៃឌិន នឹងទទួលការផ្ដល់ជូនព័ត៌មានសំខាន់ៗជាប្រចាំ ព្រមទាំងការផ្គត់ផ្គង់ហិរញ្ញវត្ថុផងដែរ ដើម្បីដំណើរការរៀបចំរដ្ឋបាលអាណត្តិថ្មី ខណៈថ្ងៃចូលស្បថកាន់តំណែងសល់តែជាង៥៧ថ្ងៃទៀតប៉ុណ្ណោះ។	១៦ថ្ងៃគត់ក្រោយលោក ចូ បៃឌិន ត្រូវបានប្រកាសថាឈ្នះឆ្នោត ទីភ្នាក់ងារសហព័ន្ធអាមេរិកទទួលបន្ទុកកិច្ចការសេវាកម្មទូទៅ (GSA) បានប្រាប់លោក បៃឌិន ថា លោកអាចចាប់ផ្ដើមរៀបចំដំណើរការផ្ទេរអំណាចជាផ្លូវការបានហើយ។ ក្នុងលិខិតចុះថ្ងៃទី ២៣ ខែវិច្ឆិកា អ្នកស្រី Emily Murphy ប្រធាន GSA បានគូសបញ្ជាក់ថា ឥឡូវនេះ លោក បៃឌិន នឹងទទួលបានធនធានចាំបាច់ក្នុងដំណើរការផ្ទេរអំណាចដែលត្រូវបានបដិសេធផ្ដល់ឲ្យលោកកាលពីពេលកន្លងមក ព្រោះតែមានបណ្ដឹងតវ៉ាប្រឆាំងលទ្ធផលជ័យជម្នះលោក។ ប៉ុន្តែលោក ដូណាល់ ត្រាំ បានបន្តចោទគ្មានភស្តុតាងថា មានការលួចបន្លំសន្លឹកឆ្នោតក្នុងការបោះឆ្នោតដែលរៀបចំកាលពីថ្ងៃទី ៣ ខែវិច្ឆិកា ហើយលោកបានដាក់ពាក្យបណ្ដឹងតវ៉ាប្រឆាំង តែត្រូវច្រានចោលជាបន្តបន្ទាប់។ ទោះបីជាលោកមិនទាន់ព្រមទទួលស្គាល់ជោគជ័យរបស់លោក បៃឌិន ក៏ដោយក្តី ការប្រកាសរបស់លោកនៅថ្ងៃទីចន្ទនេះ ត្រូវបានមើលឃើញថាស្ទើរតែដូចជាការព្រមចុះចាញ់ទៅហើយ។ «ការប្ដឹងតវ៉ា នៅតែបន្ត។ យើង នឹងរក្សាការប្រយុទ្ធដ៏ល្អ ហើយខ្ញុំជឿថាយើងនឹងលាតត្រដាង[ការពិត]»។ លោក ត្រាំ សរសរបែបនេះលើ
article_1101.txt	មេដឹកនាំកំពូលអ៊ីរ៉ង់ លោក Ayatollah Ali Khamenei នៅថ្ងៃទី២៨ ខែវិច្ឆិកា បានប្រកាសថា នឹងសងសឹកឲ្យលោក Mohsen Fakhrizadeh អ្នកវិទ្យាសាស្រ្ត និងជាបុគ្គលដ៏សំខាន់សម្រាប់កម្មវិធីនុយក្លេអ៊ែរអ៊ីរ៉ង់ ត្រូវបានសម្លាប់ខណៈលោកធ្វើដំណើរតាមរថយន្តនៅក្រុងAbsard ភាគខាងកើតក្រុងតេហេរ៉ង់។ ករណីស្លាប់នេះ បានបង្កឲ្យមានភាពតានតឹងជាថ្មីរវាងអ៊ីរ៉ង ជាមួយអ៊ីស្រាអែល និងប្រទេសលោកខាងលិច។	Relate លោក Fakhrizadeh អាយុ៦២ឆ្នាំ ដែលត្រូវបានអ៊ីស្រាអែល និងប្រទេសលោកខាងលិចចាត់ទុកថាជា អ្នកវិទ្យាសាស្រ្ត និងជាបុគ្គលដ៏សំខាន់សម្រាប់កម្មវិធីនុយក្លេអ៊ែរអ៊ីរ៉ង់ បានរងការបាញ់ប្រហារ និងរងរបួសធ្ងន់។ ប៉ុន្តែលោក Fakhrizadeh បានទទួលមរណភាព បន្ទាប់ពីបញ្ជូនទៅមន្ទីរពេទ្យ។ បន្ទាប់ពីករណីស្លាប់របស់អ្នកជំនាញរូបនេះ មេដឹកនាំជាន់ខ្ពស់អ៊ីរ៉ង់ បានចេញសារព្រមានសងសឹកវិញ ក្នុងកាលៈទេសៈត្រឹមត្រូវមួយ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ សរសេរលើបណ្តាញសង្គម
article_1102.txt	បក្សសាមគ្គី និងអភិវឌ្ឍសហភាព (USDP) បានដាក់ពាក្យបណ្តឹង៦៣០ករណី ទៅសមត្ថកិច្ច និងគណៈកម្មការរៀបចំការបោះឆ្នោតជុំវិញភាពមិនប្រក្រតីនៅក្នុងដំណើរការបោះឆ្នោត ដែលពួកគេអះអាងថា មិនយុត្តិធម៌។ នេះបើតាមការចុះផ្សាយរបស់សារព័ត៌មាន Irrawady នៅថ្ងៃទី១៧ ខែវិច្ឆិកា។ ការអះអាងរបស់បក្ស USDP បែបនេះ ខុសពីអ្នកអង្កេតការណ៍ជាតិ និងអន្តរជាតិ ដែលថា ការបោះឆ្នោតនៅមីយ៉ាន់ម៉ា គ្មានភាពមិនប្រក្រតីធំដុំអ្វីឡើយ។	អត្ថបទទាក់ទង សម្តេច ហ៊ុន សែន សាទរអ្នកស្រី អ៊ុងសាន ស៊ូជី ដែលបន្តឈ្នះឆ្នោតដឹកនាំមីយ៉ាន់ម៉ា ខុសពីការប៉ាន់ស្មាន បក្សលោកស្រី ស៊ូជី បែរជាឈ្នះកៅអីសភាច្រើនជាងអាណត្តិមុន លទ្ធផលបោះឆ្នោតមីយ៉ាន់ម៉ាថ្មីៗនេះបង្ហាញថា បក្សសម្ព័ន្ធជាតិដើម្បីប្រជាធិបតេយ្យ (NLD) បានកាន់កាប់កៅអីសភាសហភាពភាគច្រើនជាមួយកៅអីចំនួន ៣៩៦ ខណៈបក្សសាមគ្គី និងអភិវឌ្ឍសហភាព ដែលជាបក្សប្រឆាំងធំជាងគេរបស់មីយ៉ាន់ម៉ា មានសំឡេងក្នុងសភាសហភាពត្រឹមតែ ៣៣ ប៉ុណ្ណោះ។ សំឡេងគាំទ្ររបស់បក្សប្រឆាំងនេះ មានចំនួនតិចជាង កាលពីបោះឆ្នោតឆ្នាំ២០១៥ទៅទៀត ដែលមានចំនួន ៤១កៅអី។ បក្សសាមគ្គី និងអភិវឌ្ឍសហភាព បានដាក់ពាក្យតវ៉ាដោយអះអាងថា ការបោះឆ្នោតមានភាពមិនប្រក្រតីមួយចំនួន។ លោក U Khin Yi អនុប្រធានបក្ស USDP បាននិយាយក្នុងវីដេអូបង្ហោះលើ
article_1103.txt	សហរដ្ឋអាមេរិក នៅថ្ងៃទី ១១ ខែកញ្ញា បានប្រកាសផ្ដល់ជំនួយយ៉ាងតិច១៥៣លានដុល្លារទៅដល់បណ្ដាប្រទេសតាមដងទន្លេមេគង្គ សម្រាប់គម្រោងសំខាន់ៗក្នុងតំបន់នេះ។ ជំនួយនេះ មានគោលដៅសម្រាប់បម្រើដល់កិច្ចខិតខំប្រឹងប្រែងនិងគំនិតផ្ដួចផ្ដើមថ្មីៗដើម្បីជំរុញផលប្រយោជន៍រួមគ្នានៅក្នុងតំបន់មេគង្គនេះ។	អំឡុងកិច្ចប្រជុំរដ្ឋមន្រ្តីការបរទេសភាពជាដៃគូមេគង្គ-សហរដ្ឋអាមេរិកលើកទី១ រដ្ឋលេខាធិការក្រសួងការបរទេសអាមេរិក លោក Stephen Biegun បានប្រកាសថា សហរដ្ឋអាមេរិក នឹងផ្ដល់ជំនួយជិត ១៥៣,៦លានដុល្លារសម្រាប់គម្រោងកិច្ចសហប្រតិបត្តិការក្នុងតំបន់មេគង្គ។ យោងតាមទូរទស្សន៍រដ្ឋវៀតណាម (VTV) ថវិកាដែលអាមេរិកសន្យាផ្ដល់នេះ នឹងត្រូវចាត់ចែងទៅឲ្យគម្រោងសំខាន់មួយចំនួន ក្នុងនោះរួមមាន គម្រោងគ្រប់គ្រងនិងទប់ស្កាត់ឧក្រិដ្ឋកម្មឆ្លងដែន ដែលនឹងទទួលបានលុយ ៥៥លានដុល្លារ។ ចំណែកគណៈកម្មការទន្លេមេគង្គ (MRC) នឹងទទួលបាន១,៨លានដុល្លារ ដែលនឹងយកទៅប្រើប្រាស់ដើម្បីពង្រឹងការចែករំលែកទិន្នន័យប្រភពទឹកក្នុងគោលដៅជួយសម្របសម្រួលដល់ការគ្រប់គ្រងគ្រោះធម្មជាតិក្នុងតំបន់មេគង្គ។ ទន្លេមេគង្គ បានក្លាយជាសមរភូមិជួរមុខថ្មីមួយក្នុងការប្រកួតប្រជែងរវាងសហរដ្ឋអាមេរិក និងចិន ខណៈទីក្រុងប៉េកាំង បាននាំមុខអាមេរិកទាំងការចំណាយ និងឥទ្ធិពលលើបណ្ដាប្រទេសមេគង្គក្រោម។ ទន្លេប្រវែង ៤៣៥០គីឡូម៉ែត្រ ដែលកំណាត់ក្នុងទឹកដីចិនត្រូវបានហៅថា ឡានឆាង នេះ បានហូរធ្លាក់ពីតំបន់ខ្ពស់រាបទីបេរបស់ចិន ឆ្លងកាត់មីយ៉ាន់ម៉ា ឡាវ និងថៃ ហើយបន្តហូរឆ្លងកាត់កម្ពុជា និងចុងក្រោយវៀតណាម។ តាមការអះអាងរបស់មន្ត្រីនិងអ្នកបរិស្ថាន ទំនប់វារីអគ្គិសនីដែលចិនសាងសង់នៅទន្លេមេគង្គផ្នែកខាងលើ ផ្ដល់អំណាចធំធេងដល់រដ្ឋាភិបាលក្រុងប៉េកាំងក្នុងការក្ដោបក្ដាប់លំហូរទឹក ដែលប្រជាជនប្រមាណ៦០លាននាក់ពឹងផ្អែកលើវាសម្រាប់ការធ្វើនេសាទនិងធ្វើស្រែចម្ការ។ សូមបញ្ជាក់ថា កិច្ចប្រជុំរដ្ឋមន្រ្តីការបរទេសភាពជាដៃគូមេគង្គ-សហរដ្ឋអាមេរិកលើកទី១ ត្រូវបានរៀបចំឡើងតាមអនឡាញ នៅថ្ងៃទី ១១ ខែកញ្ញា ដោយមានវៀតណាមជាប្រធាន។ ជំនួបនេះក៏មានការចូលរួមពីសំណាក់រដ្ឋមន្ត្រីការបរទេសកម្ពុជា ឡាវ មីយ៉ាន់ម៉ា និងថៃ និងអគ្គលេខាធិការអាស៊ានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1104.txt	នាវាដឹកយន្តហោះចម្បាំង ជាផ្នែកសំខាន់ក្នុងការធ្វើសង្រ្គាមលើទឹក។ នាវាប្រភេទនេះ បានដាក់ឲ្យប្រើប្រាស់ដំបូងនៅក្នុងអំឡុងឆ្នាំ១៩២២។ កាលនោះ គឺជានាវាដឹកយន្តហោះចម្បាំងរបស់ជប៉ុន Hosho។ ពីរឆ្នាំបន្ទាប់ទើបអង់គ្លេស ដាក់នាវាដឹកយន្តហោះចម្បាំងរបស់ខ្លួន HMS Hermes ឲ្យប្រើប្រាស់។	រហូតដល់ពេលបច្ចុប្បន្ន នាវាដឹកយន្តហោះចម្បាំង ត្រូវបានគេសាងសង់ជាបន្តបន្ទាប់។ ប្រទេសដែលមាននាវាដឹកយន្តហោះចម្បាំងកំពុងដាក់ឲ្យប្រើប្រាស់ច្រើនជាងគេ គឺអាមេរិក មានជាង១០គ្រឿង ខណៈប្រទេសផ្សេងទៀត មានត្រឹមតែមួយ ឬពីរគ្រឿងប៉ុណ្ណោះ។ ខាងក្រោមនេះ គឺជាប្រទេសដែលមាននាវាដឹកយន្តហោះចម្បាំង។ ១. អាមេរិក ចាប់តាំងពីសង្រ្គាមលោកលើកទី២មក អាមេរិកសាងសង់នាវាដឹកយន្តហោះជាបន្តបន្ទាប់។ តាមការចុះផ្សាយរបស់សារព័ត៌មាន CNN (https://edition.cnn.com/2013/08/09/us/u-s-aircraft-carriers-fast-facts/index.html) រហូតមកដល់ឆ្នាំ២០២០ អាមេរិកមាននាវាដឹកយន្តហោះចម្បាំងកំពុងដាក់ឲ្យប្រតិបត្តិមានចំនួន ១១គ្រឿង។ នាវាដែលត្រូវបានឃើញឈ្មោះលើសារព័ត៌មានញឹកញាប់មាន USS Ronald Reagan និង USS Nimitz។ ២. ចក្រភពអង់គ្លេស បន្ទាប់ពីអាមេរិក អង់គ្លេស មានចំនួននាវាដឹកយន្តហោះចម្បាំង ២គ្រឿងប៉ុណ្ណោះកំពុងដាក់ឲ្យប្រើប្រាស់មានដូចជា HMS Queen Elizabeth និង HMS Prince of Wales។ ៣. ចិន ដោយឡែកចិនវិញ ក៏មាននាវាដឹកយន្តហោះពីរគ្រឿងដែរ ក្នុងនោះមានដូចជា Liaoning និងShandong។ ក្នុងសមយុទ្ធយោធាចុងក្រោយនៅសមុទ្រBohai និងតំបន់សមុទ្រផ្សេងទៀត ចិនក៏បានប្រើប្រាស់ នាវាដឹកយន្តហោះទាំងពីរនេះដែរ ដើម្បីពង្រឹងសមត្ថភាពរបស់ខ្លួន ស្របពេលមានមានតានតឹងជាមួយអាមេរិក។ ៤. អ៊ីតាលី សម្រាប់អ៊ីតាលី គឺមាននាវាដឹកយន្តហោះចម្បាំងពីរគ្រឿង ដែលមានដូចជា Cavour និង Giuseppe Garibaldi។ ៥. បារាំង ឥណ្ឌា រុស្ស៊ី អេស្ប៉ាញ ១ដូចគ្នា ចំណែកបារាំង ឥណ្ឌា រុស្ស៊ី អេស្ប៉ាញសុទ្ធតែមាននាវាចម្បាំង ១គ្រឿងដូចគ្នា។ ជាការពិត ប្រទេសទាំង៤នេះ ក៏មាននាវាដឹកយន្តហោះចម្បាំងផ្សេងទៀតដែរ គ្រាន់តែមិនដាក់ឲ្យប្រើប្រាស់ ហើយនាវាដឹកយន្តហោះចម្បាំងខ្លះគឺចាស់ប្រើលែងកើត។ ៦. ថៃ ក្នុងចំណោមប្រទេសបណ្តាប្រទេសអាស៊ីអាគ្នេយ៍ទាំងអស់ ថៃគឺជាប្រទេសតែមួយគត់ ដែលមាននាវាដឹកយន្តហោះ។ នាវាដឹកយន្តហោះ HTMS Chakri Naruebet ដែលផលិតនៅអេស្ប៉ាញ ហើយដាក់ឲ្យដំណើរការនៅឆ្នាំ១៩៩៧ នេះ អាចដឹកយន្តហោះធុន Sea Harrier AV-8S និងឧទ្ធម្ភាគចក្រ SH-70Bបាន។ សូមបញ្ជាក់ថា ក្រៅពីប្រទេសខាងលើ ប្រទេសមួយចំនួនទៀត ដូចជាអូស្រ្តាលី កាណាដា ប្រេស៊ីល ជប៉ុន ហូឡង់ជាដើម ក៏មាននាវាដឹកយន្តហោះចម្បាំងផងដែរ ប៉ុន្តែគ្រាន់តែនាវាទាំងនោះ អាចទទួលបានត្រឹមឧទ្ធម្ភាគចក្រ ខណៈការកែច្នៃនាវាទាំងនេះដើម្បីទទួលយន្តហោះចម្បាំង ចំណាយថវិកាច្រើនក្រាស់ក្រែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1105.txt	លោក យូស៊ីហ៊ីដេ ស៊ូហ្កា នៅថ្ងៃទី ១៦ ខែកញ្ញា ត្រូវបានបោះឆ្នោតឲ្យក្លាយជានាយករដ្ឋមន្ត្រីដោយសភាជាន់ទាបជប៉ុន ។ ជ័យជម្នះនេះ គឺ ប្រទេសជប៉ុនទទួលបានមេដឹកនាំថ្មីក្នុងពេលជិត៨ឆ្នាំចុងក្រោយ។	អត្ថបទទាក់ទង លោក ស៊ូហ្កា ជាប់ឆ្នោតជាប្រធានបក្ស LDP ជប៉ុនជំនួសលោក អាបេ លោក ស៊ូហ្កា ដែលមនុស្សជំនិតរបស់អតីតនាយករដ្ឋមន្ត្រីស៊ីនហ្សូ អាបេ បានទទួលសំឡេងបោះឆ្នោតគាំទ្រចំនួន៣១៣សំឡេង ក្នុងចំណោមសន្លឹកឆ្នោតសរុប ៤៦២សំឡេង ពីសំណាក់សមាជិកសភាជាន់ទាបជប៉ុន។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters ។ ក្រោយប្រកាសលទ្ធផលរួច សភាជាន់ទាបនឹងរុញការបោះឆ្នោតរើសលោក ស៊ូហ្កាទៅកាន់សភាជាន់ខ្ពស់អនុវត្តបន្ត ដែលក៏រំពឹងរើសយកលោក ស៊ូហ្កាផងដែរ ព្រោះថាសមាជិកបក្សកាន់អំណាចមានសំឡេងគ្រប់គ្រាន់នៅទីនោះ។ កាលពីថ្ងៃទី ១៤ ខែកញ្ញា លោក ស៊ូហ្កា បានជាប់ឆ្នោតក្លាយជាប្រធានបក្សប្រជាធិបតេយ្យសេរី (LDP) ដែលជាបក្សកាន់អំណាច ដោយឈ្នះលើគូប្រជែង២នាក់ រួមមាន អតីតរដ្ឋមន្ត្រីការពារជាតិ ស៊ីហ្កេរូ អ៊ីស៊ីបា និងអតីតរដ្ឋមន្ត្រីការបរទេស ហ្វូមីអ៊ូ គីស៊ីដា ។ យោងតាមប្រព័ន្ធផ្សព្វផ្សាយក្នុងស្រុកជប៉ុន ស្ទើរពាក់កណ្ដាលនៃគណៈរដ្ឋមន្ត្រីថ្មីរបស់លោក ស៊ូហ្កា នឹងតែងតាំងមនុស្សពីគណៈរដ្ឋមន្ត្រីរបស់លោកអាបេ ហើយក្នុងនោះនឹងមានស្ត្រីតែ២នាក់ប៉ុណ្ណោះ ហើយអាយុជាមធ្យម ស្មើនឹង ៦០ឆ្នាំ។ ក្នុងចំណោមអ្នកដែលរំពឹងនឹងរក្សាកៅអីក្នុងគណៈរដ្ឋមន្ត្រីជប៉ុនថ្មីនេះ គឺមាន រដ្ឋមន្ត្រីហិរញ្ញវត្ថុ លោក Taro Aso និងរដ្ឋមន្ត្រីការបរទេសលោក Toshimitsu Motegi រួមទាំង រដ្ឋមន្ត្រីអូឡាំពិក លោក Seiko Hashimoto និងរដ្ឋមន្ត្រីបរិស្ថានវ័យក្មេង Shinjiro Koizumi អាយុ៣៩ឆ្នាំ។ លោក Yasutoshi Nishimura មនុស្សដែលលោកអាបេទុកចិត្តឲ្យកាន់កិច្ចការឆ្លើយតប COVID-19 នឹងរក្សាកៅអីជារដ្ឋមន្ត្រីសេដ្ឋកិច្ចដដែល ខណៈរដ្ឋមន្ត្រីពាណិជ្ជកម្មនិងឧស្សាហកម្មជប៉ុន Hiroshi Kajiyama ក៏នឹងរក្សាតំណែងនេះបានផងដែរ។ ចំណែកលោក Katsunobu Katō ដែលជារដ្ឋមន្ត្រីសុខាភិបាលអាណត្តិលោកអាបេ រំពឹងនឹងកាន់តំណែងជាប្រធានលេខាធិការគណៈរដ្ឋមន្ត្រី ជំនួសលោក ស៊ូហ្កា ។ ក្រោយឆ្លងផុតសភាជាន់ខ្ពស់រួច លោក ស៊ូហ្កា នឹងបន្តដឹកនាំជប៉ុនក្នុងនាមជានាយករដ្ឋមន្ត្រីរហូតដល់ខែកញ្ញា ឆ្នាំ២០២១ ។ លោក អាបេ ដែលជានាយករដ្ឋមន្ត្រីកាន់អំណាចយូរជាងគេរបស់ជប៉ុន បានបញ្ជាក់កាលពីខែមុនថា លោកនឹងចុះចេញពីតំណែងដោយលើកមូលហេតុសុខភាព។ លោក ស៊ូហ្កា ធ្លាប់បានអះអាងថា លោកនឹងបន្តដឹកនាំយុទ្ធសាស្រ្តសេដ្ឋកិច្ច «Abenomics» របស់លោកនាយករដ្ឋមន្ត្រី អាបេ និងគោលនយោបាយសំខាន់ៗរបស់រដ្ឋបាលលោកផងដែរ។ ទន្ទឹមនេះ លោកក៏បានប្តេជ្ញាទប់ទល់បញ្ហាប្រឈមដែលបង្កឡើងដោយជំងឺរាតត្បាតសកល COVID-19 ដោះស្រាយវិបត្តិសេដ្ឋកិច្ចជប៉ុន ព្រមទាំងបញ្ហាយូរឆ្នាំរបស់ប្រទេសនេះ ដូចជា វិបត្តិចាស់ជរា និងអត្រាកំណើតទាប ជាដើម។ មានបទពិសោធតិចតួចខាងផ្នែកការទូត លោក ស៊ូហ្កា នឹងប្រឈមនឹងបញ្ហាភូមិសាស្រ្តនយោបាយ ដូចជា ការកសាងចំណងទាក់ទងជាមួយអ្នកឈ្នះក្នុងការបោះឆ្នោតប្រធានាធិបតីអាមេរិកថ្ងៃទី ៣ ខែវិច្ឆិកា និងបញ្ហាសន្តិសុខលំហសមុទ្រដែលបង្កឡើងដោយចិនជាដើម។ សូមបញ្ជាក់ថា លោក ស៊ូហ្កា កើតក្នុងត្រកូលកសិករដាំផ្លែឈើមួយក្នុងភាគខាងជើងនៃប្រទេសជប៉ុន ។ លោកបានចាប់ផ្ដើមប្រលូកក្នុងជីវិតនយោបាយជាតំណាងរាស្រ្ត ។ ចាប់តាំងពីឆ្នាំ២០១២ លោក ស៊ូហ្កា ទទួលទំនុកចិត្តពីលោកអាបេ ហើយតែងតាំងឲ្យកាន់តំណែងជាប្រធានលេខាធិការគណៈរដ្ឋមន្ត្រី និងជាអ្នកនាំពាក្យកំពូលរបស់រដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1106.txt	រដ្ឋាភិបាលចិន តាមរយៈក្រសួងការបរទេសចិន បានថ្លែងការពារករណីចម្រូងចម្រាសនៃភាពយន្ត «មូឡាន (Mulan)» របស់ក្រុមហ៊ុនអាមេរិក Disney ហើយក៏បានលើកសរសើរតួឯកស្រី នាង Liu Yifei ដែលខ្មែរស្គាល់ថា សៀវឡុងនី ផងដែរ។	Relate រលករិះគន់និងភាពចម្រូងចម្រាសដែលឈានដល់ការស្នើឲ្យធ្វើពហិការទៅមើលរឿង Mulan នេះ បានកើតឡើងក្រោយក្រុមហ៊ុន Disney បានអរគុណដល់អាជ្ញាធរទីក្រុង ស៊ីនជាំងសម្រាប់ការផ្ដល់ទីតាំងថតនៅចុងបញ្ចប់នៃរឿង (Credit)។ យ៉ាងណាមិញ ក្នុងសន្និសីទព័ត៌មាននៅថ្ងៃទី ១១ ខែកញ្ញា អ្នកនាំពាក្យក្រសួងការបរទេសចិន លោក Zhao Lijian បានច្រានចោលការរិះគន់ទាំងនេះ ដោយអះអាងថា វាគឺជារឿងធម្មតាទេ ដែលភាពយន្តនេះអរគុណចំពោះការជួយសម្របសម្រួលពីសំណាក់អាជ្ញាធរក្រុងស៊ីនជាំង។ បន្ថែមពីលើនេះ លោក Zhao ក៏បានអួតសរសើរចំពោះសមត្ថភាពរបស់តារាសម្តែងស្រី Liu Yifei ដែលជាសម្ដែងជាតួអង្គឯក Mulan ដោយហៅនាងថា«កូនស្រីពិតប្រាកដរបស់ប្រជាជាតិចិន»។ នេះបើតាមការចុះផ្សាយរបស់ទូរទស្សន៍ចិន CGTN ។ អំឡុងសន្និសីទព័ត៌មានដដែលនេះ អ្នកនាំពាក្យចិនរូបនេះ លើកឡើងជាថ្មីពីជំហរស្របច្បាប់របស់រដ្ឋាភិបាលចិនលើទីក្រុង ហុងកុង និងទីក្រុង ស៊ីនជាំង ហើយបានរិះគន់ខ្លាំងៗចំពោះការលូកដៃពីសំណាក់បរទេសក្នុងកិច្ចការផ្ទៃក្នុងរបស់ចិន។ ជារឿយៗ រដ្ឋាភិបាលក្រុងប៉េកាំង ត្រូវបានរិះគន់ពាក់ព័ន្ធនឹងបញ្ហាសិទ្ធិមនុស្សនៅទីក្រុង ស៊ីនជាំង ពោលគឺចាប់តាំងពីរបាយការណ៍របស់អ្នកជំនាញអង្គការសហប្រជាជាតិកាលពីឆ្នាំ២០១៨ បានរកឃើញថា មានការឃុំខ្លួនមនុស្សមួយលាននាក់នៅតំបន់ស្វយ័តស៊ីនជាំង។ ហើយភាគច្រើននៃអ្នកជាប់ឃុំនេះ គឺជាជនជាតិភាគតិចវីហ្គ័រដែលកាន់សាសនាឥស្លាម។ យ៉ាងណាមិញ រដ្ឋាភិបាលប៉េកាំងតែងតែទាត់ចោលការចោទប្រកាន់នេះ។ រឿង Mulan ឆ្នាំ២០២០នេះ ក៏ធ្លាប់រងព្យុះរិះគន់ម្ដងរួចហើយកាលពីប៉ុន្មានខែមុន ហើយក៏ត្រូវបានស្នើឲ្យធ្វើពហិការរឿងនេះដូចគ្នាពីសំណាក់អ្នកគាំទ្របាតុករហុងកុង។ រឿងអាស្រូវនេះ បានកើតឡើងក្រោយតារាសម្ដែងតួអង្គអ្នកប្រយុទ្ធ Mulan នាង Liu Yifei បានប្រកាសគាំទ្រកម្លាំងប៉ូលិសហុងកុង ខណៈពួកគេបានប្រើកម្លាំងបង្ក្រាបលើក្រុមបាតុករប្រជាធិបតេយ្យកាលពីឆ្នាំមុន។ ក្រៅពីនាង Liu Yifei ភាពយន្ត «Mulan» ក៏មានចូលរួមសម្ដែងពីតារាភាពយន្តជើងចាស់ចិនមួយចំនួនផងដែរ រួមមាន Donnie Yen (ខ្មែរហៅកុំកុំ), Jet Li (លី លានជា), Tzi Ma, Jason Scott Lee, Yoson An, Ron Yuan និង Gong Li ជាដើម។ រឿងដែលDisney ចាយជាង២០០លានដុល្លារនេះ ត្រូវបានដឹកនាំសម្តែងដោយអ្នកស្រី អ្នកស្រី Niki Caro សញ្ជាតិនូវែលសេឡង់ អាយុ៥៣ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1107.txt	ការជជែកដេញដោល ចាប់ផ្ដើមមិនទាន់២០នាទីស្រួលបួលផង។ ទាំងលោក ដូណាល់ ត្រាំ និងលោក ចូ បៃឌិន តឹងសរសៃកដាក់គ្នាខ្លាំង ខណៈចូលដល់ប្រធានបទក្តៅ។ លោក បៃឌិន បានស្រែកគំហកទៅលោកត្រាំ ក្រោយលោកប្រធានាធិបតី បន្តនិយាយរំខានលោក ខណៈដល់វេនលោកជាអ្នកបកស្រាយ។	អត្ថបទទាក់ទង ត្រាំ-បៃឌិន កំពុងតទល់ ជជែកដេញដោលគ្នាលើប្រធានបទចំនួន៦ អតីតអនុប្រធានាធិបតី បៃឌិន បានប្រាប់ឲ្យលោក ត្រាំ បិទមាត់ ក្រោយលោកទ្រាំលែងបាន នឹងការរំខាន់របស់លោកត្រាំ។ លោកចាត់ទុកទង្វើរំខាននេះថា មិនសមនឹងឥរិយាបថរបស់ប្រធានាធិបតីទាល់តែសោះ។ ក្រោយមើលឃើញបែបនេះ អ្នកសម្របសម្រួលការជជែកដេញដោលនេះ លោក Chris Wallace បានសម្រេចបិទបញ្ចប់ប្រធានបទដ៏ក្តៅគគុកមួយនេះ ហើយលើកយកប្រធានបទមួយទៀតមកជជែកពិភាក្សា។ ប្រធាននេះក្តៅរហូតដល់អ្នកទាំងពីរ តឹងសរសៃកដាក់គ្នាខ្លាំង គឺទាក់ទងនឹង ការតែងតាំងចៅក្រមតុលាការកំពូលថ្មី ដោយលោក ត្រាំ បានជ្រើសរើសអ្នកស្រី Amy Coney Barrett ដើម្បីជំនួស អ្នកស្រី Ruth Bader Ginsburg ដែលទើបទទួលមរណភាព។ ការប៉ុនប៉ងនេះ ធ្វើឲ្យទាំងបក្សប្រជាធិបតេយ្យ និងសាធារណរដ្ឋ ទាស់គ្នាកាន់តែខ្លាំង ខណៈការបោះឆ្នោតខែវិច្ឆិកា ខិតចូលមកដល់៕ "Will you shut up, man?" pic.
article_1108.txt	មេដឹកនាំបក្សប្រឆាំងម៉ាឡេស៊ី លោក អាន់វ៉ា អ៊ីប្រាហ៊ីម (Anwar Ibrahim) បានប្រកាសនៅថ្ងៃទី២៣ ខែកញ្ញាថា លោកប្រមែរប្រមូលបានសំឡេងគាំទ្រគ្រប់គ្រាន់ពីសមាជិកសភាដើម្បីបង្កើតរដ្ឋាភិបាលថ្មី។ លោកអះអាងថា រដ្ឋាភិបាលម៉ាឡេស៊ីបច្ចុប្បន្នបានដួលរលំហើយ។	អំឡុងសន្និសីទព័ត៌មាន លោក អាន់វ៉ា អ៊ីប្រាហ៊ីម ដែលជាប្រធានសម្ព័ន្ធភាពបក្សប្រឆាំង Pakatan Harapan បានប្រកាសថា លោកទទួលបានសំឡេងគាំទ្រជិត២ភាគ៣នៃសមាជិកសភាសរុបរបស់ម៉ាឡេស៊ីដែលមាន២២២នាក់។ លោកសង្កត់ធ្ងន់ថា ការទទួលបានសំឡេងគាំទ្រគ្រប់គ្រាន់ពីសំណាក់សមាជិកសភាម៉ាឡេស៊ីបែបនេះ មានន័យថា រដ្ឋាភិបាលបច្ចុប្បន្នដែលដឹកនាំដោយនាយករដ្ឋមន្ត្រី មូហ៊ីឌីន យ៉ាស៊ីន បានដួលរលំហើយ។ តាមការចុះផ្សាយរបស់ទូរទស្សន៍សិង្ហបុរី Channel News Asia លោក អាន់វ៉ា បញ្ជាក់ទៀតថា សមាជិកសភាជាច្រើនមកពីបក្សផ្សេងៗគ្នា ដែលមិនសប្បាយចិត្តនឹងការដឹកនាំរបស់លោក មូហ៊ីឌីន បានមកជួបលោក និងបង្ហាញការគាំទ្រចំពោះលោក។ យ៉ាងណាមិញ លោក បដិសេធបញ្ចេញបញ្ជីឈ្មោះសមាជិកសភាដែលគាំទ្រលោកទាំងនោះ ដោយឆ្លើយតបថា លោកនឹងបង្ហាញនៅពេលចូលគាល់ស្ដេច។ «ខ្ញុំបានរំពឹងថាចូលគាល់ព្រះមហាក្សត្រនៅម៉ោង១១ព្រឹកថ្ងៃអង្គារ តែជំនួបនេះត្រូវបានពន្យារពេលវិញ ព្រោះតែព្រះអង្គប្រឈួន»។ លោក អាន់វ៉ា ដែលរួមដៃគ្នាជាមួយអតីតនាយករដ្ឋមន្ត្រី មហាធៀ មហាម៉ាត់ យកជ័យជម្នះក្នុងការបោះឆ្នោតកាលពីឆ្នាំ២០១៨ បញ្ជាក់បែបនេះ មុននឹងបន្ថែមថា លោកបានជជែកជាមួយមហាក្សត្រម៉ាឡេស៊ីតាមទូរសព្ទកាលពីយប់ថ្ងៃទី២២ ខែកញ្ញារួចហើយ។ សូមបញ្ជាក់ថា លោក Muhyiddin បានឡើងកាន់តំណែងជានាយករដ្ឋមន្ត្រីក្នុងខែមីនា ក្រោយជាប់គាំងនយោបាយមួយសប្តាហ៍ពេញ នៅពេលលោក មហាធៀ បានសម្រេចលាលែងពីតំណែង។ កាលនោះ លោក មហាធៀ បានសម្រេចដើរចេញបែបនេះ ក្រោយលោកមិនពេញចិត្តនឹងអ្នកនយោបាយក្នុងសម្ព័ន្ធភាព Pakatan Harapan ដែលបានប៉ុនប៉ងបង្កើតរដ្ឋាភិបាលថ្មីមួយ ជាមួយ UMNO ដែលជាអតីតបក្សកាន់អំណាចចាញ់ឆ្នោតឆ្នាំ២០១៨ របស់លោក ណាជីប រ៉ាហ្សាក់ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1109.txt	ដូចការផ្សាយរបស់សារព័ត៌មានមែន លោក ស៊ិនហ្សូ អាបេ នៅថ្ងៃទី២៨ បានប្រកាសលាលែងពីតំណែងនាយករដ្ឋមន្រ្តីជប៉ុនក្រោមហេតុផលសុខភាព។ លោក អាបេ ជាអ្នកនយោបាយដែលកាន់តំណែងនាយករដ្ឋមន្ត្រីបានយូរជាងគេនៅជប៉ុន។	លោក អាបេ បាននិយាយថា ១៣ឆ្នាំមុន បញ្ហាក្រពះរបស់លោក បានបង្ខំឲ្យលោកលាលែងពីតំណែងរបស់ខ្លួន។ កាលពីនោះ លោកកំពុងកាន់តំណែងនាយករដ្ឋមន្ត្រីបានត្រឹមមួយឆ្នាំប៉ុណ្ណោះ គឺពីឆ្នាំ២០០៦ ដល់ឆ្នាំ២០០៧ ហើយមូលហេតុ គឺជំងឺក្រពះរបស់លោកមិនទាន់ថ្នាំព្យាបាលនៅឡើយ។ ៥ឆ្នាំក្រោយគឺនៅឆ្នាំ២០១២ លោក អាបេ ដែលជាកូនប្រុសរដ្ឋមន្ត្រីការបរទេស និងជាចៅប្រុសនាយករដ្ឋមន្ត្រីផងនោះ ក៏ក្លាយជានាយករដ្ឋមន្ត្រីម្ដងទៀត។ លោក បញ្ជាក់ថា ៨ឆ្នាំមកនេះ លោកអាចគ្រប់គ្រងជំងឺក្រពះរបស់លោកបាន តែមកដល់ខែមិថុនា ជំងឺចាស់ក៏ចាប់ផ្ដើមចេញសញ្ញាឡើងវិញ ហើយការពិនិត្យសុខភាពក្នុងខែសីហា ក៏បង្ហាញកាន់តែច្បាស់ពីស្ថានភាពមិនល្អរបស់លោក។ ទីបំផុតលោក ក៏សម្រេចចិត្តលាលែងពីតំណែងជាលើកទីពីរ។ សម្រាប់តំណែងនាយករដ្ឋមន្ត្រីថ្មីវិញ បក្សកាន់អំណាចប្រជាធិបតេយ្យសេរី (LDP) នឹងរៀបចំការបោះឆ្នោតជ្រើសរើសប្រធានបក្សជំនួសលោក អាបេ ។ ប្រធានបក្សថ្មី នឹងឈរឈ្មោះជាបេក្ខជននាយករដ្ឋមន្ត្រីនៅសភា ហើយគេរំពឹងថា នឹងជាប់ឆ្នោតដោយស្រួល ព្រោះបក្ស LDP មានសំឡេងគ្រប់គ្រាន់។ ប្រធានបក្សថ្មី នឹងកាន់តំណែងដល់ខែកញ្ញា ឆ្នាំ២០២១ ដែលជាពេលចប់អាណត្តិប្រធានបក្សរបស់លោក អាបេ តែម្ដង។ ចំណែកឯនរណាជាអ្នកស្នងតំណែងវិញ គេឃើញមានបេក្ខជនជាច្រើនលេចមុខ ក្រោយផ្ទុះព័ត៌មានទាក់ទងសុខភាពលោក អាបេ ។ ឧបនាយករដ្ឋមន្ត្រី និងរដ្ឋមន្ត្រីហិរញ្ញវត្ថុ តារ៉ូ អាសូ, ប្រធានលេខាធិការគណៈរដ្ឋមន្ត្រី Yoshihide Suga, រដ្ឋមន្ត្រីការបរទេស Motegi Toshimitsu, រដ្ឋមន្ត្រីការពារជាតិ តារ៉ូ កូណូ និងរដ្ឋមន្ត្រីបរិស្ថាន Shinjiro Koizumi សុទ្ធសឹងជាបេក្ខភាពដែលអាចបន្តតំណែងពីលោក អាបេ ។ អគ្គលេខាធិការបក្ស LDP លោក Shigeru Ishiba ក៏ជាបេក្ខជនមានភាគរយច្រើនដែរ៕ ដូចការផ្សាយរបស់សារព័ត៌មានមែន លោក ស៊ិនហ្សូ អាបេ នៅថ្ងៃទី២៨ បានប្រកាសលាលែងពីតំណែងនាយករដ្ឋមន្រ្តីជប៉ុនក្រោមហេតុផលសុខភាព។ លោក អាបេ ជាអ្នកនយោបាយដែលកាន់តំណែងនាយករដ្ឋមន្ត្រីបានយូរជាងគេនៅជប៉ុន។ លោក អាបេ បាននិយាយថា ១៣ឆ្នាំមុន បញ្ហាក្រពះរបស់លោក បានបង្ខំឲ្យលោកលាលែងពីតំណែងរបស់ខ្លួន។ កាលពីនោះ លោកកំពុងកាន់តំណែងនាយករដ្ឋមន្ត្រីបានត្រឹមមួយឆ្នាំប៉ុណ្ណោះ គឺពីឆ្នាំ២០០៦ ដល់ឆ្នាំ២០០៧ ហើយមូលហេតុ គឺជំងឺក្រពះរបស់លោកមិនទាន់ថ្នាំព្យាបាលនៅឡើយ។ ៥ឆ្នាំក្រោយគឺនៅឆ្នាំ២០១២ លោក អាបេ ដែលជាកូនប្រុសរដ្ឋមន្ត្រីការបរទេស និងជាចៅប្រុសនាយករដ្ឋមន្ត្រីផងនោះ ក៏ក្លាយជានាយករដ្ឋមន្ត្រីម្ដងទៀត។ លោក បញ្ជាក់ថា ៨ឆ្នាំមកនេះ លោកអាចគ្រប់គ្រងជំងឺក្រពះរបស់លោកបាន តែមកដល់ខែមិថុនា ជំងឺចាស់ក៏ចាប់ផ្ដើមចេញសញ្ញាឡើងវិញ ហើយការពិនិត្យសុខភាពក្នុងខែសីហា ក៏បង្ហាញកាន់តែច្បាស់ពីស្ថានភាពមិនល្អរបស់លោក។ ទីបំផុតលោក ក៏សម្រេចចិត្តលាលែងពីតំណែងជាលើកទីពីរ។ សម្រាប់តំណែងនាយករដ្ឋមន្ត្រីថ្មីវិញ បក្សកាន់អំណាចប្រជាធិបតេយ្យសេរី (LDP) នឹងរៀបចំការបោះឆ្នោតជ្រើសរើសប្រធានបក្សជំនួសលោក អាបេ ។ ប្រធានបក្សថ្មី នឹងឈរឈ្មោះជាបេក្ខជននាយករដ្ឋមន្ត្រីនៅសភា ហើយគេរំពឹងថា នឹងជាប់ឆ្នោតដោយស្រួល ព្រោះបក្ស LDP មានសំឡេងគ្រប់គ្រាន់។ ប្រធានបក្សថ្មី នឹងកាន់តំណែងដល់ខែកញ្ញា ឆ្នាំ២០២១ ដែលជាពេលចប់អាណត្តិប្រធានបក្សរបស់លោក អាបេ តែម្ដង។ ចំណែកឯនរណាជាអ្នកស្នងតំណែងវិញ គេឃើញមានបេក្ខជនជាច្រើនលេចមុខ ក្រោយផ្ទុះព័ត៌មានទាក់ទងសុខភាពលោក អាបេ ។ ឧបនាយករដ្ឋមន្ត្រី និងរដ្ឋមន្ត្រីហិរញ្ញវត្ថុ តារ៉ូ អាសូ, ប្រធានលេខាធិការគណៈរដ្ឋមន្ត្រី Yoshihide Suga, រដ្ឋមន្ត្រីការបរទេស Motegi Toshimitsu, រដ្ឋមន្ត្រីការពារជាតិ តារ៉ូ កូណូ និងរដ្ឋមន្ត្រីបរិស្ថាន Shinjiro Koizumi សុទ្ធសឹងជាបេក្ខភាពដែលអាចបន្តតំណែងពីលោក អាបេ ។ អគ្គលេខាធិការបក្ស LDP លោក Shigeru Ishiba ក៏ជាបេក្ខជនមានភាគរយច្រើនដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_111.txt	«ឧទានសព្ទ» គឺជាពាក្យ ឬក្រុមពាក្យ ដែលគេនិយាយបន្លឺសូររបស់វាឡើងឮខ្លាំង ខុសប្លែកពីពាក្យធម្មតា ដើម្បីបង្ហាញអារម្មណ៍ ភ្ញាក់ផ្អើល, បង្ហាញពីភាពសប្បាយ, ភ័យ, រំជួលចិត្តរបស់មនុស្ស។ របៀបបញ្ចេញសំលេងឧទានសព្ទគឺមានបីបែប ហើយបែបនីមួយៗ គឺមានសំឡេងខុសៗគ្នាផងដែរ។	ឧទានសព្ទបែបត្រាប់សូរ បាតុភូតធម្មជាតិ រួមមាន ផ្គរលាន់ គ្រឹម! គ្រឹម!, ខ្យល់បក់ វ៉ូៗ, រន្ទះបាញ់ ផាំង!, សមុទ្ទរលក គ្រាំៗ! ចំពោះឧទានសព្ទត្រាប់សូរ សំរែកសត្វ ឆ្កែព្រុស វ៉ូសៗ, សត្វត្លុម តុំ! តុំ,ចង្រិតយំ ច្រេតៗ! ចំណែកឧទានសព្ទត្រាប់សូរវត្ថុ ខ្យល់វាយបង្អួច ឮផាំង, សូរស៊ីរ៉ែនឡានពេទ្យ វ៉ូវ៉ៅៗ!។ នៅមានឧទានសព្ទដទៃទៀត ដូចជា អូ, អ្ហេ, អ្ហា៎, អីយ៉ា, នែ, យី, យីអើ, អូយ, ណែណេះ, នុ៎ះ, នោះន៎, ម៉ាច់ហើយ, អស្ចារ្យ, ចម្លែក, អីយ៉ាស់, អូយយ៉ា, អូយយ៉ះ, ចុំ, ហ៊ីស, យើស, ណ្ហើយ, អើ, យើ។ល។ អីយ៉ាស់! កាបូបរបស់ឯងពិតជាមានតម្លៃថ្លៃណាស់ណ៎! អើ! វាពិតជាថ្លៃមែន ហើយគុណភាពរបស់វាក៏ល្អផងដែរ។ ពាក្យទាំងអស់នេះ ជាការបង្ហាញអារម្មណ៍លាយឡំគ្នា មានទាំងសរសើរ, រីករាយ, ត្រេកអរ ភ័យខ្លាច, ជាដើម។ នេះបើយោងតាមវេយ្យាករណ៍ខ្មែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1110.txt	រដ្ឋាភិបាលក្រុងប៉េកាំង បានប្រឆាំងចំពោះការបង្ខំរបស់អាមេរិកឲ្យក្រុមហ៊ុនចិន ByteDance លក់អាជីវកម្ម TikTok នៅអាមេរិក ដោយខ្លួនសុខចិត្តឲ្យអាមេរិកបិទកម្មវិធីផលិតវីដេអូខ្លីនេះចោលជំនួសវិញ។ នេះបើមនុស្ស៣នាក់ដែលដឹងរឿងនេះដោយផ្ទាល់ ហើយប្រាប់ទីភ្នាក់ងារព័ត៌មាន Reuters នៅថ្ងៃទី ១១ ខែកញ្ញា ។	បច្ចុប្បន្នក្រុមហ៊ុនចិន ByteDance កំពុងស្ថិតក្នុងការចចារលក់អាជីវកម្មនៅអាមេរិករបស់កម្មវិធី TikTok ទៅឲ្យក្រុមហ៊ុនអាមេរិក ក្នុងនោះក៏មាន ក្រុមហ៊ុនយក្ស Microsoft ។ ការពិភាក្សានេះ បានធ្វើឡើងក្រោយប្រធានាធិបតីអាមេរិក ដូណាល់ ត្រាំ កាលពីខែមុន បានគំរាមបិទសេវាកម្ម TikTok ចោល បើសិនជាគ្មានការលក់ដូរណាមួយកើតឡើងទេនោះ ។ លោក ត្រាំ បានទុកពេលឲ្យក្រុមហ៊ុន ByteDance ត្រឹមថ្ងៃទី ១៥ ខែកញ្ញា ដើម្បីបិទបញ្ចប់កិច្ចព្រមព្រៀងលក់នេះ។ យ៉ាងណាមិញ មន្ត្រីរដ្ឋាភិបាលចិន ជឿថា ការលក់ដោយបង្ខំនេះ នឹងធ្វើឲ្យទាំងក្រុមហ៊ុន ByteDance និងចិនអាប់ឱននៅចំពោះមុខការដាក់សម្ពាធពីសំណាក់ក្រុងវ៉ាស៊ីនតោន ។ ប្រភពទំាងបីនាក់នោះ អះអាងដោយសុំមិនបញ្ចេញឈ្មោះបែបនេះ។ ប្រាប់ទីភ្នាក់ងារព័ត៌មាន Reuters ក្នុងសេចក្តីថ្លែងការណ៍មួយ ក្រុមហ៊ុន ByteDance អះអាងថា រដ្ឋាភិបាលចិនពុំធ្លាប់លើកឡើងប្រាប់ក្រុមហ៊ុនខ្លួនថាគួរបិទដំណើរការ TikTok ក្នុងសហរដ្ឋអាមេរិក ឬក្នុងបណ្ដាទីផ្សារដទៃទៀតឡើយ។ យ៉ាងណាមិញ អ្នកនាំពាក្យរដ្ឋមន្ត្រីការបរទេសចិន លោក Zhoa Lijian បានឆ្លើយក្នុងសន្និសីទព័ត៌មាននៅថ្ងៃទី ១១ ខែកញ្ញា ថា សហរដ្ឋអាមេរិកបានរំលោភបំពាននិយមន័យនៃសន្តិសុខជាតិ ហើយលោកទទូចឲ្យក្រុងវ៉ាស៊ីនតោនបញ្ឈប់ការដាក់សម្ពាធលើក្រុមហ៊ុនបរទេស។ សូមបញ្ជាក់ថា លោកប្រធានាធិបតី ត្រាំ កាលពីខែមុន បានចេញបញ្ជាប្រតិបត្តិចំនួន២ ដែលតម្រូវឲ្យក្រុមហ៊ុន ByteDance លក់អាជីវកម្មនៅអាមេរិករបស់កម្មវិធី TikTok ឬប្រឈមនឹងការហាមឃាត់ដំណើរការក្នុងប្រទេសនេះ។ មន្ត្រីអាមេរិកបានរិះគន់ចំពោះឯកជនភាពនិងសន្តិសុខរបស់កម្មវិធីដ៏ល្បីល្បាញមួយនេះ ដោយចោទប្រកាន់ថា ទិន្នន័យរបស់អ្នកប្រើប្រាស់ ត្រូវបានចែករំលែកឲ្យរដ្ឋាភិបាលក្រុងប៉េកាំង។ ក៏ប៉ុន្តែ TikTok បានអះអាងថា ខ្លួននឹងមិនស្របតាមការស្នើសុំណាមួយឲ្យចែករំលែកទិន្នន័យអ្នកប្រើប្រាស់ជាមួយអាជ្ញាធរចិនឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1111.txt	ប្រធានាធិបតីអាមេរិក ដូណាល់ ត្រាំ និងអតីតអនុប្រធានាធិបតី ចូ បៃឌិន ជួបទល់មុខគ្នាលើឆាកនៅទីក្រុង Cleveland សម្រាប់ការជជែកដេញដោលរវាងបេក្ខជនប្រធានាធិបតីលើកដំបូងដោយមានលោក Chris Wallace ពិធីករទូរទស្សន៍ Fox News ជាអ្នកសម្របសម្រួល ។	ដោយសារការដេញដោលគ្នានេះត្រូវធ្វើឡើងក្នុងពេលដែលពិភពលោកស្ថិតក្នុងបរិបទជំងឺឆ្លងកូវីដ ១៩ អ្នកចូលទស្សនាចំនួនតូចប៉ុណ្ណោះនឹងត្រូវអនុញ្ញាតឲ្យចូលរួម ហើយការចាប់ដៃគ្នាមិនត្រូវបានអនុញ្ញាតឡើយ ។ ប្រធានបទចំនួន៦យ៉ាង ត្រូវបានជ្រើសរើសដោយលោក Wallace រួមមាន កំណត់ត្រារបស់លោក ត្រាំ និងលោក បៃឌិន, តុលាការកំពូល, COVID-19, សេដ្ឋកិច្ច, អំពើហិង្សានិងបញ្ហាពូជសាសន៍ក្នុងសហរដ្ឋអាមេរិក និងសុចរិតភាពនៃការបោះឆ្នោតអាមេរិក។ កម្មវិធីដែលមានរយៈពេល៩០នាទីនេះ ក៏អាចកំណត់វាសនាក្នុងការប្រជែងឈោងយកតំណែងប្រធានាធិបតីផងដែររវាងលោក ត្រាំ អាយុ ៧៤ឆ្នាំ និងលោកបៃឌិន អាយុ ៧៧ឆ្នាំផងដែរ។ លោក ត្រាំ ការពារតំណែងរបស់ខ្លួន តំណាងឲ្យបក្សសាធារណរដ្ឋ ឯលោក បៃឌិន ជាបេក្ខជនតំណាងបក្សប្រជាធិបតេយ្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1112.txt	ប្រមុខការទូតឥណ្ឌូណេស៊ី បានបដិសេធជំទាស់ដាច់ខាតទៅនឹងរបាយការណ៍ដែលអះអាងថា រដ្ឋាភិបាលក្រុងប៉េកាំង មានផែនការបំពាក់មូលដ្ឋានយោធាមួយនៅឥណ្ឌូណេស៊ី។ សម្រាប់ក្រុងហ្សាការតា ក្រៅពីផ្ទុយទៅនឹងគោលការណ៍ច្បាប់ មិនទាន់មានហេតុផលណាមួយដែលឥណ្ឌូណេស៊ី ត្រូវការជំនួយយោធាពីបរទេសនោះទេ។	លោកស្រីរដ្ឋមន្ត្រីការបរទសឥណ្ឌូណេស៊ី Retno Marsudi បានអះអាងថា ឥណ្ឌូណេស៊ី នឹងមិនឲ្យមានមូលដ្ឋានយោធាពីបណ្តាប្រទេសបរទេសរាប់បញ្ចូលទាំងចិន នៅក្នុងទឹកដីឥណ្ឌូណេស៊ីបានឡើយ។ ប្រតិកម្មនេះ ធ្វើឡើងបន្ទាប់ពីមានរបាយការណ៍មួយរបស់ក្រសួងការពារជាតិអាមេរិក ដែលបានព្យាករថា ចិន កំពុងរៀបផែនការបំពាក់មូលដ្ឋានយោធាមួយនៅក្នុងទឹកដីឥណ្ឌូណេស៊ី។ តាមការចុះផ្សាយរបស់សារព័ត៌មានហ្សាការតាប៉ុស្តិ៍របស់ឥណ្ឌូណេស៊ី នាសន្នីសីទសារព័ត៌មានប្រចាំថ្ងៃទី០៤ កញ្ញាកន្លងទៅ លោកស្រីរដ្ឋមន្ត្រី Retno បានសង្កត់ធ្ងន់យ៉ាងខ្លីថា អនុលោមតាមច្បាប់ និងគោលការណ៍នៃគោលនយោបាយការបរទេសឥណ្ឌូណេស៊ី អធិបតេយ្យរបស់ឥណ្ឌូណេស៊ី មិនអាច ហើយក៏មិនអនុញ្ញាតឲ្យប្រទេសបរទេសសាងសង់មូលដ្ឋានយោធាបានឡើយ។ តាមប្រភពព័ត៌មានដដែល របាយការណ៍របស់ក្រសួងការពារជាតិអាមេរិក ដែលមានចំណងជើងថាការអភិវឌ្ឍយោធា និងសន្តិសុខពាក់ព័ន្ធនឹងចិនប្រចាំឆ្នាំ២០២០ ត្រូវបានដាក់ឲ្យសភាអាមេរិកពិនិត្យ និងវាយតម្លៃសម្រាប់អនុវត្តគោលនយោបាយទៅកាន់ចិន។ របាយការណ៍នោះ បានវិភាគពីយុទ្ធសាស្ត្រជាតិរបស់ចិននិងសក្តានុពលនៃការផ្លាស់ប្តូរកងទ័ពរបស់ចិននារយៈពេល២០ឆ្នាំខាងមុខ។ ក្នុងរបាយការណ៍ដដែលនោះ បានយល់ឃើញថា លើសពីមូលដ្ឋានដែលកំពុងមាននៅប្រទេសជីប៊ូទី កងទ័ពចិន ក៏ទំនងជាបានត្រៀមខ្លួនរួចរាល់ក្នុងការពិចារណា និងរៀបផែនការសម្រាប់ការបំពាក់មូលដ្ឋានយោធានៅបរទេសបន្ថែមទៀត ដើម្បីជាផ្នែកមួយក្នុងការគាំទ្រវិស័យយោធារបស់ខ្លួនរាប់បញ្ចូលទាំងទ័ពជើងទឹក អាកាស និងដែនគោក។ ការណ៍ដែលធ្វើឲ្យឥណ្ឌូណេស៊ី ត្រូវផ្ទុះប្រតិកម្មនោះគឺ ក្នុងរបាយការណ៍ដែលមានកម្រាស់២០០ទំព័រនោះ បានបញ្ជាក់ថា កងទ័ពរបស់ចិនទំនងជាបានពិចារណា លើទីតាំងសម្រាប់បំពាក់មូលដ្ឋានយោធារបស់ខ្លួននៅប្រទេសមួយចំនួនរួមមាន មីយ៉ាន់ម៉ា ថៃ សិង្ហបុរី ឥណ្ឌូណេស៊ី ប៉ាគីស្ថាន ស្រីលង្កា និងបណ្តាប្រទេសដៃគូជិតស្និទ្ធមួយចំនួនផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1113.txt	ការវាយប្រហារគ្នារវាងអាមេនី និងអាស៊ែបៃហ្សង់ ជុំវិញទឹកដីតំបន់Nagorno-Karabakh អស់រយៈពេល២ថ្ងៃមកនេះ បណ្តាលឲ្យមនុស្សយ៉ាងតិចណាស់២១នាក់ស្លាប់ និងរាប់រយនាក់រងរបួស។ ការប៉ះទង្គិចអាវុធរវាងប្រទេសទាំងពីរ រួមបញ្ចូលការប្រើប្រាស់យន្តហោះ ម៊ីស៊ីល កាំភ្លើងធំ និងដ្រូនផងដែរ។ នេះយោងតាមទីភ្នាក់ងារព័ត៌មាន AFP។	អាមេនី និងអាស៊ៃបៃហ្សង់ ដែលជាអតីតរដ្ឋសហភាពសូវៀត បានវាយប្រហារតបតគ្នាជាថ្មីចាប់តាំងពីថ្ងៃទី២៧ ខែកញ្ញាមក។ ការប៉ះទង្គិចរវាងប្រទេសទាំងពីរ នាំឲ្យមានមានការបារម្ភពីប្រទេសជាច្រើន នៅក្នុងតំបន់ដូចជារុស្ស៊ី តួកគី សហភាពអឺរ៉ុប និងអាមេរិក ក៏ដូចជាបណ្តាលឲ្យបានការព្រួយបារម្ពជុំវិញទីផ្សាប្រង និងឧស្ម័នផងដែរ ត្បិតអីបំពង់បង្ហូរប្រងនិងឧស្ម័នឆ្លងកាត់តំបន់ដែលកំពុងមានជម្លោះនេះ។ តួកគី ចេញមុខមកការពារអាស៊ែបៃហ្សង់ដែលមានជាតិពន្ធុ ដូចគ្នា ចំណែករុស្ស៊ីចេញមុខការពារអាមេនី ដែលជាសម្ព័ន្ធមិត្ត។ ប្រធានាធិបតី តួកគី លោក Recep Tayyip Erdogan បានទាមទារឲ្យអាមេនីដកទ័ពចេញពីតំបន់ Nagorno-Karabakh របស់អាស៊ែបៃហ្សង់ ដែលកាន់កាប់ដោយអាមេនី និងបញ្ចប់ជម្លោះក្នុងតំបន់នោះទាំងស្រុង។ចំណែក រដ្ឋសភាអាមេនីបានថ្កោលទោស ការប៉ះទង្គិចនេះ ដោយចាត់ទុកថាជា ការវាយប្រហារយោធាដោយអាស៊ែបៃហ្សង់ ដោយមានជំនួយពីតួកគី។ ក្រសួងការពារជាតិអាមេនី បានអះអាងថាជនជាតិអាមេនីចំនួន២០០ នាក់រងរបួស។ រីឯ រដ្ឋមន្ត្រីក្រសួងការបរទេសអាស៊ែបៃហ្សង់វិញ អះអាងថា ជនស៊ីវិលអាស៊ែបៃហ្សង់ចំនួន៦នាក់ស្លាប់ ខណៈ១៩ នាក់រងរបួស។ ចំណែកតំបន់Nagorno-Karabakh ដែលផ្តាច់ខ្លួនពីអាស៊ែបៃហ្សង់ អះអាងថាទាហានខ្លួនចំនួន១៥ នាក់ទៀតស្លាប់ បន្ថែមលើចំនួន១៦នាក់ដែលស្លាប់កាលពីថ្ងៃទី២៧ និងមានមនុស្សរងរបួសច្រើនជាង១០០នាក់។ ការប៉ះទង្គិចយោធានេះ បណ្តាលឲ្យមហាអំណាចពិភពលោកចេញមកទាមទារឲ្យបញ្ឈប់ជាបន្ទាន់ផងដែរ។ ជាក់ស្តែងចិន បារាំង អ៊ីតាលី និងសហភាពអឺរ៉ុបទទូចឲ្យមានបទឈប់បាញ់ជាបន្ទាន់។ ចំណែក តួកគីវិញ ប្តេជ្ញាគាំទ្រអាស៊ែបៃហ្សង់។ខណៈសម្តេចសង្ឃប៉ាប ប្រមុខបុរីវ៉ាទីកង់ បួងសួងសុំសន្តិភាព។ បន្ថែមពីនេះ អគ្គលេខាធិការ អង្គការសហប្រជាជាតិ អង់តូនីញ៉ូ ហ្គូតែរ៉េស តាមរយៈអ្នកនាំពាក្យ បានបង្ហាញសេចក្តីសោកស្តាយចំពោះការបាត់បង់ជីវិតជនស៊ីវិល និងថ្កោលទោសការប្រើប្រាស់កម្លាំង។ លោកទាមទារឲ្យបញ្ឈប់ការវាយប្រហារជាបន្ទាន់ និងត្រឡប់ទៅចចារវិញជាបន្ទាន់។ ក្រោយការរលំទៅនៃសហភាពសូវៀត តំបន់Nagorno-Karabakh ដែលស្ថិតក្នុងទឹកដីអាស៊ែបៃហ្សង់ បានប្រកាសផ្តាច់ខ្លួនធ្វើសង្គ្រាមទល់នឹងអាស៊ែបៃហ្សង់ ដោយមានជំនួយពីអាមេនី។នៅឆ្នាំ១៩៩៤ ភាគីទាំងសងខាងសម្រេចបានបទឈប់បាញ់ ប៉ុន្តែពុំមានដំណោះស្រាយសន្តិភាពអចិន្ត្រៃយ៍ឡើយ ចាប់តាំងពីពេលនោះមក ប្រទេសទាំងពីរក៏ប៉ះទង្គិចគ្នាជារឿយៗនៅជុំវិញតំបន់នេះ។ តំបន់ Nagorno-Karabakh នេះគ្រប់គ្រងកិច្ចការទាំងឡាយដោយខ្លួនឯងក្រោយផ្តាច់ចេញពីអាស៊ែបៃហ្សង់ ក្នុងឆ្នាំ១៩៩៤ ដោយមានជំនួយពីអាមេនី។ ប្រជាជនក្នុងតំបន់ Nagorno-Karabakh មួយភាគធំ ជាជាតិពន្ធុអាមេនី និងមិនព្រមស្ថិតក្រោមការគ្រប់គ្រងរបស់អាស៊ែបៃហ្សង់ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1114.txt	មេដឹកនាំប្រទេសតាហ្ស៊ីគីស្ថាន Emomali Rahmon ដែលដឹកនាំប្រទេសនេះតាំងពីឆ្នាំ១៩៩៤ បានឈ្នះឆ្នោតអាណត្តិថ្មី ជាមួយសំឡេងបោះឆ្នោតគាំទ្ររហូតដល់ជាង៩០ភាគរយ។ ជោគជ័យអាណត្តិ៥នេះ នឹងអនុញ្ញាតឲ្យបុរសខ្លាំងវ័យ៦៨ឆ្នាំរូបនេះបន្តដឹកនាំប្រទេសដល់៣ទសវត្សរ៍។	ប្រទេស តាហ្ស៊ីគីស្ថាន បានរៀបចំការបោះឆ្នោតជ្រើសរើសប្រធានាធិបតីថ្មី កាលពីថ្ងៃទី ១១ ខែតុលា។ អ្នកចេញទៅបោះឆ្នោតមាន ៨៥ភាគរយ ក្នុងចំណោមអ្នកចុះឈ្មោះបោះឆ្នោតសរុប៤,២លាននាក់។ គណៈកម្មាការរៀបចំការបោះឆ្នោតតាហ្ស៊ីគីស្ថាន បានស្រង់លទ្ធផលឆ្នោតបឋម ដោយបង្ហាញថា លោក Emomali Rahmon ទទួលសំឡេងបោះឆ្នោតគាំទ្ររហូតដល់ជាង៩០ភាគរយ ហើយជាមួយលទ្ធផលនេះ លោក នឹងបន្តដឹកនាំក្នុងអាណត្តិ៧ឆ្នាំថ្មី។ ក្នុងបោះឆ្នោតនេះ លោក Rahmon មកពីគណបក្សប្រជាធិបតេយ្យរបស់ប្រជាជន ដែលជាបក្សកាន់អំណាច បានផ្ដួលគូប្រជែង៤នាក់ផ្សេងទៀត តែគ្មានបក្សប្រឆាំងណាមួយមានកម្លាំងស្មើបក្សលោកសោះ។ ទោះបីឈ្នះឆ្នោតឡើងវិញ រដ្ឋាភិបាលអាណត្តិថ្មីរបស់លោកប្រធានាធិបតី Rahmon នឹងប្រឈមមុខដោះស្រាយបញ្ហាសេដ្ឋកិច្ចដែលបង្កឡើងដោយជំងឺរាតត្បាតសកលកូវីដ-១៩ ខណៈពលរដ្ឋតាហ្ស៊ីគីស្ថានមួយលាននាក់ កំពុងបម្រើការនៅក្រៅប្រទេស ជាពិសេស រុស្ស៊ី។ ភាគច្រើននៃអ្នកបោះឆ្នោតនៅរដ្ឋធានី ឌូស្ហាន់បេ បានប្រាប់ទីភ្នាក់ងារព័ត៌មាន AFP ថា ពួកគេបោះឆ្នោតឲ្យលោក Rahmon ដោយលើកឡើងពីសារសំខាន់នៃសន្តិភាពនិងស្ថិរភាពក្នុងពេលជាង២០ឆ្នាំមកនេះ ដែលកើតចេញពីការបញ្ចប់សង្គ្រាមដ៏រ៉ាំរ៉ៃ។ «សន្តិភាព គឺជារឿងដ៏សំខាន់មួយ។ ប្រសិនបើយើងមានសន្តិភាព វាមានន័យថា អ្វីគ្រប់យ៉ាងនឹងល្អ»។ ស្រ្តីវ័យ៦៦ឆ្នាំម្នាក់ ឈ្មោះ Safar Mallayev ប្រាប់ AFP បែបនេះ។ សូមបញ្ជាក់ថា លោក Rahmon ត្រូវបានបោះឆ្នោតឲ្យឡើងជាធ្វើប្រធានាធិបតីលើកដំបូងក្នុងឆ្នាំ១៩៩៤ (អាណត្តិ៥ឆ្នាំ) ហើយជាប់ម្ដងទៀត នៅឆ្នាំ១៩៩៩ (អាណត្តិ៧ឆ្នាំក្រោយកែរដ្ឋធម្មនុញ្ញរួច), ២០០៦ និងឆ្នាំ២០១៣។ ការកែរដ្ឋធម្មនុញ្ញក្នុងឆ្នាំ២០១៦ថ្មី ក៏អនុញ្ញាតឲ្យបក្សលោក Rahmon ដឹកនាំដោយគ្មានកំណត់អាណត្តិផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1115.txt	ទីក្រុងប៉េកាំង នៅថ្ងៃទី២៨ ខែសីហា បានអះអាងថា មីស៊ីលរបស់ចិន ដែលបានបាញ់ទៅក្បែរប្រជុំកោះParacel ដែលចិនហៅថាកោះXishaនោះ គឺគ្រាន់តែជាសមយុទ្ធយោធាប៉ុណ្ណោះ និងមិនគំរាមដល់ប្រទេសណាមួយឡើយ ផ្ទុយទៅវិញសកម្មភាពរបស់អាមេរិកទៅវិញទេ ដែលបង្កឲ្យមានអស្ថិរភាពក្នុងតំបន់នោះ។	មន្ទីរបញ្ចកោណអាមេរិក នៅថ្ងៃទី២៧ ខែសីហា បានរាយការណ៍ថា ចិនបាញ់មីស៊ីលបាលីស្ទិកចំនួន ៤គ្រាប់ និងហៅសកម្មភាពរបស់ចិននេះថា បានបង្កឲ្យមានអស្ថិរភាពនៅក្នុងតំបន់។ នៅថ្ងៃបន្ទាប់ ក្រសួងការបរទេសចិន បានឆ្លើយបកវិញថា ការលើកឡើងរបស់អាមេរិក គឺគ្មានមូលដ្ឋាន និងហេតុផលច្បាស់លាស់។ តាមរយៈសន្និសីទសារព័ត៌មាន លោក Zhao Lijian អ្នកនាំពាក្យក្រសួងការបរទេសចិន បានអះអាងថា ការបាញ់មីស៊ីលក្បែរប្រជុំកោះParacel គឺធ្វើឡើងដោយផ្អែកទៅលើសមយុទ្ធយោធាប៉ុណ្ណោះ។ «មីស៊ីលទាំងនោះ គឺមិនមានគោលដៅគំរាមប្រទេសណាមួយឡើយ ហើយរឹតតែគ្មានអ្វីពាក់ព័ន្ធក្នុងជម្លោះសមុទ្រចិនខាងត្បូង»។ លោក Lijian បានលើកឡើងបែបនេះ ដោយបន្ថែមថា សកម្មភាពអាមេរិកទៅវិញទេ ដែលបង្កឲ្យមានអស្ថិរភាពនៅក្នុងតំបន់នោះ។ បើតាមក្រសួងការបរទេសចិន កន្លងមកអាមេរិក បានបញ្ជូននាវាចម្បាំង យន្តហោះចម្បាំងជាច្រើនគ្រឿង និងយន្តហោះស៊ើបការណ៍ជាដើម មកក្នុងតំបន់សមុទ្រចិនខាងត្បូង ដែលនេះ គឺជាការញុះញង់ និងបំពានអធិបតេយ្យ និងសន្តិសុខរបស់ចិន។ ការណ៍នេះ ចិន បានទទូចឲ្យអាមេរិកឈប់បង្កបញ្ហា និងចូលរួមស្តារសន្តិភាពក្នុងតំបន់នេះល្អជាង។ សូមបញ្ជាក់ថា កន្លងមក វៀតណាម ក៏បានតវ៉ាជាមួយចិនដែរ ជុំវិញសមយុទ្ធយោធានេះ និងទាមទារឲ្យចិនបញ្ឈប់សកម្មភាពយោធា ដែលធ្វើឡើងចាប់ពីថ្ងៃទី២៤ ដល់ថ្ងៃទី២៩ ខែសីហា នៅក្បែរប្រជុំកោះ Paracel។ ចំណែកអាមេរិកវិញ នៅតែបន្តអនុវត្តគោលការណ៍ «សេរីភាពនៃនាវាចរណ៍» នៅក្នុងសមុទ្រចិនខាងត្បូង។ ជម្លោះសមុទ្រចិនខាងត្បូង គឺមានប្រទេសជម្លោះចំនួន៥ ក្នុងនោះមានដូចជា ចិន វៀតណាម ម៉ាឡេស៊ី ហ្វីលីពីន និងព្រុយណេ។ តៃវ៉ាន់ មិនមែនជាប្រទេសទេ ប៉ុន្តែក៏ជាភាគីនៃជម្លោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1116.txt	មកទល់ពេលនេះ វាមានរយៈពេលជាង៩ខែហើយ ដែលជំងឺ COVID-19 បានអុកឡុកពិភពលោក។ មនុស្សជាច្រើនលាននាក់បានឆ្លងជំងឺថ្មីនេះ ខណៈអ្នកស្លាប់បានកើនដល់ជិតមួយលាននាក់។ ប្រជាជនជាច្រើន កំពុងទន្ទឹងចាំវ៉ាក់សាំង ដោយសង្ឃឹមថាពេលមានវ៉ាក់សាំងអ្វីៗ នឹងត្រលប់មករកសភាពធម្មតាវិញ។	គិតត្រឹមពេលនេះ មានតែរុស្ស៊ីតែមួយប៉ុណ្ណោះ ដែលបានប្រកាសពីថារកឃើញវ៉ាក់សាំងប្រឆាំងCOVID-19 ដំបូងគេ។ វ៉ាក់សាំងដែលមានឈ្មោះSputnik V នេះ បានដាក់ធ្វើតេស្តលើមនុស្ស ៤ម៉ឺននាក់ ដោយគិតចាប់ពីខែកញ្ញានេះ តទៅ។ យ៉ាងណាក៏ដោយ វ៉ាក់សាំងនេះ កំពុងចោទពីសំណួរជាច្រើនជុំវិញបញ្ហាប្រសិទ្ធភាព ជាពិសេសបណ្តាប្រទេសអឺរ៉ុប និងអង្គការWHO។ ជាការឆ្លើយតប លោក Kirill Dmitriyev ប្រធានមូលនិធិវិនិយោគផ្ទាល់រុស្ស៊ី ដែលទទួលបន្ទុកលើគម្រោងវ៉ាក់សាំង បានលើកឡើងយ៉ាងដូច្នេះថា៖ «យើងឃើញមានការប្រែប្រួលយ៉ាងច្រើនចំពោះពាក្យសម្តីរបស់ WHO ។ ជាការពិត ដំបូងឡើយពួកគេមិនទាន់មានព័ត៌មានគ្រប់គ្រាន់ តែពេលនេះព័ត៌មានផ្លូវការត្រូវបានបញ្ជូនទៅ ហើយWHO នឹងវាយតម្លៃវ៉ាក់សាំង»។ ស្របពេលរុស្ស៊ីប្រកាសពីភាពជោគជ័យរបស់ខ្លួនលើវ៉ាក់សាំង ប្រទេសផ្សេងទៀតដូចជាចិន និងបណ្តាប្រទេសអឺរ៉ុប អាមេរិកជាដើម ក៏កំពុងសះស្វែងស្រាវជ្រាវវ៉ាក់សាំងផ្ទាល់ខ្លួនដែរ។ តើវ៉ាក់សាំងទាំងនោះ បានដើរដល់ដំណាក់កាលណាហើយ? ហើយមានប្រទេសណាខ្លះកំពុងស្រាវជ្រាវរកវ៉ាក់សាំងប្រឆាំងCOVID-19 នេះ? ក្នុងការផលិតវ៉ាក់សាំងCOVID-19 វាត្រូវការធ្វើតេស្តរហូតដល់ ៣ដំណាក់កាល ដើម្បីដឹងពីផលប៉ះពាល់លើមនុស្ស និងការធ្វើទុក្ខពេលចាក់វ៉ាក់សាំងចូលក្នុងខ្លួន។ ក្រុមហ៊ុនចិនមួយចំនួន បានធ្វើតេស្តដល់ ដំណាក់៣ហើយ ដែលជាដំណាក់កាលចុងក្រោយ។ តាមការអះអាងរបស់អភិបាលរដ្ឋ Sao Paulo វ៉ាក់សាំងចិន អាចនឹងប្រើប្រាស់សម្រាប់ប្រជាជនប្រេស៊ីលត្រឹមខែធ្នូខាងមុខ។ ក្រុមហ៊ុនថ្នាំពេទ្យចិន Sinovac Biotech កំពុងធ្វើតេស្ត និងអភិវឌ្ឍវ៉ាក់សាំងនៅប្រេស៊ីល ដោយសារនៅក្នុងប្រទេសខ្លួនខ្វះខាតអ្នកជំងឺ។ លទ្ធផលសាកល្បងនៅប្រស៊ីល ក្នុង២ដំណាក់កាល់ដំបូង គឺអាចផលិតប្រព័ន្ធភាពស៊ាំបានរហូតដល់ ៩៨ភាគរយ លើមនុស្សដែលមានអាយុលើសពី៦០ឆ្នាំ។ តាមការចុះផ្សាយរបស់ទូរទស្សន៍រដ្ឋចិន CGTN អភិបាលរដ្ឋSao Paulo បានលើកឡើងយ៉ាងដូច្នេះថា៖ «លទ្ធផលនៃការធ្វើតេស្តគឺពិតជាវិជ្ជមានខ្លាំងណាស់»។ ចំណែកវ៉ាក់សាំងចិនផ្សេងទៀតដូចជា ក្រុមហ៊ុន Cansino កំពុងធ្វើតេស្តវ៉ាក់សាំងប្រភេទ Ad5-nCOVដំណាក់កាលទី៣ នៅអារ៉ាប់ប៊ីសាអ៊ូឌីត រុស្ស៊ី ចិន និងប្រទេសផ្សេងទៀត។ ក្រៅពីនេះ មានក្រុមហ៊ុនចិន Sinopharm,ក្រុមហ៊ុន Sinovac, ក្រុមហ៊ុន CNBG ក៏កំពុងធ្វើតេស្តវ៉ាក់សាំងក្នុងដំណាក់កាលទី៣ ដែរ។ សម្រាប់ក្រុមហ៊ុនCNBG កំពុងអភិវឌ្ឍលើវ៉ាក់សាំងចំនួនពីរប្រភេទ និងរំពឹងថា ដាក់ឲ្យប្រើប្រាស់នៅក្នុងទីផ្សារត្រឹមខែធ្នូខាងមុខ ក្នុងតម្លៃជាង ១០០ដុល្លារ។ ដោយឡែក ក្រុមហ៊ុនអង់គ្លេស-ស៊ុយអ៊ែត AstraZeneca ដែលមានមូលដ្ឋាននៅចក្រភពអង់គ្លេសវិញ ក៏កំពុងសាកល្បងធ្វើតេស្តលើវ៉ាក់សាំងប្រឆាំង COVID-19 ដែរ ដោយសហការជាមួយសកលវិទ្យាល័យ Oxford។ ក្រុមហ៊ុននេះ បានធ្វើតេស្តវ៉ាក់សាំងនៅប្រទេសជាច្រើនដូចជា ប្រេស៊ីល អាមេរិក អង់គ្លេស ហើយគ្រោងពង្រីកដល់ជប៉ុន និងរុស្ស៊ីទៀត។ នៅថ្ងៃទី៨ ខែកញ្ញា ក្រុមហ៊ុន បានប្រកាសផ្អាកការធ្វើតេស្តទាំងអស់បណ្តោះអាសន្ន ដោយសារអ្នកត្រូវគេចាក់វ៉ាក់សាំងម្នាក់ ធ្លាក់ខ្លួនឈឺ ហើយក្រុមហ៊ុនកំពុងស៊ើបអង្កេត។ នៅថ្ងៃទី១២ ខែកញ្ញា ក្រុមហ៊ុននេះ ប្រកាសថា ខ្លួនដំណើរការធ្វើតេស្តវ៉ាក់សាំងឡើងវិញហើយ។ ក្រៅពីក្រុមហ៊ុនខាងលើ ក្រុមហ៊ុន Moderna, ក្រុមហ៊ុន Pfizer របស់អាមេរិក, ក្រុមហ៊ុន Murdoch Childred’s របស់អូស្ត្រាលី, ក្រុមហ៊ុន BioNTech របស់អាល្លឺម៉ង់ ក៏កំពុងធ្វើតេស្តក្នុងដំណាក់កាលទី៣ ដែរ ដោយកំពុងសិក្សាពីផលវិបាក និងស្រាវជ្រាវលើបញ្ហាមួយចំនួនទៀត ដើម្បីឈានទៅដល់វ៉ាក់សាំង ដែលអាចប្រើប្រាស់ជាផ្លូវការបាន។ ដោយឡែក ក្រុមហ៊ុនCureVac របស់អាល្លឺម៉ង់ និង Zydus Cadila របស់ឥណ្ឌា កំពុងស្ថិតក្នុងដំណាក់កាលទី២ នៃការធ្វើតេស្តវ៉ាក់សាំងCOVID-19 នៅឡើយ។ រីឯក្រុមហ៊ុនបារាំង អូស្រ្តាលី និងប្រទេសផ្សេងទៀត ក៏កំពុងអភិវឌ្ឍវ៉ាក់សាំងប្រឆាំង COVID-19 ដូចគ្នា។ សូមបញ្ជាក់ថា ដើម្បីធ្វើឲ្យមានសមភាពក្នុងការចែកវ៉ាក់សាំងCOVID-19 អង្គការ UNICEF រួមជាមួយនឹងអង្គការសុខភាពពិភពលោក(WHO) បានរួមសហការគ្នាបង្កើតគម្រោង COVAX ឡើង។ មកទល់ពេលនេះ ប្រទេសដែលមានធនធាន យ៉ាងហោចណាស់ចំនួន៧៦ បានបេ្តជ្ញាចូលរួមក្នុងគម្រោងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1117.txt	មហាសេដ្ឋីអាមេរិក លោក ម៉ៃឃើល ប្លុមប៊ើគ បានសន្យាផ្ដល់លុយយ៉ាងតិច ១០០លានដុល្លារឲ្យបេក្ខជនប្រធានាធិបតីមកពីបក្សប្រជាធិបតេយ្យ លោក ចូ បៃឌិន ដើម្បីធ្វើយុទ្ធនាការរកសំឡេងឆ្នោត ក្នុងរដ្ឋ Florida ។ រដ្ឋភាគខាងអាគ្នេយ៍សហរដ្ឋអាមេរិកនេះ គឺជាសមរភូមិនយោបាយក្តៅគគុកមួយដែលមានចំណែកធំក្នុងការជួយឲ្យអ្នកឈ្នះរដ្ឋនេះអាចឈោងចាប់តំណែងប្រធានាធិបតីអាមេរិកបាន។	អត្ថបទទាក់ទង មហាសេដ្ឋីអាមេរិក Michael Bloomberg ប្រកាសចូលប្រជែងតំណែងប្រធានាធិបតី ក្នុងកិច្ចសម្ភាសន៍ជាមួយទីភ្នាក់ងារព័ត៌មាន Reuters លោក Kevin Sheekey ទីប្រឹក្សាម្នាក់របស់ ប្លុមប៊ើគ បានអះអាងដូច្នេះថា៖«លោក ម៉ៃឃើល ប្លុមប៊ើគ តាំងចិត្តមុតមាំក្នុងការជួយ [លោក បៃឌិន] បង្ក្រាបលោក ត្រាំ ហើយនេះ នឹងកើតឡើងក្នុងរដ្ឋដែលជាសមរភូមិនយោបាយមួយនេះ»។ ត្រង់នេះ លោកចង់សំដៅលើរដ្ឋ Florida ។ បើតាមលោក Sheekey ការផ្ដល់ប្រាក់១០០លានដុល្លារសម្រាប់ផ្គត់ផ្គង់យុទ្ធនាការបោះឆ្នោតនៅរដ្ឋ Florida នេះ នឹងជួយឲ្យក្រុមធ្វើយុទ្ធនាការរកសំឡេងឆ្នោតរបស់លោក បៃឌិន អាចមានលទ្ធផលប្រើលុយកាន់តែច្រើនថែមទៀតក្នុងរដ្ឋសំខាន់ៗដទៃ ដូចជា រដ្ឋ Pennsylvania ជាដើម ដែលដើរតួសំខាន់សម្រាប់ជោគជ័យរបស់លោក បៃឌិន ក្នុងដំណើរទៅកាន់សេតវិមាន។ ទោះបីមុនការជួយឧបត្ថម្ភរបស់លោក ប្លុមប៊ើគ ក្រុមធ្វើយុទ្ធនាការបោះឆ្នោតទាំងបក្សសាធារណរដ្ឋនិងបក្សប្រជាធិបតេយ្យ បានរំពឹងទុកថា រដ្ឋ Florida នេះ គឺជារដ្ឋដែលត្រូវចំណាយលុយច្រើនសន្ធឹកសន្ធាប់បំផុតសម្រាប់ការធ្វើយុទ្ធនាការរកសំឡេងឆ្នោត។ រដ្ឋដែលមានប្រជាជនរស់នៅជាង២១លាននាក់នេះ នឹងក្លាយជាកន្លែងប្រជែងដ៏ស្វិតស្វាញចំណោមរដ្ឋសំខាន់ៗដទៃទៀតក្នុងថ្ងៃបោះឆ្នោត ពោលគឺរដ្ឋនេះ មានប្រតិភូរហូតដល់ ២៧នាក់ឯណោះ ដែលចំនួននេះ ពិតជាសំខាន់សម្រាប់បេក្ខជនប្រធានាធិបតីអាមេរិក ក្នុងការប្រមូលសំឡេងប្រតិភូឲ្យ ២៧០នាក់ដើម្បីឈ្នះ។ ទាក់ទិននឹងដំណឹងនេះ លោក ដូណាល់ ត្រាំ បានប្រើបណ្ដាញសង្គម
article_1118.txt	ប្រធានាធិបតីអាមេរិក ដូណាល់ ត្រាំ និងគូប្រជែងខ្លួនលោក ចូ បៃឌិន នឹងជួបមុខតទល់គ្នាក្នុងវេទិកាជជែកដេញដោលគ្នាមួយនារដ្ឋ Cleveland នៅម៉ោង៩យប់ថ្ងៃទី ២៩ ខែកញ្ញានៅសហរដ្ឋអាមេរិក។ ការតស៊ូមតិដែលនឹងចាក់ផ្សាយតាមទូរទស្សន៍នេះ ក៏អាចកំណត់វាសនាពួកគេក្នុងការប្រជែងឈោងយកតំណែងប្រធានាធិបតីផងដែរ។	វេទិកាតស៊ូមតិលើកដំបូងក្នុងចំណោម៣លើកសម្រាប់ការប្រជែងតំណែងរវាងប្រធានាធិបតីអាមេរិក រវាងប្រធានាធិបតី ដូណាល់ ត្រាំ និងគូប្រជែងលោក ចូ បៃឌិន នឹងត្រូវរៀបចំឡើងជាផ្លូវការនៅថ្ងៃអង្គារទី ២៩ ខែកញ្ញានេះ ឬត្រូវនឹងម៉ោង៨ព្រឹក ថ្ងៃទី៣០ ខែកញ្ញា នៅស្រុកខ្មែរ។ ដោយសារការដេញដោលគ្នានេះត្រូវធ្វើឡើងក្នុងពេលដែលពិភពលោកស្ថិតក្នុងបរិបទជំងឺឆ្លងកូវីដ ១៩ អ្នកចូលទស្សនាចំនួនតូចប៉ុណ្ណោះនឹងត្រូវអនុញ្ញាតឲ្យចូលរួម ហើយការចាប់ដៃគ្នាមិនត្រូវបានអនុញ្ញាតឡើយ ។ លោក Chris Wallace ពិធីករនៃទូរទស្សន៍អាមេរិក Fox News នឹងធ្វើជាអ្នកសម្របសម្រួលវេទិកាតស៊ូមតិជាប្រវត្តិសាស្ត្រនេះ។ កម្មវិធីដែលមានរយៈពេល៩០នាទីនេះ នឹងផ្តល់ឱកាសឲ្យប្រជាជនអាមេរិក ទស្សនាបាននូវជជែកដេញដោលតទល់គ្នារវាងលោក ត្រាំ អាយុ ៧៤ឆ្នាំ និងលោកបៃឌិន អាយុ ៧៧ ដោយផ្ទាល់តែម្ដង។ ជានីតិវីធី អ្នកទាំងពីរ នឹងទទួលសំណួរពីអ្នកសម្របសម្រួលវេទិកាតស៊ូមតិពាក់ព័ន្ធនឹងគោលនយោបាយ ក៏ដូចជាដំណោះស្រាយដែលអ្នកនយោបាយទាំងពីរមានដើម្បីឆ្លើយតបនឹងបញ្ហាដែលសហរដ្ឋអាមេរិកកំពុងជួបប្រទះ។ នៅក្នុងវេទិកាតស៊ូមតិនេះ គេរំពឹងថាលោក ដូណាល់ ត្រាំ នឹងលើកឡើងចំៗពីបញ្ហាដែលថា កូនប្រុសលោកបៃឌិនពាក់ព័ន្ធនឹងអំពើពុករលួយនៅក្នុងប្រទេសអ៊ុយក្រែន។ កាលពីឆ្នាំមុន លោក ត្រាំ ប៊ិះនឹងត្រូវអស់តំណែងជាប្រធានាធិបតីដោយសារប្រើអំណាចព្យាយាមដាក់សម្ពាធលើរដ្ឋាភិបាលអ៊ុយក្រែនស៊ើបអង្កេតលើបញ្ហាពុករលួយរបស់កូនលោបៃឌិននេះ។ យ៉ាងណាមិញ លោក បៃឌិន បេក្ខជនមកពីបក្សប្រជាធិបតេយ្យ ហើយដែលកំពុងនាំមុខក្នុងស្ទង់មតិពាក់ព័ន្ធនឹងការបោះឆ្នោតនេះផងដែរ នឹងវាយប្រហារចំៗលើវិធានការទប់ស្កាត់ជំងឺរាតត្បាតសកល COVID-19 របស់រដ្ឋបាលលោកត្រាំ ដែលបច្ចុប្បន្នមនុស្សជាង២០,៥ម៉ឺនបានស្លាប់។ ការស្ទង់មតិក្នុងចំណោមប្រជាជនអាមេរិកមួយបង្ហាញថា ២ភាគ៣នៃប្រជាជនអាមេរិកយល់ថា ប្រធានាធិបតី ត្រាំ ចាត់ចែងដោះស្រាយវិបត្តិនេះមិនបានល្អ។ បញ្ហាផ្សេងទៀត ក៏គេរំពឹងផងដែរថា ការជជែកតស៊ូមតិរវាងអ្នកទាំងពីរនឹងផ្តោតលើបញ្ហាសំខាន់ៗផ្សេងទៀតរាប់ចាប់ពីសន្តិសុខ សេដ្ឋកិច្ច បញ្ហាសង្គម ការអប់រំ និងគោលនយោបាយការបរទេសផងដែរ។ អ្វីដែលគេទន្ទឹងរង់ចាំខ្លាំងនោះគឹ លោក បៃឌិន និង លោក ត្រាំ បើកកកាយពីរឿងផ្ទាល់ខ្លួនពួកគេតែម្ដង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1119.txt	ភ្នំពេញ៖ សិទ្ធិមនុស្សមិនត្រូវយកមកប្រើជាឧបករណ៍បម្រើភូមិសាស្រ្តនយោបាយ ដើម្បីលូកដៃចូលកិច្ចការផ្ទៃក្នុងប្រទេសណាមួយឡើយ។ រដ្ឋមន្រ្តីការបរទេស និងសហប្រតិបត្តិការអន្តរជាតិ លោក ប្រាក់ សុខុន ថ្លែងបែបនេះ នៅក្នុងបទអន្តរាគមន៍ នៃកិច្ចប្រជុំរវាងរដ្ឋមន្ត្រីការបរទេសអាស៊ានលើកទី៥៣ ជាមួយតំណាងគណៈកម្មាធិការអន្តររដ្ឋាភិបាលអាស៊ានទទួលបន្ទុកសិទ្ធិមនុស្ស(AICHR) កាលពីថ្ងៃទី១០ កញ្ញា។	ក្នុងបទអន្តរាគមន៍នោះ លោក ប្រាក់ សុខុន បានសង្កត់ធ្ងន់ថា សិទ្ធិមនុស្សគួរតែត្រូវបកស្រាយ និងទទួលយកក្នុងលក្ខណៈគ្រប់ជ្រុងជ្រោយ ប្រកបដោយភាពស្មោះត្រង់ សង្គតិភាព និងមិនប្រើស្ដង់ដារពីរឡើយ។ ត្រង់ចំណុចនេះ រដ្ឋមន្រ្តីការបរទេសកម្ពុជា បានបញ្ជាក់ដូច្នេះ៖«សិទ្ធិមនុស្សមិនគួរត្រូវបានប្រើប្រាស់ជាឧបករណ៍បម្រើភូមិសាស្ត្រនយោបាយ ដើម្បីបិទបាំងការជ្រៀតជ្រែកចូលកិច្ចការផ្ទៃក្នុងរបស់រដ្ឋអធិបតេយ្យណាមួយនោះឡើយ»។ កិច្ចប្រជុំបានកត់សម្គាល់របាយការណ៍ប្រចាំឆ្នាំ របស់គណៈកម្មាធិការអន្តររដ្ឋាភិបាលអាស៊ានទទួលបន្ទុកសិទ្ធិមនុស្ស (AICHR) ឆ្នាំ២០២០ និងបានអនុម័តលើផែនការការងាររយៈពេល៥ឆ្នាំ របស់ AICHR ឆ្នាំ២០២១-២០២៥ និងថវិកាសម្រាប់កម្មវិធីអាទិភាព/ សកម្មភាពរបស់ AICHR ឆ្នាំ២០២១។ AICHR គឺបានជំរុញ និងការការពារសិទ្ធិមនុស្សជាមូលដ្ឋានក្នុងតំបន់អាស៊ាន។ កម្ពុជា នឹងធ្វើជាម្ចាស់ផ្ទះរៀបចំកិច្ចពិភាក្សាយុវជនស្តីពីសិទ្ធិមនុស្ស នៅឆ្នាំ២០២១ នៅភ្នំពេញ។ ទាក់ទងនឹងបញ្ហាសិទ្ធិមនុស្សនេះដែរ កម្ពុជាកំពុងរងការរិះគន់ពីអន្តរជាតិ។ អ្នកស្រី រ៉ូណា ស្មីត អ្នករាយការណ៍ពិសេសនៃអង្គការសហប្រជាជាតិ បានចេញមុខរិះគន់លើស្ថានភាពសិទ្ធិមនុស្សកម្ពុជា ខណៈអាជ្ញាធរបានចាប់ខ្លួនសកម្មជន និងអ្នកទាមទារឱ្យមានការដោះលែងលោក រ៉ុង ឈុន តំណាងរបស់ក្រុមប្រឹក្សាឃ្លាំមើលកម្ពុជា និងជាទីប្រឹក្សាសមាគមគ្រូបង្រៀនឯករាជ្យ។ អ្នកស្រី ថ្លែងថា សិទ្ធិសេរីភាពក្នុងការបញ្ចេញមតិ ការបង្កើតសមាគម និង ការជួបជុំដោយសន្តិវិធី ត្រូវបានការពារដោយបទដ្ឋានសិទ្ធិមនុស្សអន្តរជាតិ ក៏ដូចជារដ្ឋធម្មនុញ្ញកម្ពុជាផងដែរ ពោលគឺមិនត្រូវរងការចាប់ខ្លួនឡើយ។ តែយ៉ាងណារដ្ឋាភិបាលកម្ពុជា និងស្ថានបេសកម្មអចិន្ត្រៃយ៍កម្ពុជាប្រចាំនៅទីស្នាក់ការអង្គការសហប្រជាជាតិ ក្នុងទីក្រុងហ្សឺណែវ ប្រទេសស្វីស ស្នើឲ្យលោកស្រី រ៉ូណា ស្មីត អ្នករាយការណ៍ពិសេសរបស់អង្គការសហប្រជាជាតិ ប្រកាន់ខ្ជាប់តាមវិជ្ជាជីវៈ ហើយគួរប្រមូលព័ត៌មានផ្ទៀងផ្ទាត់ឲ្យបានគ្រប់ប្រភព និងនីតិវិធីសម្រាប់ការទាក់ទងជាមួយរដ្ឋាភិបាលកម្ពុជា។ តំណាងកម្ពុជា កត់សម្គាល់ឃើញថា ការពិនិត្យរបស់លោកស្រី ពាក់ព័ន្ធនឹងការអនុវត្តច្បាប់នៅកម្ពុជា មិនបានផ្តោតតាមច្បាប់សិទ្ធិមនុស្ស និងកតិកាសញ្ញាអន្តរជាតិស្តីពីសិទ្ធិពលរដ្ឋនិងនយោបាយឲ្យបានគ្រប់គ្រាន់នោះទេ។ តំណាងកម្ពុជា ប្រាប់លោកស្រី រ៉ូណា ស្មីត ថា កម្ពុជាគោរពច្បាប់និងផ្ដល់តម្លៃចំពោះសេរីភាពបញ្ចេញមតិ បង្កើតសមាគម និងប្រមូលផ្ដុំដោយសន្តិវិធីស្របតាមច្បាប់។ ជាពិសេសអនុលោមតាមរដ្ឋធម្មនុញ្ញ។ មកពេលនេះ មានសកម្មជន និងអ្នកតវ៉ាទាមទារឱ្យដោះលែងលោក រ៉ុង ឈុន ប្រមាណ១០នាក់ ត្រូវបានអាជ្ញាធរចាប់ខ្លួន ។ ក្នុងនោះរួមានយុវតី ឡុង គន្ធា យុវតី ភួន កែវរស្មី យុវជន ថុន រដ្ឋា (យុវជននៃចលនាមាតាធម្មជាតិ), អតីតព្រះតេជគុណ កើត សារ៉ាយ យុវតី ឈឿដារ៉ាវី យុវតី សូ មេត្តា យុវតី ស កន្និកា យុវជន មាន ព្រហ្មមុនី យុវជន ថា ឡាវី និង យុជន ហ៊ុន វណ្ណៈ (យុវជនខ្មែរថាវរៈ) ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_112.txt	អង្គការសហប្រជាជាតិនៅថ្ងៃទី៦ ខែមករា បានចេញសេចក្តីថ្លែងការណ៍ថា ប្រជាជនស៊ូដង់ជាង ៣០លាននាក់ កំពុងត្រូវការជំនួយ ក្នុងចំណោមនោះ មានជាងពាក់កណ្តាលជា កុមារ។ វិបត្តិខ្វះជំនួយ នៅស៊ូដង់ កើតឡើងដោយសារជម្លោះដែលបានផ្ទុះឡើងនៅក្នុងប្រទេសចាប់តាំងពីខែមេសា ឆ្នាំ ២០២៣។	អង្គការសហប្រជាជាតិ បានចាប់ផ្តើមការអំពាវនាវផ្តល់មូលនិធិចំនួន ៤,២ពាន់លានដុល្លារ សម្រាប់ប្រជាជន ២០,៩លាននាក់ នៅទូទាំងស៊ូដង់ ក្នុងចំណោមប្រជាជនសរុបចំនួន ៣០,៤លាននាក់ ដែលកំពុងជួបប្រទះវិបត្តិមនុស្សធម៌ ដែលមិនធ្លាប់មានពីមុនមក។ កិច្ចខិតខំប្រឹងប្រែងរបស់អង្គការសហប្រជាជាតិ បានប្រមូលថវិកាត្រឹមតែ ១ភាគ៤ នៃចំនួន ទឹកប្រាក់ដែលពួកគេកំណត់ សម្រាប់ការផ្តល់ជំនួយមនុស្សធម៌ នៅក្នុងប្រទេសអាហ្វ្រិកភាគ ឦសានដែលហែកហួរដោយជម្លោះ។ មនុស្សរាប់ម៉ឺននាក់ត្រូវបានសម្លាប់ និងជាង ៨លាននាក់ត្រូវភៀសខ្លួន បន្ថែមពីលើមនុស្ស ២,៧លាននាក់បានផ្លាស់ទីលំនៅមុនជម្លោះ រួមជាមួយនឹងមនុស្ស ៣,៣លាននាក់ដែលបានចាកចេញពីប្រទេស។ ប្រជាជនស៊ីវិលចំនួនមុនពេលមានជម្លោះនៅស៊ូដង់ត្រូវបានគេប៉ាន់ប្រមាណថាមានចំនួន ៥០ លាននាក់ដែលធ្វើឱ្យស៊ូដង់ក្លាយជាវិបត្តិផ្លាស់ទីលំនៅដ៏ធំបំផុតរបស់ពិភពលោក។ គ្រោះទុរ្ភិក្សត្រូវបានប្រកាសនៅក្នុងតំបន់ចំនួន៥ ក្នុងប្រទេសស៊ូដង់ ដែលគ្របដណ្តប់មនុស្សប្រហែល ៨,១លាននាក់ ហើយត្រូវបានគេរំពឹងថានឹងកើនឡើងនៅពេលដែលជម្លោះរវាងកងទ័ពស៊ូដង់ និងកងកម្លាំងគាំទ្ររហ័សប៉ារ៉ាយោធា (RSF) នៅតែបន្ត។ ជម្លោះក្នុងប្រទេសស៊ូដង់ ជារឿយៗត្រូវបានពិភពលោកមើលរំលង ដោយសារតែជម្លោះថ្មីៗនៅមជ្ឈិមបូព៌ា និងអ៊ុយក្រែន ទោះបីជាវិបត្តិមនុស្សធម៌បានប៉ះពាល់ដល់ជនស៊ីវិលមានទំហំច្រើនក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1120.txt	លោក ស៊ិនហ្សូ អាបេ នៅថ្ងៃទី២៨ ខែសីហា បានប្រកាសថា លោកនឹងលាលែងពីតំណែងនាយករដ្ឋមន្រ្តីជប៉ុន ក្រោមហេតុផលសុខភាព ហើយដើម្បីបញ្ចៀសបញ្ហាដែលកើតឡើងដោយសារសុខភាពរបស់លោកផងដែរ។ ព័ត៌មានទាក់ទងតំណែងនាយករដ្ឋមន្រ្តីនេះ បានពុះកញ្ជ្រោលច្រើនថ្ងៃមកហើយ បន្ទាប់ពីលោក អាបេ ចេញចូលមន្ទីរពេទ្យញឹកញាប់។	បើតាមការផ្សាយរបស់ទូរទស្សន៍ជប៉ុន NHK បញ្ហាជំងឺក្រពះរ៉ាំរ៉ៃ បានបង្ខំឲ្យលោក ស៊ិនហ្សូ អាបេ ចុះចេញពីតំណែងនាយករដ្ឋមន្រ្តីជាថ្មីនៅឆ្នាំ២០២០នេះ។ នៅឆ្នាំ២០០៧ លោក ក៏បានចុះចេញពីតំណែងដោយសារបញ្ហាក្រពះនេះដែរ។ នេះជាការលាលែងពីតំណែងលើកទីពីររបស់លោក អាបេ ។ ឧបនាយករដ្ឋមន្រ្តី និងជារដ្ឋមន្រ្តីហិរញ្ញវត្ថុ តារ៉ូ អាសូ នឹងដឹកនាំការងារសិនទម្រាំមាននាយករដ្ឋមន្រ្តីថ្មី។ ជានីតិវិធី បើលោក អាបេ លាលែងពីតំណែងមែន បក្សប្រជាធិបតេយ្យសេរីដែលកំពុងកាន់អំណាច ត្រូវបោះឆ្នោតរើសប្រធានបក្សជំនួសលោក អាបេ ហើយបន្ទាប់មកសភាបោះឆ្នោតលើបេក្ខជននាយករដ្ឋមន្រ្តីថ្មីដែលជាប្រធាននោះ។ លោក អាសូ, ប្រធានលេខាធិការគណៈរដ្ឋមន្រ្តី Yoshihide Suga, រដ្ឋមន្រ្តីការបរទេស Motegi Toshimistu និងរដ្ឋមន្ត្រីការពារជាតិ តារ៉ូ កូណូ ជាបេក្ខជនដែលអាចបន្តតំណែងពីលោក អាបេ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1121.txt	ប្រធានាធិបតីអាមេរិក ដូណាល់ ត្រាំ បានទទូចឲ្យអ្នកគាំទ្រលោកក្នុងរដ្ឋ North Carolina ដែលជាសមរភូមិនយោបាយដ៏សំខាន់ ព្យាយាមបោះឆ្នោតឲ្យបាន២លើកក្នុងការបោះឆ្នោតប្រធានាធិបតីនៅថ្ងៃទី ៣ ខែវិច្ឆិកា ខាងមុខ។ លោក ប្រាប់ពួកគេឲ្យបោះឆ្នោតម្ដងតាមរយៈការផ្ញើតាមប្រៃសណីយ៍ និងម្ដងទៀតដោយផ្ទាល់ដល់មណ្ឌលបោះឆ្នោត។	លោក ដូណាល់ ត្រាំ បានបន្តលើកឡើងដោយគ្មានភស្តុតាងថា ការបោះឆ្នោតតាមរយៈផ្ញើសន្លឹកឆ្នោតតាមប្រៃសណីយ៍ នឹងបង្កើនលទ្ធភាពនៃការលួចបន្លំ និងបង្អាក់ដល់ការបោះឆ្នោតនាខែវិច្ឆិកា ទោះបីជាអ្នកជំនាញ អះអាងថា វាជាកម្រនឹងកើតមានបំផុតក្នុងសហរដ្ឋអាមេរិក។ ក្នុងកិច្ចសម្ភាសន៍ជាមួយទូរទស្សន៍មួយ នៅថ្ងៃ២ ខែកញ្ញា ក្នុងទីក្រុង Wilmington រដ្ឋ North Carolina លោកប្រធានាធិបតី លើកទឹកចិត្តឲ្យប្រជាជនក្នុងរដ្ឋនេះបោះឆ្នោត២ដង ដោយម្ដងតាមរយៈផ្ញើសន្លឹកឆ្នោតតាមប្រៃសណីយ៍ និងម្ដងទៀតបោះដោយផ្ទាល់នៅមណ្ឌលបោះឆ្នោត។ ត្រង់ចំណុចនេះ លោកអះអាងថា ការធ្វើបែបនេះគឺដើម្បីធ្វើតេស្តលើប្រព័ន្ធបោះឆ្នោតនេះ។ «ប្រសិនបើប្រព័ន្ធនេះល្អដូចដែលពួកគេនិយាយមែននោះ ដូច្នេះច្បាស់ណាស់ ពួកគេនឹងមិនអាចបោះឆ្នោតដោយផ្ទាល់នៅមណ្ឌលបាននោះទេ»។ លោក ដូណាល់ ត្រាំ និយាយបែបនេះ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters ។ នៅអាមេរិក ការបោះឆ្នោតលើសពីមួយលើក គឺជារឿងខុសច្បាប់ ហើយក្នុងរដ្ឋអាមេរិកខ្លះ រួមទាំង រដ្ឋ North Carolina ផងនោះ ការលើកទឹកចិត្តឲ្យអ្នកផ្សេងធ្វើបែបនេះ ក៏ជាទោសផងដែរ ។ យ៉ាងណាមិញ ក្រុមយុទ្ធនាការបោះឆ្នោតរបស់លោកត្រាំ និងសេតវិមានអាមេរិក បានអះអាងថា លោកប្រធានាធិបតីគ្មានន័យប្រាប់ឲ្យប្រជាជនបោះឆ្នោត២ដងនោះទេ។ ប្រាប់ទូរទស្សន៍អាមេរិក Fox News នៅថ្ងៃទី ៣ ខែកញ្ញា អ្នកនាំពាក្យសេតវិមានអាមេរិក អ្នកស្រី Kayleigh McEnany បញ្ជាក់ថា លោកប្រធានាធិបតីមិនលើកទឹកចិត្តឲ្យអ្នកគាំទ្រលោកធ្វើរឿងមិនល្អបែបនេះឡើយ។ ត្រង់ចំណុចនេះ អ្នកស្រីបកស្រាយដូច្នេះថា៖«អ្វីដែលលោកបាននិយាយគឺចង់ធានាថា សន្លឹកឆ្នោតរបស់អ្នក គឺរាប់បញ្ចូលក្នុងតារាង ហើយបើសិនជាអត់ទេនោះ ដូច្នេះ [អ្នក] បោះឆ្នោត [ដោយផ្ទាល់នៅមណ្ឌល]»។ សូមបញ្ជាក់ថា ជំងឺរាតត្បាតសកល COVID-19 ទំនងជាធ្វើឲ្យមានការកើនឡើងការបោះឆ្នោតតាមរយៈការផ្ញើសន្លឹកឆ្នោតតាមប្រៃសណីយ៍សម្រាប់ការបោះឆ្នោតឆ្នាំនេះ។ គោលដៅគឺដើម្បីទប់ស្កាត់ការឆ្លងរាលដាលជំងឺ។ គិតមកត្រឹមថ្ងៃទី៤ ខែសីហា ករណីឆ្លង COVID-19 សរុបឡើងដល់៦,១៦លានករណី ក្នុងនោះស្លាប់ ១៨,៧ម៉ឺននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1122.txt	ជនស៊ីវិលឥណ្ឌា៥នាក់ ដែលត្រូវបានអាជ្ញាធរចិនឃុំឃាំងនៅក្បែរតំបន់ព្រំដែនជម្លោះរវាងចិននិងឥណ្ឌា ត្រូវបានប្រគល់ទៅឲ្យអាជ្ញាធរឥណ្ឌាវិញហើយ នៅថ្ងៃទី ១២ ខែកញ្ញា។ កងទ័ពឥណ្ឌា អះអាងបែបនេះ។	ក្នុងសេចក្តីថ្លែងការណ៍ អ្នកនាំពាក្យកងទ័ពជើងគោកឥណ្ឌា Harsh Wardhan Pande បានអះអាងថា បុគ្គលទំាង៥នាក់ នឹងត្រូវដាក់ឲ្យធ្វើចត្តាឡីស័ក១៤ថ្ងៃ មុននឹងអនុញ្ញាតឲ្យទៅជួបក្រុមគ្រួសារពួកគេវិញ ។ បើតាមលោក Pande យុវជនឥណ្ឌាទាំង៥នាក់នេះ បានធ្វើដំណើរតែលតោល ហើយចៃដន្យបានឆ្លងព្រំដែនជម្លោះ ខណៈកំពុងស្វែងរកនិងបរបាញ់សត្វ។ តាមការចុះផ្សាយរបស់ទីភ្នាក់ងារព័ត៌មាន Reuters វរសេនីយ៍ទោ Pande បញ្ជាក់បន្ថែមថា ហេតុការណ៍ស្រដៀងគ្នានេះក៏ធ្លាប់កើតឡើង២ដងហើយក្នុងឆ្នាំ២០២០នេះ ក្នុងរដ្ឋ Arunachal Pradesh របស់ឥណ្ឌា ដែលមានព្រំដែនជាប់ប្រទេសចិន ។ យ៉ាងណាមិញ ប្រព័ន្ធផ្សព្វផ្សាយរដ្ឋចិនមួយ បានចុះផ្សាយថា អ្នកទាំង៥នាក់នេះ គឺជាភ្នាក់ងារចារកម្មឥណ្ឌា ដែលបន្លំខ្លួនជាអ្នកបរបាញ់សត្វ ហើយបដិសេធការអះអាងថា រដ្ឋាភិបាលចិនបានចាប់ពង្រាត់ជនស៊ីវិលទាំងនេះ។ មែនទែនទៅ ទំនាក់ទំនងទ្វេភាគីរវាងឥណ្ឌា មានភានតានតឹងខ្លាំង ចាប់តាំងពីការប៉ះទង្គិចនៅព្រំដែន ក្នុងខែមិថុនា ដែលសម្លាប់ទាហានឥណ្ឌា ២០នាក់ ខណៈគ្មានតួលេខពីចិន។ កាលពីដើមសប្តាហ៍មុន បន្ទាប់ពីមានរបាយការណ៍ជនស៊ីវិល ៥នាក់ ពីរដ្ឋ Arunachal Pradesh បានបាត់ខ្លួន ខាងរដ្ឋាភិបាលបានអះអាងថា កងទ័ពចិនបានបញ្ជាក់ថាពលរដ្ឋឥណ្ឌាទាំង៥នាក់ត្រូវបានរកឃើញក្នុងទឹកដីចិន។ ការបាត់ខ្លួនរបស់ជនស៊ីវិលឥណ្ឌាទាំង៥នាក់នេះ កើតឡើងស្របពេលដែលឥណ្ឌានិងចិនមានភាពតានតឹងផ្នែកព្រំដែន។ ភាគីទាំងពីរបានចោទគ្នាថាបានបាញ់កំាភ្លើងឡើងទៅលើ ដែលទង្វើនេះគឺផ្ទុយនឹងច្បាប់ហាមឃាត់ការប្រើកាំភ្លើងនៅតំបន់ជម្លោះនេះ។ យ៉ាងណាមិញ កាលពីថ្ងៃ១០ ខែកញ្ញា ទាំងរដ្ឋមន្ត្រីការបរទសចិន វ៉ាង យី និងសមភាគីឥណ្ឌា S Jaishankar បានជួបគ្នាក្នុងរដ្ឋធានី មូស្គូ ហើយបានយល់ព្រមគ្នាកាត់បន្ថយភាពតានតឹងផ្នែកព្រំដែននេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1123.txt	លោក Sean Conley វេជ្ជបណ្ឌិតរបស់ប្រធានាធិបតី ដូណាល់ ត្រាំ បាននិយាយថា លោក ត្រាំ បានបញ្ចប់ការព្យាបាលជំងឺកូវីដ-១៩ ហើយបច្ចុប្បន្នសុខភាពលោកមានលក្ខណៈល្អប្រសើរ ចាប់តាំងពីត្រលប់ទៅកាន់សេតវិមានវិញ។ បើតាមវេជ្ជបណ្ឌិត លោកប្រធានាធិបតីអាចវិលត្រលប់ចូលរួមព្រឹត្តិការណ៍សាធារណៈនានា ជាពិសេសធ្វើយុទ្ធនាការរកសំឡេងឆ្នោត ចាប់ពីថ្ងៃទី១០ ខែតុលាតទៅ ខណៈការបោះឆ្នោតកាន់តែជិតដល់ហើយនោះ។	ប្រធានាធិបតី ដូណាល់ ត្រាំ បានសម្រាកព្យាបាលនៅមន្ទីរពេទ្យយោធាកាលពីសុក្រសប្ដាហ៍មុន ក្រោយលោកអះអាងថាលោកឆ្លងកូវីដ-១៩។ លោកសម្រេចត្រលប់ទៅសេតវិមានបន្តព្យាបាលនៅថ្ងៃទី៥ ខែតុលា។ ក្នុងលិខិតខ្លីមួយ ដែលចេញផ្សាយដោយសេតវិមានអាមេរិកនៅថ្ងៃទី៨ ខែតុលា វេជ្ជបណ្ឌិត Sean Conley បញ្ជាក់ថា ការព្យាបាលកូវីដ-១៩របស់លោកត្រាំ ទទួលលទ្ធផលល្អបំផុត ដោយគ្មានលេចចេញផលប៉ះពាល់អាក្រក់បន្ទាប់បន្សំអ្វីឡើយ។ លោកបន្តថា ថ្ងៃសៅរ៍ នឹងក្លាយជាថ្ងៃទី១០ នៃការឆ្លងកូវីដ-១៩ របស់លោកត្រាំ ហើយដោយផ្អែកលើភាពល្អប្រសើរនៃការវិវត្តលើការព្យាបាលជំងឺ ប្រធានាធិបតីនឹងអាចវិលត្រលប់ទៅចូលរួមព្រឹត្តិការណ៍សាធារណៈនានាវិញបាន។ ប្រាប់ទូរទស្សន៍ Fox News នៅថ្ងៃទី៨ ខែតុលា លោក ត្រាំ អះអាងថា លោកមិនជឿថា លោកអាចចម្លងជំងឺកូវីដ-19 ដល់អ្នកដទៃ។ លោកអះអាងជាថ្មីថា លោកមានសុខភាពល្អគ្រប់គ្រាន់ដើម្បីបន្តធ្វើយុទ្ធនាការបោះឆ្នោត។ ត្រង់នេះ លោកនិយាយដូច្នេះថា៖«បើខ្ញុំនៅកន្លែងធ្វើយុទ្ធនាការ ខ្ញុំនឹងឈរនៅដាច់ឆ្ងាយពីគេឯង»។ យ៉ាងណាមិញ សេតវិមានអាមេរិក បានបដិសេធបញ្ជាក់ពេលដែលលោក ត្រាំ បានធ្វើតេស្តអវិជ្ជមានកូវីដ-១៩។ ការឆ្លងកូវីដ-១៩ បានរារាំងលោកប្រធានាធិបតីពីការចូលរួមព្រឹត្តិការណ៍សំខាន់ៗដោយផ្ទាល់ ជាពិសេសយុទ្ធនាការរកសំឡេងឆ្នោត ខណៈការបោះឆ្នោត នឹងរៀបចំឡើងនាថ្ងៃទី ៣ ខែវិច្ឆិកា។ ម្យ៉ាងការបោះឆ្នោតមុនពេលកំណត់ក៏កំពុងធ្វើឡើងនៅរដ្ឋមួយចំនួននៃសហរដ្ឋអាមេរិកផងដែរ។ បន្ថែមពីលើនេះ លោក ត្រាំ ក៏បានសម្រេចមិនចូលរួមការជជែកដេញដោលលើកទី២ជាមួយអតីតអនុប្រធានាធិបតី ចូ បៃឌិន ក្រោយគណៈកម្មការរៀបចំ បានប្រកាសថា ព្រឹត្តិការណ៍ថ្ងៃទី១៥ ខែតុលា នឹងត្រូវរៀបចំឡើងតាមប្រព័ន្ធអនឡាញ ដើម្បីបង្ការការរាលដាលជំងឺកូវីដ-១៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1124.txt	លោក Terry Branstad ឯកអគ្គរដ្ឋទូតអាមេរិកនៅចិនបានសម្រេចចុះចេញពីតំណែង ក្រោយកាន់តួនាទីនេះជាង៣ឆ្នាំ។ លោក Branstad នឹងបញ្ចប់អាណត្តិជាឯកអគ្គរដ្ឋទូតអាមេរិក មុនការបោះឆ្នោតប្រធានាធិបតីនៅថ្ងៃទី៣ វិច្ឆិកា។ ចំណែក លោក ម៉ៃ ប៉ុមប៉េអូ ប្រមុខការទូតអាមេរិក បានសសេរសារអរគុណលោក Branstad ក្នុងបណ្តាញសង្គមTwitter។	លោក Terry Brander ឯកអគ្គរដ្ឋទូតអាមរិក នៅចិន បានសម្រេចចុះចេញពីតំណែង។ នេះបើតាមការផ្សាយរបស់ទូរទស្សន៍ CNN នៅថ្ងៃទី១៤ ខែកញ្ញា។ លោក Brander ពុំបានបញ្ជាក់ពីមូលហេតុនៃការបញ្ចប់តួនាទីជាង៣ឆ្នាំនេះទេ ប៉ុន្តែការចុះចេញរបស់លោកធ្វើឡើងចំពេលដែលទំនាក់ទំនងរវាងចិន និងអាមេរិក កាន់តែតានតឹងខ្លាំង។ រដ្ឋមន្ត្រីការបរទេសអាមេរិក ម៉ៃ ប៉ុមប៉េអូ នៅថ្ងៃទី១៤ ខែកញ្ញា ក៏បានបញ្ជាក់ពីការលាលែងនេះដែរ។ លោក ប៉ុមប៉េអូ តាមរយៈបណ្តាញសង្គម
article_1125.txt	ប្រធានាធិបតីហ្វីលីពីន លោក រ៉ូឌ្រីហ្គោ ឌូទើតេ បន្តជំរុញយុទ្ធនាការបោសសម្អាតគ្រឿងញៀនឲ្យអស់ពីប្រទេស តាមរយៈគ្រប់មធ្យោបាយរាប់បញ្ចូលទាំងការបាញ់សម្លាប់ជនល្មើសភ្លាមៗនៅនឹងកន្លែង។ មកទល់ពេលនេះ ប្រមុខដឹកនាំរូបនេះ មើលឃើញថា លំហូរថ្នាំញៀននៅទូទាំងប្រទេសមិនទាន់មានភាពថមថយច្រើនប៉ុន្មាននោះទេ។	តាមរយៈសេចក្តីថ្លែងការណ៍តាមកញ្ចប់ទូរទស្សន៍នាពេលថ្មីនេះ លោកប្រធានាធិបតី រ៉ូឌ្រីហ្គោ ឌូទើតេ បានបញ្ជាជាសាធារណៈឲ្យប្រធានគណៈកម្មាធិការគយរបស់ប្រទេស គឺលោក រ៉េ លេអូណាដូ ហ្គេរ៉េរ៉ូ បាញ់សម្លាប់ឈ្មួញថ្នាំញៀនភ្លាមៗនឹងកន្លែង ប្រសិនបើរកឃើញថា ក្រុមទាំងនេះពិតបានប្រព្រឹត្តបទឧក្រិដ្ឋជាក់ស្តែងមួយនេះមែន។ តាមការចុះផ្សាយរបស់សារព័ត៌មាន The Guardian លោកប្រធានាធិបតី បានលើកឡើងថា កន្លងមក លោក បានអនុញ្ញាត និងអនុម័តកញ្ចប់ថវិកាសម្រាប់គណៈកម្មាធិការគយដើម្បីទិញកាំភ្លើងសម្រាប់ប្រតិបត្តិការរបស់ខ្លួន ក៏ប៉ុន្តែមកទល់ពេលនេះ លោក អះអាងថា លោក មិនទាន់ទទួលបានការរាយការណ៍ពីការបាញ់សម្លាប់ឈ្មួញថ្នាំញៀន ដោយប្រធានគណៈកម្មាធិការគយសូម្បីតែម្នាក់ផង។ តាមប្រភពព័ត៌មានដដែល ប្រមុខដឹកនាំកំពូលហ្វីលីពីនរូបនេះ បានថ្លែងថា លោក ធ្លាប់បានប្រាប់មេគយរបស់ប្រទេសត្រង់ៗហើយថា ថ្នាំញៀននៅតែមានចូលក្នុងប្រទេស ហើយលោក បានផ្តល់ឲ្យមន្ត្រីគយសម្លាប់ជនល្មើសភ្លាមៗនៅនឹងកន្លងតែម្តង ប្រសិនបើរកឃើញការចរាចរថ្នាំញៀន។ លោក ថែមទាំងបានផ្តល់ការការពារដល់មេគយរបស់ប្រទេសថា លោក មិនឲ្យមន្ត្រីគយជាប់ពន្ធនាគារ ដោយសារតែការបាញ់សម្លាប់ ឈ្មួញថ្នាំញៀននោះទេ។ គិតចាប់ពីលោកប្រធានាធិបតី ឌូទើតេ ឡើងកាន់អំណាចមក រយៈពេលបួនឆ្នាំមកហើយ ដែលយុទ្ធនាការបោសសម្អាតគ្រឿងញៀនត្រូវបានអនុវត្ត។ ទោះជាមានការចោទប្រកាន់ពីការអនុវត្តផ្ទុយច្បាប់ស្តីពីកាត់ទោសក្រៅប្រព័ន្ធតុលាការពាក់ព័ន្ធនឹងបញ្ហាថ្នាំញៀននេះក៏ដោយ លោកប្រធានាធិបតី នៅតែជ្រើសរើសការបាញ់សម្លាប់ជនល្មើស ជាវិធានការដែលមិនអាចរំលងបានឡើយ។ កន្លងមក អ្នកដែលអនុវត្តបទបញ្ជាបាញ់សម្លាប់ជនល្មើសនេះ គឺមានតែកងកម្លាំងប៉ូលិសប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1126.txt	ការជជែកដេញដោលប្រធានាធិបតីអាមេរិក នឹងត្រូវកែប្រែ ក្រោយការជួបមុខលើកដំបូងរវាងលោក ចូ បៃឌិន បេក្ខជនមកពីបក្សប្រធាធិបតេយ្យ និងលោក ដូណាល់ ត្រាំ ប្រធានាធិបតីអាមេរិក បានប្រព្រឹត្តទៅយ៉ាងអនាធិបតេយ្យ។ គណៈកម្មាធិការរៀបចំកម្មវិធីនេះ បញ្ជាក់បែបនេះ ដោយបន្ថែមថា ពួកគេកំពុងពិចារណាដាក់វិធានការនានាដូចជាការកាត់ផ្ដាច់មីក្រូហ្វូន បើបេក្ខជនណាម្នាក់ព្យាយាមនិយាយរំខានភាគីផ្សេង។	អត្ថបទទាក់ទង ចំណុចសំខាន់ក្នុងការជជែកដេញដោល ត្រាំ-បៃឌិន លើកទី១ ក្នុងសេចក្តីថ្លែងការណ៍ នៅថ្ងៃទី៣០ ខែកញ្ញា គណៈកម្មាធិការរៀបចំការជជែកដេញដោលប្រធានាធិបតី (CPD) បានបញ្ជាក់ពីភាពចាំបាច់នៃការដាក់បញ្ចូលវិធានការថ្មីក្នុងទម្រង់នៃការជជែកដេញដោលដែលនៅសេសសល់ចំនួន២លើកទៀត។ គោលដៅ គឺដើម្បីធានាថា កិច្ចពិភាក្សារវាងលោកត្រាំនិងលោកបៃឌិនមានសណ្ឋាប់ធ្នាប់ជាងមុន។ យោងតាមការចុះផ្សាយរបស់ទូរទស្សន៍អាមេរិក CBS News គណៈកម្មាធិការឯករាជ្យមួយនេះ នឹងចំណាយ៤៨ម៉ោងដើម្បីបង្កើតសេចក្តីណែនាំនិងក្បួនច្បាប់ថ្មីសម្រាប់ការតស៊ូមតិលើកទី២ ដែលនឹងរៀបចំឡើងនាថ្ងៃទី ១៥ ខែតុលា ក្នុងរដ្ឋ Florida ។ ទូរទស្សន៍ដដែលបានផ្សាយទៀតថា ការកាត់ផ្ដាច់មីក្រូហ្វូនរបស់បេក្ខជន គឺជាជម្រើសអាទិភាពរបស់ពួកគេ ដើម្បីបង្ការការនិយាយកាត់សម្តីអ្នកសម្របសម្រួល ឬគូប្រជែងពួកគេ។ ក្រុមយុទ្ធនាការរបស់លោក ដូណាល់ ត្រាំ និងលោក ចូ បៃឌិន នឹងត្រូវផ្ដល់ដំណឹងពីក្បួនច្បាប់ថ្មីនៃការជជែកដេញដោល តែពួកគេនឹងមិនត្រូវអនុញ្ញាតឲ្យចូលរួមចរចាឡើយ។ ប្រធានផ្នែកទំនាក់ទំនងរបស់យុទ្ធនាការបោះឆ្នោតរបស់លោកត្រាំ លោក Tim Murtaugh ដែលចាត់ទុកការតស៊ូមតិលើកទី១ថាជាការផ្លាស់ប្តូរគំនិតដោយសេរី បានរិះគន់គម្រោងកែប្រែនេះ ។ ចំណែក អនុប្រធានក្រុមយុទ្ធនាការបោះឆ្នោតរបស់លោកបៃឌិន អ្នកស្រី Kate Bedingfield បាននិយាយថា លោក បៃឌិន នឹងគោរពតាមក្បួនច្បាប់ណាដែលអាចទប់ទល់ការប្រព្រឹត្តឥតសណ្ដាប់ធ្នាប់របស់លោកត្រាំ។ សូមបញ្ជាក់ថា ការតស៊ូមតិលើកដំបូងរវាងលោកត្រាំ និងលោកបៃឌិន កាលពីថ្ងៃទី ២៩ ខែកញ្ញាដែលធ្វើឡើង៩០នាទី បានប្រព្រឹត្តទៅយ៉ាងអនាធិបតេយ្យជាខ្លាំង ដោយស្ទើរគ្រប់ប្រធានបទ អ្នកទាំងពីរនិយាយកាត់សម្តីទៅវិញទៅមក និងបង្កការលំបាកដល់អ្នកសម្រួបសម្រួលក្នុងការគ្រប់គ្រងផងដែរ។ ដោយទ្រាំលែងបាននឹងការនិយាយរំខានពីលោក ត្រាំ ដែលព្យាយាមឆ្លើយកាត់ លោក បៃឌិន បានស្រែកឲ្យលោក ត្រាំ បិទមាត់។ លោកចាត់ទុកទង្វើនេះមិនសមនឹងឥរិយាបថរបស់ប្រធានាធិបតីអាមេរិកឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1127.txt	គណបក្សប្រឆាំងធំជាងគេរបស់មីយ៉ាន់ម៉ា សហភាពបង្រួបបង្រួម និងអភិវឌ្ឍន៍ (USDP) បានប្រកាសសន្យាផ្តល់អនាគតកាន់តែល្អប្រសើរសម្រាប់ប្រជាជន ប្រសិនបើគណបក្សរបស់ខ្លួនទទួលបានជ័យជម្នះក្នុងការបោះឆ្នោតនាពេលពេលខាងមុខដ៏ខ្លីនេះ។ បក្សសហភាពបង្រួបបង្រួម និងអភិវឌ្ឍន៍ សន្យានឹងធ្វើឲ្យប្រជាជនមានសេរីភាព ប្រជាធិបតេយ្យ និងសិទ្ធិកាន់តែប្រសើរជាងមុន។	ប្រធានបក្សបក្សសហភាពបង្រួបបង្រួម និងអភិវឌ្ឍន៍ លោក Than Htay នៅចុងសប្តាហ៍មុន បានអះអាងថា ប្រជាជនមីយ៉ាន់ម៉ា នឹងទទួលបានសិទ្ធិប្រជាធិតេយ្យ សិទ្ធិមនុស្ស និងការអភិវឌ្ឍនៃដំណើរការសន្តិភាពកាន់តែល្អប្រសើរជាងមុន នៅពេលដែលបក្សរបស់លោក ដឹកនាំរដ្ឋាភិបាលឡើងវិញ។ នេះបើយោងតាមការចុះផ្សាយរបស់សារព័ត៌មាន មីយ៉ាន់ម៉ាថាមស៍ ។ តាមប្រភពព័ត៌មានដដែល តាមរយៈសុន្ទរកថាក្នុងនៅទីស្នាក់កណ្តាលគណបក្ស ប្រមុខបក្សប្រឆាំងរូបនេះ បានប្រកាសពាក្យស្លោកផ្លូវការ «ដើម្បីអនាគតកាន់តែល្អប្រសើរ» ជាសារផ្លូវការសម្រាប់យុទ្ធនាការស្វែងរកសន្លឹកឆ្នោត។ សម្រាប់បក្សប្រឆាំងនេះ ពាក្យស្លោកនេះ សំដៅការផ្តល់សន្តិភាព និងសុខមាលភាពសម្រាប់ប្រជាជនកាន់តែល្អប្រសើរ។ ប្រមុខបក្សប្រឆាំង អះអាងថា នេះ មិនមែនជារឿងថ្មីនោះទេ។ ពោលគឺការផ្តល់ភាពល្អប្រសើរសម្រាប់ប្រជាជនមីយ៉ាន់ម៉ា គឺជាកិច្ចការដែលគណបក្សរបស់លោក ធ្លាប់បានធ្វើរួចទៅហើយ។ តាមរយៈការបោះឆ្នោតខាងមុខ បក្សប្រឆាំង នឹងចូលរួមប្រកួត ដើម្បីទទួលបានឱកាសក្នុងការផ្តល់សេវាដល់ប្រជាជនឡើងវិញ។ គួរជម្រាបបន្តិចថា គណបក្សសហភាពបង្រួបបង្រួម និងអភិវឌ្ឍន៍ ត្រូវបានបង្កើតឡើងនៅឆ្នាំ២០១០។ បក្សនេះ បានដឹកនាំមីយ៉ាន់ម៉ាក្នុងនាមជារដ្ឋាភិបាលអន្តរកាលនៃលទ្ធិប្រជាធិបតេយ្យចាប់ពីឆ្នាំ២០១១ រហូតដល់ឆ្នាំ២០១៥ ដែលពេលនោះ មាន លោក ថេន សេន ជាប្រធានាធិបតី និងជាអគ្គលេខាធិការបក្ស។ ក្នុងការបោះឆ្នោតជាប្រវត្តិសាស្ត្របែបលទ្ធិប្រជាធិបតេយ្យនៅចុងឆ្នាំ២០១៥ បក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី បានទទួលជ័យជម្នះក្នុងសំឡេងគាំទ្រភាគច្រើន។ បើមិនមានការប្រែប្រួលនោះទេ នៅខែវិច្ឆិកា ២០២០ ខាងមុខនេះ មីយ៉ាន់ម៉ា នឹងរៀបចំការបោះឆ្នោតសម្រាប់រដ្ឋាភិបាលអាណត្តិថ្មី ដែលនឹងមានការចូលរួមប្រកួតប្រជែងពីគណបក្សនយោបាយជិត១០០គណបក្ស ក្នុងមណ្ឌលបោះឆ្នោតសរុប ៣៣០ មណ្ឌល។ ក្នុងស្ថានភាពមីយ៉ាន់ម៉ាបច្ចុប្បន្ន ក្រៅពីការមិនទាន់មានឯកភាពនយោបាយផ្ទៃក្នុងប្រទេស បញ្ហាសន្តិសុខ និងសន្តិភាព គឺជាបញ្ហាចោទចម្បង ដែលរដ្ឋាភិបាលបច្ចុប្បន្នមិនទាន់អាចធានាបាននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1128.txt	នៅថ្ងៃទី២៩ ខែកញ្ញា មេទ័ពជើងគោកថៃ ត្រូវបានផ្លាស់ប្ដូរក្នុងការផ្ទេរតំណែងដែលជាផ្នែកមួយនៃការផ្លាស់ប្ដូរតំណែងសំខាន់ក្នុងជួរកងទ័ពថៃដែលធ្វើឡើងប្រចាំឆ្នាំ។ ទោះជាការផ្លាស់ប្ដូរតាមទម្លាប់ក្ដី ការដោះដូរនៅឆ្នាំនេះកើតឡើង ខណៈដែលស្ថានការណ៍នយោបាយក្នុងស្រុកកំពុងក្ដៅដោយសារបាតុកម្មស្ទើរមិនលស់ថ្ងៃ។ មេបញ្ជាការកងទ័ពជើងគោកថ្មី ដែលជាតំណែងមានឥទ្ធិពលបំផុត បានប្រកាសការពារសន្តិសុខជាតិ និងស្ថាប័នមហាក្សត្រ។	ក្នុងពិធីផ្ទេរតំណែងនៅថ្ងៃទី២៩ ខែកញ្ញា ឧត្តមសេនីយ៍ Apirat Kongsompong បានប្រគល់ទង់កងទ័ពជើងគោកឲ្យឧត្តមសេនីយ៍ Narongphan Jitkaewtae ដែលក្លាយជាមេបញ្ជាការងកងទ័ពជើងគោកថ្មី។ លោក Narongphan ជាមេទ័ពស្និទ្ធរាជវាំងថៃ ហើយត្រូវបានជ្រើសរើសសម្រាប់តំណែងនេះដោយលោក Apirat ផ្ទាល់។ លោក Apirat ក៏ជាមនុស្សសិ្នទ្ធរាជវាំងដែរ។ ការផ្លាស់ប្ដូរតំណែងនេះ ជាការធ្វើតាមទម្លាប់ប៉ុណ្ណោះដោយសារលោក Apirat ដែលកាន់តំណែងតាំងពីឆ្នាំ២០១៨ មក ដល់អាយុចូលនិវត្តន៍។ ប៉ុន្តែអ្វីដែលគេចាប់អារម្មណ៍នោះ វាកើតចំពេលដែលបាតុកម្មតវ៉ាប្រឆាំងរដ្ឋាភិបាល និងមហាក្សត្រថៃ បានកើនឡើងកាន់តែខ្លាំង។ ខណៈលោក Apirat មានជំហរដាច់ខាតចំពោះមុខការតវ៉ា គេក៏រំពឹងថា លោក Narongphan នឹងការពារស្ថាប័នមហាក្សត្រយ៉ាងម៉ឺងម៉ាត់ដែរ។ ថ្លែងក្នុងពិធីផ្ទេរកាន់តំណែងនៅទីបញ្ជាការកងទ័ពជើងគោក លោក Narongphan បានប្ដេជ្ញាចិត្តបំពេញការងារសម្រាប់ជាតិ និងការពាររាជបល្ល័ង្ក។ មេបញ្ជាការទ័ពជើងគោកថ្មីរូបនេះ ក៏បានកោតសរសើរលោក Apirat ដែលតាំងចិត្តបានល្អ និងប្ដេជ្ញាចិត្តបំពេញការងារសម្រាប់សង្គម ក៏ដូចជាកែប្រែមុខមាត់កងទ័ព ហើយលោក នឹងបន្តមរតកនេះទៀត។ «ខ្ញុំនឹងការពារ និងអភិវឌ្ឍកងទ័ព ដូចនេះកងទ័ពអាចឈរជាស្ថាប័នគោលការពារសន្តិសុខដែលលើកកម្ពស់ជាតិ និងបល្ល័ង្ក។» នេះជាការសន្យារបស់លោក Narongphan ដែលជាធ្លាប់ទទួលបានការហ្វឹកហាត់ជាអង្គរក្សស្ដេចផង។ នេះបើតាមការផ្សាយរបស់កាសែតបាងកកប៉ុស្តិ៍។ ឧត្តមសេនីយ៍ Narongphan ដឹកនាំកងទ័ពជើងគោកថៃដល់ឆ្នាំ២០២៣ ឯណោះ។ ក្រៅពីតំណែងមេទ័ពជើងគោក តំណែងសំខាន់ៗមួយចំនួនទៀតក៏ត្រូវបានផ្លាស់ប្ដូរ។ ឧត្តសេនីយ៍ Chalermpol Srisawasdi នឹងក្លាយជាអគ្គមេបញ្ជាការកងទ័ពថៃ, ឧត្តសេនីយ៍ Airbull Suttiwan ជាមេទ័ពជើងអាកាស ហើយឧត្តមនាវី Chatchai Srivorakhan ជាមេទ័ពជើងទឹក។ តំណែងទាំងអស់ នឹងចូលធរមានចាប់ពីថ្ងៃទី១ ខែតុលាទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1129.txt	រដ្ឋាភិបាលមីយ៉ាន់ម៉ា ថ្មីៗនេះ បានថ្លែងពីបច្ចុប្បន្នភាពនៃកិច្ចខិតខំប្រឹងប្រែងក្នុងការកសាងប្រទេស ដែលធ្លាប់តែទទួលការគំរាមកំហែងសង្គ្រាមស៊ីវិលប្រមាណជាងប្រាំទសវត្សរ៍មកហើយ។ រដ្ឋាភិបាលដឹកនាំដោយបក្សកាន់អំណាចលោកស្រី អ៊ុងសាន ស៊ូជី ដែលកំពុងរួបរឹតទៅដោយបញ្ហាសិទ្ធិមនុស្ស បានស្នើសហគមន៍អន្តរជាតិទុកលទ្ធភាពឲ្យប្រទេសមានអធិបតេយ្យ ដោះស្រាយបញ្ហាផ្ទៃក្នុងរបស់ខ្លួន តាមនីតិវិធីរបស់ខ្លួន។	នាឱកាសថ្លែងសុន្ទរកថាក្នុងកិច្ចប្រជុំប្រចាំឆ្នាំ២០២០ របស់អង្គការសហប្រជាជាតិ តំណាងរដ្ឋាភិបាលមីយ៉ាន់ម៉ា បានលើកឡើងពីការផ្លាស់ប្តូររយៈពេលជាងបួនឆ្នាំរបស់រដ្ឋក្នុងអន្តរកាលសន្តិភាពមកជារដ្ឋដែលមានរដ្ឋាភិបាលចេញពីការបោះឆ្នោតស៊ីវិលលើកដំបូងក្នុងប្រវត្តិសាស្ត្រ ដែលបានបញ្ចប់អំណាចដឹកនាំយោធាផ្តាច់ការ ប្រាំទសវត្សរ៍មកហើយនោះ។ មីយ៉ាន់ម៉ា បានអះអាងចំពោះមុខសហគមន៍អន្តរជាតិ សមិទ្ធផលមួយ ក្នុងចំណោមជាច្រើនផ្សេងទៀត ដែលបានកើតឡើងក្រោមការដឹកនាំរបស់បក្សកាន់អំណាចសម្ព័ន្ធជាតិដើម្បីប្រជាធិបតេយ្យ ដែលមានលោកស្រី អ៊ុងសាន ស៊ូជី ជាប្រមុខ នោះគឺ ការដាក់អនុវត្តប្រព័ន្ធនយោបាយដែលពឹងផ្អែកទៅលើសន្លឹកឆ្នោតជំនួសគ្រាប់កាំភ្លើង។ ជាមួយនឹងការកែប្រែវិជ្ជមានមួយនេះ មីយ៉ាន់ម៉ា ក៏បានបង្ហាញពីកត្តាប្រឈមធំៗមួយចំនួន ដែលកន្លងមក បានធ្វើឲ្យរដ្ឋាភិបាល មិនអាចអនុវត្តគោលនយោបាយដោយរលូនបាន ក្នុងនោះរាប់បញ្ចូលទាំងការបន្តប៉ះទង្គិចប្រដាប់អាវុធរវាងក្រុមជាតិសាសន៍ផ្សេងគ្នា, ការមិនទាន់អាចធានាបានប្រជាធិបតេយ្យពេញលេញដោយសាររដ្ឋធម្មនុញ្ញយោធា និងជាពិសេសនោះបញ្ហានៅក្នុងរដ្ឋរ៉ាឃីន (Rakhine) តែម្តង។ ឆ្លៀតឱកាសដដែលនោះ មីយ៉ាន់ម៉ា បានបកស្រាយជុំវិញការចោទប្រកាន់នានាមកកាន់រដ្ឋាភិបាលពាក់ព័ន្ធនឹងបញ្ហាជនភៀសខ្លួននៅបង់ក្លាដែស ដែលបានចាកចេញពីមីយ៉ាន់ម៉ាដោយបង្ខំតាំងពីចុងឆ្នាំ២០១៧ មកទល់ពេលនេះ នៅតែមិនទាន់មានដំណោះស្រាយនៅឡើយ។ មីយ៉ាន់ម៉ា បានគូសបញ្ជាក់រដ្ឋាភិបាល មិនមែនមិនអើពើនឹងបញ្ហានោះទេ។ តាមការអះអាងរបស់រដ្ឋាភិបាលមីយ៉ាន់ម៉ា កន្លងមក ដើម្បីជាដំណោះស្រាយលើវិបត្តិជនភៀសខ្លួនរ៉ូហ៊ីងយ៉ា ឬបញ្ហាក្នុងរដ្ឋរ៉ាខាន រដ្ឋាភិបាល បានផ្តោតលើការងារសំខាន់រួមមាន ការធានាពីជំនួយផ្គត់ផ្គង់, ការរៀបចំទទួលមកវិញសម្រាប់ជនភៀសខ្លួន, ការផ្តល់ដំណោះស្រាយ, ការផ្សះផ្សារ និងការអភិវឌ្ឍន៍សម្រាប់តំបន់រងផលប៉ះពាល់។ យ៉ាងណាក៏ដោយ ដោយសារតែការអនុវត្តមិនបានប្រព្រឹត្តទៅដោយរលូនតាមផែនការ រដ្ឋាភិបាលមីយ៉ាន់ម៉ា បានទទូចដល់សហគមន៍អន្តរជាតិតាមរយៈវេទិកាអង្គការសហប្រជាជាតិ ផ្តល់លទ្ធភាព ពេលវេលា និងការគោរពសម្រាប់មីយ៉ាន់ម៉ា ក្នុងការអនុវត្តការងារតាមបែបបទជាតិរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_113.txt	ថៃរកមិនឃើញភ័ស្តុតាងណាមួយដែលបញ្ជាក់ថា ធនាគាររបស់ខ្លួនមួយចំនួនត្រូវបានប្រើប្រាស់ ដើម្បីជួយរដ្ឋាភិបាលយោធាមីយ៉ាន់ម៉ាទិញសម្ភារៈយោធាក្នុងឆ្នាំ ២០២៣។ រដ្ឋាភិបាលថៃ បានការពារបែបនេះ។	ធនាគារកណ្តាលនៃប្រទេសថៃ (BoT) និងការិយាល័យប្រឆាំងការលាងលុយកខ្វក់ (Amlo) នៅថ្ងៃទី៣០ ខែធ្នូ បានចេញសេចក្តីថ្លែងការណ៍រួមមួយដោយបដិសេធរបាយការណ៍ដែលចេញដោយការិយាល័យឧត្តមស្នងការអង្គការសហប្រជាជាតិទទួលបន្ទុកសិទ្ធិមនុស្ស (OHCHR) ក្នុងខែមិថុនា ឆ្នាំ២០២៤។ របាយការណ៍របស់ OUCHR បានលើកឡើងថា ក្រុមហ៊ុនដែលបានចុះបញ្ជីនៅប្រទេសថៃបានប្រើប្រាស់ធនាគារថៃផ្ទេរប្រាក់ដើម្បីទិញអាវុធ និងការផ្គត់ផ្គង់យោធាដែលពាក់ព័ន្ធសម្រាប់របបយោធាមីយ៉ាន់ម៉ាដែលមានតម្លៃ ១២០លានដុល្លារក្នុងឆ្នាំ ២០២៣ ដែលជាមានទំហំទ្វេដងនៃតួលេខ ៦០លានដុល្លារកាលពីឆ្នាំ២០២២។ សេចក្តីថ្លែងការណ៍រួមរបស់ BoT និង Amlo បានបញ្ជាក់ថា ការស៊ើបអង្កេតដែលធ្វើឡើងដោយក្រុមការងាររបស់រដ្ឋាភិបាលថៃចាប់តាំងពីខែកក្កដា ឆ្នាំ២០២៤ បានបង្ហាញថា ស្ថាប័នហិរញ្ញវត្ថុមួយចំនួនបានធ្វើប្រតិបត្តិការជាមួយបុគ្គលដែលបានចុះបញ្ជីនៅក្នុងរបាយការណ៍របស់ OHCHR ប៉ុន្តែមិនបានរកឃើញភស្តុតាងដែលភ្ជាប់ប្រតិបត្តិការទាំងនេះទៅនឹងការទិញអាវុធនោះទេ។ ទោះជាយ៉ាងណាក៏ដោយ សេចក្តីថ្លែងការណ៍របស់ BoT និង Amlo ទទួលស្គាល់ថាមានផ្នែកសម្រាប់កែលម្អដើម្បីបង្កើនសកម្មភាពប្រឆាំងភេរវកម្ម និងប្រឆាំងនឹងការលាងលុយកខ្វក់ ដោយសារស្ថាប័នហិរញ្ញវត្ថុនីមួយៗមានកម្រិតបទប្បញ្ញត្តិខុសៗគ្នា។ ការណ៍នេះនឹងអនុញ្ញាតឱ្យស្ថាប័នហិរញ្ញវត្ថុអាចគ្រប់គ្រងហានិភ័យនៃការប្រើប្រាស់ជាបណ្តាញផ្តល់មូលនិធិសម្រាប់សកម្មភាពខុសច្បាប់ ឬការរំលោភបំពានសិទ្ធិមនុស្សកាន់តែប្រសើរឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1130.txt	លោកបានរៀបរាប់ពីការឈឺចាប់របស់លោក ហើយលើកទឹកចិត្តឲ្យអ្នកគាំទ្រលោកដើរទៅមុខ និងកុំខ្ជះខ្ជាយពេលវេលាក្នុងជីវិត។	អត្ថបទទាក់ទង ផ្ទុះបាតុកម្មនៅរដ្ឋ Wisconsin ក្រោយបុរសស្បែកខ្មៅម្នាក់ត្រូវប៉ូលិសអាមេរិកបាញ់ជាច្រើនគ្រាប់ ក្នុងវីដេអូរយៈពេលជិត១នាទី ដែលបង្ហោះលើបណ្ដាញសង្គម
article_1131.txt	ប្រធានាធិបតីអាមេរិក ដូណាល់ ត្រាំ បានបដិសេធបង្ហាញការតាំងចិត្តផ្ទេរអំណាចដោយសន្តិវិធី ប្រសិនបើលោកចាញ់ឆ្នោត នាថ្ងៃទី ៣ ខែវិច្ឆិកា ទល់នឹងលោក ចូ បៃឌិន បេក្ខជនមកពីបក្សប្រធិបតេយ្យ។ លោកអះអាងថា លទ្ធផលនៃការបោះឆ្នោតអាចធ្លាក់ដល់ដៃតុលាការកំពូលនៅទីបំផុត ទើបអាចរកអ្នកឈ្នះអ្នកចាញ់ឃើញ។	ឆ្លើយនឹងសំណួរអ្នកព័ត៌មានពាក់ព័ន្ធរឿងលោកនឹងព្រមផ្ទេរអំណាចដោយសន្តិវិធីឬយ៉ាងណានោះ លោក ដូណាល់ ត្រាំ លើកឡើងថា៖«យើងនឹងត្រូវតែរង់ចាំមើលអ្វីដែលកើតឡើង»។ ពីសេតវិមានអាមេរិក នៅថ្ងៃទី២៣ ខែកញ្ញា លោកប្រធានាធិបតី បានលើកការសង្ស័យជុំវិញភាពស្របច្បាប់នៃការបោះឆ្នោតអាមេរិក។ តាមការចុះផ្សាយរបស់ទីភ្នាក់ងារព័ត៌មាន Reuters លោក ត្រាំ អះអាងដោយគ្មានភស្តុតាងថា ការបោះឆ្នោតតាមរយៈប្រៃសណីយ៍ នឹងនាំឲ្យមានការកេងបន្លំកើតឡើង ខណៈលោករំពឹងថា លទ្ធផលនៃការបោះឆ្នោត អាចធ្លាក់ដល់ដៃតុលាការកំពូលអាមេរិកដើម្បីកាត់ក្តីសម្រេចផងដែរ។ នៅពេលអ្នកកាសែតម្នាក់ស្រែកថា ប្រជាជននឹងងើបបះបោរ លោក ដូណាល់ ត្រាំ ប្រាប់ទៅវិញថាឲ្យលុបចោលការបោះឆ្នោតតាមប្រៃសណីយ៍ ហើយលោកនឹងព្រមផ្ទេរតំណែងដោយសន្តិវិធី បើចាញ់ឈ្នះ។ តាមពិតទៅ រដ្ឋអាមេរិកជាច្រើន លើកទឹកចិត្តឲ្យមានការបោះឆ្នោតតាមរយៈប្រៃសណីយ៍ ដើម្បីរក្សាសុវត្ថិភាពពលរដ្ឋអាមេរិកក្នុងបរិបទជំងឺរាតត្បាតសកល ខណៈជំងឺ COVID-19 ចម្លងមនុស្សជិត៧លាននាក់ក្នុងប្រទេសនេះ ហើយជាង២០ម៉ឺននាក់បាត់បង់ជីវិត។ ប្រាប់អ្នកសារព័ត៌មាននៅរដ្ឋ Delaware លោក ចូ បៃឌិន ចេញមុខប្រតិកម្មនឹងលោក ត្រាំ ហើយចាត់ទុកការលើកឡើងលើរឿងផ្ទេរអំណាចនេះថាមិនសមហេតុសមផល។ មែនទែនទៅ កាលពីឆ្នាំ២០១៦ លោក ត្រាំ ក៏ធ្លាប់ដាក់ការសង្ស័យថាលោកនឹងព្រមទទួលយកលទ្ធផលបោះឆ្នោតឬយ៉ាងណា ហើយចុងក្រោយលោកបានឈ្នះការបោះឆ្នោតនេះហើយក្លាយជាប្រធានាធិបតីអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1132.txt	នៅថ្ងៃទី ២១ ខែកញ្ញានេះ ប៉ូលិសថៃបាននិយាយថា ស្លាកមួយដែលបាតុករដាក់នៅក្បែរព្រះបរមរាជវាំងថៃត្រូវបានដកចេញ។ បាតុករដែលទាមទារកំណែរទម្រង់របបរាជានិយម បានដាក់ស្លាកនោះ ជាប់ជាមួយបេតុងនៅទីលានមុខព្រះបរមរាជវាំងថៃ អំឡុងពេលបាតុកម្ម នៅថ្ងៃទី២០ ខែកញ្ញា។	កាលពីថ្ងៃទី១៩ និងទី២០កញ្ញា ប្រជាជនថៃប្រមាណ៥ម៉ឺននាក់បានធ្វើបាតុកម្មដង្ហែរក្បួន ចេញពីបរិវេណសាកលវិទ្យាល័យThammasat ទៅទីលានSanam Luang នៅមុខព្រះបរមរាជវាំងថៃ។ ទីលាន Sanam Luang នេះហើយដែលបាតុករ ដាក់ស្លាកមួយនៅចំទីលាននោះ។ បាតុករបាកដាក់ញត្តិទាមទារកំណែរទម្រង់របបរាជានិយមថៃ ទៅឧត្តមក្រុមប្រឹក្សាព្រះមហាក្សត្រ។ ស្ដេចថៃ ពុំបានគង់នៅក្នុងប្រទេសអំឡុងពេលបាតុកម្មឡើយ។ ស្លាករាងរង្វង់ និងស្រោបដោយពណ៌មាស ត្រូវបានបាតុករដាក់ឈ្មោះថា «ស្លាករបស់ប្រជាជន» ដោយមានសញ្ញាលើកម្រាមដៃ៣ឡើងទៅលើដែលប្រើប្រាស់ដោយបាតុករប្រជាធិបតេយ្យនិយម និងមានអក្សរសសេរនៅជុំវិញថា «ប្រទេសនេះ ជាកម្មសិទ្ធិរបស់ប្រជាជន និងមិនមែនជាកម្មសិទ្ធិរបស់ព្រះមហាក្សត្រដូចដែលធ្លាប់បានបញ្ឆោតឡើយ»។ ប៉ុន្តែស្លាកនេះ ក៏បាត់ទៅវិញដោយគ្មានអ្នកដឹង។ ស្នងការរងប៉ូលិសទីក្រុងបាងកក លោក Piya Tawichai បានអះអាងថា លោកទទួលបានដំណឹងថា ស្លាកនោះត្រូវបានដកចេញ។ ប៉ុន្តែលោកពុំដឹងថាគេដកចេញដោយរបៀបណា ឬដោយអ្នកណាឡើយ។ បើតាមទីភ្នាក់ងារព័ត៌មាន Reuters លោក Piya បញ្ជាក់ថា ប៉ូលិសកំពុងផ្ទៀងផ្ទាត់ជាមួយអាជ្ញាធរក្រុងបាងកក ដើម្បីស្វែងរកអ្នកដែលដកស្លាកនោះ ដើម្បីយកមកធ្វើជាភស្តុតាងចោទប្រកាន់ក្រុមបាតុករចំពោះអំពើល្មើសច្បាប់។ ស្លាកដែលបាតុករថៃ ដាក់នៅទីលាន Sanam Luang មុខព្រះបរមរាជវាំងថៃ គឺស្រដៀងទៅនឹងស្លាកដែលគេដាក់ក្រោយការផ្តួលរលំរបបរាជានិយមផ្តាច់ការថៃ ក្នុងឆ្នាំ១៩៣២។ ប៉ុន្តែក្រោយការឡើងសោយរាជ្យរបស់ព្រះមហាក្សត្រ មហាវជិរាលង្ករណ៍ ស្លាកនេះត្រូវបានគេដកចេញក្នុងឆ្នាំ២០១៧ ។ បាតុកម្មបានបញ្ចប់ហើយ ឯប៉ូលិសថៃកំពុងសិក្សាផ្លូវច្បាបដើម្បីចាត់វិធានការលើមេដឹកនាំបាតុកដែលភាគច្រើនជានិស្សិត។ ប្រភពព័ត៌មានដដែឡបន្តថាំ មន្ត្រីប៉ូលិសចំនួន៤០នាក់ កំពុងសិក្សាលើអ្នកដែលចេញមុខនិយាយលើឆាកពេលធ្វើបាតុកម្ម ដើម្បីស្វែងរកភស្តុតាង ដែលនឹងអាចឈានទៅដល់ការចោទប្រកាន់ផងដែរ។ ក្រោយបាតុកម្មបានបញ្ចប់ទៅ លោកប្រាយុទ្ធ ចាន់អូចា បានអរគុណដល់មន្ត្រីរដ្ឋាភិបាលក្នុងការសហប្រតិបត្តិការរក្សាច្បាប់ និងសណ្តាប់ធ្នាប់ អំឡុងពេលបាតុកម្ម។ យ៉ាងណាមិញ បាតុកម្មថ្មីមួយទៀត គ្រោងធ្វើឡើងនៅថ្ងៃទី២៤ ខែកញ្ញា ខណៈមេដឹកនាំបាតុកម្ម បានអំពាវនាវឲ្យប្រជាជនថៃ មិនទៅធ្វើការនៅថ្ងៃទី១៤ ខែតុលា ដើម្បីជានិម្មិតរូបនៃការគាំទ្រកាតវ៉ារបស់ពួកគេ៕ អត្ថបទទាក់ទង បាតុករថៃជួបជុំជាថ្មី ទាមទារឲ្យលោក ប្រាយុទ្ធ លាលែង, រំលាយសភា និងកែទម្រង់រាជានិយម រដ្ឋាភិបាលថៃ ប្រាប់សាកលវិទ្យាល័យនានាណែនាំនិស្សិតឲ្យឈប់ទាមទារកែទម្រង់រាជានិយម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1133.txt	ប្រធានាធិបតីអាមេរិក ដូណាល់ ត្រាំ អត់បានបង់ពន្ធចំណូល១០ឆ្នាំ ក្នុងពេល១៥ឆ្នាំចុងក្រោយ ព្រោះ រកស៊ីខាត។ កាសែតអាមេរិក New York Times បានចុះផ្សាយបែបនេះនៅថ្ងៃទី២៧ ខែសីហា ដែលបន្តថា ក្នុងឆ្នាំ២០១៦ ដែលលោកឈ្នះឆ្នោត លោកបង់ពន្ធតែ៧៥០ដុល្លារប៉ុណ្ណោះ។ លោក ត្រាំ ច្រានចោលរបាយការណ៍នេះ ដោយចាត់ទុកជា «ព័ត៌មានក្លែងបន្លំ»។	នៅសន្និសីទព័ត៌មាននាសេតវិមានអាមេរិក នៅថ្ងៃទី ២៧ ខែកញ្ញា លោក ដូណាល់ ត្រាំ បានប្រតិកម្មនឹងរបាយការណ៍ដែលចុះផ្សាយដោយកាសែតល្បីឈ្មោះNew York Times ដែលថា លោកអត់បង់ពន្ធ១០ឆ្នាំ។ លោក ត្រាំ បានចាត់ទុករបាយការណ៍នេះថា«ព័ត៌មានក្លែងបន្លំទាំងស្រុង»។ ត្រង់នេះ លោក ត្រាំ បកស្រាយថា លោកក៏បានបង់ពន្ធចំណូលឲ្យរដ្ឋច្រើនដែរ ហើយរបាយការណ៍ប្រកាសពន្ធទាំងអស់នឹងត្រូវលាតត្រដាង។ កាសែត New York Times បានចុះផ្សាយថា លោក ត្រាំ អាចមានលទ្ធភាពក្នុងការបន្ទាបការបង់ពន្ធចំណូលដោយរាយការណ៍ថា រកស៊ីខាតច្រើន។ តួយ៉ាង ក្នុងឆ្នាំ២០១៨ លោក ត្រាំ បានអះអាងថាលោកខាតអស់៤៧,៤លានដុល្លារ។ កាសែតនេះអះអាងថា ខ្លួនទទួលបានទិន្នន័យរបាយការណ៍ប្រកាសពន្ធគ្របដណ្ដប់ជាង២០ឆ្នាំរបស់លោក ត្រាំ និងក្រុមហ៊ុនលោក។ ក៏ប៉ុន្តែពួកគេគ្មានព័ត៌មានពីរបាយការណ៍ប្រកាសពន្ធលោកត្រាំពីឆ្នាំ២០១៨ ឬឆ្នាំ២០១៩ឡើយ ។ តាមការចុះផ្សាយរបស់ទីភ្នាក់ងារព័ត៌មាន Reuters លោក Alan Garten មេធាវីសម្រាប់ក្រុមហ៊ុន Trump Organization បានឆ្លើយតបនឹងរបាយការណ៍នេះថា ក្នុងពេល១០ឆ្នាំចុងក្រោយ ប្រធានាធិបតី ត្រាំ បានបង់ពន្ធចំណូលផ្ទាល់ខ្លួនរាប់រយលានដុល្លារទៅរដ្ឋាភិបាលសហព័ន្ធ ហើយលោកបានបង់ពន្ធចំណូលរាប់លានដុល្លារ ចាប់តាំងពីប្រកាសជាបេក្ខជនប្រធានាធិបតីក្នុងឆ្នាំ២០១៥មកផងដែរ។ ការបញ្ចេញរបាយការណ៍លម្អិតពាក់ព័ន្ធព័ត៌មានហិរញ្ញវត្ថុផ្ទាល់ខ្លួន មិនមែនជាកាត្វកិច្ចរបស់ប្រធានាធិបតីអាមេរិកឡើយ។ តែប្រធានាធិបតីទាំងអស់ចាប់តាំងពីលោក រីឆាត និកសុន (Richard Nixon) មក បានបន្តធ្វើបែបនេះ ហើយក្លាយជាប្រពៃណីមួយសម្រាប់មេដឹកនាំកំពូលអាមេរិកទៅហើយ។ ប៉ុន្តែលោក ត្រាំ បានបំផ្លាញប្រពៃណីប្រធានាធិបតីអាមេរិកនេះ ដោយបដិសេធបញ្ចេញរបាយការណ៍ប្រកាសពន្ធរបស់លោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1134.txt	ជីប៊ូទី ជាប្រទេសកំពុងអភិវឌ្ឍ និងជាប្រទេសដែលមានផ្ទៃដីតូចលំដាប់ទី៣ នៅទ្វីបអាហ្វ្រិក។ អ្វីដែលធ្វើឲ្យប្រទេសនេះល្បីល្បាញ និងក្លាយជាចំណាប់អារម្មណ៍របស់ប្រទេសដទៃ គឺមិនមែនផ្ទៃដី ឬធនធានធម្មជាតិដែលប្រទេសមាននោះឡើយ ផ្ទុយទៅវិញគឺទីតាំងយុទ្ធសាស្ត្រដ៏សំខាន់របស់ប្រទេសនេះទៅវិញទេ។	ខុសពីប្រទេសដទៃ ដែលមានមូលដ្ឋានទ័ពបរទេសត្រឹមតែ១ឬ២ ជីប៊ូទីមានមូលដ្ឋានទ័ពបរទេសដល់ទៅ៥។ ទីតាំងដ៏ល្អរបស់ប្រទេសនេះ បានទាក់ទាញមហាអំណាចជាច្រើនឲ្យដាក់យោធារបស់ពួកគេ ជាមួយនឹងការបង់ថ្លៃប្រចាំឆ្នាំ។ ទីតាំងយុទ្ធសាស្ត្ររបស់ជីប៊ូទី ជីប៊ូទី ជាមានផ្ទៃដីត្រឹមតែ២ម៉ឺន៣ពាន់ គីឡូម៉ែត្រក្រឡា និងមានប្រជាជនមិនដល់១លាននាក់ផង។ បច្ចុប្បន្ននេះ ជីប៊ូទីទទួលប្រទេសចំនួន៥ ដែលរួមមានបារាំង អាមេរិក ជប៉ុន អ៊ីតាលី និងចិនឲ្យបើកមូលដ្ឋានទ័ពនៅក្នុងទឹកដីរបស់ខ្លួន។ មូលហេតុសំខាន់ដែលនាំឲ្យប្រទេសទាំងនោះ តាំងទីនៅជីប៊ូទី គឺដោយសារតែប្រទេសនេះមានទីតាំងនៅត្រង់កុយរមាសទ្វីបអាហ្វ្រិក(Horn of Africa) នៅខាងត្បូងនៃសមុទ្រក្រហម ដែលជាទីតាំងយ៉ាងសំខាន់ក្នុងការចេញចូលព្រែកជីកស៊ុយអេ។ ច្រកសមុទ្រនេះ ជាផ្លូវដឹកជញ្ជូន១២ភាគរយនៃទំនិញពិភពលោក ប្រេងឆៅជាង៥លានបារ៉ែលក្នុងមួយថ្ងៃ និងជាកន្លែងភ្ជាប់ទ្វីបអាហ្វ្រិក អាស៊ី និងអឺរ៉ុប។ ផែនទីប្រទេស ជីប៊ូទី។ រូបភាព៖ AFP ប្រទេសនីមួយៗសុទ្ធតែមានហេតុផលរៀងៗខ្លួនក្នុងការដាក់មូលដ្ឋានទ័ពនៅជីប៊ូទី។ ទីតាំងប្រទេសនេះមានអំណោយផលក្នុងការប្រតិបត្តិការនាវា យន្តហោះចម្បាំង ល្បាតប្រឆាំងចោរសមុទ្រ ទីតាំងសម្រាប់ប្រើដ្រូនប្រឆាំងភេរវកម្ម ស៊ើបការណ៍ រក្សាសន្តិសុខក្នុងក្របខណ្ឌអង្គការសហប្រជាជាតិ ក៏ដូចជាការងាយស្រួលក្នុងការផ្តល់ជំនួយមនុស្សធម៍ដល់ប្រទេសដែលមានជម្លោះនៅជុំវិញ។ ដោយសារតែអំណោយផលនេះហើយ ទើបប្រទេសនីមួយៗអាចការពារនាវាពាណិជ្ជកម្ម នាវាដឹកប្រេង ក៏ដូចជាជម្លៀសពលរដ្ឋខ្លួនដែលធ្វើការនៅតំបន់អាហ្វ្រិកក្នុងករណីមានអាសន្ន។ ជីប៊ូទី ក៏ជាទីតាំងសំខាន់ផងដែរក្នុងការប្រឆាំងចោរសមុទ្រ ត្បិតអីក្រោយនាវាចាកចេញពីព្រែកជីកស៊ុយអេ មកកាន់សមុទ្រ Aden និងបន្ទាប់មកមហាសមុទ្រឥណ្ឌានាវាដឹកទំនិញងាយនឹងរងគ្រោះដោយសារការវាយប្រហារដោយចោរសមុទ្រ ដែលហេតុនេះទាមទារឲ្យមានការល្បាតដើម្បីការពារលំហូរនៃទំនិញ។ ប្រទេសដែលមានមូលដ្ឋានយោធានៅជីប៊ូទី បារាំងជាប្រទេសដែលមានមូលដ្ឋានទ័ពនៅ ជីប៊ូទីតាំងតែពីឆ្នាំ១៩៧៧ ក្រោយពេលទទួលបានឯករាជ្យពីខ្លួន។ មូលដ្ឋានទ័ពរបស់បារាំងនីជីប៊ូទីមានកងទ័ពចំនួនជិត ១៥០០នាក់ និងជាមូលដ្ឋានកងទ័ពបារាំងធំបំផុតនៅក្រៅប្រទេស។ នៅជីប៊ូទី បារាំងមាននាវា យន្តហោះចម្បាំង ក៏ដូចជាយានយន្តការពារដែលត្រៀមជានិច្ចក្នុងប្រតិបត្តិការនៅទ្វីបអាហ្វ្រិក។ ក្រៅពីនេះ កងទ័ពរបស់អាល្លឺម៉ង និងអេស្ប៉ាញក៏ស្ថិតនៅក្នុងបន្ទាយរួមជាមួយបារាំងផងដែរ។ ក្រោយភេរវកម្មថ្ងៃទី១១ កញ្ញា ឆ្នាំ២០០១មក អាមេរិកក៏បានមកបោះមូលដ្ឋានយោធានៅប្រទេសនេះផងដែរ។ អាមេរិកបង់ប្រាក់ថ្លៃជួលមូលដ្ឋានចំនួន៦៣លានដុល្លារជារៀងរាល់ឆ្នាំ។ មូលដ្ឋាននេះមានកងទ័ពអាមេរិកចំនួន៤ពាន់នាក់ និងកងទ័ពអង់គ្លេសផងដែរ។ មូលដ្ឋាននេះ ផ្តល់ការគាំទ្រដល់ការធ្វើដំណើររបស់កងទ័ព នាវា ដ្រូន យន្តហោះចម្បាំង ដើម្បីរៀបចំរួចរាល់ក្នុងប្រតិបត្តិការសង្គ្រាមក្នុងតំបន់ ក៏ដូចជាប្រឆាំងអំពើភេរវកម្មផងដែរ។ ជប៉ុន ជាប្រទេសទី៣ ដែលបោះមូលដ្ឋានទ័ពក្នុងឆ្នាំ២០១១។ កងទ័ពស្វ័យការពារជប៉ុន បើកប្រតិបត្តិការប្រឆាំងចោរសមុទ្រ ល្បាតចោរសមុទ្រតាមនាវា និងយន្តហោះ ក៏ដូចជាផ្តល់ជំនួយមនុស្សធម៍ក្រោមក្របខណ្ឌរក្សាសន្តិសុខរបស់អង្គការសហប្រជាជាតិនៅអាហ្វ្រិក។មូលដ្ឋានយោធានេះ មានទាហានចំនួន១ពាន់២រយនាក់។ អ៊ីតាលី បើកមូលដ្ឋានទ័ពក្នុងឆ្នាំ២០១៣ ដោយមានកងទ័ពពិសេសចំនួន៣០០នាក់។ អ៊ីតាលី ក៏មានប្រតិបត្តិការមិនខុសពីបណ្តាប្រទេសផ្សេងទៀតដែរ ដោយប្រឆាំងភេរវកម្មនៅសូម៉ាលី និងយេមែន និងល្បាតនាវាដឹកទំនិញ។ រដ្ឋាភិបាលអ៊ីតាលី ចាត់ទុកមូលដ្ឋាននេះ ជាទីតាំងអចិន្ត្រៃយ៍នៃផលប្រយោជន៍យុទ្ធសាស្ត្រ។ នាវាផ្ទុកយន្តហោះបារាំង Charles De Gaulle ក្នុងមហាសមុទ្រឥណ្ឌា។ រូបភាព៖ AFP ក្នុងឆ្នាំ២០១៧ ចិនបោះមូលដ្ឋានទ័ពនៅក្រៅប្រទេសដំបូងបំផុតនៅប្រទេសនេះ។ ប៉េកាំងបង្កើតមូលដ្ឋានទ័ពនៅជីប៊ូទីជាអចិន្ត្រៃយ៍ ដោយមានកំពង់ផែសម្រាប់នាវាល្បាត។ ក្រៅតែពីប្រតិបត្តិការប្រឆាំងចោរសមុទ្រ ប្រតិបត្តិការឯទៀតត្រូវចិនទុកជាការសំងាត់។ ចិន ក៏បង់ប្រាក់២០លានដុល្លារប្រចាំឆ្នាំទៅរដ្ឋាភិបាលជីប៊ូទីផងដែរ។ ក្រៅតែពីបារាំង អាមេរិក ជប៉ុន អ៊ីតាលី និងចិន មានប្រទេស២ទៀតក៏កំពុងសម្លឹងចង់បោះទីតាំងផងដែរ ដែលក្នុងនោះរួមមានអារ៉ាប៊ីសាអូឌីត ដែលទើបនឹងសម្រេចកិច្ចព្រមព្រៀងជាមួយរដ្ឋាភិបាលជីប៊ូទីក្នុងការកសាងមូលដ្ឋានទ័ព និងឥណ្ឌាដែលកំពុងពិចារណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1135.txt	អ្នកនាំពាក្យកំពូលរដ្ឋាភិបាលជប៉ុន នៅថ្ងៃទី២៦ ខែសីហា និយាយថា វាជារឿងឆាប់ពេកហើយក្នុងការជជែកពីសម័យកាលបន្ទាប់ពីនាយករដ្ឋមន្ត្រី ស៊ិនហ្សូ អាបេ នោះ។ ក្ដីបារម្ភពាក់ព័ន្ធសមត្ថភាពដឹកនាំរបស់លោក អាបេ បានលេចឡើងក្រោយលោក អាបេ ចូលមន្ទីរពេទ្យពីរដងក្នុងរយៈពេលពីសប្ដាហ៍ចុងក្រោយ។ នរណាជានាយករដ្ឋមន្ត្រីថ្មី, ស្ថានភាពជប៉ុនទៅជាយ៉ាងបើលោក អាបេ ចាកចេញ បានក្លាយជាប្រធានបទនៃការជជែកគ្នានៅប្រទេសមហាអំណាចទីបីរបស់ពិភពលោក។	«វាជារឿងមុនការកំណត់ដើម្បីនិយាយពីសម័យក្រោយលោក អាបេ ទាំងលោកមានពេលជាងមួយឆ្នាំទៀតក្នុងអាណត្តិរបស់លោក។» លោក Yoshihide Suga ប្រធានលេខាធិការគណៈរដ្ឋមន្រ្តី និងជាអ្នកនាំពាក្យរដ្ឋាភិបាលជប៉ុន និយាយបែបនេះក្នុងសន្និសីទសារព័ត៌មានថ្ងៃទី២៦ ខែសីហា។ អាណត្តិជានាយករដ្ឋមន្រ្តីរបស់លោក ស៊ិនហ្សូ អាបេ នឹងចប់នៅខែកញ្ញា ឆ្នាំ២០២១ ឯណោះ។ អត្ថបទទាក់ទង បញ្ហាសុខភាពលោក អាបេ បង្កជាក្ដីបារម្ភជុំវិញការកាន់តំណែងរបស់លោក ការចូលមន្ទីរពេទ្យពីរលើកក្នុងរយៈពេលពីរសប្ដាហ៍មកនេះ ធ្វើឲ្យមានការរង្គោះរង្គើក្នុងនយោបាយជប៉ុន ហើយបើកឲ្យមានការជជែកពីបេក្ខជនដែលត្រូវស្នងតំណែងពីលោក អាបេ ទៅទៀត។ រដ្ឋាភិបាលជប៉ុនអះអាងថា លោក អាបេ គ្រាន់តែទទួលការត្រួតពិនិត្យសុខភាពប្រចាំឆ្នាំប៉ុណ្ណោះ មិនមែនជាការចូលសម្រាកបន្ទាន់អ្វីឡើយ។ ប្រភពរដ្ឋាភិបាលជប៉ុនក៏ពន្លយដែរថា លោកនាយករដ្ឋមន្រ្តីអាចធ្វើសន្និសីទបញ្ជាក់ពីសុខភាពនៅថ្ងៃទី២៨ ខែសីហាងខាងមុខ។ យ៉ាងណាមិញ មន្រ្តីជប៉ុន ក៏បានចេញមុខអះអាងពីសុខភាពប្រសើរឡើងរបស់លោក អាបេ ផងដែរ។ លោក Akari Amari សម្ព័ន្ធមិត្តជិតស្និទ្ធរបស់លោក អាបេ ក្នុងបក្សប្រជាធិបតេយ្យសេរី បានប្រាប់ទីភ្នាក់ងារព័ត៌មាន Reuters នៅថ្ងៃទី២៥ ខែសីហា ថា លោក អាបេ មានសុខភាពល្អប្រសើរជាងពាក់កណ្ដាលខែសីហា ហើយទំនងជាបន្តដឹកនាំរដ្ឋាភិបាលដល់ចប់អាណត្តិ។ ចំណែកលោក Yasutoshi Nishimura រដ្ឋមន្រ្តីសេដ្ឋកិច្ច ក៏អះអាងថា លោក អាបេ ប្រសើរច្រើនហើយ។ សូមបញ្ជាក់ថា កាលពីឆ្នាំ២០០៧ ពេលកំពុងកាន់តំណែងនាយករដ្ឋមន្ត្រីលើកទីមួយ លោក អាបេ ក៏បានលាលែងពីតំណែងដោយសារជំងឺដំបៅក្រពះ ដែលកាលនោះមិនទាន់មានថ្នាំព្យាបាលនៅឡើយ។ យ៉ាងណាមិញ គេមិនទាន់ពីស្ថានភាពសុខភាពរបស់លោកនៅពេលនេះឡើយ។ ក្នុងករណី លោក អាបេ លាលែង ឬមិនអាចដឹកនាំរដ្ឋាភិបាលបាន ឧបនាយករដ្ឋមន្រ្តី និងជារដ្ឋមន្រ្តីហិរញ្ញវត្ថុ តារ៉ូ អាសូ នឹងបន្តដឹកនាំរដ្ឋាភិបាលសិន។ អំឡុងពេលនេះ បក្សកាន់អំណាចនឹងបោះឆ្នោតជ្រើសរើសមេដឹកនាំថ្មី ដែលមេដឹកនាំថ្មីនឹងក្លាយជានាយករដ្ឋមន្រ្តីថ្មី បន្ទាប់ពីត្រូវបានតែងតាំងដោយសភា។ លោក អាសូ និងលោក Suga សុទ្ធតែត្រូវបានមើលឃើញថា ជាបេក្ខជនដែលអាចស្នងតំណែងពីលោក អាបេ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1136.txt	ចិន នៅថ្ងៃទី១៨ ខែកញ្ញា បានចាប់ផ្តើមធ្វើសមយុទ្ធយោធាមួយទៀត នៅកៀកច្រកសមុទ្រតៃវ៉ាន់ ស្របនឹងដំណើរទស្សនកិច្ចមន្រ្តីជាន់ខ្ពស់អាមេរិកមកទីក្រុងតៃប៉ិ។ ក្នុងដំណើរទស្សនកិច្ចនេះ ទីក្រុងប៉េកាំង បានជំទាស់អាមេរិកយ៉ាងខ្លាំង ហើយថា នឹងឆ្លើយតបឲ្យសាកសមបំផុត។	លោក Keith Krach រដ្ឋលេខាធិការក្រសួងការបរទេសអាមេរិក ទទួលបន្ទុកកំណើនសេដ្ឋកិច្ច ថាមពល និងបរិស្ថាន ត្រូវធ្វើដំណើរទស្សនកិច្ចមកកោះតៃវ៉ាន់ចាប់ពីថ្ងៃទី១៧ ដល់ថ្ងៃទី១៩ ខែកញ្ញា។ ក្នុងដំណើរទស្សនកិច្ចនេះ គឺមិនមានរបៀបវារៈច្បាស់លាស់ឡើយ ប៉ុន្តែគេដឹងត្រឹមថា នៅថ្ងៃទី១៨ ខែកញ្ញា មន្រ្តីជាន់ខ្ពស់អាមេរិករូបនេះ ត្រូវជួបជាមួយប្រធានាធិបតីតៃវ៉ាន់ លោកស្រី Tsai Ing-wen ហើយថ្ងៃទី១៩ ខែកញ្ញា នឹងចូលរួមជាមួយពិធីរំលឹកខួបរបស់អតីតប្រធានាធិបតីតៃវ៉ាន់ លោក Lee Teng-hui ។នេះ គឺជាដំណើរទស្សនកិច្ចមន្រ្តីជាន់ខ្ពស់អាមេរិកលើកទីពីរហើយ មកកោះតៃវ៉ាន់ បន្ទាប់ពីរដ្ឋមន្រ្តីសុខាភិបាលអាមេរិក។ ស្របនឹងដំណើរទស្សនកិច្ចនេះ ចិន បានចាប់ផ្តើមធ្វើសមយុទ្ធយោធានៅក្បែរច្រកសមុទ្រតៃវ៉ាន់។ បើតាមការលើកឡើងរបស់អ្នកនាំពាក្យក្រសួងការពារជាតិចិន លោក Ren Guoqiang «ពួកគេ [សមយុទ្ធយោធា] គឺមានហេតុផលច្បាស់លាស់ ចំណាត់ការត្រឹមត្រូវ ដើម្បីឆ្លើយតបនឹងស្ថានភាពបច្ចុប្បន្ននៅក្នុងច្រកសមុទ្រតៃវ៉ាន់ ការពារអធិបតេយ្យជាតិ និងបូរណភាពទឹកដី»។ យ៉ាងណាក៏ដោយ អ្នកនាំពាក្យរូបនេះ មិនបានបញ្ជាក់ហេតុផលឲ្យបានច្បាស់លាស់ជាងនេះឡើយ ប៉ុន្តែសមយុទ្ធនេះ ទំនងគំរាមដល់មន្រ្តីជាន់ខ្ពស់អាមេរិក ដែលកំពុងទស្សនកិច្ចនៅតៃវ៉ាន់។ សម្រាប់ចិន តៃវ៉ាន់ គឺជាកិច្ចការផ្ទៃក្នុងសុទ្ធសាធរបស់ចិន ហើយចិនក៏មិនឲ្យបរទេសណា ជ្រែតជ្រៀកកិច្ចការផ្ទៃក្នុងបានឡើយ។ លោក Ren បានបញ្ជាក់បែបនេះ ដោយបន្ថែមថា ការព្យាយាមប្រើប្រាស់តៃវ៉ាន់ ដើម្បីគ្រប់គ្រងចិន ឬ ផ្អែកលើកម្លាំងបរទេស ដើម្បីពង្រឹងខ្លួនឯង គឺគ្រាន់ជាការស្រមៃ និងមានតែផ្លូវទាល់តែប៉ុណ្ណោះ។ បន្ទាប់ពីថ្លែងដូចខាងលើ អ្នកនាំពាក្យក្រសួងការពារជាតិចិនបានបន្ថែមថា៖ « អ្នកដែលលេងជាមួយភ្លើង នឹងរលាក»។ នេះបើតាមចុះផ្សាយរបស់ទីភ្នាក់ងារព័ត៌មាន Reuters។ សូមបញ្ជាក់ថា មួយរយៈចុងក្រោយនេះ ចិនបានបង្កើនសមយុទ្ធយ៉ាងខ្លាំងនៅក្នុង ឬក្បែរច្រកសមុទ្រតៃវ៉ាន់។ មិនត្រឹមតែប៉ុណ្ណោះ យន្តហោះចម្បាំងរបស់ចិន ក៏បានហោះចូលក្នុងដែនអាកាសរបស់តៃវ៉ាន់ដែរ ដែលធ្វើឲ្យតៃវ៉ាន់ព្រមានថា អាចបង្កឲ្យមានការប៉ះទង្គិចកើតឡើង។ ចំណែកអាមេរិកវិញ ក៏ពង្រឹងទំនាក់ទំនងជាមួយតៃវ៉ាន់ដែរ ហើយថែមទាំងបានបើកភ្លើងបៃតង ក្នុងការលក់អាវុធឲ្យដែនកោះមួយនេះថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1137.txt	មួយឆ្នាំនៅមុនការបោះឆ្នោត បេក្ខជនមកពីបក្សនយោបាយសំខាន់ទាំងពីរ រួមមាន ប្រជាធិបតេយ្យ និងសាធារណរដ្ឋ ចាប់ផ្ដើមធ្វើយុទ្ធនាការរកសំឡេងឆ្នោតដោយផ្សព្វផ្សាយគោលនយោបាយខ្លួន និងរៃអង្គាសប្រាក់ឧបត្ថម្ភសម្រាប់យុទ្ធនាការនេះ។	ខណៈការបោះឆ្នោតខិតចូលមកដល់ បេក្ខជនឈានមុខក្នុងចំណោមបក្សទាំងពីរ ត្រូវបានបោះឆ្នោតក្នុងចំណោមផ្ទៃក្នុងបក្សរៀងៗខ្លួនដើម្បីក្លាយជាបេក្ខជនប្រធានាធិបតីតំណាងបក្ស។ ក្រោយមក បក្សទាំងពីរ នឹងរៀបចំសន្និបាតជាតិមួយដើម្បីប្រកាសឈ្មោះបេក្ខជនប្រធានាធិបតី ដែលពួកគេតែងតាំងរួច។ ហើយបេក្ខជនប្រធានាធិបតីរូបនោះ ក៏នឹងជ្រើសរើសបេក្ខជនអនុប្រធានាធិបតីក្នុងពិធីនេះផងដែរ។ យ៉ាងណា យុទ្ធនាការរកសំឡេងឆ្នោតរបស់បេក្ខជនប្រធានាធិបតីបក្សទាំងពីរ នៅតែអនុវត្តបន្ត ខណៈកាលបរិច្ឆេទសម្រាប់ការតស៊ូមតិប្រធានាធិបតី ក៏កំពុងរៀបចំរួចរាល់ផងដែរ។ នៅក្នុងការតស៊ូមតិនយោបាយនេះ បេក្ខជនប្រធានាធិបតីទាំងពីរ នឹងត្រូវឆ្លើយនឹងសំណួរពិបាកៗពាក់ព័ន្ធនឹងគោលនយោបាយពួកគេ ក៏ដូចជាថ្លែងការពារជំហរខ្លួនលើបញ្ហារបស់ប្រទេស និងស្វះស្វែងរកយុទ្ធសាស្ត្រវាយប្រហារលើគោលនយោបាយគូប្រជែងខ្លួនផងដែរ។ នៅថ្ងៃបោះឆ្នោត ប្រធានាធិបតី និងអនុប្រធានាធិបតី ពុំត្រូវបានបោះឆ្នោតជ្រើសរើសដោយផ្ទាល់ពីសំណាក់ប្រជាជនអាមេរិកនោះទេ (Popular Vote)។ ជំនួសមកវិញ តំណែងកំពូលទាំងពីរនេះ នឹងត្រូវជ្រើសរើសដោយប្រតិភូតំណាង ឬជាភាសាអង់គ្លេសហៅថា Elector តាមរយៈ ប្រព័ន្ធបោះឆ្នោតដែលពឹងផ្អែកលើក្រុមប្រតិភូតំណាង ឬជាភាសាអង់គ្លេសហៅថា « Electoral College»។ ដំណើរការនេះ គឺមានចែងក្នុងរដ្ឋធម្មនុញ្ញអាមេរិក។ តើប្រព័ន្ធ Electoral College ដំណើរការយ៉ាងដូចម្ដេច? ក្រោយប្រជាជនអាមេរិកបោះឆ្នោតសម្រាប់បេក្ខជនប្រធានាធិបតីដែលពួកគេពេញចិត្ត នៅតាមមណ្ឌលពួកគេរួចរាល់ សន្លឹកឆ្នោតទាំងនេះត្រូវបានរាប់តាមរដ្ឋពួកគេរៀងៗខ្លួន។ សម្រាប់អាមេរិកចំនួន៤៨ បូកនឹងរដ្ឋធានីវ៉ាស៊ីនតោន បេក្ខជនដែលមានសំឡេងច្រើនជាងគេ នឹងកើបយកសំឡេងឆ្នោតពីប្រតិភូទាំងអស់តែម្ដងនៅក្នុងរដ្ឋដែលខ្លួនឈ្នះនោះ។ ដោយឡែក រដ្ឋ Maine និង Nebraska ចាត់ចែងចំនួនប្រតិភូ តាមរយៈប្រព័ន្ធសមាមាត្រទៅតាមសំឡេងឆ្នោតដែលទទួលបាន។ រដ្ឋអាមេរិកនីមួយៗ មានចំនួនប្រតិភូ ស្មើនឹងចំនួនសមាជិកសភាអាមេរិកទាំងពីរ (បូកទាំងសភាតំណាង និងព្រឹទ្ធសភា) ដែលរដ្ឋខ្លួនមាន ។ ជាឧទាហរណ៍ រដ្ឋកាលីហ្វ័រនីញ៉ាមាន ប្រតិភូរហូតដល់ ៥៥ នាក់ ដែលច្រើនជាងបង្អស់ ដោយតាមពីក្រោយដោយរដ្ឋ Texas មានប្រតិភូ សរុប ៣៨នាក់ ហើយទីក្រុង ញូវយ៉ក មាន២៩នាក់។ ទាំងបក្សសាធារណរដ្ឋ និងបក្សប្រជាធិបតេយ្យ សុទ្ធតែមានបេក្ខជនប្រតិភូតំណាងបក្សខ្លួន។ ឧទាហរណ៍ រដ្ឋកាលីហ្វ័រនីញ៉ា មានចំនួនប្រតិភូសរុប ៥៥នាក់។ បើលោក ត្រាំ មានសំឡេងច្រើនជាងលោក បៃឌិន ក្នុងរដ្ឋនេះ លោក ត្រាំ នឹងទទួលបានប្រតិភូទាំង៥៥នាក់តែម្ដង។ បេក្ខជនប្រធានាធិបតីអាមេរិក ត្រូវការសំឡេងឆ្នោតយ៉ាងតិច ២៧០ សន្លឹកពីប្រតិភូដែលស្មើជាងពាក់កណ្ដាលនៃប្រតិភូសរុប (៥៣៨នាក់) ដើម្បីឈ្នះការបោះឆ្នោតអាមេរិក។ ជាធម្មតា លទ្ធផលឈ្នះចាញ់បានប្រកាសនាយប់ថ្ងៃបោះឆ្នោត ក្នុងខែវិច្ឆិកា ក្រោយប្រជាជនបោះឆ្នោតចប់រួចរាល់។ ក៏ប៉ុន្តែ ការបោះឆ្នោតតាមរយៈប្រព័ន្ធប្រតិភូតំណាង ជាក់ស្ដែង រៀបចំឡើងនៅពាក់កណ្ដាលខែធ្នូ នៅពេលក្រុម ប្រតិភូជួបគ្នាក្នុងរដ្ឋពួកគេរៀងៗខ្លួន។ ក៏មានករណីពិសេសផងដែរ គឺនៅពេលដែលបេក្ខជនប្រធានាធិបតីឈ្នះការបោះឆ្នោតតាមប្រព័ន្ធប្រតិភូតំណាង តែចាញ់ការបោះឆ្នោតសាកលក្នុងចំណោមប្រជាជនអាមេរិក។ ករណីបែបនេះនេះបានកើតឡើងចុងក្រោយនៅក្នុងឆ្នាំ២០១៦ រវាងលោក ដូណាល់ ត្រាំ និងអ្នកស្រី ហ៊ីឡារី គ្លីនតុន។ កាលនោះ ក្នុងការបោះឆ្នោតជាសាកលទូទាំងសហរដ្ឋអាមេរិក អ្នកស្រី គ្លីនតុន បានទទួលសំឡេងគាំទ្រច្រើនជាងលោក ត្រាំ។ ប៉ុន្តែបញ្ហានៅត្រង់ថា លោក ត្រាំ ទទួលបានសំឡេងពីប្រតិភូតំណាងច្រើនជាងអ្នកស្រី គ្លីនតុន។ ម្យ៉ាងទៀត ប្រសិនបើគ្មានបេក្ខជនប្រធានាធិបតីណា ទទួលបានសំឡេងភាគច្រើនតាមរយៈការបោះឆ្នោតតាមប្រព័ន្ធប្រតិភូតំណាងទេ ការបោះឆ្នោតនឹងធ្លាក់ទៅដល់ដៃសភាតំណាងអាមេរិក។ នៅទីនោះ សមាជិកសភាតំណាងអាមេរិក នឹងជ្រើសរើសប្រធានាធិបតីអាមេរិកថ្មីក្នុងចំណោមបេក្ខជនកំពូល៣នាក់។ ចំណែក ព្រឹទ្ធសភា នឹងបោះឆ្នោតជ្រើសរើសអនុប្រធានាធិបតីអាមេរិកថ្មីក្នុងចំណោមបេក្ខជនកំពូល២នាក់។ ករណីនេះកើតឡើងម្ដងប៉ុណ្ណោះ ដោយក្នុងឆ្នាំ១៩៨៤ សភាតំណាងអាមេរិក បានបោះឆ្នោតរើសលោក John Quincy Adams ជាប្រធានាធិបតី៕ ឯកសារពិគ្រោះគេហទំព័រ៖ https://www.usa.gov/election អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1138.txt	ក្រុម Hacker ដែលជាប់ទាក់ទងនឹងប្រទេសរុស្ស៊ី ចិន និងអ៊ីរ៉ង់ កំពុងព្យាយាមវាយប្រហារតាមប្រព័ន្ធអ៊ីនធឺណែតលើយុទ្ធនាការប្រធានាធិបតីទាំងបក្សប្រជាធិបតេយ្យ និងសាធារណរដ្ឋ។ ក្រុមហ៊ុន Microsoft បានព្រមានបែបនេះ។ បើតាមក្រុមហ៊ុនបច្ចេកវិទ្យាយក្សនេះ ក្រុម Hackers រុស្ស៊ី ដែលបានជ្រៀតជ្រៀកក្នុងការបោះឆ្នោតអាមេរិកកាលពីឆ្នាំ២០១៦ បានចូលពាក់ព័ន្ធម្ដងទៀត។	ការបោះឆ្នោតអាមេរិក ជាគោលដៅវាយប្រហាររបស់ក្រុម Hacker មកពីចិន រុស្ស៊ី និងអ៊ីរ៉ង់។ នេះជាការរកឃើញរបស់ Microsoft ។ ពួក Hacker ដែលធ្វើសកម្មភាពប្រឆាំងលោកស្រី ហ៊ីឡារី គ្លីនតុន កាលពីឆ្នាំ២០១៦ ក៏ធ្វើសកម្មភាពភាពម្ដងទៀតនៅឆ្នាំ២០២០ ។ ក្នុងសេចក្តីប្រកាសព័ត៌មាន នៅថ្ងៃទី ១០ ខែកញ្ញា លោក Tom Burt អនុប្រធានក្រុមហ៊ុន Microsoft បញ្ជាក់ដូច្នេះថា៖«ក្នុងប៉ុន្មានសប្តាហ៍ចុងក្រោយ Microsoft បានរកឃើញការវាយប្រហារតាមប្រព័ន្ធអ៊ីនធឺណិតលើមនុស្ស និងអង្គការពាក់ព័ន្ធក្នុងការបោះឆ្នោតប្រធានាធិបតីអាមេរិកដែលខិតជិតមកដល់ រួមមាន ការវាយប្រហារមិនជោគជ័យលើមនុស្សទាំងក្នុងយុទ្ធនាការរកសំឡេងឆ្នោតរបស់លោក បៃឌិន និងលោក ត្រាំ»។ ត្រង់ចំណុចនេះ ក្រុមហ៊ុន Microsoft បានកំណត់អត្តសញ្ញាណក្រុម Hacker ឈ្មោះថា Strontium ដែលសង្ស័យថាជាប់ទាក់ទងនឹងភ្នាក់ងារចារកម្មរុស្ស៊ី ។ បើតាមលោក Burt ក្រុមHacker រុស្ស៊ីនេះបានវាយប្រហារអង្គការជាង២០០ ដែលភាគច្រើនគឺជាប់ទាក់ទងនឹងគណបក្សនយោបាយអាមេរិកទាំងពីរ។ សម្រាប់ក្រុម Hacker ឈ្មោះ Zirconium ដែលមានមូលដ្ឋាននៅចិន លោក Burt អះអាងថា ពួកនេះ បានវាយប្រហារលើបុគ្គលជាន់ខ្ពស់ដែលជាប់ពាក់ព័ន្ធនឹងការបោះឆ្នោតអាមេរិក រួមមាន មនុស្សដែលធ្វើការឲ្យយុទ្ធនាការលោក ចូ បៃឌិន បេក្ខជនប្រធានាធិបតីមកពីបក្សសាធារណរដ្ឋ និងប្រធានាធិបតី ដូណាល់ ត្រាំ និងមេដឹកនាំសំខាន់ៗក្នុងសហគមន៍កិច្ចការអន្តរជាតិ ជាដើម។ ដោយឡែក ក្រុម Hacker ឈ្មោះថា Phosphorus ដែលមូលដ្ឋាននៅអ៊ីរ៉ង់វិញ បានវាយប្រហារលើគណនីបណ្ដាញសង្គមផ្ទាល់ខ្លួនរបស់មនុស្សដែលពាក់ព័ន្ធនឹងយុទ្ធនាការបោះឆ្នោតរបស់លោក ត្រាំ។ បើតាម Microsoft ក្រុមនេះ ធ្វើសកម្មភាព Hack តែបរាជ័យលើបុគ្គលិកសេតវិមានអាមេរិក និងបុគ្គលិកយុទ្ធនាការរកសំឡេងឆ្នោតលោកត្រាំ ចន្លោះពីខែឧសភា និងមិថុនា ឆ្នាំ២០២០នេះ។ យ៉ាងណាមិញ លោក Burt អះអាងថា ក្រុមហ៊ុនលោក បានប្រើបច្ចេកវិទ្យាតាមចាប់ និងបញ្ឈប់ការវាយប្រហារស្ទើរតែទាំងអស់ ហើយថែមទាំងបានផ្ដល់ដំណឹងដោយផ្ទាល់ទៅកាន់អ្នកដែលត្រូវបានវាយប្រហារ ដូច្នេះពួកគេអាចចាត់សកម្មភាពដើម្បីការពារខ្លួនពួកគេ។ ក្នុងសេចក្តីប្រកាសព័ត៌មានដដែល លោក Burt បានសង្កត់ធ្ងន់ថា ក្រុមហ៊ុន Microsoft ពុំទាន់អាចបញ្ជាក់ពីគោលបំណងរបស់ក្រុម Hacker ដែលមានមូលដ្ឋានទាំងបីប្រទេសនេះបានទេ។ សូមបញ្ជាក់ថា ទីភ្នាក់ងារចារកម្មអាមេរិក បានចេញសេចក្តីសន្និដ្ឋានក្នុងឆ្នាំ២០១៦ថា ក្រុម Hacker រុស្ស៊ី បានលូកដៃក្នុងការបោះឆ្នោតអាមេរិក ដោយទម្លាយអ៊ីមែល (
article_1139.txt	៩០នាទីពេញ លោក ដូណាល់ ត្រាំ និងលោក ចូ បៃឌិន ជជែកវែកញែកប្រធានបទសំខាន់ចំនួន ៦ ដែលជ្រើសរើសដោយអ្នកសម្របសម្រួល លោក Chris Wallace នៃទូរទស្សន៍ Fox News ។ ពីលើឆាកតស៊ូមតិនាទីក្រុង Cleveland រដ្ឋ Ohio ចាប់ផ្ដើមនៅម៉ោង៩យប់ថ្ងៃទី ២៩ ខែកញ្ញា (ម៉ោងអាមេរិក) គូប្រជែងទាំងពីរ រិះគន់គ្នាមិនសំចៃមាត់។ ស្ទើរគ្រប់ប្រធានបទ អ្នកទាំងពីរនិយាយកាត់សម្តីទៅវិញទៅមក ដែលបង្កភាពអនាធិបតេយ្យ ហើយសូម្បីអ្នកសម្របសម្រួលក៏ពិបាកគ្រប់គ្រង។	ក្នុងបរិបទជំងឺរាតត្បាតសកល COVID-19 ការតស៊ូមតិប្រធានាធិបតីនេះ រៀបចំឡើងដោយគោរពតាមវិធានការសុខាភិបាល ដោយគ្មានការចាប់គ្នារវាងប្រធានាធិបតី ត្រាំនិងអតីតអនុប្រធានាធិបតី បៃឌិន និងអនុញ្ញាតឲ្យមនុស្សមួយចំនួនតូចប៉ុណ្ណោះចូលទស្សនាផ្ទាល់។ ហើយអ្នកទាំងពីរក៏តម្រូវឲ្យមានលទ្ធផលតេស្តអវិជ្ជមាន COVID-19 ក្នុងពេល៧២ម៉ោងចុងក្រោយផងដែរ។ តំណែងចៅក្រមតុលាការកំពូល សំណួរទី១ ដែលត្រូវចោទសួរក្នុងវេទិកាតស៊ូមតិនេះ ពាក់ព័ន្ធនឹងបំណងតែងតាំងចៅក្រមតុលាការកំពូលថ្មី ខណៈការបោះឆ្នោតខិតជិតមកដល់ នាថ្ងៃទី ៣ ខែវិច្ឆិកា។ លោក ត្រាំ ដែលបានស្នើតែងតាំងចៅក្រម Amy Coney Barrett សម្រាប់តំណែងនេះ បានអះអាងថា លោកមានសិទ្ធិបំពេញកៅអីតុលាការកំពូល នៅមុនការបោះឆ្នោត ព្រោះបក្សសាធារណរដ្ឋរបស់លោក គ្រប់គ្រងព្រឹទ្ធសភា និងសេតវិមាន។ យ៉ាងណាមិញ លោក បៃឌិន ប្រាប់ឲ្យរង់ចាំចប់ការបោះឆ្នោតសិន។ លោកនិយាយដូច្នេះថា៖«ប្រជាជនអាមេរិក មានសិទ្ធិក្នុងការបញ្ចេញមតិថា តើនរណាគួរក្លាយជាបេក្ខជនចៅក្រមតុលាការកំពូលនោះ។ ឥឡូវនេះ ពួកគេនឹងពុំទាន់មានឱកាសឡើយ ព្រោះយើងកំពុងស្ថិតនៅពាក់កណ្ដាលទីនៃការបោះឆ្នោត»។ ត្រង់នេះ លោកសង្កត់ធ្ងន់ថា៖«វាពុំមែនជារឿងសមគួរឡើយដែលធ្វើរឿងនេះមុនពេលបោះឆ្នោតនោះ»។ អំឡុងប្រធានបទដំបូងនៃការតស៊ូមតិ៩០នាទីផងដែរ ដោយទ្រាំលែងបាននឹងការនិយាយរំខានពីលោក ត្រាំ ខណៈលោកព្យាយាមឆ្លើយ លោក បៃឌិន បានស្រែកឲ្យលោកត្រាំបិទមាត់។ លោកចាត់ទុកទង្វើនេះមិនសមនឹងឥរិយាបថរបស់ប្រធានាធិបតីអាមេរិកឡើយ។ ចុងក្រោយលោក Wallace ដែលជាអ្នកសម្របសម្រួល សម្រេចបញ្ចប់ប្រធានបទទី១ ហើយចោទសួរប្រធានបទថ្មី។ លោក បៃឌិន រិះគន់លោក ត្រាំ រឿង COVID-19 ប្រធានបទបន្ទាប់ដែលចោទសួរទៅកាន់បេក្ខជនប្រធានាធិបតីទាំងពីរ ទាក់ទងនឹងជំងឺរាតត្បាតសកល COVID-19។ ដោយអះអាងថាជាប្រធានក្តៅ លោក Wallace បានប្រាប់ទៅកាន់លោក ត្រាំ និងលោក បៃឌិន ឲ្យតាំងចិត្តឆ្លើយនឹងសំណួរនេះ ហើយលែងនិយាយកាត់គ្នាតទៀត។ ឈានដល់ប្រធានបទរសើបនេះ លោក បៃឌិន បានរិះគន់មិនសំចៃមាត់លើការឆ្លើយតបរបស់រដ្ឋបាលលោក ត្រាំ ប្រឆាំង COVID-19 ដែលបច្ចុប្បន្នបានឆក់យកជីវិតមនុស្សក្នុងសហរដ្ឋអាមេរិកអស់ជាង២០ម៉ឺននាក់ហើយ។ ពីលើវេទិកា លោក បៃឌិន និយាយថា លោក ត្រាំ គ្មានផែនការច្បាស់លាស់ ហើយគ្មានធ្វើអ្វីជាដុំកំភួនសោះដើម្បីទប់ស្កាត់ការរាតត្បាត COVID-19 ហើយលោកបានដឹងពីភាពធ្ងន់ធ្ងរនៃវិបត្តិនេះតាំងពីខែកុម្ភៈ តែលោកមិនព្រមប្រកាសអាសន្នដល់ប្រជាជនអាមេរិក។ ទោះរងការរិះគន់ពីលោកបៃឌិន លោកប្រធានាធិបតី ត្រាំ លើកឡើងពីការសម្រេចចិត្តបិទជើងហោះហើរពីប្រទេសចិន នៅចុងខែមករា ដោយអះអាងថា ទង្វើនេះបានជួយសង្គ្រោះជីវិតប្រជាជនអាមេរិករាប់លាននាក់ ។ មិនខុសពីការលើកឡើងមុនៗ លោក ត្រាំ បន្តទម្លាក់លើប្រទេសចិន ដែលបណ្ដែតបណ្ដោយឲ្យវីរុសនេះរាតត្បាតពេញពិភពលោក។ ម្យ៉ាងវិញទៀត លោក ក៏ឆ្លៀតវាយប្រហារលើប្រព័ន្ធផ្សព្វផ្សាយអាមេរិកខ្លះ ដែលចូលចិត្តផ្សាយរឿងអាក្រក់ៗពីលោក និងរដ្ឋបាលលោក ។ ដោយមិននិយាយចំឈ្មោះ លោកចាត់ទុកពួកសារព័ត៌មានទាំងអស់នេះថា«ព័ត៌មានក្លែងបន្លំ»។ និយាយដល់ដំណើរការស្ដារសេដ្ឋកិច្ចឡើងវិញ លោក ត្រាំ អះអាងថា លោក បៃឌិន នឹងបិទប្រទេសទាំងមូល ហើយលោកនឹងបំផ្លាញសេដ្ឋកិច្ចប្រទេស ខណៈលោក បៃឌិន លើកឡើងថា មហាសេដ្ឋី ដូចលោក ត្រាំ រកស៊ីកាក់កបអំឡុងវិបត្តិ COVID-19 បែបនេះ។ ក្នុងប្រធានបទសេដ្ឋកិច្ចដដែល អតីតអនុប្រធានាធិបតី បៃឌិន បន្តរិះគន់លោកត្រាំថាកំពុងចាត់ចែងការបើកសេដ្ឋកិច្ចដោយខ្វះការទទួលខុសត្រូវ ពោលគឺមិនខ្វាយខ្វល់ដល់ជីវិតមនុស្ស។ ត្រង់ចំណុចនេះ លោកសង្កត់ធ្ងន់ថា សេដ្ឋកិច្ចពុំអាចស្តារឡើងវិញបានឡើយ ប្រសិនបើវិបត្តិ COVID-19 ពុំទាន់ដោះស្រាយរួចនោះ។ ការបង់ពន្ធក្លាយជារឿងអាម៉ាស់ថ្មីរបស់លោក ត្រាំ ទុករឿង COVID-19 និងសេដ្ឋកិច្ចមួយអន្លើ លោក Wallace បានសាកសួរលោកត្រាំជុំវិញរបាយការណ៍របស់កាសែត New York Times ដែលរកឃើញថា លោកប្រធានាធិបតីបង់ពន្ធចំណូលតែ៧៥០ដុល្លារក្នុងឆ្នាំ២០១៧។ នេះជាឆ្នាំលោកឡើងកាន់អំណាច។ យ៉ាងណា លោក ត្រាំ អះអាងថា លោកបានបង់ពន្ធរាប់លានដុល្លារ ហើយថា របាយការណ៍ប្រកាសពន្ធលោក កំពុងស្ថិតក្រោមការត្រួតពិនិត្យ ។ លោកនិយាយដូច្នេះថា៖«កាលណាវាចប់ អ្នកនឹងឃើញរបាយការណ៍នោះ»។ កន្លងទៅ លោក ត្រាំ ធ្លាប់បានអះអាងថា លោកបានកេងចំណេញពីគោលនយោបាយពន្ធ ដែលបង្កើតឡើងដោយរដ្ឋបាលលោក។ ទាក់ទងរឿងនេះ លោក បៃឌិន បានថ្កោលទោសចំពោះរឿងនេះ ហើយចាត់ទុកលោកត្រាំជា«ប្រធានាធិបតីអាក្រក់បំផុតដែលអាមេរិកមាន»។ បន្ថែមពីលើនេះ លោកក៏ប្តេជ្ញាលុបចោលគោលនយោបាយកាត់បន្ថយពន្ធលើក្រុមហ៊ុនធំៗដែលលោក ត្រាំ អនុម័តកាលពីឆ្នាំ២០១៧ ផងដែរ បើលោកក្លាយជាប្រធានាធិបតី។ ម្យ៉ាងនៅមុនពេលឡើងតតាំងនឹងលោកត្រាំលើឆាកតស៊ូមតិនេះ លោក បៃឌិន បានបញ្ចេញរបាយការណ៍ប្រកាសពន្ធ ដែលបង្ហាញថា លោកបានបង់ពន្ធចំណូលជិត៣០ម៉ឺនដុល្លារក្នុងឆ្នាំ២០១៩ ខណៈលោកក៏បានទាមទារឲ្យលោកត្រាំបញ្ចេញរបាយការណ៍ប្រកាសពន្ធរបស់លោកផងដែរ។ ដូចការស្មានទុក លោក ត្រាំ បានបន្តវាយប្រហារលើកូនប្រុសរបស់លោក បៃឌិន ហាន់ធើ បៃឌិន ដែលជាសមាជិកក្រុមប្រឹក្សាភិបាលនៃក្រុមហ៊ុនថាមពលអ៊ុយក្រែនមួយ ខណៈឪពុកកាន់តំណែងអនុប្រធានាធិបតីអាមេរិក។ លោក ត្រាំ និយាយថា កូនប្រុសលោកបៃឌិន រកលុយបានរាប់លានដុល្លារ ហើយចោទប្រកាន់ដោយគ្មានភស្តុតាងថា លោក ហាន់ធើ ទទួលលុយពីអតីតអភិបាលក្រុងមូស្គូ រុស្ស៊ីទៀតផង។ យ៉ាងណា លោក បៃឌិន បានប្រកាសពីភាពស្អាតស្អំរបស់កូនប្រុសខ្លួន ហើយលោកថែមទាំងប្រមាថលោក ត្រាំ ថា៖«វាពិបាកក្នុងការទទួលយកពាក្យសម្ដីដែលចេញពីមាត់មនុស្សត្លុកនេះណាស់»។ លោកលើកឡើងទៀតថា សម្រាប់គ្រួសារលោក ត្រាំ លោកនិយាយមួយយប់នេះក៏អត់អស់ដែរ។ លោកចង់សំដៅលើកូនៗលោកប្រធានាធិបតីដែលធ្វើការនៅសេតវិមាន។ ក្រៅពីបញ្ហាដូចបានរៀបរាប់ខាងលើ គូប្រជែងទាំងពីរនេះ ក៏បានបន្តជជែកគ្នាលើរឿងផ្សេងទៀត ដូចជា អំពើហិង្សានិងការរើសអើងពូជសាសន៍ ក៏ដូចជា បញ្ហាបម្រែបម្រួលអាកាសធាតុ និងសុចរិភាពនៃការបោះឆ្នោតអាមេរិកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_114.txt	ប្រធានាធិបតីអ៊ុយក្រែន លោក វ៉ូឡូឌីមៀ ហ្សេឡេនស្គី បានអះអាងនៅថ្ងៃទី២៧ ខែធ្នូ ថាទាហានរុស្ស៊ី មិនជួយការពារទាហានកូរ៉េខាងជើងនោះទេ ក្នុងសមរភូមិតំបន់ Kursk។ ម្យ៉ាងទៀត ទ័ពកូរ៉េខាងជើង បានស្លាប់ និងរបួសកាន់តែច្រើនក្នុងសង្គ្រាម។	ក្នុងវីដេអូនៃសេចក្ដីថ្លែងការណ៍មួយ នៅថ្ងៃទី២៧ ខែធ្នូ មេដឹកនាំអ៊ុយក្រែន លោក វ៉ូឡូឌីមៀ ហ្សេឡេនស្គី បញ្ជាក់ពីស្ថានភាពអាក្រក់របស់ទាហានកូរ៉េខាងជើង ក្នុងសមរភូមិតំបន់ Kursk នៃសង្គ្រាមអ៊ុយក្រែន។ មេដឹកនាំអ៊ុយក្រែន បានអះអាងថា ទាហានរុស្ស៊ី មិនជួយបាញ់ការពារទាហានកូរ៉េខាងជើងក្នុងសមរភូមិតំបន់ Kursk ទេ អំឡុងធ្វើសង្គ្រាម។ មួយវិញទៀត យោធាកូរ៉េខាងជើងព្យាយាមធ្វើយ៉ាងណា មិនឱ្យទ័ពអ៊ុយក្រែន ចាប់ធ្វើចំណាប់ខ្មាំង។ «ការបាត់បង់របស់ពួកគេ (ស្លាប់ និងខូចខាត) គឺខ្លាំងក្លាមែនទែន។ យើងឃើញថា គ្មាននរណាអាចធានា នូវអាយុជីវិតទាហានកូរ៉េខាងជើងទាំងនោះទេ មិនថាយោធារុស្ស៊ី ឬអ្នករាយការណ៍ស្ថានភាពសង្គ្រាមរបស់កូរ៉េខាងជើងឡើយ។»។ លោក ហ្សេឡេនស្គី បាននិយាយបែបនេះ។ របាយការណ៍របស់ទីភ្នាក់ងារសម្ងាត់អ៊ុយក្រែន និងប្រទេសលោកខាងលិច បានឱ្យដឹងថា មានវត្តមានយោធាកូរ៉េខាងជើង ប្រមាណ ១,២ម៉ឺននាក់ ស្ថិតក្នុងតំបន់ Kursk ដែលជាដែនដីភាគខាងលិចរបស់រុស្ស៊ី។ ស្របពេលគ្នានេះ ទាហានអ៊ុយក្រែន ចាប់បានទាហានកូរ៉េខាងជើង ជាអ្នកទោសសង្គ្រាម មួយចំនួនផងដែរ។ ប៉ុន្តែ ទាហានកូរ៉េខាងជើងទាំងនោះ សុទ្ធតែរងរបួសធ្ងន់ និងមិនអាចសង្គ្រោះជីវិតបាន។ ជាការដាស់តឿន លោក ហ្សេឡេនស្គី ណែនាំឱ្យពលរដ្ឋកូរ៉េខាងជើង មិនឱ្យមកចោលសាច់ចោលឆ្អឹង ក្នុងសង្គ្រាមទ្វីបអ៊ឺរ៉ុបមួយនេះទេ។ លោក ក៏បានណែនាំចិន ដែលមានបំណងបញ្ចប់សង្គ្រាម ឱ្យដាក់សម្ពាធលើរដ្ឋាភិបាលក្រុងព្យុងយ៉ាងផងដែរ ទាក់ទិននឹងការបញ្ជូនទាហានទៅរុស្ស៊ី។ កាលពីប៉ុន្មានថ្ងៃមុន លោក ហ្សេឡេនស្គី បានបង្ហាញរបាយការណ៍សង្គ្រាម ដោយមានយោធាកូរ៉េខាងជើង សរុបប្រមាណ ៣ ០០០នាក់ បានបាត់បង់ជីវិត និងរបួសក្នុងសមរភូមិ។ ចំនួនដ៏ច្រើននេះ ក៏ដោយសារតែកង្វះការហ្វឹកហាត់ និងបទពិសោធន៍ធ្វើសង្គ្រាមទំនើប។ អ្នកនាំពាក្យសេតវិមានអាម៉េរិក លោក John Kirby បានប្រាប់ទៅអ្នកសារព័ត៌មាន នៅថ្ងៃទី២៧ ខែធ្នូ ថាទ័ពកូរ៉េខាងជើង កំពុងរងការស្លាប់ និងរបួសច្រើន ក្នុងសមរភូមិតំបន់ Kursk ដោយមានទាហានស្លាប់ និងរបួស ១ ០០០នាក់ ក្នុងសប្ដាហ៍មុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1140.txt	ដូចការគិតទុកមែន លោក យូស៊ីហ៊ីដេ ស៊ូហ្កា (Yoshihide Suga) បច្ចុប្បន្នកាន់តំណែងប្រធានលេខាធិការគណៈរដ្ឋមន្ត្រី បានជាប់ឆ្នោតក្លាយជាប្រធានបក្សប្រជាធិបតេយ្យសេរី (LDP) ដែលជាបក្សកាន់អំណាច និងឈានទៅកាន់តំណែងនាយករដ្ឋមន្ត្រីបន្តពីលោក ស៊ិនហ្សូ អាបេ ។	អត្ថបទទាក់ទង លោក ស៊ូហ្កា មនុស្សជំនិតលោក អាបេ មានសង្ឃឹមខ្ពស់ក្នុងការធ្វើនាយករដ្ឋមន្ត្រី ជាមនុស្សជំនិតរបស់លោកអាបេ លោក យូស៊ីហ៊ីដេ ស៊ូហ្កា នៅថ្ងៃទី ១៤ ខែកញ្ញា ទទួលបានសំឡេងបោះឆ្នោតគាំទ្រច្រើនលើសលប់ក្នុងការបោះឆ្នោតបក្សកាន់អំណាច ដោយឈ្នះលើគូប្រជែង២នាក់ រួមមាន អតីតរដ្ឋមន្ត្រីការពារជាតិ ស៊ីហ្កេរូ អ៊ីស៊ីបា និងអតីតរដ្ឋមន្ត្រីការបរទេស ហ្វូមីអ៊ូ គីស៊ីដា ។ យោងតាមទូរទស្សន៍ជប៉ុន NHK លោក ស៊ូហ្កា ទទួលបានសំឡេងបោះឆ្នោតគាំទ្រសរុប ៣៧៧ សំឡេង ពីតំណាងរាស្រ្តបក្សកាន់អំណាច និងតំណាងបក្សមកពីបណ្ដាខេត្តនៃប្រទេសជប៉ុន។ ចំណែក លោក អ៊ីស៊ីបា ទទួលសំឡេងគាំទ្រ ៦៨ សំឡេង ខណៈលោក គីស៊ីដា ទទួលសំឡេងគំាទ្រ ៨៩ សំឡេង។ ជាមួយនឹងជោគជ័យក្នុងការប្រកួតប្រជែងផ្ទៃក្នុងបក្សកាន់អំណាចនេះ លោក ស៊ូហ្កា នឹងក្លាយជានាយករដ្ឋមន្រ្តីជំនួសលោក ស៊ិនហ្សូ អាបេ ផងដែរក្នុងការបោះឆ្នោតជ្រើសរើសនាយករដ្ឋមន្ត្រីការបោះឆ្នោតសភា នាថ្ងៃទី ១៦ ខែកញ្ញា ព្រោះបក្ស LDP មានសំឡេងគ្រប់គ្រាន់ស្រាប់ក្នុងសភាជាន់ទាបរបស់ជប៉ុន។ បើជាប់ដូចការគ្រោងទុក លោក ស៊ូហ្កា នឹងបន្តដឹកនាំរហូតដល់ខែកញ្ញា ឆ្នាំ២០២១ ។ លោក អាបេ ដែលជានាយករដ្ឋមន្ត្រីកាន់អំណាចយូរជាងគេរបស់ជប៉ុន បានបញ្ជាក់កាលពីខែមុនថា លោកនឹងចុះចេញពីតំណែងដោយលើកមូលហេតុសុខភាព។ លោក ស៊ូហ្កា ធ្លាប់បានអះអាងថា លោកនឹងបន្តដឹកនាំយុទ្ធសាស្រ្តសេដ្ឋកិច្ច «Abenomics» របស់លោកនាយករដ្ឋមន្ត្រី អាបេ និងគោលនយោបាយសំខាន់ៗរបស់រដ្ឋបាលលោកផងដែរ។ ទន្ទឹមនេះ លោកក៏បានប្តេជ្ញាទប់ទល់បញ្ហាប្រឈមដែលបង្កឡើងដោយជំងឺរាតត្បាតសកល COVID-19 ដោះស្រាយវិបត្តិសេដ្ឋកិច្ចជប៉ុន ព្រមទាំងបញ្ហាយូរឆ្នាំរបស់ប្រទេសនេះ ដូចជា វិបត្តិចាស់ជរា និងអត្រាកំណើតទាប ជាដើម។ មានបទពិសោធតិចតួចខាងផ្នែកការទូត លោក ស៊ូហ្កា នឹងប្រឈមនឹងបញ្ហាភូមិសាស្រ្តនយោបាយ ដូចជា ការកសាងចំណងទាក់ទងជាមួយអ្នកឈ្នះក្នុងការបោះឆ្នោតប្រធានាធិបតីអាមេរិកថ្ងៃទី ៣ ខែវិច្ឆិកា និងបញ្ហាសន្តិសុខលំហសមុទ្រដែលបង្កឡើងដោយចិនជាដើម។ សូមបញ្ជាក់ថា លោក ស៊ូហ្កា កើតក្នុងត្រកូលកសិករដាំផ្លែឈើមួយក្នុងភាគខាងជើងនៃប្រទេសជប៉ុន ។ លោកបានចាប់ផ្ដើមប្រលូកក្នុងជីវិតនយោបាយជាតំណាងរាស្រ្ត ។ ចាប់តាំងពីឆ្នាំ២០១២ លោក ស៊ូហ្កា ទទួលទំនុកចិត្តពីលោកអាបេ ហើយតែងតាំងឲ្យកាន់តំណែងជាប្រធានលេខាធិការគណៈរដ្ឋមន្ត្រី និងជាអ្នកនាំពាក្យកំពូលរបស់រដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1141.txt	ប៉ុន្មានម៉ោងប៉ុណ្ណោះក្រោយការបញ្ជាក់ថា អ្នកស្រី Hope Hicks ដែលជាមនុស្សជំនិតម្នាក់របស់លោក មានលទ្ធផលតេស្តវិជ្ជមាន COVID-19 លោក ត្រាំ តាមរយៈបណ្ដាញសង្គមTwitter សរសេរថា៖«យប់នេះ ខ្ញុំ និងស្ត្រីទី១ បានតេស្តវិលទ្ធផលជ្ជមាន COVID-19 ។ យើងនឹងចាប់ផ្ដើមធ្វើចត្ដាឡីស័ក ហើយព្យាបាល។ យើងនឹងឆ្លងផុតរឿងនេះទាំងអស់គ្នា»។	Tonight, @FLOTUS and I tested positive for COVID-19. We will begin our quarantine and recovery process immediately. We will get through this TOGETHER! — Donald J. Trump (@realDonaldTrump) October 2, 2020 ដំណឹងដ៏ភ្ញាក់ផ្អើល អាចបង្អាក់ដល់វត្តមានជាសាធារណៈរបស់លោក ត្រាំ ដើម្បីរកសំឡេងគាំទ្រ ខណៈការបោះឆ្នោតកាន់តែខិតជិតមកដល់។ បច្ចុប្បន្នពុំទាន់មានការបញ្ជាក់ច្បាស់ថាលោកនឹងលុបចោលព្រឹត្តិការណ៍យុទ្ធនាការរកសំឡេងឆ្នោត ដែលគ្រោងរៀបចំឡើងនៅថ្ងៃសុក្រនេះ។ ពោលគឺក្នុងនោះក៏មានការជួបអ្នកគាំទ្រនៅរដ្ឋ Florida ដែលជារដ្ឋដ៏សំខាន់ក្នុងការបោះឆ្នោតនាថ្ងៃទី ៣ ខែវិច្ឆិកា ខាងមុខ ខណៈសល់តែ១ខែទៀតប៉ុណ្ណោះ។ អ្នកស្រី Hicks ត្រូវបានមើលឃើញថាបានធ្វើដំណើរជាមួយលោកត្រាំ លើយន្តហោះ Air Force One កាលពីថ្ងៃទី ២៩ ខែកញ្ញា ទៅកាន់ទីក្រុង Cleveland សម្រាប់កម្មវិធីជជែកដេញដោលលើកទី១ជាមួយបេក្ខជនប្រធានាធិបតីបក្សប្រជាធិបតេយ្យ លោក ចូ បៃឌិន។ ទន្ទឹមនេះ អ្នកស្រីក៏នៅជាមួយលោកត្រាំ លើឧទ្ធម្ភាគចក្រ Marine One កាលពីថ្ងៃទី ៣០ ខែកញ្ញា ផងដែរ នៅពេលលោកត្រាំធ្វើដំណើរត្រលប់ទៅសេតវិមានវិញ ក្រោយជួបអ្នកគាំទ្រនៅរដ្ឋ Minnesota ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1142.txt	ការប្រយុទ្ធគ្នារវាងអាមេនី និងអាស៊ែបៃហ្សង់ចាប់តាំងពីថ្ងៃទី២៧ ខែតុលាបានវិវត្តមកដល់ដំណាក់កាលថ្មីមួយទៀតបន្ទាប់ពីភាគីជម្លោះទាំងពីរ យល់ព្រមតាមសំណើរបស់រុស្ស៊ីក្នុងការជួបជជែកគ្នានៅទីក្រុងមូស្គូ។ ជំនួបនេះធ្វើឡើងបន្ទាប់ពីតំណាងអាមេរិក រុស្ស៊ី និងរដ្ឋមន្ត្រីការបរទេសបារាំងជួបគ្នានៅទីក្រុងហ្សឺណែវ នៅថ្ងៃទី៨ ខែតុលា។	ទីភ្នាក់ងារព័ត៌មានរុស្ស៊ី RIA បានចុះស្រង់សំដីរដ្ឋមន្ត្រីរដ្ឋមន្ត្រីការបរទេសអាមេរិកថា ភាគីជម្លោះអាមេនី និងអាស៊ែបៃហ្សង់យល់ព្រមជួបពិភាក្សាគ្នា តាមសំណើរបស់រុស្ស៊ីនៅថ្ងៃទី៩ ខែតុលានេះ។ អ្នកនាំពាក្យក្រសួងការបរទេសរុស្ស៊ី លោកស្រី Maria Zakharova បញ្ជាក់ថា អាមេនី និងអាស៊ែបៃហ្សង់យល់ព្រមលើជំនួបនៅទីក្រុងមូស្គូ ដោយការរៀបចំជំនួបនេះកំពុងធ្វើឡើង។ បើសិនជារដ្ឋមន្ត្រីប្រទេសទាំងពីរជួបជជែកគ្នាមែន នេះជាជំនួបដែលគេដឹងជាសាធារណៈលើកដំបូងចាប់តាំងពីការប្រយុទ្ធគ្នាផ្ទុះឡើងនៅថ្ងៃទី២៧ កញ្ញា។ នៅថ្ងៃទី៩ ខែតុលា នាយករដ្ឋមន្ត្រីអាមេនី លោក Nikol Pashinyan អះអាងថា អាមេនីត្រៀមខ្លួនរួចរាល់ក្នុងការបន្តកិច្ចស្វែងរកសន្តិភាព ស្របតាមសេចក្តីថ្លែងការណ៍របស់ប្រធានាធិបតី និងរដ្ឋមន្ត្រីការបរទេសក្រុមមីនស្កិ៍។ ក្នុងជំនួបរវាងបារាំង រុស្ស៊ី និងអាមេរិកនៅទីក្រុងហ្សឺណែវនៅថ្ងៃទី៨ ខែតុលា រដ្ឋមន្ត្រីការបរទេសអាស៊ែបៃហ្សង់ លោក Jeyhun Bayramov បានយល់ព្រមចូលរួមក្នុងជំនួបនេះដែរ។ ចំណែករដ្ឋមន្ត្រីការបរទេសអាមេនី លោកZohrab Mnatsakanyan ពុំបានចូលរួមជំនួបនេះទេ តែរំពឹងថា នឹងជួបជាមួយប្រទេសមហាអំណាចទាំង៣ នៅទីក្រុងមូស្គូ ក្នុងថ្ងៃទី១២ ខែតុលា។ មុននឹងប្រទេសទាំង២យល់ព្រមជួបគ្នា អង្គការសន្ធិសញ្ញាសន្តិសុខសមូហភាព(CSTO) ដែលមានមានប្រទេសចំនួន៦ រួមមានរុស្ស៊ី និងអាមេនីផង បានគំរាមអាស៊ែបៃហ្សង់ថា ប្រទេសទាំង៦នឹងចូលលូកដៃក្នុងជម្លោះបើសិនជាអធិបតេយ្យភាពរបស់អាមេនីប្រឈមនឹងគ្រោះថ្នាក់។ ក្រោមច្បាប់អន្តរជាតិ តំបន់ Nagorno-Karabakh ជាទឹកដីរបស់អាស៊ែបៃហ្សង់ ប៉ុន្តែគ្រប់គ្រងដោយក្រុមឧទ្ទាមដែលផ្តាច់ខ្លួន។ ការវាយប្រយុទ្ធតាំងតែពីដើមមកគឺស្ថិតក្នុង និងជុំវិញតំបន់នេះ ប៉ុន្តែប្រទេសឯទៀតបារម្ភថា អាស៊ែបៃហ្សង់អាចវាយប្រហារចូលទឹកដីអាមេនី។ ចាប់តាំងតែពីការប៉ះទង្គិចគ្នាមក មនុស្សស្លាប់ទាំងសងខាងមានច្រើនជាង៤០០នាក់ នៅក្នុង និងជុំវិញតំបន់Nagorno-Karabakh។ គិតត្រឹមថ្ងៃទី៨ ខែតុលាភាគីទាំងសងខាងបានចេញមកបញ្ជាក់ពីចំនួនអ្នកស្លាប់ ដោយអាស៊ែបៃហ្សង់អះអាងថា ជនស៊ីវិល៣១នាក់ស្លាប់ និង១៥៤នាក់ទៀតរងរបួស ដោយមិនបង្ហាញពីចំនួនទាហានដែលស្លាប់ឡើយ។ ខាងអាមេនីវិញ នៅថ្ងៃទី៩ ខែតុលាបញ្ជាក់ថាមានទាហាន៣៧៦នាក់ស្លាប់ និងជនស៊ីវិល២២នាក់ស្លាប់។ បារាំង រុស្ស៊ី និងអាមេរិក ជាសហប្រធានក្រុមមីនស្កិ៍(Minks Co-Chair) នៃអង្គការដើម្បីសន្តិសុខ និង សហប្រតិបត្តិការនៅអឺរ៉ុប(OSCE) ធ្លាប់ដោះស្រាយនឹងរកបទឈប់បាញ់សម្រាប់ជម្លោះខាងលើនៅឆ្នាំ១៩៩៤។ ប្រទេសទាំង៣ នេះបានថ្កោលទោស និងទាមទារឲ្យភាគីជម្លោះទាំងពីរបញ្ឈប់ការប្រយុទ្ធគ្នា និងចចារដោយគ្មានលក្ខខណ្ឌ៕ អត្ថបទទាក់ទង បារាំង រុស្ស៊ី និងអាមេរិក ជួបគ្នារកផ្លូវបញ្ចប់ការប្រយុទ្ធរវាងអាមេនីនិងអាស៊ែបៃហ្សង់ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1143.txt	ប្រធានាធិបតីចិន ស៊ី ជិនភីង នៅថ្ងៃទី១៤ ខែកញ្ញា បានប្រាប់មេដឹកនាំអឺរ៉ុបច្បាស់ៗថា គ្មានវិធីសាស្ត្ររួមណាមួយដែលប្រទេសទាំងអស់អាចយកមកអនុវត្តការការពារសិទ្ធិមនុស្សឡើយ ហើយប្រជាជនចិនក៏មិនត្រូវការអ្នកណាមកណែនាំរឿងសិទ្ធិមនុស្សនេះដែរ។ មេដឹកនាំចិនបញ្ជាក់ទៀតថា ចិន ជំទាស់ដាច់ខាតការជ្រៀតជ្រែករបស់ប្រទេសផ្សេងមកក្នុងកិច្ចការរបស់ចិន។	សិទ្ធិមនុស្ស ស៊ីនជាំង ហុងកុង និងពាណិជ្ជកម្ម ជាប្រធានបទសំខាន់ក្នុងកិច្ចប្រជុំមេដឹកនាំចិន-អឺរ៉ុបដែរៀបចំតាមប្រព័ន្ធអនឡាញនៅថ្ងៃទី១៤ ខែកញ្ញា។ ប្រធានាធិបតីចិន ស៊ី ជិនភីង ជាសហប្រធាននៃកិច្ចប្រជុំដែលចូលរួមដោយអធិការបតីអាល្លឺម៉ង់ អែនជែឡា មឺហ្គែល ដែលជាប្រធានប្ដូរវេនសហភាពអឺរ៉ុប ប្រធានក្រុមប្រឹក្សាអឺរ៉ុប ឆាល មីឈែល និងប្រធានគណៈកម្មការអឺរ៉ុប អឺស៊ុឡា វ៉ុន ដឺ លៃអេន ។ ចិន រងការរិះគន់ខ្លាំងលើបញ្ហាសិទ្ធិមនុស្សនេះពិសេសការធ្វើទុក្ខបុកម្នេញជនភាគតិចវីហ្គ័រនៅខេត្តស៊ីនជាំង និងការអនុវត្តច្បាប់សន្តិសុខជាតិនៅហុងកុង។ ប្រទេសជាច្រើនរួមទាំងអាល្លឺម៉ង់ផង បានផ្អាកកិច្ចព្រមព្រៀងបត្យាប័នជាមួយហុងកុងក្រោយការដាក់ឲ្យប្រើប្រាស់ច្បាប់នេះ។ នាជំនួបតាមអនឡាញនេះ មេដឹកនាំអឺរ៉ុប ក៏នាំគ្នាស្នើចិនឲ្យគោរពជនភាគតិចក្នុងប្រទេស ហើយដកថយពីការបង្ក្រាបនៅហុងកុងផងដែរ។ អំឡុងជំនួបដដែលនេះ លោក ស៊ី ប្រាប់មេដឹកនាំអឺរ៉ុថា ការការពារសិទ្ធិមនុស្ស មិនអាចប្រើប្រាស់វិធីសាស្ត្ររួមឡើយ ហើយក៏គ្មានដែរវិធីសាស្ត្រល្អផ្ដាច់គេក្នុងការការពារសិទ្ធិមនុស្សនោះ មានតែវិធីសាស្ត្រដែលល្អប្រសើរប៉ុណ្ណោះ។ លោកបន្តថា ប្រទេសទាំងអស់ គួរតែដោះស្រាយបញ្ហាតាមផ្លូវរបស់ខ្លួន ហើយចិនក៏ជឿថា អឺរ៉ុបអាចដោះស្រាយបញ្ហាសិទ្ធិមនុស្សរបស់ខ្លួនដែរ។ នេះបើតាមការផ្សាយរបស់ទីភ្នាក់ងារព័ត៌មានរដ្ឋចិន Xinhua ។ «ប្រជាជនចិន មិនទទួលយកអ្នកណែនាំរឿងសិទ្ធិមនុស្សឡើយ ហើយប្រឆាំងដាច់ខាតការអនុវត្តស្តង់ដាពីរជាន់។» ប្រធានាំធិបតីចិនបញ្ជាក់បែបនេះ ដោយបន្តថា ចិនមានឆន្ទៈពង្រឹងការផ្លាស់ប្ដូរទាំងឡាយជាមួយអឺរ៉ុបជាមួយនឹងការគោរពគ្នាទៅមក សំដៅជំរុញទំនាក់ទំនងទ្វេភាគី។ ជាមួយគ្នានោះ លោក ស៊ី ក៏ប្រាប់មេដឹកនាំអឺរ៉ុបទៀតថា ចិនប្រឆាំងបុគ្គលណា ឬកម្លាំងណាដែលចង់បង្កើតអស្ថិរភាព ការបែកបាក់ និងជម្លោះនៅចិន។ ទាក់ទងរឿងហុងកុង និងស៊ីនជាំង មេដឹកនាំចិនពន្យល់ពីជំហររបស់ទីក្រុងប៉េកាំងថា វិធានការដែលអនុវត្តគឺដើម្បីការពារអធិបតេយ្យ និងសន្តិសុខ ក៏ដូចជាការពារសិទ្ធិរបស់ប្រជាជនចិនទាំងអស់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1144.txt	រដ្ឋាភិបាលឥណ្ឌូណេស៊ី បានផ្ទុះការតវ៉ាប្រឆាំងរដ្ឋាភិបាលចិន បន្ទាប់ពីមានវត្តមាននាវាល្បាតរបស់ចិនមួយគ្រឿងចូលទៅក្នុងតំបន់ប្រជុំកោះ ណាទុណា (Natuna) ដែលឥណ្ឌូណេស៊ី ការពារដាច់ខាតជាតំបន់សេដ្ឋកិច្ចផ្តាច់មុខរបស់ខ្លួន។ ឥណ្ឌូណេស៊ី បានទាមទារឲ្យចិន គោរពអធិបតេយ្យរបស់ខ្លួន និងកុំព្យាយាមទាញតំបន់នេះ ជាតំបន់ត្រួតស៊ីគ្នាជាមួយនឹងខ្លួន។	តាមរយៈបណ្តឹងការទូតនៅថ្ងៃ១៤ កញ្ញា អ្នកនាំពាក្យក្រសួងការបរទេសឥណ្ឌូណេស៊ី បានអះអាងថា ក្រុងហ្សាការតា បានជំទាស់ដាច់ខាតចំពោះសកម្មភាពកងល្បាតជើងទឹករបស់ក្រុងប៉េកាំង ដែលបានចូលទៅក្បែរតំបន់មានប្រជាជនរស់នៅ ក្នុងតំបន់សេដ្ឋកិច្ចផ្តាច់មុខ ណាទុណា របស់ឥណ្ឌូណេស៊ី តាំងពីថ្ងៃទី១២ កញ្ញា និងចាកចេញទៅវិញនៅថ្ងៃ១៤ កញ្ញា។ នេះបើយោងតាមការចុះផ្សាយរបស់សារព័ត៌មានឥណ្ឌូណេស៊ី Benar News។ តាមប្រភពព័ត៌មានដដែល ក្នុងកំណត់ទូតនោះដែរ ក្រុងហ្សាការតា ក៏បានបញ្ជាក់ជាថ្មីពីការមិនទទួលស្គាល់ផែនទីប្រាំបួនគំនូស ដែលក្រុងប៉េកាំង តែងតែប្រើប្រាស់សម្រាប់កំណត់ព្រំដែនរបស់ខ្លួននៅក្នុងសមុទ្រចិនខាងត្បូង។ ក្រុងហ្សាការតា ក៏សង្កត់ធ្ងន់ផងដែរថា តំបន់សេដ្ឋកិច្ចផ្តាច់មុខរបស់ឥណ្ឌូណេស៊ីនៅប្រជុំកោះណាទុណា ដែលផ្នែកមួយនៃសមុទ្រចិនខាងត្បូងផងនោះ មិនមានត្រួតស៊ីគ្នាជាមួយនឹងចិនឡើយ។ គួរជម្រាបបន្តិចថា តំបន់ប្រជុំកោះណាទុណា មានទីតាំងភាគខាងត្បូងនៃសមុទ្រចិនខាងត្បូង។ សម្រាប់ឥណ្ឌូណេស៊ី អនុលោមតាមអនុសញ្ញាស្តីពីច្បាប់សមុទ្ររបស់អង្គការសហប្រជាជាតិឆ្នាំ១៩៨២ តំបន់នេះ គឺជាតំបន់សេដ្ឋកិច្ចផ្តាច់មុខរបស់ឥណ្ឌូណេស៊ី។ ក៏ប៉ុន្តែសម្រាប់ចិន ដែលយកផែនទីប្រាំបួនគំនូស ដែលគូសវាសតំបន់ទាមទារស្ទើរតែទាំងស្រុងនៃសមុទ្រចិនខាងត្បូងជារបស់ខ្លួន និងអះអាងថាមានសិទ្ធិប្រវត្តិសាស្ត្រផងនោះ បានចាត់ទុកប្រជុំណាទុណា ថាស្ថិតក្នុងដែនអធិបតេយ្យរបស់ខ្លួនដូចគ្នាផងដែរ។ យ៉ាងណាក៏ដោយ ឥណ្ឌូណេស៊ី ក្រៅពីអះអាងថាខ្លួនមិនមែនជាភាគីជម្លោះសមុទ្រចិនខាងត្បូង បានប្រកាសជាច្រើនលើកច្រើនសារមកហើយថាឥណ្ឌូណេស៊ី គ្មានអធិបតេយ្យត្រួតស៊ីគ្នាជាមួយនឹងចិននោះទេ ហើយឥណ្ឌូណេស៊ី ក៏គ្មានលក្ខខណ្ឌណាមួយ ដែលត្រូវចរចា និងដោះស្រាយជាមួយនឹងចិនផងដែរ។ កន្លងមកប្រទេសទាំងពីរធ្លាប់មានរឿងប្រទាំងប្រទើសគ្នាច្រើនករណីមកហើយ រាប់បញ្ចូលទាំងការលួចនេសាទដោយខុសច្បាប់របស់ពលរដ្ឋចិន និងការចូលទៅក្បែរតំបន់ប្រជុំកោះរបស់ទាហានល្បាតរបស់ចិន។ ក៏ដោយសារតែបញ្ហាទាំងនេះហើយ បានជំរុញឲ្យឥណ្ឌូណេស៊ី សម្រេចដាក់មូលដ្ឋានទ័ពនៅប្រជុំកោះណាទុណា ដែលលោកប្រធានាធិបតីឥណ្ឌូណេស៊ី បានប្រកាសថា ដើម្បីការពារអធិបតេយ្យរបស់ខ្លួនមិនឲ្យបាត់បង់សូម្បី ១មីលីម៉ែត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1145.txt	សេដ្ឋកិច្ចជប៉ុន ដាំក្បាល៧,៨ភាគរយក្នុងត្រីមាសទី២ឆ្នាំ ២០២០ ពោលពីខែមេសា ដល់មិថុនា។ ការធ្លាក់ចុះនេះ ត្រូវគេចាត់ទុកថាជាការធ្លាក់ចុះសេដ្ឋកិច្ចដែលអាក្រក់បំផុតក្នុងប្រវត្តិសាស្ត្រជប៉ុនទំនើប។ទោះជាយ៉ាងណាក្តី ការធ្លាក់ចុះនេះមានចំនួនតិចធៀបទៅនឹងប្រទេសឧស្សាហកម្មផ្សេងទៀត។នេះបើយោងតាមទីភ្នាក់ងារព័ត៌មានAFP។	ការធ្លាក់ចុះសេដ្ឋកិច្ចជប៉ុនពីខែមេសា ដល់ឧសភា ក្នុងពេលដាក់ប្រទេសក្នុងស្ថានភាពអាសន្ន គឺហួសពីការរំពឹងទុក។ គេរំពឹងទៀតថា តម្រូវការក្នុង និងក្រៅស្រុកជប៉ុននឹងបន្តធ្លាក់ចុះទៀត។នេះជាការលើកឡើងរបស់លោកYoshiki Shinke ប្រធានសេដ្ឋវិទូ នៃវិទ្យាស្ថានDaiichi Life Research Institute។ ការធ្លាក់ចុះសេដ្ឋកិច្ចនេះ នាំឲ្យសេដ្ឋកិច្ចជប៉ុនជួបកំណើនអវិជ្ជមាន៣ត្រីមាសជាប់គ្នា។ ការធ្លាក់ចុះសេដ្ឋកិច្ចរបស់ជប៉ុននេះ មានសភាពអាក្រក់ជាងការប៉ាន់ស្មានផ្លូវការ ដែលរំពឹងត្រឹមតែ៧,៦ភាគរយ ធៀបទៅនឹងការធ្លាក់ចុះជាក់ស្តែង៧,៨ភាគរយ។ ទោះជាយ៉ាងណាក្តី ការធ្លាក់ចុះសេដ្ឋកិច្ចរបស់ជប៉ុនមានសភាពគ្រាន់បើធៀបទៅនឹងប្រទេសឯទៀត ក្នុងរយៈពេលជាមួយគ្នា។ ជាក់ស្តែងពីខែមេសា ដល់មិថុនា សេដ្ឋកិច្ចអាមេរិកធ្លាក់ចុះ៩,៥ភាគរយ ខណៈអាល្លឺម៉ង់ធ្លាក់ចុះដល់ទៅ១០,១ភាគរយ។ លោក Naoya Oshikubo អ្នកសេដ្ឋកិច្ចជាន់ខ្ពស់នៅ SuMi Trust បាននិយាយថាចំណាយផ្ទាល់ខ្លួន និងការវិនិយោគមូលធនជាកត្តាបណ្តាលឲ្យសេដ្ឋកិច្ចជប៉ុនធ្លាក់ចុះ។ លោក Oshikubo និយាយថា ការធ្លាក់ចុះនូវ ការចំណាយផ្ទាល់ជាកត្តាចម្បងបំផុតដែលធ្វើឲ្យតម្រូវការក្នុងស្រុកខ្សោយ។ លោកបន្ថែមថាការវិនិយោគមូលធន រងផលប៉ះពាល់ពី COVID-19 ដែលបណ្តាលឲ្យក្រុមហ៊ុនផ្អាកការវិនិយោគរបស់ខ្លួន។ បើទោះបីជាការធ្លាក់ចុះ៧.៨ភាគរយពីខែមេសា ដល់មិថុនា ជាតួរលេខអាក្រក់ក្តី គេវិភាគថាសេដ្ឋកិច្ចជប៉ុននឹងមានកំណើន២,៦ភាគរយវិញពីខែកក្កដា ដល់កញ្ញា។ លោក Oshikubo និយាយថាសេដ្ឋកិច្ចនឹងងើបឡើងវិញដោយសារកំណើនក្នុងស្រុក និងក្រៅស្រុក ក៏ដូចជាការត្រឡប់ទៅរកសភាពធម្មតាវិញនៅប្រទេសលោកខាងលិច។ បន្ថែមពីនេះ លោកថាការចំណាយផ្ទាល់ខ្លួន ដែលធ្លាក់ចុះ៨,២ភាគរយពីខែមេសា ដល់មិថុនា គួរតែទទួលបានការប៉ះប៉ូវពីរដ្ឋាភិបាល តាមរយៈការផ្តល់ទឹកប្រាក់១សែនយេន(៩៣៩ដុល្លារ)ដល់អ្នកដែលរស់នៅក្នុងប្រទេសជប៉ុន។ គេព្យាករណ៍ថាសេដ្ឋកិច្ចអាចនឹងធ្លាក់ចុះ២៧,៨ភាគរយក្នុងមួយឆ្នាំ ដោយតម្រូវការក្នុងស្រុកធ្លាក់ចុះ៤,៨ភាគរយ និងការនាំចេញសេវា និងទំនិញធ្លាក់ចុះ១៨,៥ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1146.txt	ប្រទេសស៊ែប៊ីនិងកូសូវ៉ូ រំពឹងថានឹងធ្វើការចរចាសន្តិភាពនៅសេតវិមានក្នុងរដ្ឋធានីវ៉ាស៊ីនតោននៅថ្ងៃទី២ខែកញ្ញាខាងមុខ។ នេះបើយោងតាមការប្រកាសតាមសារ Twitter កាលពីថ្ងៃព្រហស្បតិ៍ របស់លោក Richard Grenell ប្រេសិតពិសេសេរបស់សហរដ្ឋអាមេរិកទទួលបន្ទុកកិច្ចការចរចាសន្តិភាពរវាងប្រទេសមានជម្លោះនៅទ្វីបអឺរ៉ុបទាំងពីរនេះ។	លោក Grenell មិនបានបញ្ជាក់សេចក្តីលម្អិតអ្វីបន្ថែមទៀតទេ។ នៅរដ្ឋធានី Pristina របស់កូសូវ៉ូ លោកប្រធានាធិបតី Hashim Thaçi ក៏បានចូលទៅ
article_1147.txt	ជារឿងកម្រមួយ បាតុករថៃ បានរិះគន់ជាសាធារណៈលើស្ថាប័នមហាក្សត្រដែលមានឥទ្ធិពលខ្លាំង និងការពារដោយច្បាប់ដ៏តឹងរ៉ឹង។ ក្នុងការតវ៉ាថ្ងៃទី៣ ខែសីហា បាតុករបាននិយាយចំៗថា រាជវាំងប្រមូលអំណាចដែលមិនស្របតាមប្រជាធិបតេយ្យ និងមិនអើពើលើសកម្មភាពរបស់រដ្ឋាភិបាលនាយករដ្ឋមន្ត្រី ប្រាយុទ្ធ ចន្ទអូចា ដែលធ្វើទុក្ខបុកម្នេញអ្នកប្រឆាំង។ ពួកគេចង់ឲ្យមានការផ្លាស់ប្ដូរស្ថាប័នមហាក្សត្រឲ្យស្របតាមរដ្ឋធម្មនុញ្ញប្រទេស។	បាតុកម្មប្រឆាំងរដ្ឋាភិបាលថៃ នៅតែបន្តរៀបចំមិនដាច់ក្នុងទ្រង់ទ្រាយតូច សំដៅទាមទារឲ្យបញ្ចប់ការធ្វើបាបអ្នកប្រឆាំង កែរដ្ឋធម្មនុញ្ញដែលតាក់តែងដោយយោធា និងរំលាយសភាដើម្បីរៀបចំការបោះឆ្នោតថ្មី។ ប៉ុន្តែអំឡុងបាតុកម្មថ្ងៃទី៣ ខែសីហា ក្រុមអ្នកតវ៉ាបានតម្រង់គោលដៅដាក់ស្ថាប័នមហាក្សត្រ ជាមួយនឹងការស្នើឲ្យមានការគ្រប់គ្រងអំណាចរាជវាំង។ បាតុករប្រមាណ២០០នាក់ បានជួបជុំគ្នាជាថ្មីនៅក្បែរវិមានប្រជាធិបតេយ្យក្នុងរាជធានីបាងកក ជាមួយនឹងការស្លៀកពាក់តាមរឿង Harry Porter ក្នុងន័យបង្ហាញថា ពួកគេមកកម្ចាត់ក្រុមមិនល្អ បង្កអយុត្តិធម៌សង្គម។ បើតាមទីភ្នាក់ងារព័ត៌មាន Reuters មេធាវីម្នាក់ឈ្មោះ Anon Nampa បានចោទរាជវាំងថៃ ថា បានប្រមូលអំណាចកាន់តែច្រើនដែលប៉ះពាល់ប្រជាធិបតេយ្យ និងមិនមានសកម្មភាពអ្វីនៅពេលដែលរដ្ឋាភិបាលនាយករដ្ឋមន្ត្រី ប្រាយុទ្ធ ចន្ទអូចា ធ្វើបាបអ្នកប្រឆាំងនោះ។ «និយាយពីរឿងនេះ មិនមានជាទង្វើផ្ដួលរំលំរាជានិយមឡើយ តែដើម្បីអនុញ្ញាតឲ្យរាជានិយមមានវត្តមានក្នុងសង្គមថៃតាមផ្លូវត្រឹមត្រូវ និងសមស្របតាមគោលការណ៍រាជានិយមអាស្រ័យរដ្ឋធម្មនុញ្ញ និងប្រជាធិបតេយ្យ។» លោក Anon និយាយបែបនេះទៅកាន់ក្រុមបាតុករ។ អំឡុងពេលតវ៉ានោះ បាតុករជានិស្សិតក៏បានអានការទាមទាររបស់ពួកគេដោយផ្ដើមដោយឃ្លាថា លុបចោល និងកែទម្រង់ច្បាប់ដែលពង្រីកអំណាចស្ដេច និងច្បាប់ដែលប៉ះពាល់ប្រព័ន្ធប្រជាធិបតេយ្យដែលមានស្ដេចជាប្រមុខរដ្ឋ។ នេះជារឿងកម្រមួយដែលមហាក្សត្រថៃត្រូវបានរិះគន់ដោយចំហបែបនេះ។ មហាក្សត្រថៃ និងសមាជិករាជវង្សឯទៀត ត្រូវបានការពារដោយច្បាប់ព្រហ្មទណ្ឌ ហើយករណីបំពានណាមួយអាចជាប់គុកដល់ទៅ១៥ឆ្នាំឯណោះ។ ទាក់ទងបាតុកម្មពេលនេះ អ្នកនាំាពាក្យរងរដ្ឋាភិបាលថៃ Ratchada Thanadirek លើកឡើងថា នេះជាភារកិច្ចរបស់ប៉ូលិសក្នុងការកំណត់បទល្មើសដែលអាចកើតឡើយ។ លោកស្រីបន្តថា រដ្ឋាភិបាលចង់ឲ្យបាតុករគោរពច្បាប់ពេលបញ្ចេញមតិរបស់ពួកគេ។ មហាក្សត្រថៃបច្ចុប្បន្ន មហាវជិរាលង្ករណ៍ មិនសូវមានប្រជាប្រិយភាពឡើយក្នុងចំណោមពលរដ្ឋថៃវ័យក្មេង បើទោះទ្រង់ទទួលបានការគោរពពីប្រជាជនឯទៀតក្ដី។ ឡើងសោយរាជ្យផ្លូវការនៅឆ្នាំ២០១៩ ស្ដេចអង្គនេះ បានប្រមូលអំណាចច្រើនក្នុងព្រហស្ថដូចជាការគ្រប់គ្រងអង្គភាពយោធាសំខាន់ៗ ការគ្រប់គ្រងទ្រព្យសម្បត្តិអង្គឯង និងការកែរដ្ឋធម្មនុញ្ញបង្កើនអំណាចវាំងជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1148.txt	ប្អូនប្រុសរបស់ប្រធានាធិបតីអាមេរិក ដូណាល់ ត្រាំ លោក រ៉ូប៊ឺត (Robert) ទទួលមរណភាពដោយរោគាពាធនៅថ្ងៃទី ១៥ ខែសីហា ។ លោកប្រធានាធិបតី បញ្ជាក់បែបនេះក្នុងសារចូលរួមរំលែកទុក្ខសម្រាប់ការបាត់បង់នេះ។ យ៉ាងណា ជំងឺលោក ពុំត្រូវគេបញ្ជាក់ឡើយ។	ក្នុងសេចក្តីថ្លែងការណ៍សេតវិមានអាមេរិក លោក ដូណាល់ ត្រាំ ចែករំលែកដំណឹងថា ប្អូនប្រុសលោក រ៉ូប៊ឺត ទទួលមរណភាពកាលពីយប់មិញ (១៥ ខែសីហា) ។ លោកបន្តថា៖«គាត់ មិនគ្រាន់តែជាប្អូនប្រុសទេ គាត់ (រ៉ូប៊ឺត) ក៏ជាមិត្តសម្លាញ់ខ្ញុំដែរ។ […] អនុស្សាវរីយ៍របស់គាត់ នឹងស្ថិតស្ថេរក្នុងបេះដូងខ្ញុំជារៀងរហូត។ រ៉ូប៊ឺត ខ្ញុំស្រលាញ់អ្នក។ សូមទៅកាន់សុគតិភព»។ ប្រធានធិបតីអាមេរិកវ័យ៧៤ឆ្នាំរូបនេះ បានទៅសួរសុខទុក្ខប្អូនប្រុស កាលពីថ្ងៃទី១៤ ខែសីហា នៅមន្ទីរពេទ្យ ក្នុងទីក្រុង ញូវយ៉ក ដោយលោកនៅទីនោះអស់រយៈពេល៤៥នាទី។ ប្រព័ន្ធផ្សព្វផ្សាយអាមេរិក ធ្លាប់បានរាយការណ៍ថា លោក រ៉ូប៊ឺត ត្រាំ ឈឺធ្ងន់ធ្ងរ តែមិនបានបញ្ចេញព័ត៌មានលម្អិតជុំវិញរឿងនេះឡើយ ។ ខណៈមិនសូវល្បីល្បាញដូចបងប្រុសខ្លួន លោក រ៉ូប៊ឺត ត្រាំ ដែលកើតក្នុងឆ្នាំ១៩៤៨ ជាយូរមកហើយ ជាមនុស្សមានឥទ្ធិពលម្នាក់ក្នុងអាណាចក្រអចលនទ្រព្យរបស់គ្រួសារត្រកូលត្រាំ ហើយលោកជាមនុស្សស្មោះត្រង់នឹងលោកប្រធានាធិបតីត្រាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1149.txt	ប្រមុខដឹកនាំកំពូលមីយ៉ាន់ម៉ា លោក Win Myint បានណែនាំឲ្យភាគីពាក់ព័ន្ធចូលរួមបង្កើតការបោះឆ្នោតជាតិ ដែលនឹងប្រព្រឹត្តទៅនាពេលខាងមុខដ៏ខ្លីនេះប្រកបដោយសេរី និងតម្លាភាព។ លោក បានជំរុញឲ្យមន្ត្រីរៀបចំការបោះឆ្នោតទាំងអស់ធានាឲ្យបាននូវសិទ្ធិស្របច្បាប់ក្នុងការបោះឆ្នោតសម្រាប់អ្នក ដែលមានលក្ខណៈសម្បត្តិគ្រប់គ្រាន់។	តាមរយៈសេចក្តីថ្លែងការណ៍របស់វិមានប្រធានាធិបតីមីយ៉ាន់ម៉ាចុះថ្ងៃ១០ កក្កដា លោក Win Myint បានណែនាំដល់មន្ត្រីពាក់ព័ន្ធទាំងអស់រួមមានទាំងប្រធានគណៈកម្មាធិការរៀបចំការបោះឆ្នោត រដ្ឋមន្ត្រីពាក់ព័ន្ធ អង្គភាពយុត្តិធម៌ និងជាពិសេសនោះមន្ត្រីរៀបចំការបោះឆ្នោតត្រូវអនុវត្តការងារប្រកបដោយតម្លាភាព និងដាក់ចិត្តឲ្យបានមុតមាំក្នុងដំណើរការបោះឆ្នោតខាងមុនេះ។ តាមការចុះផ្សាយរបស់គេហទំព័រផ្លូវការមីយ៉ាន់ម៉ា លោកប្រធានាធិបតី បានគូសបញ្ជាក់ថា មន្ត្រីពាក់ព័ន្ធទាំងអស់ត្រូវតែធានាឲ្យបានភាពត្រឹមត្រូវសម្រាប់ការបោះឆ្នោតប្រជាធិបតេយ្យសេរីពហុបក្សឆ្នាំ២០២០ ដ្បិតនេះ ក៏ជាការតាំងចិត្តរបស់រដ្ឋាភិបាលដឹកនាំដោយបក្សសម្ព័ន្ធជាតិប្រជាធិបតេយ្យ ដែលមានគោលដៅអភិវឌ្ឍន៍មីយ៉ាន់ម៉ាឲ្យក្លាយជាប្រទេសប្រជាធិបតេយ្យមួយ។ ជាមួយនឹងការណែនាំនេះ លោកប្រធានាធិបតី ក៏បានព្រមានចាត់វិធានផ្នែកច្បាប់ចំពោះអ្នកដែលមានចេតនាបំពាននឹងគោលការណ៍បោះឆ្នោតដូចគ្នា។ លោក សង្កត់ធ្ងន់ថា ជនទាំងឡាយណា ដែលប្រព្រឹត្តបទល្មើសដូចជាហាមឃាត់ពលរដ្ឋមិនឲ្យចូលរួមបោះឆ្នោត, គំរាមកំហែង, បំពានអំណាច, លួចបន្លំ, ពុករលួយ និងស៊ីសំណូក និងរើសអើងជាដើមនោះ នឹងត្រូវប្រឈមមុខនឹងច្បាប់ជាក់ជាពុំខាន។ គួរជម្រាបបន្តិចថា បើមិនមានការប្រែប្រួលនោះ រដ្ឋអាស៊ាន ដែលលេចឈ្មោះខ្លាំងដោយសារវិបត្តិជនភៀសខ្លួនរ៉ាំរ៉ៃនោះ នឹងមានការបោះឆ្នោតសកលនៅខែវិច្ឆិកាខាងមុខនេះហើយ។ មកទល់ពេលនេះ មានគណបក្សនយោបាយចំនួន ៩៧ហើយ បានចុះឈ្មោះចូលរួមប្រកួតប្រជែងក្នុងមណ្ឌលបោះឆ្នោតសរុបទាំអស់ ៣៣០ មណ្ឌល។ នេះ គឺជាការបោះឆ្នោតបែបប្រជាធិបតេយ្យលើកទី២ហើយសម្រាប់មីយ៉ាន់ម៉ា ក្នុងរយៈពេល ៥ ទសវត្សរ៍ចុងក្រោយមកនេះ។ បច្ចុប្បន្ន បក្សសម្ព័ន្ធជាតិដើម្បីប្រជាធិបតេយ្យ ដែលមានលោកស្រី អ៊ុងសាន ស៊ូជី ជាប្រធាន គឺជាបក្សកាន់អំណាច។ សម្រាប់បក្សកាន់អំណាចស៊ីវិលមួយនេះ ទោះក្នុងអាណត្តិដឹកនាំលើកដំបូងរបស់ខ្លួនមិនទាន់អាចសម្រេចបានសមិទ្ធផលដូចការបោះឆ្នោតក៏ដោយ ក៏បក្សនេះ នៅតែរំពឹងថានឹងទទួលបានការគាំទ្រច្រើនលើសលប់សម្រាប់ការដឹកនាំអភិវឌ្ឍន៍មីយ៉ាន់ម៉ាបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_115.txt	ប្រធានាធិបតីអ៊ុយក្រែន លោក វ៉ូឡូឌីមៀ ហ្សេឡេនស្គី នៅថ្ងៃទី២៨ ខែធ្នូ បានចោទប្រកាន់នាយករដ្ឋមន្ត្រីស្លូវ៉ាគី លោក Robert Fico ថាចង់បញ្ឈប់ការផ្គត់ផ្គង់អគ្គិសនី តាមការបញ្ជារបស់រុស្ស៊ី។ លោក Fico បានព្រមានកាត់ផ្ដាច់អគ្គិសនីទៅអ៊ុយក្រែន បើប្រទេសនេះ លែងអនុញ្ញាតការដឹកជញ្ជូនឧស្ម័នឆ្លងចូលស្លូវ៉ាគី។	មេដឹកនាំអ៊ុយក្រែន លោក វ៉ូឡូឌីមៀ ហ្សេឡេនស្គី បានចេញប្រតិកម្មលើសម្ដីរបស់មេដឹកនាំស្លូវ៉ាគីលោក Robert Fico ដែលព្រមានឈប់ផ្គត់ផ្គង់អគ្គិសនីឱ្យខ្លួន និងចោទថារុស្ស៊ី ជាភាគីជំរុញ។ «លោក ពូទីន ហាក់ដូចជាអ្នកបញ្ជាលោក Fico ឱ្យបង្កជម្លោះផ្នែកថាមពល ប្រឆាំងនឹងអ៊ុយក្រែន ដែលនឹងបង្កបញ្ហាទៅដល់ផលប្រយោជន៍ពលរដ្ឋស្លូវ៉ាគីទាំងអស់»។ លោក ហ្សេឡេនស្គី បានសរសេរបែបនេះតាមបណ្ដាញសង្គម X នៅថ្ងៃទី២៨ ខែធ្នូ។ បន្ថែមពីនេះ ក្រសួងការបរទេសអ៊ុយក្រែន បានចេញសេចក្ដីថ្លែងការណ៍ ចោទប្រកាន់លោក Fico គាំទ្រខាងរុស្ស៊ី ដ្បិតហ៊ានគំរាមកាត់ផ្ដាច់អគ្គិសនីទៅអ៊ុយក្រែនដូច្នេះ។ មេដឹកនាំស្លូវ៉ាគី លោក Fico បានទៅជួបប្រធានាធិបតីរុស្ស៊ី លោក ពូទីន ក្នុងកាលពីប៉ុន្មានថ្ងៃមុន និងបានប្រកាសនៅថ្ងៃទី២៧ ខែធ្នូ ថាប្រទេសខ្លួន នឹងចេញវិធានការបញ្ឈប់ការចែកចាយអគ្គិសនីបម្រុង បើសិនអ៊ុយក្រែន លែងអនុញ្ញាតឱ្យមានការដឹកជញ្ជូនឧស្ម័នចាប់ពីថ្ងៃទី១ ខែមករា។ គួរបញ្ជាក់ថា ការដឹកជញ្ជូនឧស្ម័នពីរុស្ស៊ី ឆ្លងតាមអ៊ុយក្រែនទៅប្រទេសអ៊ឺរ៉ុបមួយចំនួន ដែលរួមទាំងស្លូវ៉ាគីផង គឺស្ថិតក្រោមកិច្ចព្រមព្រៀងដឹកជញ្ជូនមួយរបស់អ៊ុយក្រែន។ កិច្ចព្រមព្រៀងនេះ នឹងផុតកំណត់នៅថ្ងៃទី១ ខែមករា ឆ្នាំ២០២៥។ ស្លូវ៉ាគី ចង់រក្សានូវផ្លូវជំនួញលើឧស្ម័នជាមួយរុស្ស៊ី ដោយដឹកជញ្ជូនឆ្លងកាត់ទឹកដីអ៊ុយក្រែន។ នេះក៏ដោយសារតែផ្លូវដឹកជញ្ជូនផ្សេង អាចអស់ថ្លៃដឹកជញ្ជូនច្រើន ដែលអាចខាតប្រាក់ដល់ទៅជាង៧០០លានដុល្លារលើសេវាដឹកជញ្ជូន។ អ៊ុយក្រែន ត្រូវបង្ខំចិត្តទទួលទិញអគ្គិសនីពីប្រទេសជិតខាង ចាប់តាំងពីសង្គ្រាមចាប់ផ្ដើមនៅឆ្នាំ២០២២។ នេះក៏ដោយសារតែទីតាំងអគ្គិសនី និងរោងចក្រថាមពលនុយក្លេអ៊ែរជាច្រើន ត្រូវបានបំផ្លាញ។ អគ្គិសនី១៩ភាគរយដែលនាំចូលទៅអ៊ុយក្រែន គឺបានពីស្លូវ៉ាគី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1150.txt	មេដឹកនាំមីយ៉ាន់ម៉ា អ្នកស្រី អ៊ុងសាន ស៊ូជី នៅថ្ងៃទី ៤ ខែសីហា បានប្រកាសជាផ្លូវការក្នុងការឈរឈ្មោះប្រជែងអាណត្តិទី២ក្នុងការបោះឆ្នោត ដែលនឹងរៀបចំឡើងនាខែវិច្ឆិកាខាងមុខ។ ការបោះឆ្នោតនេះដែរ ត្រូវបានគេមើលឃើញថាជាការពិសោធកំណែទម្រង់ប្រជាធិបតេយ្យមិនប្រាកដប្រជារបស់ប្រជាជាតិអាស៊ីអាគ្នេយ៍មួយនេះ។	ច្រើនទសវត្សរ៍ក្រោយការដឹកនាំរបស់របបសឹក អ្នកស្រី អ៊ុងសាន ស៊ូជី ដែលបានឈ្នះពានរង្វាន់ណូបែលសន្តិភាពសម្រាប់យុទ្ធនាការទាមទារប្រជាធិបតេយ្យ បានចូលកាន់អំណាចក្នុងឆ្នាំ២០១៦ ក្រោយយកឈ្នះភ្លូកទឹកភ្លូកដីក្នុងការបោះឆ្នោតថ្នាក់ជាតិ។ ក៏ប៉ុន្តែរដ្ឋាភិបាលអ្នកស្រី ត្រូវបានបង្ខំឲ្យចែកអំណាចជាមួយពួកយោធា។ នៅថ្ងៃទី ៤ ខែសីហា អ្នកស្រី ស៊ូជី អាយុ ៧៥ឆ្នាំ បានបក់ដៃទៅកាន់អ្នកគាំទ្រប្រមាណ៥០នាក់ នៅជាយក្រុងយ៉ាំងហ្គោន មុនពេលដាក់ពាក្យស្នើសុំដើម្បីឈរឈ្មោះជាបេក្ខជនក្នុងការបោះឆ្នោតនៅគណៈកម្មការរៀបចំការបោះឆ្នោត។ តាមការចុះផ្សាយរបស់ទីភ្នាក់ងារព័ត៌មាន Reuters អ្នកគាំទ្រខ្លះរបស់អ្នកស្រី ស៊ូជី បានពាក់ម៉ាស់ពណ៌ក្រហម ដើម្បីបង្ហាញភាពស្មោះស្ម័គ្រចំពោះបក្សសម្ព័ន្ធជាតិដើម្បីប្រជាធិបតេយ្យ (NLD) ហើយស្រែកថា៖«អ្នកម្ដាយ ស៊ូ សូមឲ្យមានសុខភាពល្អ»។ កេរ្តិ៍ឈ្មោះអ្នកស្រីលើឆាកអន្តរជាតិ ត្រូវបានធ្លាក់ចុះជាទម្ងន់ពាក់ព័ន្ធនឹងសំណុំរឿងធ្វើទុក្ខបុកម្នេញលើជនជាតិភាគតិចកាន់សាសនាឥស្លាម រ៉ូហ៊ីងយ៉ា ។ យ៉ាងណា អ្នកស្រីនៅតែទទួលការគោរពស្រលាញ់ច្រើនពីពលរដ្ឋអ្នកស្រីផ្ទាល់ ដែលភាគច្រើនជាអ្នកកាន់សាសនាព្រះពុទ្ធ។ ក្នុងឆ្នាំ ២០១៧ យុទ្ធនាការវាយបង្ក្រាបដឹកនាំដោយក្រុមយោធាមីយ៉ាន់ម៉ា បានបង្ខំឲ្យជនជាតិភាគតិចរ៉ូហ៊ីងយ៉ាជាង ៧៣ម៉ឺននាក់រត់ភៀសខ្លួនទៅតាមព្រំដែនបង់ក្លាដែស។ នៅទីនោះ ពួកគេស្នាក់អាស្រ័យនៅជំរំជនភៀសខ្លួន។ ក្រុមអ្នកស៊ើបអង្កេតរបស់អង្គការសហប្រជាជាតិ បានចេញសេចក្តីសន្និដ្ឋានថា យុទ្ធនាការយោធានេះ ត្រូវបានអនុវត្តឡើងដោយមានចេតនាប្រល័យពូជសាសន៍។ ក្នុងខែមករា អ្នកស្រី អ៊ុងសាន ស៊ូជី បានសារភាពថា ឧក្រិដ្ឋកម្មសង្គ្រាម ប្រហែលត្រូវបានប្រព្រឹត្តទៅប្រឆាំងជនជាតិភាគតិចរ៉ូហ៊ីងយ៉ា ក៏ប៉ុន្តែច្រានចោល ការធ្វើប្រល័យពូជសាសន៍ ។ ត្រង់នេះ អ្នកស្រីបកស្រាយថា ជនភៀសខ្លួនទាំងនោះ បាននិយាយពន្លើសពាក់ព័ន្ធនឹងការធ្វើទុក្ខបុកម្នេញពួកគេ។ យ៉ាងណា កាលពីខែវិច្ឆិកា ឆ្នាំ២០១៩ ប្រទេសអាហ្វ្រិក ហ្កំប៊ី បានដាក់ពាក្យបណ្ដឹងទៅកាន់តុលាការយុត្តិធម៌អន្តរជាតិ (ICJ) ដោយចោទប្រកាន់មីយ៉ាន់ម៉ាថាកំពុងធ្វើប្រល័យពូជសាសន៍ប្រឆាំងជនភាគតិចរ៉ូហ៊ីងយ៉ា ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1151.txt	លោក Li Shengwu ក្មួយប្រុសបង្កើតនាយករដ្ឋមន្ត្រីសិង្ហបុរី លី សៀនឡុង ត្រូវបានតុលាការក្នុងស្រុកពិន័យជិត១១០០០ដុល្លារ ពីបទមិនគោរពតុលាការតាមរយៈការបង្ហោះសារនៅលើហ្វេសប៊ុកកាលពីបីឆ្នាំ។ លោក Li ទាត់ចោលការកាត់ទោសបែបនេះ។	នៅឆ្នាំ២០១៧ លោក Li Shengwu កូនប្រុសលោក លី សៀនយ៉ានដែលជាប្អូនប្រុសលោកនាយករដ្ឋមន្ត្រី លី សៀនឡុង បានបង្ហោះសារលើទំព័រហ្វេសប៊ុករបស់ខ្លួន ដោយបានចែករំលែក (
article_1152.txt	រដ្ឋាភិបាលចិន បានព្រមានរដ្ឋាភិបាលអង់គ្លេសពាក់ព័ន្ធនឹងការធ្វើសកម្មភាពយោធានៅក្នុងតំបន់ប៉ាស៊ីហ្វិក ដែលចិន មើលឃើញថាមានចេតនាបន្ថែមសម្ពាធលើខ្លួន។ រដ្ឋាភិបាលចិន ចង់ឃើញអង់គ្លេស ដែលទើបតែបានចាកចេញពីសហភាពអឺរ៉ុប បង្ហាញតួនាទីដែលមានប្រយោជន៍ដល់សហគមន៍អន្តរជាតិ ជាជាងបង្កការគំរាមកំហែងសន្តិសុខ។	អគ្គរដ្ឋទូតចិនប្រចាំអង់គ្លេស លោក Liu Xiaoming នៅថ្ងៃ១៨ កក្កដា បានប្រតិកម្មខ្លាំងទៅនឹងវត្តមាននាវាដឹកយន្តហោះចម្បាំងរបស់អង់គ្លេស ដែលបានចូលចតនៅក្នុងតំបន់ប៉ាស៊ីហ្វិក។ តំណាងប្រទេសរូបនេះ បានហៅសកម្មភាពនេះ គឺជារឿងដ៏គ្រោះថ្នាក់មួយ។ នេះបើយោងតាមការចុះផ្សាយរបស់សារព័ត៌មាន The Strait Times។ តាមប្រភពព័ត៌មានដដែល លោកអគ្គរដ្ឋទូតចិន បានលើកឡើងថា អង់គ្លេស បានកាត់ផ្តាច់ចំណងពាណិជ្ជកម្មជាមួយនឹងសហភាពអឺរ៉ុបរួចទៅហើយ ដូច្នេះអង់គ្លេស មិនគួរចូលដៃជាមួយនឹងអាមេរិកសម្ញែងកម្លាំងយោធាមកលើចិននោះទេ។ លោក គូសបញ្ជាក់ថា ក្រោយនៃការចាកចេញពីសហភាពអឺរ៉ុប អង់គ្លេសនៅតែចង់ដើរតួនាទីសំខាន់របស់ខ្លួនដដែល។ ក៏ប៉ុន្តែសម្រាប់ប្រមុខការទូតចិនប្រចាំអង់គ្លេសរូបនេះ បានក្រើនរម្លឹកដល់អង់គ្លេស ថា ការសម្ញែងយោធារបៀបនេះ មិនមែនជាមធ្យោបាយសម្រាប់ដើរតួនាទីសំខាន់របស់ពិភពលោកនោះទេ។ បើតាមការចុះផ្សាយរបស់សារព័ត៌មានអង់គ្លេស The Times ក្នុងសប្តាហ៍នេះ អង់គ្លេសបានបញ្ជូនយន្តហោះជាច្រើនគ្រឿងដោយចុះចតនៅលើនាវាដឹកយន្តហោះចម្បាំង HMS Queen Elizabeth នៅតំបន់ប៉ាស៊ីហ្វិក ជាផ្នែកមួយរបស់សម្ព័ន្ធអន្តរជាតិដើម្បីតទល់ជាមួយនឹងចិន។ នាវាដឹកយន្តហោះចម្បាំងនេះដែរ នៅឆ្នាំក្រោយ ក៏មានផែនការធ្វើនាវាចរណ៍ដើម្បីបង្ហាញពីការអនុវត្តសេរីភាពក្នុងដែនសមុទ្រអន្តរជាតិ នៅក្នុងសមុទ្រចិនខាងត្បូងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1153.txt	ចាប់តាំងពីអាស៊ី ដល់អឺរ៉ុប ពីអូស្ត្រាលី ដល់អាមេរិក និងគ្រប់ឆ្រកល្ហកឯទៀតនៃពិភពលោក ឆ្នាំ២០២០ នេះចាប់ផ្តើមឡើយដោយព្រឹត្តិការណ៍ដ៏រន្ធត់។ ព្រឹត្តិការណ៍មួយចំនួនបានប៉ះពាល់ដល់ជីវិតប្រចាំថ្ងៃរបស់មនុស្សគ្រប់រូប និងខ្លះទៀតធ្វើឲ្យការព្រួយបារម្ភ និងកំសត់ជាពន់ពេក។	ភ្លើងឆេះព្រៃនៅអូស្ត្រាលី ភ្លើងឆេះព្រៃនៅអូស្ត្រាលីចាប់ផ្តើមពីចុងឆ្នាំ២០១៩ ដល់ជាងពាក់កណ្តាលខែមករាឆ្នាំ២០២០។ ភ្លើងឆេះព្រៃនេះ គ្របដណ្តប់ផ្ទៃដីប្រមាណ១១៥,០០០ គីឡូម៉ែត្រក្រឡា ដែលលាតសន្ធឹងជាងពាក់កណ្តាលប្រទេសអូស្ត្រាលី ដោយបានសម្លាប់មនុស្សចំនួន៣០នាក់ និងបំផ្លាញផ្ទះរាប់ពាន់ខ្នង។ភ្លើងឆេះព្រៃនេះបណ្តាលឲ្យសត្វចំនួន៣ពាន់លានក្បាលស្លាប់ និងជម្លៀសខ្លួនចេញពីទីជម្រក។ ភ្លើងឆេះព្រៃនេះ ត្រូវបានចាត់ទុកថាជាភ្លើងឆេះដ៏អាក្រក់បំផុតក្នុងប្រវត្តិសាស្ត្រទំនើបរបស់ពិភពលោក។ បន្ថែមពីនេះគេប៉ាន់ស្មានថា អូស្ត្រាលីបាត់បង់ទឹកប្រាក់១១០ពាន់លាន់ដុល្លារដោយសារតែគ្រោះមហន្តរាយធម្មជាតិនេះ។ ភ្លើងឆេះព្រៃនៅអូស្រាលី។រូបភាព៖AFP អ៊ីរ៉ង់ច្រឡំបាញ់យន្តហោះអ្នកដំណើរអ៊ុយក្រែន និងការធ្លាក់យន្តហោះនៅប៉ាគីស្ថាន នៅថ្ងៃទី៨ ខែមករា ឆ្នាំ២០២០ យន្តហោះដឹកអ្នកដំណើររបស់អ៊ុយក្រែនមួយគ្រឿងដែលដឹកអ្នកដំណើរចំនួន ១៧៦នាក់ត្រូវបានកងទ័ពអាកាសរបស់អ៊ីរ៉ង់បាញ់ច្រឡំ និងសម្លាប់មនុស្សទាំងអស់។ កងទ័ពអ៊ីរ៉ង់បានលើកឡើងថា ហេតុផលដែលបណ្តាលឲ្យមានការយល់ច្រឡំនេះកើតឡើងគឺដោយសារតែបញ្ហាក្នុងការទំនាក់ទំនង ប្រព័ន្ធការពារអាកាសមិនត្រឹមត្រូវ កំហុសមនុស្ស និងការបាញ់ដោយពុំមានការអនុញ្ញាត។នៅចុងខែកក្កដា គណប្រតិភូអ៊ីរ៉ង់បានធ្វើដំណើរទៅអ៊ុយក្រែនដើម្បីចចារសំណងដល់ក្រុមគ្រួសារជនរងគ្រោះ។ ចំណែកឯ នៅខែឧសភាវិញ យន្តហោះដឹកអ្នកដំណើរមួយគ្រឿងដែលមានមនុស្ស៩៧នាក់ បានបើកបុកផ្ទះនៅពេលឡើង ដែលបណ្តាលឲ្យមនុស្ស៩៥នាក់ស្លាប់។ ក្រុមហ៊ុនផលិតយន្តហោះ Airbus បាននឹងកំពុងបើកការស៊ើបអង្កេតចំពោះអាកប្បកិរិយាដ៏ចម្លែករបស់យន្តហោះនោះនៅពេលហោះឡើង។ បំណែកយន្តហោះអ៊ុយក្រែន ដែលអ៊ីរ៉ង់បាញ់ធ្លាក់ ការផ្ទុះជំងឺរាតត្បាតCOVID-19 នៅថ្ងៃទី១១ ខែមីនាឆ្នាំ២០២០ អង្គការសុខភាពពិភពលោក(WHO)បានប្រកាសថាជំងឺ COVID-19 ជាជំងឺឆ្លងសកល ក្រោយពីមានករណីដំបូងផ្ទុះឡើងក្នុងទីក្រុងវូហាន កាលពីថ្ងៃទី៣១ ខែធ្នូ ឆ្នាំ២០១៩។ នៅពេលដែលWHO ប្រកាសនោះ COVID-19 បានឆ្លងដល់ប្រទេសនិងដែនដីចំនួន១១០ និងមានករណីឆ្លងដល់ទៅ១សែន២ម៉ឺនករណី។ មកទល់ពេលនេះ ជំងឺCOVID-19 បានរាតត្បាតដល់សឹងគ្រប់ប្រទេសទាំងអស់ និងមានករណីឆ្លងចំនួន២០លានករណី និងស្លាប់ច្រើនជាង៧៥ម៉ឺននាក់។ ការឆ្លងក្នុងចំនួនច្រើននិងរហ័សរបស់ជំងឺCOVID-19 បណ្តាលឲ្យកម្មវិធីជាច្រើនត្រូវរំសាយ និងលើកពេលផង ក្នុងនោះការប្រកួតកីឡាអូឡាំពិកនៅទីក្រុងតូក្យូប្រទេសជប៉ុន ត្រូវបានលើកទៅឆ្នាំ២០២១។ លោកTedros Adhanom Ghebreyesus អគ្គនាយក WHO ប្រកាស COVID-19 ជាជំងឺរាតត្បាតសកល។រូបភាព៖AFP ការសម្លាប់បុរសស្បែកខ្មៅ George Floyd ដោយប៉ូលិសអាមេរិក នៅថ្ងៃទី២៥ ខែឧសភា បុរសស្បែកខ្មៅ George Floyd អាយុ៤៦ឆ្នាំ ត្រូវបានប៉ូលិសទីក្រុង Minneapolis រដ្ឋ Minnesotaចាប់ខ្លួន រួចច្រានខ្ទប់នឹងដីសង្កត់ក អស់រយៈពេលជិត៩នាទី ដោយសារតែលោកបានប្រើក្រដាស់ប្រាក់២០ដុល្លារក្លែងក្លាយ។ ក្នុងរយៈពេលជិត៩នាទី ដែលត្រូវបានប៉ូលិសសង្កត់ក Floyd បាននិយាយជាង២០ដងថាខ្លួនមិនអាចដកដង្ហើមបាន លោកក៏ស្លាប់ក្រោយអំពើហិង្សានោះបន្តិច។ ការស្លាប់របស់ Floyd បានបញ្ឆេះសារជាថ្មីបញ្ហារើសអើងពូជសាសន៍ នៅអាមេរិក នាំឲ្យមានបាតុកម្មនិងកុបកម្មហិង្សា នៅតាមទីក្រុងរាប់រយនៅអាមរិកដែលបណ្តាលឲ្យមានការប៉ះទង្គិចរវាង ជាមួយប៉ូលិស និងនាំឲ្យរដ្ឋាភិបាលសហព័ន្ធអាមេរិកសម្រេចបញ្ជូនឆ្មាំជាតិដើម្បីត្រៀមបង្ក្រាបចលាចល។ ក្រៅតែពីបាតុកម្ម នៅអាមេរិក ក៏មានផងដែរបាតុកម្មនៅបណ្តាប្រទេសអឺរ៉ុប ទៅលើបញ្ហារើសអើងពូជសាសន៍ មរតកអាណានិគម និងអំពើហិង្សារបស់ប៉ូលីស។ នៅប្រទេសអឺរ៉ុបខ្លះ គេឃើញមានការទាមទារឲ្យលើកចេញនូវរូបសំណាក់ឈ្មួញទាសករ ដែលដឹកជនស្បែកខ្មៅពីអាហ្វ្រិកទៅទ្វីបអាមរិកធ្វើជាទាសករ។ បញ្ហាពូជសាសន៍ ក៏នាំឲ្យមានចលនាមួយឈ្មោះថា «Black Lives Matter»។ បាតុកម្មប្រឆាំងការរើសអើងពូជសាសន៍ និងទាមទារយុត្តិធម៍ឲ្យ George Floyd។ រូបភាព៖AFP ការផ្ទុះឃ្លាំងផ្ទុកអាម៉ូញូមនីត្រាត នៅទីក្រុងបេរូត នៅថ្ងៃទី៤ ខែសីហា ឃ្លាំងផ្ទុកអាម៉ូញូមនីត្រាត២,៧៥០តោន នៅកំពង់ផែទីក្រុងបេរូត ប្រទេសលីបង់ ផ្ទុះបណ្តាលឲ្យមនុស្ស១៥៧នាក់ស្លាប់ និងរបួសមនុស្ស៦ពាន់នាក់ផ្សេងទៀត ខណៈអាគាររាប់ពាន់ខ្នងត្រូវបានបំផ្លិចបំផ្លាញ បណ្តាលឲ្យមនុស្សរាប់សែននាក់ត្រូវបម្លាស់ទី។ កម្លាំងបំផ្ទុះ ស្មើទៅនឹង១/៤ នៃគ្រាប់បែកអាតូមិកដែលទម្លាក់នៅទីក្រុងហ៊ីរ៉ូស៊ីម៉ា ក្នុងសង្គ្រាមលោកលើកទី២។ ការបំផ្ទុះនេះបង្កឲ្យមានការខូចខាត់ ដែលមានតម្លៃប្រមាណ៥ពាន់លានដុល្លារ។ហេតុការណ៍នេះ ក៏បណ្តាលឲ្យមានបាតុកម្មប្រឆាំងរដ្ឋាភិបាល ដែលនាំឲ្យសមាជិករដ្ឋាភិបាល និងនាយករដ្ឋមន្ត្រីលាចុះពីតំណែង។ចំណែកឯសហគមន៍អន្តរជាតិ ដែលមានបារាំងជាអ្នកចេញមុខ បានស្វះស្វែងរកទឹកប្រាក់ប្រមាណ៣ពាន់លានដុល្លារដើម្បីស្រោយស្រង់ស្ថានការណ៍៕ កំពង់ផែទីក្រុងបេរូត ក្រោយការផ្ទុះ។ រូបភាព៖AFP រណ្តៅដែលកើតឡើងដោយសារការផ្ទុះ។ រូបភាព៖AFP ភ្លើងឆេះព្រៃនៅអូស្រាលី។រូបភាព៖AFP លោកTedros Adhanom Ghebreyesus អគ្គនាយក WHO ប្រកាស COVID-19 ជាជំងឺរាតត្បាតសកល។រូបភាព៖AFP បាតុកម្មប្រឆាំងការរើសអើងពូជសាសន៍ និងទាមទារយុត្តិធម៍ឲ្យ George Floyd។ រូបភាព៖AFP កំពង់ផែទីក្រុងបេរូត ក្រោយការផ្ទុះ។ រូបភាព៖AFP រណ្តៅដែលកើតឡើងដោយសារការផ្ទុះ។ រូបភាព៖AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.